
CUVÂNT-ÎNAINTE 


În existenţa fiecăruia dintre noi există momente de 
cumpănă, de mari încercări, pe care le-am trece mai uşor 
dacă am avea pace interioară şi un sprijin sufletesc. Cu 
atât mai mult în lumea de astăzi, în care provocările sunt 
la tot pasul şi ritmul ei nu ne dă prea mare răgaz. Cum 
putem să ne regăsim pe noi înşine şi cum să facem să 
ne picurăm în suflet liniştea de care avem atâta nevoie? 
Rănile noastre sufleteşti, în loc să ne înţelepţească, ne 
fac adesea să rănim la rândul nostru, uitând că nu e 
nevoie decât de puţină iubire pentru a schimba totul. Să 
ne iubim pe noi înşine ca să-i iubim pe ceilalţi. Împăcaţi 
cu noi, rezistăm mai bine loviturilor sorții şi devenim 
sprijin de nădejde pentru ceilalţi. Şi împăcarea aceasta 
vine prin graţia lui Dumnezeu, EI este cel care ne oferă 
aceste mari daruri care sunt iubirea, împăcarea, fericirea 
cu noi înşine. 

În paginile care urmează, vă invităm să aflaţi 
răspunsuri la întrebări care ne frământă pe noi toţi 
astăzi, răspunsuri oferite cu multă bunăvoință de către 
doi mari Părinţi spirituali şi Duhovnici. Dialogul se va 
concentra pe câteva teme şi subteme de discuţie, care îşi 
propun să vă ofere o cale de a ajunge la această împăcare 
cu sine şi de a vă găsi echilibrul în viaţă. 


IMPĂCAREA 
COL TRECI IL, 


„Adevăr vă spun, dacă nu vă veţi întoarce și nu 
veţi deveni asemenea copiilor. nu veți intra în 
împărăţia cerurilor.” 


(Matei 18:3) 


REGĂSIREA COPILĂRIEI 


Cum interpretați citatul anterior din Biblie? 
Este vorba despre a fi inocent, fără păcat 
precum un copil, sau este mai mult decât 
atât? Cum am putea noi să ne întoarcem și 
să redevenim copii? 


Părintele Francisc Doboş 


Este rostită într-un context această frază, pentru 
că întrebarea principală este: „Cine este cel mai mare?” 
Preocuparea oamenilor, dintotdeauna, este aceea de a 
conta. Să avem greutate, să existăm în faţa celorlalţi, să 
fim mari, puternici, importanţi. Din fericire, Dumnezeu 
ne dă peste cap toate concepțiile şi ne spune fraza asta, 
pe care o găsim în Capitolul 18 din Sfânta Evanghelie 
după Matei, deci, nu la început. Cristos i-a învăţat asta 
pe ucenici, aceştia având, la rândul lor, mentalitatea 
lumii din care făceau parte: „Cine este cel mai mare?” Iar 
Cristos le spune exact această frază. Începe cu: „Dacă nu 
vă veţi întoarce” — asta e condiţia de bază, trebuie să ne 
întoarcem! lar „a ne întoarce” înseamnă a ne converti. 
„Dacă nu vă veţi întoarce şi nu veţi deveni asemenea 
copiilor, nu veţi intra în împărăţia cerurilor.” Ce înseamnă 
lucrul acesta? Că un copil are nevoie de tot. Că un copil 
nu a dobândit nimic în viaţă, el se află în situaţia în care 
primeşte totul. Să ne întoarcem şi să devenim asemenea 
copiilor? Iată, este vorba despre convertirea omului care 

nu a dobândit nimic exclusiv prin puterea lui. Pentru că 
ajungem să credem că ne-am construit o familie, o casă, 
un cont şi că le-am dobândit doar noi, de unii singuri. 
Noi ne transformăm în Dumnezeul propriei noastre vieţi, 
ceea ce înseamnă idolatrie! N-o vom spune niciodată, 
dar, practic, aşa se întâmplă. Pentru fericire şi pentru 
plinătate, Cristos ne îndeamnă să ne întoarcem la copilul 
care primeşte totul. Atunci când înţelegem că primim 
totul, chiar dacă o facem cu ajutorul calităţilor noastre, cu 
talanții! şi cu talentul nostru, darul este al lui Dumnezeu. 
Pentru că nu am inventat noi nici viaţa, nici respiraţia, 
nici iubirea, ci pe toate le primim de la El. E vorba despre 
invitaţia să primim, şi nu să obținem sau să posedăm. Asta 
înseamnă fericire şi vulnerabilitate. Fericirea prin vulne- 
rabilitate. Vulnerabilitatea copilului, care poate fi refuzat, 
rănit. Evident, facem mofturi asemenea oricărui copil, 
însă Cristos ne îndeamnă să trăim din relaţie. Copilul 
este relaţie, este aşteptare, pretenţie, oarecum, dar care 
trăieşte din așteptare. Întotdeauna, viaţa, darurile vin de 
la părinţi. Din afara noastră. 


Orice copil face mofturi, mai ales când creşte şi 
simte prezența propriei vieţi. Gândind din acest punct 
de vedere: „Dacă nu vă veţi întoarce şi nu veţi deveni ca 
pruncii, asemenea copiilor, nu veţi intra în împărăţia 
cerurilor!”, observăm că acesta nu este îndemnul de a ne 
întoarce la starea copilului care face mofturi, nu la asta se 
referă Mântuitorul. A fi inocent nu din punct de vedere 
moral, nu inocenţă ca lipsă a păcatului, ci inocenţă ca o 
nevoie de tot. Nevoia de a primi nu în accepțiune morală, 
ci în cea existenţială. Nu a avea, ci a fi. Este relaţional totul. 
Este, de fapt, relaţia omului cu Dumnezeu. Cristos l-a pus 
pe copil în centru şi l-a dat drept exemplu. Copilul are 
nevoie de tot. Omul, la fel, are nevoie de tot. Lupta noastră 
de a fi cei mai mari, de a urca trepte devine o competiţie, o 


1  Calităţi personale, conform Pildei Talanților (n. red.). 

junglă relaţională cu şarm, cu modalităţi foarte elaborate 
social, diplomatic. În fond, este o luptă de supremație, de 
a restabili acel echilibru valoric, pe care Dumnezeu, din 
start, îl dă peste cap, atunci când Se întrupează. Pentru 
că atunci când Dumnezeu nu caută nicio ierarhie — Se 
întrupează, Se pune la dispoziţie —, El devine precum 
apa care-şi face loc şi nu se supără pe stâncile pe care le 
întâlneşte în cale, atunci când izvorul coboară din munte. 
Dumnezeu Îşi face loc şi devine viaţă pentru tot. Punând 
copilul în prim-plan, Dumnezeu nu vrea să evidenţieze 
aspectele morale ale acestuia. Cei care au copii ştiu că ei 
au toate cerinţele, mofturile. Pentru că au nevoie de viaţă. 
Dumnezeu ne pune în faţa faptului, a situaţiei, ne face să 
trăim necesitatea vieţii pe care nu o câştigăm, ci pe care o 
primim din afară. 

Redimensionarea înseamnă convertire. Şi con- 
vertirea nu pleacă doar de la a fi mai bun, ci de la a fi 
mai frumos, care, în termeni biblici, are accepțiunea de 
kallos, din limba greacă. Cristos este păstorul kallos, care 
înseamnă „bun şi frumos”. Această convertire înseamnă 
o întoarcere la frumuseţe, la a putea vedea frumuseţea. 
Putem să vedem răul peste tot prin oraşul nostru, să 
vedem tot ceea ce nu funcţionează. Cine mai are ochi 
să vadă binele care creşte, mai ales în linişte? E important 
să nu devenim factorii de amplificare a fricii celorlalţi, a 
răutăţii oamenilor; plângându-mă de răutatea celorlalţi, 
eu să vin şi să adaug răutatea mea. Cum facem lucrul 
acesta? Lăsându-ne „vizitaţi” de Dumnezeu şi întorcân- 
du-ne la copilul din noi. Evident, nu este doar un fel de 
dezvoltare personală, un sfat de genul: „Uite, întoarce-te 
la copilul din tine”, ceva psihologic, ci este existenţial, este 
îndumnezeire. Dacă Dumnezeu S-a făcut om, a devenit 
copil şi S-a lăsat în voia braţelor unei femei, a stat la sânul 
unei femei; aceasta este invitaţia ca şi noi să devenim vul- 
nerabili, simpli. Să învăţăm să creştem în umanitate şi în 
dumnezeire. 

Părintele Constantin Necula 


Recitesc des acest cuvânt al Mântuitorului şi 
nu cred că am ajuns la o concluzie finală. Sunt zeci de 
comentarii ale Părinților Bisericii, din Biserica primară 
ori din cea mai aproape de noi. Deseori, am ascultat ori 
citit predici moderne - le savurez pe cele ale Mitropo- 
litului Bartolomeu, de la naşterea căruia s-a împlinit 
peste un secol acum ceva vreme, le simt ca pe un ecou 
în inimă pe cele ale Mitropolitului Antonie, cel care m-a 
hirotonit întru preot. Îmi revin în minte, mereu, emoţiile 
descoperirii Părintelui Nicolae de la Rohia — mai întâi 
într-un medalion în revista Transilvania şi abia apoi în 
cărţile sale. Și mi-am adus aminte ce m-a frapat de la 
început la acest text şi la cel privind îngăduinţa copiilor 
de a se apropia, de a veni la Hristos: „Lăsaţii copii să vină 
la Mine şi nu-i goniţi!” Uitându-mă la copilăria mea, 
constat că nu era la fel ca cea a părinţilor şi bunicilor mei. 
Ei nu fuseseră copii ca noi. Discrepanţa pare şi mai mare 
între mine şi copiii mei şi, având în vedere modul în care 
evoluează diferenţele acestea, mă văd aproape neputin- 
cios în a identifica modul în care îşi vor trăi copilăria copiii 
copiilor mei. Am citit mult în anii din urmă despre lumea 
care are o istorie a ei, specială, cu privire la educaţie. 
Niciodată o societate nu şi-a închipuit evoluţia diluând 
educaţia sau nefiind atentă la nevoile copiilor. Cred că 
Domnul Hristos privea spre ceva care nu se schimbă în 
pofida schimbărilor de cultură, de situaţie materială ori 
istorică. Putem bănui? Care anume dintre trăsăturile 
copiilor nu se schimbă? 


În primul rând, pare că există un „releu” intern 
care-i face să-şi simtă „neamul”. Copiii nu zâmbesc 
oricui, cum cred unii. Desigur, nu vorbim de râsul forțat 
prin gâdilat ori strâmbat la ei — de care m-am dezobişnuit 
de când cu seria de filme Uite cine cu cine vorbeşte —, 

ci de zâmbetul acela care face o mamă fericită că are 
copilul la sân, pe un tată să-şi privească lumina în liniştea 
ca de rugăciune a casei. Zâmbetul acela care-i calmează 
pe bunici, că nepoţii au venit prea devreme. L-am văzut 
atunci când, într-o vreme, însoţeam mamele tinere şi 
puse la colţ de familiile lor, pentru a încerca întoarce- 
rea lor în casă. Prezentam nepotul ori nepoata bunicilor 
doar aşa, ca să ştie că există, şi păream că părăsesc locul. 
Bunicile, de cele mai multe ori, reacţionau primele, 
căutând să le vadă chipul. Apoi, ei, bunicii, făceau pasul 
în față, emoţionaţi de cele mai multe ori. Cu ce anume 
vin încărcaţi copiii de ne educă aşa în duh? Cum de 
reuşesc să ne dăruiască pacea aceasta de neegalat care 
deseori se transformă în furtună şi luminează orizontul 
aşteptării asemenea unei aurore boreale? Aici e cheia 
cuvintelor Domnului. Identificăm în ei un chip care ne 
schimbă propriile existenţe. Devin o propunere de viață 
nouă, o provocare. 


În al doilea rând, priviţi comportamentul lor. 
Urmăriţi-i cum se îndrăgostesc şi ei de părinţi. Cum 
câştigă încredere în ei, cum fiecare zi adunată în 
calendar este un plus de „te iubesc, mami!” sau „te 
iubesc, tati!”. Ei privesc ca reciprocitate „avansurile” de 
cucerire ale părinţilor. E fascinant, asta spune Domnul. 
Să devii asemenea pruncilor (copilaşilor, după unele 
traduceri) înseamnă a identifica semnele de iubire emise 
de Dumnezeu şi a te lăsa ghidat de ele. Te ştii nepu- 
tincios, asemenea unui copil care plânge de foame, de 
sete, de durere. Care ştie că sursa siguranţei sale este 
una singură: părinţii. Primii ochi pe care-i privesc şi-i 
cred sunt ai părinţilor. Mirosul mamei şi al tatei e taina 
care ne curge tuturor prin vine, într-un fel pe care chiar 
numai Dumnezeu ştie cum l-a „programat” în timp, 
în ciuda tuturor bruiajelor aşa-zis educative. Şi ne-a 

descoperit-o Fiul Unic al Tatălui, care a venit în mijlocul 
nostru plinind misiunea primită de la El. 


Să revenim, aşadar, la relaţia dintre copii şi 
Împărăţia despre care Domnul vorbeşte cu atâta bucurie 
şi cu o convingere care ni s-au transmis şi nouă, şi celor 
dinaintea noastră şi, nădăjduim, şi celor de după noi. 
Exact acest spaţiu de încredere, de siguranţă pe care 
copiii îl caută în zona de siguranţă întrupată de părinţii 
lor, de bunicii lor. De familie, în sensul cel mai intim cu 
putinţă. E un flux de încredere, despre care am amintit, 
dar e mai mult decât asta. Este credinţa care se umple 
de nădejde că au descoperit dragostea. Ori ce alta este 
Împărăţia Cerurilor decât părtăşia cu o dragoste veşnică, 
întrupată şi dăruită fiecăruia dintre noi prin har? 

Copiii cresc, se răzvrătesc şi, de foarte multe ori, 
uită de orice ajutor acordat de cei care-i iubesc. Seamănă 
cu toţi cei care-s hăituiţi de o straşnică dezorientare 
interioară. Un soi de anarhism în care ei speră să-şi afle 
liniştea. Dar anarhismul acesta este dat de ruperea lor 
din vâna de iubire a familiei. Să ne înţelegem, nu vorbim 
de familiile fracturate patologic prin dezastre legate de 
viaţă morală, abuzuri ori trădări tocmai ale acestei sigure 
zone de siguranţă absolută, în care ar trebui să creştem 
şi din care, în fond, ne extragem forţa întreaga viaţă. 
Tot din comportamentul copiilor ştim că ei dau viaţă 
oricărui lucru pe care îl ating. O ciocolată poate fi cel 
mai performant avion, iar o păpuşă poate creşte inima 
unei fetițe până la emoția unei mame adevărate. Aici 
este atacul asupra curăţiei copiilor, când se frământă 
dospeala confuziei în mintea lor şi se hrăneşte o creştere 
falsă, fără valorizarea, în fapt, a sexualităţii lor. 

Domnul Hristos insistă asupra acestui aspect 
pentru că ştie că, dacă rădăcina rămâne vie, şi viaţa 
noastră rămâne vie. Vorbea despre întoarcere, convertire 
ori metanoia unor oameni la fel de ambiţioşi ca noi, 

obsedaţi să mergem numai înainte. Or, ce le spune lor, 
poporului care mărşăluise prin pustie, trecuse Marea 
Roşie şi apoi traversase întreaga Peninsulă Sinai? Că e 
momentul, de fapt, să se oprească dintr-un marş plin 
de legalisme şi fariseisme extrem de păguboase. Să-şi 
redescopere bucuria copiilor la aflarea Dumnezeului 
său, Dumnezeul lui Israel. Pierzând bucuria din căutarea 
lui Dumnezeu, semăna cu un copil pierdut, anarhic, ce-şi 
pierduse simţul relaţiei cu Dumnezeu printr-o paterni- 
tate în care să identifice în El pe Tatăl. De aici măduva de 
învățătură din Rugăciunea Domnească Tatăl Nostru, de 
aici rostirea Fericirilor. Din încercarea de a le descoperi 
miezul de bucurie în care rodeşte credinţa. Noi, la 2000 
de ani de atunci, studioşi şi siguri că le ştim toate, am 
devenit exact la fel. Nişte copii ieftinite prin aroganță 
ale celor ce-L întâmpinau cu îndoială şi dispreţ pe Isus 
Hristos, Fiul lui David, Fiul Tatălui. Or, ceea ce-l face viu 
pe un copil e bucuria lui şi bucuria celor din jur, care 
degajă din bucuria lui. 

Aş îndrăzni un exemplu. De multe ori, auzim 
mame şi taţi cum îi zic copilului: „Fii cuminte.” Eu spun 
des să se ferească de ispita de a-i vedea cuminţi. Aşa, 
după cuminţenia închipuită de noi. Cum sesizezi că ai 
copilul bolnav? Îi pier zâmbetul și bucuria de a se juca. 
E o rană în suflet să vezi zilnic copii care surâd a plecare. 
Ştiind că boala lor este incurabilă. Că la graniţa aceea de 
neconceput, de fapt, la vârsta copilăriei, părinţii nu-i mai 
pot fi ajutor. Şi nici oamenii în alb, medici ori asistente, 
tanti care face mâncare ori curăţenie şi alţii asemenea. 
Toţi îşi dau silinţa şi intuiesc finalul. Atunci, copilul 
devine el sursă de încurajare. E o nebănuită chimie între 
copil şi Doamne-Doamne. EI, copilul, nu se teme să 
se întoarcă la Dumnezeu în modul cel mai contondent 
posibil. Odihna de pe chipul unui copil chinuit de boală 
la vremea marii plecări, care este moartea, nu poate fi 

surprinsă de penelul niciunui pictor şi nici de obiectivul 
vreunui aparat. 


Liniştea ce ne-o dorim — cuminţenia lui — este una 
legată parcă mereu de somn şi mâncare. E şi liniştea din 
casă, noaptea, atunci când își trage sufletul dormind, 
pentru ca, la un moment dat, să izbucnească în smiorcăit 
ori plâns dintr-acela care scoală trei ori patru cvartale de 
cartier. Dar adevărata linişte vine din faptul că el e bine. 
Că ia în greutate, creşte, ca o dospire de trup şi suflet. Or, 
Domnul Hristos ne spune că Împărăţia lui Dumnezeu 
este o astfel de dospire, un organism viu. Chipul copilului 
care creşte îngrijit de cei din jur este imaginea Împărăției 
care creşte şi ne cuprinde. 

Aş mai adăuga un aspect. Nimic nu pare să atingă 
mărinimia Domnului ca durerea copiilor. Învie pe 
fiul văduvei din Nain, învie pe fiica lui Iair, iar femeii 
din părţile Tirului şi Sidonului îi ajută, dezdrăcindu-i 
fiica după cel mai strălucit examen de inteligenţă din 
Evanghelie. La fel, unui tată cu fiu lunatic îi vindecă fiul. 
Cu excepţia văduvei din Nain, probabil icoana cea mai 
autentică a Maicii Sale la vremea Golgotei, ceilalţi părinţi 
nu sunt simpli spectatori la revenirea copiilor lor. Sunt 
martori de credinţă şi iubire, de încredere că iubirea lor 
pentru copii biruie moartea. Strigătul tatălui de durere 
e cheie şi el interpretării versetului ori, dacă vreţi, 
atitudinii Mântuitorului faţă de copii: „Cred, Doamne, 
ajută necredinţei mele!” În lumea şi numai în lumea 
copilăriei există o asemenea sinceritate curată. Să strigi 
ce crezi şi să ceri să ţi se împlinească neputinţa în virtute. 

Este copilăria cea mai frumoasă etapă a vieţii 
noastre? Cum a fost copilăria dumneavoas- 
tră? Ce experienţă din copilărie v-a marcat 
cel mai mult? 


Părintele Francisc Doboş 


Atunci când o trăim, nu este cea mai frumoasă 
etapă. Pe orice copil întrebi, el vrea să crească mare. Când 
eram copil, în afară de pădurile pe care le cutreieram, 
nu voiam să fiu copil, eu voiam să fiu mare. Pentru că 
îi vedeam pe adulţi, voiam să fiu mare. E nerăbdarea 
specifică fiecărui copil, cred eu, ca să treacă timpul cât 
mai repede. Adultul îşi dă seama mai apoi: „Doamne, 
cât de nesăbuit am fost!” Orice adult vrea să se întoarcă 
la inocenţa copilăriei, când nu-ţi dai seama de toate 
implicaţiile acestei stări de fapt, pentru că primeşti totul: 
atenţie, iubire. Asta pierde adultul: uită să primească 
atenţia, iubirea. Ajunge să le revendice, să le impună, să 
le câştige, să se certe pentru ele, să facă războaie. 

Copilăria este etapa cea mai importantă a vieţii 
pentru adult, pentru că atunci creşte, atunci apar primele 
răni. De fapt, marile probleme ale adulţilor au rădăcini în 
copilărie. Toţi vrem să fim mari, dar Cristos ne cheamă 
întotdeauna să fim fii. Să nu pierdem dimensiunea că 
suntem fii. Până şi un bunic este fiul părinţilor lui, chiar 
dacă aceştia nu mai trăiesc. Să nu pierdem dimensiu- 
nea relațională, să fim asemenea copiilor! Copiii nu s-au 
inventat, s-au născut undeva! Nu putem pretinde viaţa. 


Sunt multe experienţe din copilărie care m-au 
marcat. Ceea ce îmi amintesc acum şi-mi rămân mereu 
imprimate în memorie sunt câteva imagini. Tatăl meu, 

Dumnezeu să-l odihnească, venea de la muncă şi, obosit 
fiind, se oprea să se joace cu noi. Nici nu apuca să intre 
bine în casă. Imaginea lui Dumnezeu care Se joacă, 
dar în sensul creativ, creator, nu acela pervertitor, al 
oamenilor, care se joacă unii cu alţii pentru a se domina. 
Tatăl meu care se juca cu noi. Adultul, ca să se joace cu 
un copil, trebuie să „coboare”, să stea în genunchi, să 
stea la acelaşi nivel. Dumnezeu Se pune la dispoziţie şi 
ne cheamă să devenim asemenea pruncilor. Asta este 
una dintre imaginile copilăriei, iar cealaltă este cu mama 
mea, când m-a învăţat primele rugăciuni. Pe lângă Înger, 
îngeraşul meu, orugăciune către îngerul păzitor, şi Adu-ţi 
aminte, către Sfânta Fecioară Maria: „Adu-ţi aminte, o, 
preablândă Fecioară Marie/ Că nu s-a auzit niciodată 
să fi fost părăsit cel ce a alergat sub ocrotirea ta/ Ce 
ţi-a cerut ajutorul şi mijlocirea ta. Însufleţit de această 
încredere, alerg la tine, O, Maică, Fecioara fecioarelor!” 
Rugăciunea este mai lungă. Dar era rugăciunea mamei, 
care ajunsese în mintea mea. Până să coboare în sufletul 
meu, până să provoace maturizarea credinţei în mine, 
credinţa adultului, a devenit sunet prin vocea mea. Cum 
creşte Dumnezeu în această lume? Prin laptele mamei, 
prin iubirea şi credinţa ei, care mai apoi, cu timpul, a 
devenit şi credinţa mea. 

Nu există copil liniştit, din fericire! Iar asta devine 
convertirea adultului. Cea care pretinde cuminţenia. 
Adultul ar trebui să se revadă în ochii propriilor copii, 
dacă-i are, sau bunicii în ochii nepoților, atunci când 
nu mai au răbdare şi vor să-i pună la punct, uitând, din 
cauza anilor, că au fost la fel, dacă nu chiar mai năstruş- 
nici decât ei. Ar fi un antagonism să spui că există copii 
liniştiţi. Atunci ar trebui să ne preocupăm, dacă ar fi prea 
liniştiţi copiii, nu ar fi un semn prea bun. 

Eun-am fost un copilliniştit, cel mai multîmi plăcea 
să fac năzbâtii. Construiam case în miniatură, dând, 

în timpul acesta, toată casa peste cap, cu toate că erau 
doar câţiva pereţi acolo, în Voluntari, unde am crescut. 
Scaune, scăunele, pături, perne — orice cameră devenea 
încăpătoare pentru altă casă ce avea să fie construită. 
De fapt, cred că e dorinţa omului de a-şi construi o casă, 
dea căuta stabilitate. Ţin minte că m-am jucat odată „de-a 
preotul” şi mama m-a certat: „Cu astea nu e de glumă.” 
Nu mi-ar fi trecut niciodată prin gând, în momentele 
alea, să devin preot, dar fac legătura de-abia acum, după 
ani şi ani, cu episoade pe care aproape le-am uitat. Mă 
jucam de-a preotul, distribuiam împărtăşanii — acele 
chipsuri cu chimen —, rupeam din ele, cum se face la noi 
cu ostia, şi ziceam: „Trupul lui Cristos”. Iar mama mă 
atenţiona: „Nu se face aşa ceva!” Evident, copilul, prin 
gesturile adultului, creştea de atunci ceea ce sunt astăzi. 

În copilărie, văzând exemple din viaţa de preot, îmi 
spuneam: „Nu vreau niciodată să fiu preot!” Credeam că 
a fi preot e o treabă atât de serioasă, încât te împiedică să 
glumeșşti şi să fii fericit. Iar eu tocmai asta sunt: glumesc 
şi sunt fericit. Ca preot. Deci, se poate. Poate începem să-l 
facem servicii lui Dumnezeu din punctul ăsta de vedere. 
Pare aşa, o formulare anapoda. Asta pentru a spune 
că cei care Îl slujesc pe Dumnezeu, preoţi sau familii 
foarte spirituale, de foarte multe ori Îi fac un deserviciu 
lui Dumnezeu. Încercăm să-L încapsulăm în modalităţi 
morale, moralistice şi moralizatoare, ajungem să ţinem 
morală omenirii şi să nu mai predicăm un Dumnezeu 
iubitor. Dar care, atenţie, nu este Dumnezeul anilor 
1970-1980: „Make love, not war!, ci un Dumnezeu 
iubitor, care presupune dimensiunea relaţională. Mă 
întorc la cuvântul-cheie din Evanghelie, Cristos care este 
păstorul cel bun, adică kallos. Bun şi frumos. Mai degrabă 
să traducem: Cristos este păstorul cel frumos, nu cel bun. 
Să nu iasă în evidenţă doar aspectul moral al vieţii. 

să aibă curaj să stea dinaintea 
„lui Dumnezeu fără frică. Sinceri. 

Să lăsăm deoparte părerile 

noastre despre Dumnezeu şi 

să-i lăsăm să-l zâmbească și să 

e. Gale 
și-L facă prieten. 

De multe ori, trebuie să fii cuminte, bun, dar să nu 
uităm să fim frumoşi! Frumuseţea vine atunci când te 
simţi copil. Ăsta e sfatul meu: nu uitaţi să vă întoarceţi 
şi să deveniți asemenea copiilor — atunci când te simţi 
iubit, eşti fericit. Eşti frumos pentru că exişti, pentru 
că te laşi iubit, nu pentru că te preocupi. Un copil nu 
este preocupat de make-up. Nu vrea să pară în vreun 
fel, nu-l interesează deloc lucrul acesta. Doar adultul 
este preocupat că nu este acceptat. Și atunci trebuie să 
se retuşeze, să-şi facă facelift, nu doar la mașină, ci şi la 
viaţă. Ajungem să trăim un comerţ relaţional. De aceea 
avem nevoie de convertirea existenţială, nu doar de cea 
morală, care vine după ce reintrăm în viaţă. 

Dacă ne gândim la alchimie, este vorba de acea 
reconvertire despre care vorbeau hermeticii în trecut, 
doar cu condiţia ca alchimistul să nu fiu eu. Pentru că aici 
este marea ispită dintotdeauna: ca omul să-l ia locul lui 
Dumnezeu. Adică să fie el făuritor şi dătător de viaţă. Ne 
întoarcem de unde am început: „Dacă nu vă veţi întoarce, 
converti şi nu veţi deveni asemenea copiilor, nu veţi intra 
în împărăţia cerurilor!” Orice alchimist care încearcă să 
dea reţeta vieţii, să devină Dumnezeu, să-l ia locul lui 
Dumnezeu, sfârşeşte cu foarte multe reţete, dar într-o 
mare tristeţe. Şi, în fond, nu mai regăsim plinătatea vieţii. 
Pentru că orice alchimist, din orice domeniu, ajunge să 
se propună în locul lui Dumnezeu într-o formă sau alta. 
Şi atunci conştientizăm că Dumnezeu, tocmai pentru a 
fi Dumnezeu, a renunţat la EL, ca să fie ca noi. Intenţia 
face diferența. Putem să folosim aceleași instrumente şi 
pentru viaţă, şi pentru moarte. 


Iar „Fericiţi cei săraci cu duhul, căci a lor este 
Împărăţia Cerurilor” a fost înţeleasă de multă lume literal. 
Chiar cu referire la „ăia prostuţi”, care trebuie să facă 
mult efort ca să înţeleagă. Nu, n-are legătură. Fericiţi cei 
săraci cu duhul pentru că nu pretind, pentriu că primesc. 

Pentru că nu se bazează pe aroganţa propriilor descope- 
riri sau pe puterea impusă, ci pe trăirea relaţională, care 
face să crească divinitatea în om. Prin smerenie. 


Părintele Constantin Necula 


E un truism deja să spui că ai în copilărie o 
etapă din viaţă. Mie îmi pare că ea este o armătură în 
interiorul fiecărei vârste. Că nu există vreme din viaţă în 
care să nu trăiască în noi copilăria, frumoasă ori ba. E 
frumoasă pentru că îți motivează aşteptarea, îşi hrăneşte 
aşteptarea din maturitatea la care visează. Nu întâmplă- 
tor suntem toţi Feţi-Frumoşi şi Ilene Cosânzene, luptăm: 
cu monștrii şi-i învingem mereu. Și, deseori, suntem de 
mici ceea ce vrem să ajungem când suntem mari. A fi 
mare în mintea ta, de copil, e o provocare frumoasă. În 
acelaşi timp, copilăria are dezamăgirile ei. Ce-i drept, cu 
ajutor, grabnic trecătoare, la prima vedere. Moartea unei 
gâze ori a căţelului e o dramă de nedescris. O pară uitată 
într-un păr toamna târziu, zărită de după perdeaua 
camerei încălzite, te poate îngrijora cu nesomn. Ploile 
de vară pot fi dezamăgiri când anulează excursia la care 
te-ai antrenat cu prietenii de la bloc — noi nu aveam 
găşti, dar funcţiona o incredibilă construcţie de grup -, 
şi asta vreme îndelungată. Iar şcoala e când joc al 
libertăţii, când frustrare. Mi-aduc aminte ce greu mi-era 
primăvara la şcoală, când muream de pofta cireşelor. 
Cred că în cireşele acelea erau toate toamnele şi verile în 
care mi-am trăit poeziile de mai târziu. 


Cum a fost copilăria mea? Acum îmi pare fabuloasă. 
Atunci era normală, ţinând de un ritual simplu, corect 
vârstei. Am amintiri de la cămin şi grădiniţă, din şcoală 
şi liceu, pentru că ele sunt viața mea. O viaţă în care 
nu m-am plictisit o clipă. Nu doar jocul de fotbal sau 


24 


împăcarea cu tine însuți 


alergatul pur şi simplu — de nebun, cum spuneam —, ci şi 
cititul ori meşteritul la te-miri-ce, joaca de-a militarul ori 
mersul în grup la film şi teatru — da, da, eram noi băieţi 
de cartier, dar mergeam des la teatru — ne uneau şi ne 
dăruiau fiecăruia din noi senzaţia că vom fi oameni de 
treabă în viață. Nu-mi aduc aminte de răutăţile copiilor 
în vremea aceea. Ce aveam de împărţit o făceam între 
noi, fără arbitri din afară. M-am bătut cu totul de vreo 
două ori la bloc, culmea, de fiecare dată cu cei mai buni 
prieteni ai. mei. Jucam fotbal 100 de ore din 24 şi au 
fost luni întregi în care intram în casă doar să dormim 
noaptea. Nici vorbă de sete, de foame, de oboseală. Între 
blocurile vechi, construite cred prin anii 1945-1947 — 
bunicul dinspre tata, mort pe când tata avea 5 ani, cred, a 
lucrat ca maistru constructor la ele, am aflat noi târziu —, 
rămăseseră două terenuri înverzite, astăzi transformate 
în locuri de joacă şi terenuri foarte sofisticate. Acolo erau 
Maracana şi Tineretului, acolo refăceam în amănunt 
fiecare meci şi eram când Silviu Lung, când Dino Zoff — 
n-am trădat decât foarte rar portăritul şi numai pentru 
poziţia de libero?. Acolo am avut şansa să joc fotbal cu 
Lăcătuş ori Stângaciu, Mandoca ori Văidean. Acolo am 
stat, gură-cască, să-i văd jucându-se cu noi pe Ștefănescu 
ori Benţa. Erau cu noi acolo, iar când îi vedeam strălucind 
în iarbă, ne bucuram ca pentru noi. Ar fi multe, multe de 
spus. Era perioada în care citeam despre Lev Iașin ori 
despre portarul David, în care i-am cunoscut pe băieţii 
portarului Stere Adamache, mort înecat în Dunăre, după 
ce fusese portar la un Campionat Mondial, cred că în 
1970. Cum te-ai fi putut plictisi? Erau campionate pe 
scări şi blocuri, între blocuri, între străzi, între perimetre 
de cartier. Dar nu aşa, cu galerii, cu părinţi pe margine. 
Nu jucam niciodată cu arbitru, aveam încredere unii în 
alţii. Abia când am început să joc organizat, la o secţie 


2 Jucător din dispozitivul de apărare, liber de orice marcaj (n. red.). 

de copii de pe lângă FCM Braşov, am descoperit faultul, 
înjurătura pe teren ori simulările. Ca portar, vedeam tot. 
Înainte de a descoperi Biserica, lucru pe care i-l datorez 
tatei, am descoperit stadionul, fotbalul şi atmosfera de 
colegialitate din tribune. Mi-e foarte dor de ea uneori. 
Mergeam des la handbal şi tenis, citeam toate ziarele ori 
memoriile sportive, mă bucuram şi muream cu fiecare 
eveniment. 


Cealaltă parte de timp o petreceam în atelierul 
„Frizeria”, unde lucra tata, ori printre coridoarele de 
sticle şi borcane din magazinul unde lucra mama. 
Mândru tare de ei. Toată lumea îi saluta pe stradă. Și 
nu că glumesc sau era o părere. Cred că şi acum, pentru 
vecini şi oamenii mai în vârstă din cartier, sunt Costeluş al 
Doamnei Florica şi al Domnului Necula. Asta m-a ţinut 
aproape de oameni, de nevoile lor reale şi mi-a acordat 
liniştea necesară să nu mă sperii de oameni niciodată. 
Obsedat de armată, citeam deja tot ce însemna carte de 
război, desenam hărţi sau organizam bătălii. Cred că aşa 
am început să conduc micul nostru grup de galerie în 
fiecare duminică, mai ales la meciurile stegarilor. Eram 
acolo o singură inimă. Și aşa eram toată săptămâna, 
7 zile din 7. 

Mi-am adus aminte zilele acestea de celălalt 
laborator de viaţă: staţia de Salvare. Era pe undeva în 
capătul străzii unde copilărisem dintâi, Strada Sitei, 
până să ne mutăm, spre disperarea mea, la bloc. Bunicul 
dinspre mamă era şofer acolo, pe maşina medico-legalu- 
lui, cum se spunea. Ţin minte şi acum că şef de garaj era 
un domn tare simpatic şi de mare ajutor pentru noi în 
vacanțe, când îi împrumuta bunicului maşina lui, o Dacie 
roşie. Îl chema Domnul Fulgoş, faţă de care aveam mare 
respect, noi, copiii, şi pe care îl chemam să împartă cu 
noi câte un suc. Acolo, în spaţiu plin de vaselină şi motor 
încins, am descoperit nişte oameni extrem de talentaţi, 

meşteri buni la toate. Şi pe domnul doctor Moga, medic 
legist, un om al cărui chip mi-a însoţit toată copilăria 
cu prezenţa sa şi care, după 1990, când a aflat că n-am 
ajuns medic, ci student la Teologie, i-a spus bunicului: 
„Nicolae, ăsta om hotărât!” Mă pasiona tot. Realmente, 
am senzaţia că se grăbea timpul să cresc. 


Aşa că nu am cum spune alta decât... „Unde eşti, 
copilărie, cu setea ta de toate, cu tot?” Printre amintiri 
ce anume încă mă marchează? Mirosul tatei când 
venea de la muncă şi mâinile lui odihnindu-se pe câte 
o carte, glasul mobilizator al mamei şi zâmbetul ei de 
azur, cuminţenia neschimbată a surorii mele, glasul 
povestind al bunicilor — primele mele manuale de istorie 
şi catehisme vii —, zgomotul de cartier ca un zumzăit 
continuu şi egal, larma din curtea şcolii ori a liceului. 
Piaţa din cartier, pe care o străbăteam plin de mândrie 
de mână cu tata, cozile la sifon, pâine, apă minerală ori 
te mai miri ce. Toate amintirile sunt de aur. 


Peste toate, iconostasele de oameni din vacanțe, 
despre care am tot vorbit în ultimii ani. Raiul de la Vişeul 
de Jos, adolescenţa aprinsă de visare de la Căţet, undeva 
în Oltenia subcarpatică, nu departe de Roşiile Mariei 
Ciobanu ori de Lădeştiul lui Virgil Ierunca. Poate că pare 
exagerat unui puşti de astăzi, dar chiar nu îmi doream 
mai mult şi nici acum nu îmi doresc. Mergeam la mare 
cu părinţii mei — cred că de două sau trei ori în 18 ani —, 
dar important era că ne făceam şi restul concediilor 
împreună, oriunde ar fi fost ele. Tata şi mama s-au îngrijit 
să ne ducă de mici — eu aveam 5 ani — la Putna şi apoi în 
Maramureş. A fost începutul unei aventuri care nu s-a 
încheiat. Nu plecam la drum fără să citim ceva despre 
locul respectiv, iar când veneam acasă, tot ce cumpăram 
de pe la pangare: ori de prin librării despre locurile cu 


3 Masă sau tejghea la care se vând lumânările în biserică (cf. DEX) 
(n. red.). 


27 


Părintele Francisc Doboș și Părintele Constantin Necula 


pricina ne folosea enorm. Veneau în vizită la noi neamuri 
şi prieteni şi povesteam pe unde am fost, ce am făcut şi 
ce am vizitat. Un soi de Bucuria credinţei, emisiunea 
de care sunt atât de legat astăzi. Sunt mii de amintiri 
de genul acesta. A fost modul mamei şi al tatei de a ne 
educa pentru ţara asta, pentru morţii şi viii ei. Citeam 
împreună cu ei istorie şi poezie, articole importante 
despre lucrurile mari ale trecutului. La Vişeul de Jos, în 
casa mătuşii Maria şi a uncheşului Ion, am citit dintâi 
Biblia, atras fiind de redactarea ei pe versete. 

Când scriu toate acestea, le revăd ca pe un film. E 
incredibil cât de mult se regăsesc toate în tot ce fac acum. 
Uite, mai în glumă mai în serios, când păşteam vacile 
pe plaiurile dintre borcuturi+, la Vişeu, nu bănuiam 
că învățam zootehnie. Sau, deschizând ochii la modul 
în care îşi lucrau pământul, învăţam agronomie. Dar 
adevărul este că au fost nişte profesori de mâna întâi 
ţăranii sfinţi din viaţa mea. Şi acum aud câte o cute 
crescând ascuţişul câte unei coase, bătute apoi pe fier 
cu ciocanul, ca să muşte din otavă cu graţia unei lame 
de spadă de înger. Mereu am crescut la limita aceasta, 
între realitate şi metafora vieţii. Datorez tot copilăriei 
şi celor care m-au lăsat să copilăresc fără să-mi asmută 
simţurile ori orgoliile spre mizerii şi minciuni. Detoxi- 
fierea de care toată lumea vorbeşte astăzi era pe-atunci 
regula principală de odihnă. În timp, niciun hotel nu a 
bătut hambarul cu fân al Maramureşului ori patul din 
tinda casei bătrâne de la Căţet. În grădina din faţa casei 
din Vişeu, urcată mult pe o vale care pentru mine e Raiul, 
erau înmormântați străbunicii, iar acum, mătușa, sora 
bunicii şi soțul ei. Simt că mă aşteaptă. Din copilărie 
am învăţat că ţin de un neam. Că străbunicul acela şi-a 
pierdut braţul în Primul Război Mondial şi că locuiam 


4 Izvoare de apă minerală (n. red.). 


5 Piatră pentru ascuţit coasa (n. red.). 

într-una din bucăţile de livadă primite de el de la Regele 
României. Eram în plină istorie. 

Năzbâtii? Nu eram expert. Poate doar pierdutul 
printre blocuri, obicei care o exaspera pe mama. Nu 
aveam timp de năzbâtii. Ele erau involuntare, că nu mă 
puteam gândi la răutăţi. Băiat de oraș, mai bubuiam de 
Anul Nou cu carbid ori la fotbal mai rupeam un pantof, 
pantaloni ori câte o haină. Mi-era prea ruşine de mama 
şi tata să fac „prostii”. Eram gură mare, cred, dar eram în 
ison cu toţi prietenii şi prietenele mele. Copii vorbăreţi, 
curajoşi, simpatici şi când eram aiuriţi tare.. Ne plăcea 
de noi. 

Greutăţi? Să le dea Dumnezeu mamei sănătate 
şi tatei odihnă lină, că au purtat greul pentru noi. Fără 
niciun oftat de săturare. Ci dispuşi, numai ei ştiu cum. 
Nu ne-au rănit o clipă fericirea de copii. Nici nu ne-au 
întreţinut ifose inutile. Lângă ei, mai mereu, bunica 
Ileana, mama mamei pe care, trecând anii, o admir tot 
mai mult şi-L rog pe Dumnezeu să o ţină în rai. Acum, 
că scriu, îmi dau seama că, de fapt, mare parte din 
copilăria mea s-a mutat în rai, cu fiecare om care mi-a 
fost copilărie ce s-a stins. Şi pe care îl aduc fărămiţă 
de. miridă pe Sfântul Disc al Proscomidiei, partea de 
pregătire a darurilor pentru Dumnezeiasca Liturghie. 
Poate că acesta este cel mai mare dar pe care mi l-a făcut 
Preoţia. Să-i ţin aproape de Dumnezeu, trecând şi prin 
inima mea, copilul pe care l-au făcut om mare. 

Astăzi, se pune tot mai mult accent pe 
emoțiile copilului, pe o creștere a încrederii 
de sine de la primii ani și pe o libertate mult 
mai mare oferită celor mici. Deși religia este 
prezentă în orarul copiilor încă de la clasa 
întâi, credeți că Dumnezeu este tot mai puţin 
prezent în educația celor mici? 


Părintele Francisc Doboș 


Paradoxal, relaţia cu Dumnezeu nu se învaţă la 
şcoală. Religia în şcoală nu este un înlocuitor al hranei 
spirituale pe care doar familia ţi-o poate dărui. Asta ce în- 
seamnă? Că, de multe ori, părinţii deleagă școlii ceea ce ar 
trebui să facă ei, în materie de credință. Eu cum am ajuns 
la biserică? Nu pentru că m-au trimis părinţii, ci pentru 
că am mers eu cu ei. Nu a existat o duminică în viața mea 
în care să nu particip la Sfânta Liturghie. Poate doar ca 
adult, când eram între continente, în aeroport. Dar astea 
sunt cazuri excepţionale. Faptul că părinţii mă duceau la 
biserică a contat foarte mult. Asta fost de ajuns pentru 
mine ca să-mi formez obiceiul de a mă duce de două ori 
pe săptămână fără ei, fără a fi împins de la spate. Şi nu 
erau ore de religie atunci. Ora de religie poate să-l facă 
un deserviciu major lui Dumnezeu, dacă încearcă să ţi-L 
bage pe gât. Se creează indigestii spirituale dacă ora de 
religie nu te face să-L îndrăgeşti pe Dumnezeu. Nu mai e 
vorba de ora de religie. E mai mult despre dascăli, despre 
mentori, despre familie, despre relaţii. Altfel, ne învârtim 
doar într-o discuţie sterilă, care nu face un serviciu nici 
copiilor, nici şcolii, nici părinţilor. 

E o mare problemă. Nu doar de azi, ci dintotdeauna. 
Cum Îl facem „iubibil” pe Dumnezeu fără să-L oferim, de 
exemplu, de Black Friday? Sau, de fapt, de Black Friday, că 
e Vinerea Neagră sau Vinerea Mare. Cum Îl facem iubibil 
pe Dumnezeu fără să spunem: „Eh, nici nu contează, că 
E] oricum te iubeşte?” Da, EI oricum ne iubeşte. Dar dacă 
iubirea aia a Lui infinită nu se răsfrânge în întoarcerea 
mea ca să fiu precum copilul, atunci ar însemna că eu nu 
L-am întâlnit cu adevărat şi că doar Îl ispitesc, zicând: 
„Eh, oricum o să mă iubeşti, lasă, ce-o să-mi faci?” 

La biserică, încep să vină familii din ce în ce mai 
tinere, împreună cu copiii lor. Pentru că biserica nu este 
pentru acea anticameră dinaintea morţii. După ce ne-am 
trăit viaţa, hai să ne căutăm loc de veci, nu doar în cimitir, 
ci şi în Cer. Eu, unul, mă bucur când biserica este zum- 
zăitoare. Și mă opresc să le vorbesc celor în vârstă, care 
încearcă să-i facă pe cei mici să fie cuminţi în timpul 
liturghiilor: „Mai bine să fie aici, să facă zumzet, pentru 
că, altfel, când vor începe să se îmbibe de Dumnezeu?” 
Dacă drojdia spiritualităţii nu coboară acum în inima lor, 
pentru ca mai apoi să înceapă Dumnezeu să picure, la 
o vârstă adultă, după ce au început să facă alegeri, paşi 
greşiţi uneori, care nu mai pot fi remediaţi, va fi mult mai 
greu. Nu este imposibil, pentru că Dumnezeu Își face loc 
şi-n ultimele secunde ale vieţii unui om. Niciodată nu e 
târziu. Dar de ce să nu trăiesc fericit, fiind al lui Dumnezeu 
încă de la început? 


Părintele Constantin Necula 


Dumnezeu nu este prezent în educaţia unui copil 
doar prin orele absolvite prin programă la şcoală. A educa 
înseamnă ceva mai mult de a trimite copilul la şcoală ori 

la şcoli. Din acest punct de vedere, creşterea religioasă 
a copilului are un soi de unicitate. Un copil care iubeşte 
gâzele, de exemplu, când este învăţat corect despre ele, 
este tot în raza de cunoaştere religioasă a lumii. Chiar 
descoperirea modelelor matematice ale lumii, a structuri- 
lor macro- ori micromoleculare, nanotehnologia ori, ştiu 
eu, neuroştiinţa, toate se articulează într-o cunoaştere 
religioasă a lumii, pentru că ne învaţă despre nodurile 
existenţiale prin care ne legăm unii de alţii şi, împreună, 
de Dumnezeu. A fi educat religios înseamnă a înţelege fun- 
damentele morale ale cercetării ştiinţifice, de exemplu. A 
identifica acele limite ale cunoaşterii şi ale ştiinţei dincolo 
de care redevii un acolit al lui Mengele, şi nu un ucenic 
al lui Einstein. Câte dintre plagiatele care au adus locuri 
sus-puse pentru cercetători ieftini ar fi fost evitate dacă 
ţineam mai mult la caracter decât la cariere! Or, lucrurile 
acestea se învaţă de mic. Se diferenţiază în mintea unui 
copil de mic binele de rău, urâtul de frumos ori virtutea 
de viciu. Aceste valori se impun prin lege doar când omul 
a fost pierdut printre degete de educaţie. Copilul nu este, 
aşadar, educat religios doar când i se vorbeşte de Doam- 
ne-Doamne ori despre icoane, taine şi prezenţă la biserică. 
Este educat religios şi când i se indică nemurirea, când i se 
cultivă încrederea în oameni ori i se impregnează în suflet 
diferenţa fundamentală între lege şi fărădelege. 


Pe când eram mic, ai mei erau sideraţi când auzeau 
că maturii îi învățau pe cei mici să înjure. Cu cât înjurau, 
cu atât erau aplaudaţi, ba chiar uneori li se dădea să-şi 
înmoaie buzele în paharul cu alcool pe care-laveau cei mai 
mari la îndemână. De aceea, tata evita prieteniile de pahar 
şi nu mă lăsa, pe sora mea cu atât mai mult, să intrăm 
în case străine sau să cultivăm prietenii cu unii dintre 
„campionii înjurăturilor”. Era strict, dar nu excludea pe 
nimeni. La noi, pe balcon, putea veni orice prieten, cu 
condiţia să nu vorbim prostii. Să nu jignim oamenii de pe 

stradă, să nu rănim păsările din grădinile din jur. Oricum, 
pe toată perioada copilăriei, tata a fost cel mai bun prieten, 
iar mama, o profesoară de suflet foarte atentă. Nu cred că 
a topi copilul în emoţii false e o soluţie educaţională. Cum 
nu cred că târârea lui la biserică la porunca anturajului ori 
din ifose duhovniceşti ajută educaţiei sale creştine. Cred 
că un copil creştin are nevoie de rezistență la minciună 
şi mizerii. Să le simtă şi să opereze numai cu algoritmii 
adevărului. 

Cred că una dintre pârghiile cele mai bune de 
educare este relația familie-—şcoală, dar nu bazată pe pre- 
tenţiile absurde ale părinţilor şi pe şicana funcţionari- 
lor educaţionali. Dumnezeu Însuși ne descoperă refuzul 
idolatrizării Lui şi ne oferă sprijinul Său să fim liberi. Eu 
nu am devenit liber în 1989, ci cu mult înainte. Desco- 
perind cititul, muzica bună - aveam acasă, e funcţional 
încă, un pick-up cât cea mai mare sală de concerte, cu 
sute de simfonii şi concerte, cu piese de teatru şi muzică 
folk, striate toate pe vinilin — şi limba română în toată 
limpezimea ei. Şi pentru că aproape în fiecare duminică 
urcam la bunica din Şchei — mama tatei, mamaia, cum îi 
spuneam noi —, drumul la ea trecea obligatoriu prin curtea 
şi cimitirul de la Biserica Sfântul Nicolae. Nimic forțat, 
nicio temă de parenting, din naturalul situaţiei. Poate că 
nu era Dumnezeu subiect educării noastre, dar era timpul 
după care se conjugau toate în vieţile noastre de copii. 


Apoi, erau drumurile prin pădure, în natură. Nu 
grătarele — erau rare, ca şi carnea —, ci călătoriile spre zone 
pe care le identificam mai întâi pe hartă. Un Dumnezeu 
care urca pe cărările toamnei până sus, la Piciorul Boului 
ori la Masa Generalului, pe Tâmpa, era mai credibil 
decât orice predică la ora aceea. Către 10 ani, tata m-a 
apropiat de cel mai luminos preot din Braşov, Părintele 
Ştefan Tascianu. O figură remarcabilă, bun predicator 
— nu foarte retoric, asemenea celuilalt Părinte, Işa — şi 

simpatic în modul cel mai cuminte cu putinţă. Era aşa 
de caldă atmosfera lângă astfel de oameni, că nimic nu o 
putea umbri. Niciun curs şi nicio cateheză nu făceau cât 
dragostea lor. Câtă vreme iubim, copiii noştri nu au nevoie 
de cursuri speciale ori de incisive cruciade de cunoaştere 
a lui Dumnezeu. Am descoperit că şi incisivitatea unor 
părinţi de a-i ţine pe copiii lor departe de Dumnezeu nu 
prea ţine. E în noi, sunt sigur, un pod de diamant care ne 
urcă la Dumnezeu. Poveştile, cântecele frumoase, dansul, 
desenul şi pictura, toate cele legate de exprimarea noastră 
estetică ne ţin aproape de Dumnezeu. De aceea, copiii 
care fac tot acest efort constant sunt ca nişte mici rugători 
prin frumuseţea din ochii lor care înfruntă urâciunea 
lumii. Copiii nu iubeau întunericul în vremea mea. Jucau 
„Oimul Negru”, dar acela nu era un joc de durată. Cred 
că iubirea de Lumină e deja un exerciţiu de cunoaştere a 
lui Dumnezeu. Nu cred că e altfel acum. Priviţi în ochii 
copiilor la prima ninsoare sau când văd un pom înflorit. 
Sunt ei departe de Dumnezeu sau noi suntem departe de 
ceea ce le descoperă lor Dumnezeu? Am văzut cum copiii 
îşi pierd încrederea în sine când sunt intoxicaţi cu rugina 
unor flaşnete idolatre legate de încredere în sine, gândire 
laterală, pozitivă... Viaţa nu e scrisă după manuale şi ele nu 
se pot aplica sută la sută. Trăim ce ne dăruieşte Dumnezeu 
din plin şi ceea ce împlinim în colaborare — ca să nu zic 
împreună-lucrare — cu El. Copiii au mereu talentul să 
reducă la absurd eforturile falsei lor educări în încredere 
de sine sau autonomie în libertăţi pe care nu şi le doresc. 
Răsfăţul în care-i aruncăm cu ifose de educatori integra- 
tivi, obrăznicia pe care le-o confirmăm cu fundamentări 
de scheme învăţate pe de rost de guruşii noii ordini edu- 
caționale, fără să ştim cât riscăm din viitorul lor. Cu copiii 
nu se fac experimente educaţionale. Nu-i putem lăsa fără 
inimi doar pentru că aşa e moda acum. Sau fără lacrimile 
părerii de rău. 


35 


Părintele Francisc Doboș și Părintele Constantin Necula 


Am putea vorbi de un altfel de parenting 
plecând de la Cartea Sfântă? În calitate de 
duhovnici, care ar fi top 10 recomandări pe 
care le-aţi face privitor la educaţia celor 
mici? 


Părintele Francisc Doboş 


Da, pentru că astăzi generaţiile tinere au parte de 
o libertate imensă, pe care nu a avut-o nimeni dintre 
bunicii noştri, părinţii noştri. Avem toate instrumen- 
tele la îndemână, dar pare că avem generaţiile cele mai 
fragile de adolescenţi şi tineri. Mă gândesc şi la modelul 
de familie. Fără să judec de ce şi cum, ci este un simplu 
fapt. În eopilărie, fiind trei băieţi, trei fraţi, a trebuit să 
ne dăm coate, să împărţim aceleaşi lucruri. lar mama a 
trebuit să dirijeze, să fie arbitru, să ne înveţe ce înseamnă 
să împărţim, să distribuim, să fim atenţi şi la celălalt. Nu 
ni se cuvine totul. În copilărie, atunci când există fraţi şi 
surori în aceeaşi familie, înveţi să ţi se spună „nu”. Ceea 
ce astăzi nu prea mai există. Şi generaţiile de adolescenţi, 
tineri, în studenţie sau la primul job ajung la primele 
depresii atunci când li se spune „nu”. Depresii severe. 
„Școala vieţii” din copilărie, când înveţi să primeşti 
primele refuzuri. Refuzuri care te educă, te aşază, te 
formează şi te modelează. Alte feluri de parenting sunt 
acestea relaţionale. Copii care, pentru că au şi li se cuvine 
totul, ajung să ducă lipsă de responsabilitate. Atunci când 
parentingul devine doar un fel de reţetă, din cărţi, de la 
psihologi, şi doar ca să nu mai avem parte de restricţi- 
ile de care au avut parte bunicii noştri, părinţii noştri, 
nu ne dăm seama că, dând toată libertatea fără respon- 

sabilitate şi fără responsabilizare, tocmai părinţii, cu 
parentingul lor modern, pot risca să-şi nenorocească 
propriii copii. Fără să-şi dea deloc seama. 

De fapt, atunci când ai totul, dar nu te ai pe tine. 
Când ai totul, dar de fapt nu eşti. Pentru că nu putem fi 
decât relaţionali. Și atunci când ai totul, nu te mai inte- 
resează, devii răzgâiat şi nu înveţi să mai împarţi ceea 
ce ai şi ceea ce eşti. Relaţie, nu competiţie. Dumnezeu 
l-a creat pe om după chipul şi asemănarea Lui. Bărbat şi 
femeie. Dumnezeu nu are doar chipul bărbatului, nu are 
doar chipul femeii, ci are chipul amândurora. Noi avem 
chipul lui Dumnezeu, atât bărbat, cât şi femeie. Şi totul 
este relațional, pentru că bărbatul nu este complet fără 
prezenţa femeii, după cum nici femeia nu este completă 
fără prezenţa bărbatului. Dincolo de orice rană, de orice 
revendicare, de orice mode ideologice care provin uneori 
din multe răni acumulate şi din frică. Toate acestea 
se transformă în ideologii, în supremaţii, în sete de 
dominare, pentru că au existat răni, frustrări din partea 
multor bărbaţi faţă de femei sau invers, pentru că se 
greşeşte tocmai în antropologia relaţională dintre bărbat 
şi femeie. 


Cât despre recomandările pe care le-aş face eu 
unui părinte, ar fi următoarele: 


1. Converteşte frica de la un Dumnezeu-stăpân, care 
doar pedepseşte, la un Dumnezeu care te iubeşte. Este 
baza parentingului biblic. Dumnezeu nu e baubau, ci 
este tată, un tată iubitor. 


2. Vorbeşte-le despre Dumnezeu aşa cum le spui poveşti, 
în sensul de istorisiri. Copiii absorb poveştile. 

3. Spune-le copiilor de 10 ori că îi iubeşti, preţuieşti, 
apreciezi etc. Abia mai apoi atrage atenţia, corectează, 
dojeneşte. Dojana va fi primită atunci pentru că vine 
de la cine te apreciază mai mult decât te ceartă. 
Adesea, se întâmplă, din păcate, tocmai invers. 

Învaţă-i să vorbească cu Dumnezeu şi despre El. Asta 
te va ajuta întâi de toate pe tine, părinte, abia mai apoi 
pe copil. 

Nu le da ordine, nu le porunci înainte de a le explica şi 
de a face împreună ce le ceri. 


Joacă-te şi „pierde” timp cu ei, cât mai mult. 
Vorbeşte-le de obligaţiile şi responsabilităţile lor cu 
gingăşie. Dumnezeu nu este în tunete şi ceartă, ci în 
liniştea profundă. La fel şi relaţiile sănătoase. 
Învaţă-i să împartă, să fie generoşi. Mama mea așa 
m-a învăţat. Dumnezeu m-a învăţat la fel. Dar cred că 
tot EI a învăţat-o şi pe mama. 


Învață să le spui „nu”. Multe familii de azi dau totul și 
imediat copiilor şi nu ştiu să le refuze în mod sănătos 
nimic. Mai apoi, când cresc, nu vor şti să gestioneze 
refuzurile şi nu-urile vieţii. Ajută-i de mici să înţeleagă 
că nu totul li se cuvine. 

Când devin adolescenţi, învaţă-i să „zboare”. Regulile 
şi iubirea primite de mici vor responsabiliza adoles- 
centul care se va răzvrăti inevitabil la un moment dat. 
Iar dacă va pleca, amintirea iubirii de acasă îl va face 
să se întoarcă, şi nu amintirea certurilor şi reproşuri- 
lor fără număr. Dumnezeu este gata şi să fie refuzat de 
noi. Aşa că fii părinte iubitor şi răbdător când adoles- 
centul se răzvrăteşte, pentru că doar Iubirea dă viaţă. 


Părintele Constantin Necula 


Nu cred că există un top de sfaturi educaţio- 


nale. Cred că există o educaţie care se acordă integral, 
holistic, cum ne place astăzi să ne exprimăm. Sunt 
ataşat de pedagogia oferită de Mântuitorul Hristos şi 

pentru că este una realistă. Nu propune planuri, ci ne 
cere angajament, sacrificiu, muncă serioasă. Nu există 
creştin soft, de aceea cred că nu există nici educaţie pe 
sloganuri şi softuri. De ani întregi asistăm la tot soiul de 
propuneri de educaţie și de sistem educaţional. Există o 
replică într-un film turcesc intitulat: Ai văzut vreodată 
licurici?, cu Ecem Erkek şi în regia lui Andac Hazne- 
daroglu: „Lămpile emit lumină, dar licuricii luminează!” 
Educaţia pe care o propunem copiilor trebuie să-i 
lumineze. Nu să ne încânte pe noi în cutare sau cutare 
program. Lor trebuie să le placă. Criza actuală a paren- 
tingului este aceea că încearcă să înlocuiască pe părinţi, 
predicatul educării, cu definirea acesteia. Niciun sistem 
din lume nu poate să înlocuiască forţa educaţională pe 
care o dă familia. De aici pericolul dărâmării familiei 
ca atare şi coagularea ei în concepte şi scenarii. Care 
este forma educaţională propusă de Scriptură? În 
primul rând, prin Domnul Hristos ni se aduce aminte 
că suntem copiii unui Dumnezeu viu, Căruia putem să-l 
spunem Tată. Şi nu Tatăl Meu — cum numai EI o poate 
spune -—, ci Tatăl Nostru, cum El ne-a îndemnat să o 
spunem. Pedagogia pe care ne-o propune Evanghelia 
este una care are în vedere un subiect al educaţiei despre 
care nu prea vorbim: copilul meu dinaintea Judecăţii 
lui Hristos. Omul eshatologic. Cel căruia îi pasă de 
Dumnezeu şi de judecata Lui. Omul moral, care refuză 
să fie om de cabană sau omul-town. Există o rigoare 
a acestei forme de parenting? Desigur. Forţa iubirii! 
Creşterea puterii tale ca părinte de a înţelege unde au 
greşit ai tăi — bunici, părinţi, profesori — pentru a nu 
le repeta greşelile și pentru a întregi lucrurile care par 
fragmentate între tine şi propriii tăi copii. Paternitatea 
şi maternitatea noastră nu sunt boli. Așa le tratează 
oamenii de știință de care ne tot umplem timpul. E 
ca şi cum am boli, am fi incurabili în boala noastră. 
Evanghelia ne arată că a fi tată şi mamă e un dar, greu 

de purtat, de acord, dar un dar. Și că Hristos nu ne lasă 
singuri în misiunea asta. E] este, de fapt, „nervul optic” 
al vederii a ceea ce ai de intuit în ce priveşte „părinţeala” 
ta ca om. E un bun-simţ care trebuie cultivat. Fără a 
face exces în nimic. Bunul-simţ al generaţiilor noastre 
anterioare care reuşeau să dea oameni adevăraţi ţării. 
Invalidarea ca părinte nu vine din părerile experţilor, 
mare parte supăraţi pe viaţă şi pe ratările din plan 
personal. Ne creştem copiii după posibilităţi şi trebuie 
să ştiţi că a creşte copii nu înseamnă a investi bani şi 
atât sau a-i umple de cadouri. Am memoria jucăriilor 
primite în toată copilăria. Îmi amintesc, cu putere de 
mit aproape, de gustul ciocolatei de casă cumpărate 
de bunica (da, da, aia de 3,50 lei) sau al îngheţatei vafă 
cu vanilie (cea de 3,75 lei). Strângeam o săptămână 
bani pentru ca în cele din urmă să o primesc, de fapt, 
de la tata sau mama, care apreciau că strângeam banii. 
Ca să nu spun că la întoarcere de la şcoală, când luam 
premiul, tot blocul ştia şi se bucura. Era un soi de 
sărbătoare „blocală”! Comunitatea nu era de invidiat 
în bogăţie materială, dar era inepuizabilă, de fapt, în 
bucurie şi drag. Să fi văzut nunțile ori zilele de naştere! 
Sau înmormântările! Ne purtam sarcinile unii altora. 
Ceea ce acum pare de neconceput. Or, parentingul 
înseamnă, de la Marshall McLuhane încoace, adevărul 
că mediul este comunicare. Dacă izolăm copiii şi-i 
ducem în laboratoare de experiență pedagogică în care 
predomină interesele de antreprenoriat educaţional şi 
ideea că pentru copii părinţii sunt în stare să cheltuie 
oricât, suntem pierduţi cu totul. Cred că e momentul, ca 
familii şi ţară deopotrivă, să spunem: „Ajunge, ne e dor 
să fim părinţi, şi nu parteneri de educaţie şi sponsori 


6 Herbert Marshall McLuhan (21 iulie 1911 — 31 decembrie 1980), 
filozof canadian şi unul dintre fondatorii studiilor contemporane asu- 
pra mass-mediei (n. red.). 

tăcuţi a tot felul de proiecte care oferă copiilor noştri 
proiecţii greşite asupra vieţii!” O lume imaginară e 
minunată în lumea gândirii creative, dar a lăsa copiii 
atârnaţi de instrumentarul lipsei de realism devine 
extrem de periculos. 


Pentru a fi părinte, îţi trebuie curaj. Nopțile de 
nesomn, suferința copiilor — Dumnezeule, ai da orice, 
ai prefera de o mie de ori moartea decât să sufere ei 
o clipă —, grijile pe care ţi le fac de fiecare dată când 
depăşesc un prag de creştere — cine a păzit creşterea 
dinţilor ori primele litere scrise cu stiloul înţelege ce 
spun — sunt, de fapt, cele mai importante lecţii pe care 
le primim ca să ştim cum să-i creştem. Pentru mine, 
toate momentele grele cu copiii mei au fost incredibile 
lecţii, apropieri de Dumnezeu, de oameni, de propriile 
mele limite. Amintiţi-vă de propria viaţă înainte de a 
vă lua după toţi teoreticienii de pripas. Şi nu divulgaţi 
copiilor tainele din greutăţile care vă încearcă. Şi aşa 
ei prind din zbor tensiunile, minciunile, gustă din plin 
sărăcia ori neatenţia noastră. Nu le construiți castele de 
mucava cu inserţii de false lumini. Daţi-le bucuria de a 
fi copiii voştri nu doar în weekend ori printre concedii 
exotice. Nu de exotism au nevoie, ci de „părintismul” 
vostru. 


Există zece trepte pentru educarea copiilor: 
iubiţi-i, iubiţi-i... De zece ori: iubiţi-i! 


42 


COPII ŞI PĂRINŢI 


Observăm tot mai multe persoane care pun 
în cârca părinţilor și a educației primite în 
copilărie minusurile pe care le au din punct 
de vedere emoţional. Nu cumva facem o 
greșeală și mai mare, în primul rând, în raport 
cu noi, învinovăţindu-i pe părinți pentru 
starea noastră psihică, ca adulţi? 


Părintele Francisc Doboş 


Moda aceasta de a căuta în trecut explicaţiile pentru 
neîmplinirea, frustrarea şi nefericirea actuală nu mă ajută 
să cresc. Fiecare dintre noi poate să facă sportul acesta, 
să dea vina pe familia şi pe trecutul său. Și să aibă şi 
dreptate. Dar dreptatea fără iubire, fără memorie îngă- 
duitoare, ucide. Ucide relaţia cu trecutul, cu familia, mă 
ucide pe mine astăzi. Noi, creştinii, nu facem altceva decât 
o memorie. Sfânta Liturghie nu este decât o memorie. 
A unei morţi. Care nu a rămas moarte, ci care a devenit 
înviere. De câte ori spunem noi: „Vreau să uit."? Mai ales 
aspectele rele. Din fericire sau din nefericire — depinde 
pentru cine sau care este fundalul sufletesc al fiecăruia. 
Eu spun însă aşa: din fericire, nu uităm nimic. Pentru 
mulți, asta se transformă în frustrare, dar pentru cei care 
au credinţă ce devine înviere, suferinţa se transformă în 
memorialul care devine fericire. Ceea ce facem la liturghie 

De multe ori, trebuie să fii 
cuminte, bun, dar să nu uităm 
să fim frumoşi! Frumusetea 
vine atunci când te simţi Copil. 
Asta e sfatul meu: nu uitaţi 

să vă intoarceți şi să deveniți 
asemenea copiilor — atunci 
când te simţi iubit, eşti fericit. Eşti 
frumos pentru că exiști, pentru 
că te laşi iubit, nu pentru că te 
preocupi. 


Părintele Francisc Dobos 


fedagăe 

este să ne amintim de fiecare dată că Dumnezeu a murit 
pentru noi. Şi noi avem de fiecare dată, în orice biserică 
şi-n casele noastre, un crucifix. Pe mulţi îi arde, pe alţii îi 
înflăcărează. E vorba despre o moarte din iubire. 

Întorcându-ne la vina pe care o dăm pe părinţi, pe 
trecut, pe sistem educativ, pe politicieni, ce contează, care 
au fost elementele de care eu nu am fost responsabil? Nu 
am putut să aleg nici părinţii, nici societatea, nici ţara, 
nu m-a întrebat nimeni unde vreau să mă nasc şi când. 
Pentru că viaţa este un dar. Ce fac cu acest dar oferit de 
Dumnezeu prin părinţii mei simpli? Atât s-a putut, şi este 
perfiect, nu le caut lor vinovăţii reale sau închipuite. Pot 
doar să-i iubesc, să-i preţuiesc. Eu, deşteptul de astăzi, 
cu multă şcoală, cu multe lecturi, nu voi putea şi nu voi 
permite vreodată să nu înţeleg „geografia”, dezvolta- 
rea și generozitatea de care au dat dovadă părinţii mei. 
Cu limitele lor. Oameni simpli, de la ţară, care mi L-au 
dăruit pe Dumnezeu şi viața, aşa cum au înţeles-o ei. 
Astăzi nu fac altceva decât să am memoria relației mele 
cu Dumnezeu prin părinţii mei. Fiecare dintre noi, oricâte 
răni sau neîmpliniri ar avea din copilărie, dacă a fost 
bruscat, frustrat, certat, atunci când se întoarce şi devine 
asemenea copiilor, „mântuie” trecutul său. Memoria va 
deveni o memorie care să mântuiască, şi nu să osândească. 
În felul acesta mântuiesc și neputinţele părinţilor mei, 
pentru că devin iubire pe care nu o inventez eu, ci pe care 
o primesc din partea lui Dumnezeu. Lumea noastră ar fi 
un paradis atunci când am ajunge să conştientizăm lucrul 
acesta. Dacă toţi adulţii de astăzi ar ajunge să „mântuiască” 
propriul trecut, nu am face parenting deşănţat cu copiii, 
dându-le libertatea totală. Le ai pe toate, dar nu te ai pe 
tine şi nu eşti într-o relaţie sănătoasă cu propria viaţă, cu 
propria familie şi cu Dumnezeu. 

Trăim într-o societate defazată faţă de biologie. 
Pentru că vrem să fim mari, autonomi, să avem job, 
să avem casă şi, mai apoi, familie. Şi când ne hotărâm 

să avem familie, biologia spune că a cam trecut timpul ei. 
Asta nu înseamnă că e Dumnezeu pe dos, ci că modelele 
noastre sociale, culturale, de foarte multe ori, nu mai 
ţin cont de ceea ce a creat Dumnezeu. Și atunci ajunge 
omul, prin inginerie genetică, în laborator, în eprubetă, 
să creeze el copilul. Pentru că sunt ani în care trebuie să 
ne construim un job, să facem vacanțe... Mai apoi, copilul 
devine un produs, şi nu un rod. Ceva de bifat de pe listă. 
Nu judec pe nimeni, nu mi-aş permite vreodată. Dar 
acestea sunt faptele, care ne poziţionează într-o lume care 
se stinge nu doar din lipsă de iubire, de înţelegere şi de 
empatie, ci din lipsă de credinţă şi speranţă. Vrem copii 
care să fie performanţi, nu mai vrem copii după chipul şi 
asemănarea lui Dumnezeu, ci după chipul şi asemănarea 
propriilor noastre aşteptări. Și asta frustrează foarte 
mult. Și pe copil, dar şi pe părinţi. Copiii nu mai au timp 
să trăiască, trebuie doar să perfiormeze pentru adulţi. Nu 
să trăiască pentru ei. Să piardă viaţa ca să o câştige. Să 
joace ţurca, să facă ceva. Înregimentarea copilăriei. 


Părintele Constantin Necula 


Cred că e un cui al lui Pepelea înfipt în mintea 
noastră, grăbită, prea grăbită pentru explicaţii de către 
experții în explicaţii soft, care să ne aline mareea de 
neliniște din interior. Omul este ființă educabilă, or, dacă 
acceptăm Evanghelia, este chipul lui Dumnezeu, adică 
poartă în el şi posibilitatea îndreptării, smeririi. Noi, 
astăzi, suntem educați să ne îngâmfăm cu toate cele, să 
credem în trepidaţiile căderilor din sens mai mult decât 
în bătaia inimii noastre. Nu părinţii sunt de vină pentru 
rateurile noastre, ci propria demisie din curajul luptei. 
Ni s-a dat la îndemână soluţia simplă. Dacă unul dintre 
părinţi bea, e clar că şi tu o să faci a fel. Fals. Sprijinit de o 

educaţie corectă, nimeni nu reia cercul vicios ori prăpastia 
de rău din care urlă în sângele lui câinii frustrării şi neîm- 
plinirii. Vin câte unii la terapeuţi şi le povestesc toate 
scenariile prin care ei încearcă să fugă, să iasă din cercul 
propriei culpe. Se nasc, an de an, noi taxonomii ale ştiinţei 
care să învinuiască pe oricine, mai puţin pe cel care a 
refuzat munca cu sine. Rezultatul? O lume în derivă, care 
își linge false răni, iar pe cele autentice nu şi le asumă. Nu 
spun că fractura de suflet la care sunt supuşi unii dintre 
noi nu e reală, Doamne fereşte. Dar exagerăm, ideologi- 
zăm suferinţa şi-i dăm nume de boală. Bolnavul, obosit de 
atâta efort de a-şi identifica boala, se întinde pe coridoa- 
rele sălilor de aşteptare şi cade în depresie, în melancolia 
neagră a unor culpe. Sunt convins că unele dintre ele 
sunt reale. Analizele nu folosesc la nimic dacă, citite de 
un specialist, acesta nu oferă şi tratamentul adecvat, 
dacă el există. Pentru că trebuie să înţelegem. Avem boli 
ale sufletului care nu ţin de ceilalţi, ci de noi şi numai 
de noi. Acestea trebuie să fie identificate şi vindecate, 
uneori cu eforturi mari, pentru a elibera de sub crustă 
celelalte răni. Fără o primenire permanentă, orice izvor 
se colmatează. Înţepenirea în acuza celorlalţi este una 
din marile decăderi ale omului modern. Ca în Al Doilea 
Război Mondial, când toţi dădeau vina pe Hitler pentru 
toată nebunia Germaniei. Nu, nu merge așa. Îndrăznesc şi 
să spun că a învinovăţi părinţii pentru toate scăderile tale 
eotară de educaţie sentimentală, o lipsă de cordialitate cu 
tine. Vorbim acum de oameni care raționează, meditează, 
asupra acestor lucruri. Mulţi nu cred că o fac şi pentru că 
nu se leagă nicicum în mintea lor existenţa unui adânc de 
frică ori disperantaviolenţă de lucrurile petrecute în vieţile 
lor. Deseori, ascultându-i pe cei veniţi la spovedanie ori 
la terapie, descopăr, încurcat, că până astăzi ei nu înţeleg 
că au crescut, că au trecut zeci de ani de la lucrurile prin 
care își recuză vina. Mulţi dintre actanţii vieţii lor dintâi 
sunt morţi, dincolo de faptul că de mulţi nici nu-și mai 

aduc aminte cum îi chema. Îi ştiu doar vinovaţi. Este valul 
de deculpabilizare suficient ca să te ierți şi să mergi mai 
departe? Nu ştiu. Dar nu pare atât de simplu. 


Desigur că te mențţii într-un spaţiu de rană când: 
mereu te războieşti cu părinţii pentru răni — unele, 
desigur, reale, dar ai fi făcut-o oricum. Răni ca lipsa averii 
ori a unui orizont de împlinire, nesprijinirea în nu-ştiu-ce 
proiect ori prea-sprijinirea în alte proiecte — recunoaştem 
toţi că se poate tâmpi omul şi din prea mult bine — şi atunci 
deruta e maximă. A căuta culpa numai la ei este nebunie. 
Uneori, poţi să creşti doar dacă înfrunţi — zice un vechi 
proverb persan — sau dacă te înfrunţi, aş zice. Personal, 
merg pe mâna Bisericii. La spovedit, Părintele nu te 
întreabă ce au făcut alţii sau mersul lumii, ci cum tu, ca 
persoană, ai luptat cu patima ta, cu „soarta” ta, ca să nu fie 
copie fidelă a sorții celor careţi-au greşit. Nu de puţineori, 
descoperi copii din familii bune eşuând şi copii din familii 
eşuate biruind. Principiul rămâne fundamental duhovni- 
cesc. Când iei pe Dumnezeu-lertare de partea ta, biruieşti. 
Am surprins de nenumărate ori gândurile oamenilor din 
jur scuzându-şi greşeala, dar foarte rar asumându-şi-o, 
dorindu-și să nu o mai repete. Socotesc validată în timp 
şi în experienţă soluţia prin care spovedania nu vine doar 
cu identificarea „bubei” din suflet, ci şi cu iertarea ei, când 
pricinuieşte depărtare de Dumnezeu. 


E interesant că o astfel de atitudine există şi în sens 
opus: părinţi care dau vina pe nerealizarea lor din cauza 
copiilor. Ar fi făcut, ar fi dres ori ar fi supradres dacă nu 
erau ei, copiii. Un transfer de culpă pentru ratări. E un joc 
mult mai periculos decât cel dintâi. Una dintre subgrupele 
celui de-al doilea comportament este acela în care părinţii 
vorbesc în locul copiilor sau îi obligă pe copii să le asume 
părerile. Mi-a spus odată un tip că nu-şi botează copilul 
pentru că vrea să-l lase să aleagă el, liber, ce şi cum. L-am 
întrebat: „Eşti convins că alegând asta nu alegi în locul 
lui?” „Ce vreţi să ziceţi?” mi-a replicat. „Simplu. Fii atent. 

Îi place în băiţă?” „Sigur.” „Deci, nu are frică de apă” 
„Deloc, e curajos ca mine”, a răspuns zâmbind. „Fuge de 
la unsul de după baie cu uleiul pentru protecţia pielii lui 
de bebeluş?” „Deloc. Asta o fac chiar eu, la încheieturi, 
nu prea tare”... Şi mi-a povestit pe larg cum îl unge. „Dar 
după baie”, întreb eu, „ce face?” „Mănâncă, e gata de golit 
rezervorul de lapte”, a râs el larg. „Şi de ce nu-l laşi să facă 
toate acestea doar când e mare? Poate că nu-i place apa şi 
nu sunt sigur că uleiul ales de voi e pe gustul, mă rog, pe 
pielea lui. Şi de ce să-i dai lapte? Dă-i, ştiu eu, un sendviș 
vegan ori o supă de fistic...” Ştiam că întind coarda, dar 
omul se oprise din zâmbet. „Păi”, zice el, „e în natura lui să 
primească toate acestea.” „De unde ştii, ai făcut studii pe 
fiul tău, i-ai aplicat chestionare ori analize de fezabilitate?” 
„Păi nu, Părinte, e aşa cu toţi de când e lumea.” „Și nu te-ai 
prins că toate astea sunt antrenament pentru botez, că 
niciun gest de-ale mele ca preot nu este altfiel decât al tău, 
că apa, untdelemnul sfinţit şi Euharistia îl fac fiu al tău, 
dar şi al Tatălui ceresc? Ori nu-ţi place să îţi ştii copilul 
iubit, apărat, în siguranţa dată de gestul cel mare al iubirii 
lui Dumnezeu pentru noi?” „Ei, nu-i aşa, Părinte.” „Dar 
cum? Du-te acasă şi stai cu fiul tău de vorbă. Mie mi-ai 
spus prin tot ce mi-ai povestit că nu-i chiar aşa deranjat 
de botez pe cât eşti tu de lipicios de clişeele colegilor din 
jur. Dacă de gura lor şi din lectura ta de pe Google nu-ţi 
botezi copilul, să-ţi fie de bine! Dar zi-o aşa. Nu-mi spune 
că-i respecţi nu ştiu ce alegeri.” A tăcut. A venit cu el la 
botez. Nu foarte convins. Apoi ne-am revăzut la botezul 
celui de-al doilea fiu şi al celei de-a treia personalităţi 
bebeluşice din casa lor. Cel mare a fost mâna mea dreaptă 
la botezul celorlalţi doi. Tatăl nu e un tip bisericos, dar 
măcar nu mai îndrugă scuze-clișeu. Nu mai pune în gura 
copiilor lui cerinţe pe care puştii nu le au. Şi am rămas, 
să mă credeţi, foarte buni prieteni. Soţia sa, mult mai 
apropiată de Biserică, m-a sprijinit să descopăr alți colegi 

de-ai lor la fel de convinşi că pot lua astfel de hotărâri ca 
niște ventriloci, pe seama glasului copilului lor. 


Ca să închei, învinovăţirea oricui pentru deculpabi- 
lizarea noastră dă bine în manuale. În realitate, e cumplită. 
Rupe familii, le fărâmițează, seamănă cu răutatea stupidă 
propovăduită de unii preoţi cu aere de guru-magicieni care 
vorbesc de legarea cununiilor, de legături de tot soiul. Noi 
ştim că Hristos care stă de faţă în Taina Spovedaniei face 
mereu minuni. Nu-L opriţi! Din cauza acestei perdele de 
fum de culpabilizare se pierd din vedere adevăratele culpe 
-— violuri, bătăi, torturi de tot soiul — şi se minimalizează 
vina adevăraţilor vinovaţi. Generalizarea şi minimalizarea 
unor astfel de culpe nu reduc durerea şi nici nu o vindecă. 
De aceea, cred, Biserica îndeamnă pe preot să se pregă- 
tească atent, cu post şi rugăciune, cu propria spovedanie, 
pentru a vedea cu ochii limpezi ce este de făcut. 


Cât de important este, pentru a ne împăca cu 
noi înșine, să privim către această perioadă 
din viața noastră și să ne amintim de cele 
mai vulnerabile momente? Avem vreun 
drept să-i învinovăţim pe părinţii noștri? Cum 
putem accepta greșelile pe care le-au făcut? 


Părintele Francisc Doboş 


Pentru a ne împăca cu noi înşine, nu avem nevoie 
doar de noi. Ci de El. O reţetă pe care o gătesc eu, dar cu 
ingredientele Lui. Aici îmi vin în minte de fiecare dată, şi 

le folosesc oricând, cu mare plăcere, cuvintele lui Noica: 
„Nu uita că Dumnezeu te-a trimis pe pământ să-L înlo- 
cuieşti, să dai sensuri, să creezi, să duci începutul Său 
înainte.” Nu voia Noica să-L ispitească pe Dumnezeu, 
să-l ia locul, nu în cheia asta trebuie înțeles textul, ci să 
ne îndumnezeim, să-L facem pe Dumnezeu să curgă prin 
venele noastre, prin cuvinte, prin atitudini de viaţă. Iar 
noi nu avem o problemă doar cu a ne împăca, ci cu a trăi 
fericiţi. Toate cimitirele sunt pline de împăcare. Acolo 
nu mai e loc de orgolii. Acolo totul este împăcat, scris 
legat. Cu m, nu cu n. Din păcate. Învăţăm mai mult din 
greşeli decât din momentele în care am avut succes. Sau 
poate mai repede. Învăţăm din toate. Evident că o ceaşcă 
de cafea fierbinte te trezeşte mai repede dacă o verşi pe 
tine, decât dacă o bei. Mă gândesc la toate momentele 
din trecut, din copilărie, tinereţe, atunci când mă loveam 
de pragul vieţii şi reacţionam cu nervi, dacă nu chiar cu 
clasica înjurătură sau cu părerea foarte tranşantă despre 
mine însumi: „Băi, ce prost eşti!” Doar eu îmi permiteam 
să spun aşa ceva despre mine. Cu timpul, am învăţat 
să dau cu capul de pragul vieţii şi să nu mai am nicio 
reacţie pe moment. Ci să simt cum creşte cucuiul și să 
învăţ. Să învăţ tihna loviturii primite sau pe care mi-am 
provocat-o din neatenţie. Să învăţ nu doar să fiu atent, 
ci să fiu prudent şi înţelept. E un semn de maturitate, 
de inteligenţă. Şi-n plus, după fiecare lovitură, autolezio- 
nară, din prostie, să nu reacţionez tot prin prostie, ci prin 
autoironie. Aşa de mult am crescut prin autoironie! 


Autoironia mă ajută să fiu asemenea copiilor. 
Pentru că nu încerc să mai creez o imagine despre 
mine, ci mă interesează mai degrabă relaţia cu oamenii, 
cu Dumnezeu, relația adevărată, care ţine cont de vul- 
nerabilitate, de slăbiciune, de iertare. Ies din tiparele 
adultului care se burduşeşte, care a făcut lucruri ce 
nu se regăsesc în propria viaţă, care devin doar un 
make-up relaţional. Nu e doar o strategie, ci un drum, 

care, evident, pentru mine, înseamnă Calea - „Eu 
sunt Calea, Adevărul şi Viaţa”. De la EI, evident, de la 
Dumnezeu. Atunci când Îl respir, Îl las să mă pătrundă 
prin Duhul Sfânt. Atunci, prezenţa lui Dumnezeu ia 
forme diferite în viaţa noastră. Una este autoironia. 
Și ajută atât de mult la întâlnirea reală cu oamenii. 
Nu mai e calculul puterilor, pentru că puterea cea 
mai mare este aceea de a te lăsa iubit şi de a iubi. E 
o mare dospire, o creştere interioară, o convertire care 
devine înfrumusețare. Cineva care face performanţă 
nu a ajuns la performanţă pentru că doar a avut fler, 
ci pentru că a avut exerciţiu. Prima imagine care-mi 
vine în minte este cea a unui surfer. Nu creează el valul, 
unda, ci se lasă purtat cu dibăcie, carismă. Cum faci pe 
bicicletă sau în circuit, atunci când pilotezi. Cum fac 
eu însumi atunci când pilotez avionul — înveţi, de fapt, 
tehnica aerului, nu să te bazezi doar pe motor. Înveţi 
tehnica vieţii, a aerului, cum să planezi fără să fii doar 
şerpuitor, linguşitor şi alunecos, doar ca să înaintezi. 
Adică fals! Prin exerciţiu, prin antrenament spiritual, 
prin mersul la sala templului, a sacralităţii, a bisericii, 
eu îmi educ muşchiul inimii şi al sufletului, capacitatea 
pulmonară, ca să intre mai mult Duh Sfâni, pe care nu 
pot să-l ţin în mine. Este precum respiraţia, nu poţi s-o 
stăvileşti, că, dacă ai făcut asta, ai murit. La fel e şi cu 
viaţa, dacă încerc s-o ţin, sunt deja un mort ambulant. 
Generozitatea de timp, de atenţie, de viaţă, care mai 
apoi, în agitația de fiecare zi, se va concretiza, va lua 
diferite forme. Vom fi prudenţi, vom învăţa să facem 
slalom printre cei care vor doar să profite de noi. Asta 
înseamnă şi să schiem cu şarm — rămânând în zona 
hobbyurilor care mă preocupă. | 

Părintele Constantin Necula 


E important în măsura în care astfel de trepte sparte 
din sufletul nostru ajută să fie asumate prin meditaţie 
şi mărturisire. Nu e suficient să spui, de exemplu, că 
bei pentru că au băut tata, bunicul şi străbunicul. Între 
tine şi ei este Botezul tău, moartea păcatelor în cristel- 
nița iertării şi învierii. Nu ne putem avorta trecutul la 
nesfârşit. Asumat şi corijat în prezentul nostru ajută. 
Cred că e fundamental nevoie să ieşim din subsolul 
acesta fetid, al rănilor de tot soiul şi să luăm calea spre 
AT.I.-ul duhovnicesc prin care Dumnezeu ne iese în cale. 
De multe ori neaşteptat — profesorii şi învăţătoarea, un 
coleg, sau o colegă, antrenorul ori cine ştie care suflet din 
drumul tău. Nu suntem lipsiţi de înger păzitor şi nici de 
oameni care să ne înțeleagă. Doar că timpul developării 
s-a scurtat pe seama nebuniei noastre de a învăţa tot mai 
mult despre tot mai multe, ca în final să ne lăudăm, vorba 
lui Blaise Pascal, cu acele lucruri pe care nu le-am învăţat 
în şcoală. Într-o lume în care toate drepturile părinților 
sunt zguduite, mă întrebaţi dacă avem dreptul să-i învi- 
novăţim? Nu. Nu avem nicidecum acest drept. Dar ne 
convine. E cea mai uşoară ieşire din propria culpă. Era, 
cândva, scara de incendiu. Acum, socotim atât de firesc să 
le diminuăm efortul, lupta, să le hulim neputinţa. Uneori, 
repet, lucrurile merită analizate în acest regim. Violenţele, 
alcoolismul, răutăţile inutile și deformatoare de suflet. 
Dar să-i acuzi pe părinţi că au fost oameni prea simpli la 
cât de complicat gândeşti tu, că e de vină mama că nu te 
simţi bine în cămaşă albă ori că obsesia ei pe curăţenie 
ţi-a deranjat ritmul şi stai în gunoi ca să te răzbuni, asta 
e deja prea mult. Unde mai pui că unii sunt supăraţi şi că 
părinţii lor i-au născut? Putem să le acceptăm greşelile pe 
care le-au făcut? Nu neapărat. Dar cât de real este refuzul 
nostru? Dinaintea cărei instanţe îi chemăm? Cine acordă 
iertarea? Acestea nu prea au răspuns în colorata lume a 

diagnozei în domeniu. Te învaţă cum să identifici culpa, 
cum să faci acuzarea şi apoi vorbesc de iertare ca de mersul 
cu trenul. Am citit şi urmărit mult pe temă și cel mai 
tentat am fost să mă nedumiresc. Erau unele programe 
de iertare în nu-ştiu-câţi paşi. Aduceţi-vă aminte de câte 
ori iertarea începea cu expunerea publică a unui singur 
punct de vedere, al celui care se dădea şi poate chiar era 
victimă. Cel mai nefericit mod de a vindeca o relaţie este 
eviscerarea ei publică. Desigur, revin, nu atunci când 
vorbim de culpe care se cântăresc penal. Dar ce poate fi 
penal că mama nu a reuşit să-şi sature cei cinci copii la 
fiecare masă? Cum calculezi drama unei astfel de familii? 
Uite, suntem la 30 de ani de ieşirea istorică, să spunem, 
din comunism, iar generaţia mea cumpără în continuare 
mâncare, burduşind frigiderul. Copiii mei râd. Se simte 
că undeva — am spus des că foamea din armată nu îmi 
aduc aminte să o mai fi făcut pe undeva — m-a atins nevoia 
de hrană. Tata e prezent în peisaj? Sigur. Cărându-mi de 
mâncare pe '31 decembrie 1989, ca să mă vadă şi să nu 
treacă Revelionul cu foame. Păi, întreb şi eu așa, ca pentru 
altul, cum aş putea eu să-l judec pe el pentru tot ce n-a 
făcut, când tot ceea ce a făcut a fost fundamental vieţii 
mele? Recunosc, am fost în suficiente situaţii de teren 
în care am descoperit părinţi pe care i-aş fi decăzut din 
drepturi părintești în cinci minute — mă supăram că nu 
sunt procuror ori judecător. Copiii lor însă nu gândeau ca 
mine. Şi nu era vorba de, ştiu eu, necunoaşterea drepturi- 
lor copiilor. Ci pentru că ei păstrau în mintea lor, săracii, 
puţinele prăjituri aduse cine ştie cum acasă. La înmor- 
mântările unor taţi alcoolici am primit cele mai straşnice 
lecţii de compasiune ale copiilor. În braţele lor se afla 
principala victimă, mama lor. 


Ce-i de făcut? Să asculţi oamenii care-ţi vorbesc. 
Să-i ajuţi să discearnă ceea ce este de cântărit cu suflet şi 
ceea ce este de măsurat cu legea. Ce poţi face, ca duhovnic 
ori prieten, psiholog ori specialist, este să-l ghidezi pe om 

să-şi ierte rana din el prin recunoaşterea ei şi aşezarea 
corectă în diagnoza de moment şi pe termen lung. E 
foarte greu, desigur, chiar imposibil. De aici nevoia mea, 
personal, de Dumnezeu, bucuria mea de a fi doar martor 
la momentul în care Duhul Sfânt rodeşte iertarea. 


Cum aţi cataloga împăcarea cu tot ce are 
legătură cu trecutul nostru și, în special, 
cu copilăria și cu părinţii noștri: un gest de 
maturitate, de înțelepciune sau de împlinire 
spirituală? 


Părintele Francisc Doboş 


Împăcarea cu trecutul devine mântuirea prezen- 
tului. Și nu este opera mea. Este darul lui Dumnezeu, 
doar El îmi poate oferi acea memorie de iubire, care 
să-şi aducă aminte de răni şi să le transforme în perle. 
Nu sunt lipsit de neputinţe, de conflicte din trecut, nu le 
uit! Le rememorez în lumina unei cruci şi a unui răstignit 
care a înviat, iar totul capătă sens. Nu încerc să mai 
şterg nimic, ci doar să dau sens. Și-l amintesc pe Noica: 
„Nu uita că Dumnezeu te-a trimis pe pământ să-L înlo- 
cuieşti, să dai sensuri, să creezi, să duci începutul Său 
înainte.” Nu trebuie să ştergem cu buretele nimic, ci doar 
să ne amintim, dar cu ochii celui înviat. Putem avea o 
abordare diferită. Şi aici mă gândesc la cei doi prieteni: 
la Cioran şi la Noica. Trăirile sunt asemănătoare în viaţa 
fiecăruia, nu încerc să judec pe nimeni. Modul meu de a 
mă raporta mă poate face să fiu Cioran sau să fiu Noica. 

Ce ne poate marca, ce ne poate speria? Cine poate emite 
judecată asupra cuiva? Ţine de harul lui Dumnezeu și 
de dioptria mea. Pentru a încadra, pentru a înţelege 
şi pentru a judeca fără să judec. 


Părintele Constantin Necula 


Cred căartrebui să nu-l catalogăm nicicum. E simplu 
să aşezi în cuvinte toate trăirile şi netrăirile tale ca om? 
Cine ne spune că trebuie definit ceva pentru ca acel ceva 
să se schimbe? Cred că suntem prea protocolari cu propria 
noastră viață. Nichita Stănescu, în volumul Respirări, ne 
spune că nu, primele cuvinte pe Lună reţinute de istorie 
nu sunt ale lui Neil Amstrong;: „Un pas mic pentru om, 
un pas uriaş pentru omenire!”, ci acelea rostite de Buzz 
Aldrin, îmi pare: „Asta este! Atât.” Sunt unele lucruri în 
viaţă pe care nu le putem schimba. Biserica ne îndeamnă 
ca pe cele rele să ni le asumăm şi să le pocăim. Dar din 
întrebare înţeleg că nu putem să pocăim ceea ce au greşit 
alţii faţă de noi. Putem însă trece peste ele, cu puterea 
iertării. Ştiind că nici noi nu le-am făcut pe toate perfeci. 
Ar fi şi ciudat să credem că putem să fim mereu nişte 
farisei care pot anula bucuria vameșilor de a fi. Ceea ce ne 
lipseşte este motivarea unei bucurii interioare. A nădejdii 
că putem birui, putem trece prin toate prin puterea trăirii 
cu Hristos. Nu cred că uitarea face parte din terapiile pe 
care Dumnezeu ni le-a dat în scris. Dar ştim că ea există 
în adâncul vieților noastre ca o scufundare într-un golf de 
lumină. Eu aud des cuvintele acestea: „Părinte, iert, dar 
nu uit!” Ca şi cum neuitarea ar fi mai mare decât iertarea. 
Mereu am avut senzaţia că ne ascundem în spatele 
memoriilor, ca şi cum iertarea nu ar fi de ajuns. Şi poate 
că nici nu este. Poate că avem nevoie de mult mai mult 
ca să înțelegem mărinimia Domnului în raport cu noi, 

neuitătorii. Ce este interesant îmi pare a fi comportamen- 
tul nostru faţă de Însuşi Dumnezeu. Nu uităm nicicum 
momentele în care credem, uneori cu dovezi străvezii, că 
El e de vină pentru te miri ce. Sau aud, iarăşi des, „aşa a 
vrut Dumnezeu”. Serios, a vrut El să ne îmbolnăvim, să 
avem alcoolici în familie ori oameni destrăbălaţi? Oare 
nu cumva e necredință de cea mai joasă speţă încrederea 
absurdă în El fără să ţinem cont de Legea Lui, de modul 
în care EI a restaurat lumea în care trăim? Oare chiar nu 
vedem Golgota de vârful nasurilor noastre îngâmfate, de 
munții orgoliilor noastre, de vârfurile noastre de carieră? 
Nu vi se pare ciudat că numim ca spaţiu al împlinirii 
maxime un spaţiu al exploatării pietrei ori o cavitate de 
munte? Un gol să ne fie oare plinul de viaţă? 


Aici e cheia maturizării noastre. Constat tot mai des 
că, atunci când pierzi sensul vieţii, cauţi un sens în ceilalți, 
iar când ei te dezamăgesc, îţi pierzi sensul existenţial. De 
aceea, Scriptura ne spune că este nebun cel care nădăj- 
duieşte în oameni. Desigur, nu e în linia cultivării comu- 
nităţii în dimensiunea sa modernă, integrativă până la 
absurd, ci în linia fină, a asumării cu discreţie a prezenţei 
lui Dumnezeu. Or, modelul propus de Hristos nu e uitarea. 
Ci iertarea care ajută înţelegerii greşelii, asumării ei şi 
convertirii sufletului nostru în forma sa cea mai apropiată 
de ceea ce ne cere Dumnezeu să fim. Observ mereu că 
nu suntem atenţi la propunerea lui Dumnezeu pentru 
noi. Nu ne cere să fim perfiecţi ori neabătut de ideali. Ne 
cere sfințenia, ceea ce nu se poate decât din împreună-lu- 
crarea cu El. Nu ajungem sfinţi în nume propriu. Or, să 
faci echipă cu Dumnezeu înseamnă, în primul rând, să 
ştii Cine este Dumnezeu, Cărui Dumnezeu te închini și Îi 
închini viaţa. Deci, nu e un transfer de uitare, ci de adu- 
cere-aminte. Așa şi cu părinţii. Oare poţi să-i scoţi din 
ecuația propriei trăiri? Mai eşti om când negi rădăcina 
omeniei tale? Sigur, pentru a ne vindeca în mareea de 

deziluzii din jur, avem nevoie să ne întoarcem acasă, şi 
nu să fugim permanent, ca şi cum viaţa însăşi ar fi doar 
fugă. De unde oboseala noastră şi nevoia permanentă de 
„parcări”, adică uitări. Împlinirea spirituală a unui om nu 
vine din refuzul asumării vieţii, ci din străbaterea ei cu 
Hristos. Şi o spun ca unul care a pornit fentând echipa 
cu Hristos. Uneori mă întreb cum de mă mai suportă, cum 
de mai îmi dă cuvinte? 


Ce credeţi că le lipsește cel mai mult copiilor 
de astăzi? Care consideraţi că sunt cele mai 
importante ingrediente pentru dezvoltarea 
armonioasă a copiilor? 


Părintele Francisc Doboş 


Paradoxal, copiilor de astăzi le lipseşte „nu”-ul 
spus cu iubire. Altfel spus, le lipseşte refuzul explicat. 
Și aici mă gândesc la experienţa din copilărie, în timpul 
comunismului, una dintre emoţionantele imagini ale 
copilăriei, când să ai o pungă cu portocale însemna 
enorm. Eram trei fraţi, iar mama scotea câte o portocală 
şi făcea câte-o competiţie. Ne punea să facem curat în 
casă, iar cine aduna sau aranja mai bine primea premiul, 
care era o portocală... împărţită în trei. Ce amintiri 
frumoase! Nu portocala era premiul, acum realizez că 
premiul real era, de fapt, „relaţia”. Când ţi se spune „nu” 
şi ţi se explică de ce. Astăzi, se explică prea mult de ce, 
fără să se mai spună „nu”. Și nu se mai spune „nu”, ca să 
poţi spune „da”. Pare doar un joc de cuvinte, dar cineva 

care are urechi de auzit va înțelege. Libertatea absolută te 
face să nu mai preţuieşti viaţa. Pentru că nu mai ai simţul 
umanităţii, ci doar al idolatriei, devii idolul propriei vieţi. 
Când realizezi că nu eşti tu Dumnezeu, ajungi la depresie 
ori te dai pe seama substanţelor, prafurilor şi a altor 
droguri. Alţii, mai slabi de înger, îşi pun capăt vieţii. 

Legându-mă de acest aspect al substanţelor in- 
terzise, este sete de infinit în orice. În orice dezmăţ, există 
dorința omului de infinit, setea de totalitate pe care nu 
o mai primeşti şi pe care vrei să o obţii. Și cum nu mai 
avem capacitatea de a ne minuna, ajungem doar să ne 
provocăm doar senzaţii tari, căutăm doar adrenalina din 
orice. Şi nu mai avem tihna veşniciei. Nu reuşim să-L mai 
primim pe Dumnezeu, prin viața celorlalți, prin împărţire 
şi împărtăşire, ajungem să fim aroganţi, să ne impunem. 
lar rodul este o tristețe imensă, îmbibată de bogăţie, 
nu din cea relaţională, şi de imaturitate. Căutăm să fim 
iubiţi. Cine ajunge să fie arogant în viață nu mai ştie să 
fie îmbrățișat, pentru că nu mai este smerit ca să se lase 
îmbrățișat, ajunge să ceară „îmbrăţişarea” de la droguri, 
de la sex. Nu ştim să mai relaționăm. Căutăm asta de la 
curse ilegale de maşini, de la tot ce provoacă adrenalină, 
dar nu hrăneşte sufletul şi infinitul din noi. Dar, de fapt, 
asta căutăm în orice: senzaţționalism. Noi nu ştim să mai 
preţuim senzațiile şi căutăm senzaționalism. 

Părinţii nu mai ştiu să piardă timpul cu copiii, 
pentru ca aceştia să crească în veşnicie şi-n umanitate. 
„Pierderea timpului” pentru câştigarea veşniciei. Avem 
doar target-uri: ora de pian, înotul, cursurile. E o cursă 
nebună a exigențelor adultului de a le băga pe gâtul 
copilului. Copii fără copilărie. Uităm să mai „pierdem 
timpul” pentru a câştiga prezentul şi pentru a realiza că 
trăim. Noi nu trăim, trebuie să performăm, când trebuie, 
de fapt, să ne lăsăm iubiţi şi să iubim. Doar familiile care 

au curajul să nu mai urmeze trendul şi să-şi educe copiii 
la copilărie găsesc rețeta umanităţii şi a fericirii. 


Părintele Constantin Necula 


Am spus-o şi anterior. Copiii au nevoie de „părinţia” 
noastră. De noi, în acţiunea echilibrată de părinţi. Institu- 
ţionalizarea excesivă a vieţii lor educaţionale, aducerea lor 
în sistem prea devreme nu-i înrăiesc, cum credem, şi nici 
nu-i rănesc. Îi fac mai meditativi, după cum mi-a spus mie 
o puştoaică la grădiniță. „Ce faci?” am întrebat-o. „Sunt 
meditativă”, a răspuns şi a muşcat dintr-un măr roşu. 
Mai singuratici, poate, dar şi mai comunicativi, curajoşi şi 
inventivi. Numai educatoarele ştiu ce trag cu ei. Noi doar 
intuim. Or, moda asta stupidă de a-i urmări şi la grădi, 
şi la şcoală, continuu, le răpeşte din libertate, ne face 
părtaşi cenzurării limitelor lor. Oricum suntem, uneori, 
prea preocupaţi de altele, ca să le urmărim atenţi. Să ne 
înţelegem: copiii nu sunt o anexă împlinirii noastre şi nici 
nişte încopcieri de sens. Mulţi, tare mulţi se ascund după 
copiii lor ca să tăinuiască propriile neputinţe în asumarea 
propriei vieţi. Nu, nu facem copii ca să evităm divorțuri şi 
nici nu părem preocupaţi de ei ca să dăm bine pe ecranul 
social. Copiii noştri sunt viaţa noastră. Am vrea să spunem 
că Hristos e viața noastră şi, uneori, aşa este. Dar priviţi-i 
pe copii prin ochii Lui, prin grija Lui, prin disponibilita- 
tea Lui de a fi iubire. Are atât de multă iubire, este atât 
de multă Iubire, este Iubirea. Ne hrăneşte fiecăruia dintre 
noi vindecările şi învierile. Pentru că viaţa e un lung şir 
de exerciţii de înviere. Cum faci părtaş copilul tău la asta 
dacă tu eşti mort, eşti muribund permanent asemenea 
celorlalţi zombi care-ţi alcătuiesc targetul de viață? Dacă 
tot ce ţine de viaţa noastră este un conservant ieftin al 
neputinței de a fi fericiţi, cum să fim fericiţi? 

Ingredientul cel mai de preţ este să le creşteţi 
încrederea. Nu, nu numaidecât în ei. Ci încrederea 
limpede, luminoasă în lumea în care trăim. Să le daţi 
argumente că viaţa merită trăită, că e de trăit. Că nu se 
termină totul cu examenul de admitere la clasa întâi de la 
şcoala de limba nu-ştiu-care şi că nu e totul să ai haine de 
fiţe, dacă le porţi pe un corp neîngrijit ori neatent crescut. 
Încrederea că există încredere. Că oamenii din jur nu sunt 
toți ca nişte monştri care te sufocă. După încredere, vine 
alt ingredient: atenţia la viaţa propriu-zisă. E bine să te 
crezi Peter Pan, dar nu mai mult decât ai nevoie să înţelegi 
că nu poţi zbura chiar pe deasupra tuturor lucrurilor. 
Sunt impresionant mereu să văd cum au evoluat colegii 
de şcoală ai fiului meu sau ai fiicei mele. Mi-e greu să văd 
cum din niște mămăruțe? gingaşe devin oameni puternici, 
pe munca lor. Dar nimic nu e mai minunat. Am urmărit 
şi evoluţia elevilor mei din şcoli sau din liceul unde am 
predat. E incredibil. Oameni întregi, cu axă de vertica- 
litate. Așa erau şi când păreau că sunt încă mici. Când 
voievozi şi împărătese, când oamenii dreptăţii, când lup- 
tători pentru cine ştie ce ideal. Azi sunt la fel. Cine se 
pregăteşte este deja. Mereu am crezut că este aşa. Mă 
gândesc ce anume i-a făcut să învingă, să-şi urmeze sau 
nu visul, să aibă un vis mai înalt, mai preţios. Răspunsul 
e în ei, în adâncul convingerii lor că pot trăi, pot schimba, 
pot lupta. Unora le-am stat alături. Dar le-am spus mereu 
şi le spun: nimeni nu poate trăi nimic în locul tău. Şi nici 
tu nu poţi trăi. Nici măcar în locul părinţilor tăi care nu 
te văd, uneori, ori al bunicilor care pleacă şi le lasă lumea 
mai săracă. Cred că toate acestea sunt viaţă, sunt viaţă 
care ne vindecă de frica morţii. 

Apoi, cred că pe copii trebuie să-i laşi să-L descopere 
pe Dumnezeu. Am văzut atât de multă învârtoşare la 
unii părinţi să-i înveţe pe copii cum să nu creadă în El 

— ca şi cum, dacă eşti necredincios, ești gata matemati- 
cian, om de ştiinţă —, încât, dacă foloseau energia asta 
să-i înveţe despre Dumnezeu, erau cu un pas înainte în 
cunoaşterea propriilor copii. Acum, toţi sunt din ce în ce 
mai lămuriţi că sensibilitatea la energii nu strică. Dacă te 
rogi o oră, eşti din Evul Mediu, dar dacă faci nu-ştiu-ce 
meditații aiuristice şi repeţi mantre pe care nu le pricepi, 
ca roboţelul, eşti iluminat, eşti spiritual. Nu-i de joacă. Ne 
batem joc de copii şi dacă în fidela lor memorie punem 
viruşi culturali şi le păgânizăm din obsesii şi mode, doar 
pentru că aşa dă bine. Am povestit în Franţa şi Anglia cu 
mulţi dintre cei care au făcut parte din generaţiile care au 
scuipat pe credinţă, în fel şi chip. Niciunuia modalitatea 
de comportare anti-viaţă nu i-a dăruit viaţa. La Torino, 
ajutat de Părintele Lucian Roşu, veşnică-i fie memoria, 
am cunoscut nişte hipioţi italieni. Din poveştile lor, timp 
de două zile, pe terasa de lângă biserica unde părintele 
slujea, am învăţat despre rana de răutate cu Dumnezeu 
mai mult decât din orice curs. I-am însoţit la prietenii lor, 
într-un centru antidrog unde lucra Lucian, am povestit 
cu alţii din generaţiile lor. De ce Dumnezeu nu-i ascultă 
şi credem mereu că planul gândit de noi, anarhiştii voii 
lui Dumnezeu, duce spre fericire? Nici gând! Şi ar merita 
să-i ascultăm, credeţi-mă, mai mult decât pe activiştii 
care ne vând artificii pe post de rug curăţitor. Am avut 
şansa ca ani întregi să lucrez într-o asociaţie, Fondacio, 
cu foşti coechipieri în echipa care a dărâmat sistemul lui 
De Gaulle şi a batjocorit altarul de la St. Michel. Erau 
studenţi, tineri, nebuni. Acum, bunici. Trecând prin viaţă, 
lucrau proiecte și se rugau să fie măcar vindecaţi de ura pe 
care au crescut-o în societatea în care locuiau încă. Vedem 
limpede câtă ură s-a acumulat, câtă perfidie. E o lume în 
care Dumnezeu e folosit, şi nu iubit. E luat drept ascunziş, 
nu drept faleza de marmură aurită în raza Învierii pe 
care să te aşezi ca să te vadă omul de lângă tine. Nu să te 
cuibăreşti ruşinat de viaţa pe care o duci. Dumnezeu nu e 

un Tată după care să te ascunzi şi să-ţi pârăşti contempo- 
ranii care nu gândesc ca tine, nu mănâncă asemenea ţie, 
nu se cred, asemenea ţie, singurii locuitori din... spatele 
lui Dumnezeu. 


Asta trebuie transmis copiilor: să aibă curaj să 
stea dinaintea lui Dumnezeu fără frică. Sinceri. Să lăsăm 
deoparte părerile noastre despre Dumnezeu şi să-i lăsăm 
să-l zâmbească şi să şi-L facă prieten. Duşmănind pe 
Dumnezeu, nu dăruieşti lumină copilului, şi nici fanati- 
zându-L. Cred că un ingredient în plus rămâne echilibrul. 
Totul cu echilibrul pe care l-a aşezat Creatorul în toate. Nu 
suntem născuți nici cu piese de schimb şi nici cu suflete de 
rezervă. Unicitatea noastră este dată de Dumnezeu ca un 
dar, şi nu ca o corvoadă. Aşa ştim cine suntem. În acord cu 
unicitatea noastră. Copiii au nevoie de aceasta. Să se ştie 
ai noştri. Nemuritori, în ciuda morțiii care ne pândeşte. 


Cât de importantă este religia în educaţia 
unui copil? Sunt copiii de astăzi mai puţin 
apropiaţi de Dumnezeu? Dacă vorbim de 
religia în școală, nu putem să nu vorbim și 
de educația sexuală. Consideraţi că este 
oportună predarea ei în școli? 


Părintele Francisc Doboş 


Religia în sine, fără credinţă, nu este importantă. 
Și de ce spun lucrul acesta? Pentru că, aşa cum putem 
constata, suntem oameni religioşi, superstiţioşi sau 

intrebaţi ce vor, copiii 
mi-au răspuns mereu: părinți. 
Nu manageri de timp liber. 
Vorbiți cu ei, uitați-vă la filme 
împreună, mergeţi la cinema 
și povestiţi-le despre munca 
voastră, arătaţi-le ce lucraţi! 
“ Bucuraţi-il Onorați-i cu orice 
prilej care merită amintit ca 
sărbătoare de familie. 

superstițioşi de religioşi, dar fără prea multă credinţă. 
Şi delegăm superstiţiei credinţa noastră. Delegăm totul 
reţetelor, pentru că suntem în căutare de reţete. Toată 
societatea e interesată de dezvoltare, căutăm în cărţi 
cum să ne educăm copilul şi, de fapt, vedem că nu func- 
ționează nimic din toate acestea pentru că reflectă ceea 
ce se regăseşte pe plan religios. Atunci când se accentu- 
ează superstiţia, trăirile religioase. Slot machines, când 
eu pun acatistul şi trag, trebuie să vină ceva, nu? Comer- 
cializarea relaţiei spirituale a omului cu Dumnezeu. Mai 
apoi, superstiţiile acelea: trebuie să nu spăl duminica, 
postul. E o mercantilizare a spiritualului care îi face un 
deserviciu lui Dumnezeu. Suntem plini de superstiții, 
dar nu numai religioase, ci şi omeneşti. Avem nevoie 
să ne regăsim, să ne recucerim umanitatea. Religia este 
esenţială când este hrănită de credinţă. Iar credinţa nu 
înseamnă doar informaţie religioasă. Nu-mi foloseşte la 
nimic să ştiu toate informaţiile religioase. Şi diavolul le 
ştie, de fapt. E poate cel mai bun teolog, diavolul. Tocmai 
de aceea, informaţiile religioase, apropo de ora de religie, 
dacă nu hrănesc umanitatea şi divinitatea din mine, 
relaţia mea cu Dumnezeu, dacă nu mă fac o comunitate 
cu parohia, cu familia mea, la ce-mi folosesc? La nimic. 
Asta nu înseamnă că există doar o credinţă neîntrupată. 
Pentru că asta este calea lui Dumnezeu: în creştinism, 
Dumnezeu S-a făcut om. Nu pot pleca spre Dumnezeu 
fără întruparea lui Cristos. Asta pentru a recupera 
umanitatea noastră şi a recupera versetul din Evanghelia 
după Sfântul Marcu, Capitolul 18, versetul 3: „Dacă nu 
vă veţi întoarce şi nu veţi deveni asemenea copiilor, 
nu veţi intra în împărăţia cerurilor.” Iar Dumnezeu, ca 
să ne mai destupe inima, nu doar mintea, S-a întrupat 
pentru ca noi să preţuim mai mult întruparea şi copilăria. 
Asta înseamnă că vom avea două ceruri: cerul de pe 
pământ şi Cerul de sus, grădiniţa copiilor lui Dumnezeu. 
Copiii cresc. De aceea, atunci când întrebi, copilul zice 

că vrea să fie mare. Cine este cel mai mare în Împărăţia 
Cerurilor? Tocmai acel Copil. Pentru că e însetat de 
infinit, dar de un infinit pe care îl primeşte în dar, pe 
care nu-l pretinde, pentru că nu ştie ce să ceară şi de ce 
are nevoie. Abia atunci învaţă. Pretenţiile se dezvoltă 
mai apoi. Un copil primeşte totul. Să învăţăm să primim 
lucrurile esenţiale. Apoi vom preţui felul nostru de a ne 
câştiga viaţa, de a avea o casă, un job, o familie, dar toate 
acestea nu vor fi doar „achiziţiile” noastre, ci şi darul lui 
Dumnezeu. O colaborare între harul Lui şi implicarea 
noastră. 


By default, prin creaţie, suntem ombilical legaţi de 
Dumnezeu. Doar că pretenţiile, exigenţele de dezvoltare, 
de educaţie, din prezent distorsionează dioptria antro- 
pologică, aşa cum a creat-o Dumnezeu. Şi-n felul acesta, 
copiii ajung să fie deviaţi de la întâlnirea cu Dumnezeu 
şi-n propria familie. Orice mamă îi dă propriului copil tot 
ceea ce are mai preţios, de la hrană, îmbrăcăminte, casă. 
Întrebarea mea retorică e: câte mame Îl mai dăruiesc 
propriilor copii pe Dumnezeu? Prin rugăciunea lor, prin 
poveştile lor despre Dumnezeu, prin propria experiență 
despre Dumnezeu, prin a face pelerinajul duminical la 
liturghie cu propriul copil, pentru a-l îmbiba în har, nu în 
superstiție? Unele familii de-abia aşteaptă acest declic. 
Familii tinere, care să fie provocate de acest semn de 
credință. Mamele să-i înveţe pe copii despre Dumnezeu. 
Să-i aducă la biserică, iar apoi asta e şi responsabilitatea 
mea. : 


Religia în şcoli — dacă nu te învaţă despre Dumnezeu 
acasă, n-o să începi să ai o relaţie cu Dumnezeu prin ora de 
religie. Cam la fel şi despre ora de educaţie sexuală. Este 
foarte bună atunci când ea întâlneşte, în termenii orei de 
religie, credinţa plecată de acasă. Altfel, ora de educaţie 
sexuală devine doar o serie de reţete cum să procedezi şi 
cum să faci slalom ca să nu iei un obstacol, cum să eviţi 

viaţa. Pentru că educaţia sexuală este educaţie la viaţă. Și 
la iubire. Şi la sentimente. O iubire responsabilă. Nu este 
doar despre o chimie relaţională sau o fizică relaţională. 
Ci este despre o creaţie şi o creativitate relaţionale. Nu 
putem să facem în şcoală doar ore de biologie, de fizică 
şi de matematică. Avem nevoie de lectură, de poezie, 
de dezvoltarea minţii. Altfel, rămânem doar la numere, 
pentru că viaţa nu înseamnă doar o loterie, relaţională 
sau sexuală. Ci o educaţie la iubire, nu doar la sex. 


Părintele Constantin Necula 


Am spus mereu, în toate intervențiile publice, 
că prea des confundăm religia cu viaţa în Dumnezeu 
de care au nevoie copiii. Uneori, ora de religie e pustiită 
de Dumnezeu de câte un profesor care se ia prea în serios, 
un soi de funcţionar care are în normă pe Dumnezeu. 
Or, nu asta este ţinta orei acesteia. Este despre şi pentru 
copii. Am spus-o deja. Religia de care au ei nevoie este o 
îndrăgosteală de frumos şi bine, o joacă de ape limpezi pe 
care le păstrează curate cu preţul de a nu intra în gaşcă 
sau de a fi exclus din ea. Religia pe care mi-o doresc eu 
predată şi pe care-i încurajez pe studenţi s-o predea este 
aceea care se luminează din Dumnezeu, care explică şi 
acceptă dialogul. Refuz să cred că religia este o materie. 
Este o fereastră spre Cer, dar n-ai cum să scrii asta în 
regulamente şcolare ori în raportări la Minister. Nu 
cred că trebuie subestimat efortul acesta, de a-i învăţa 
pe copii alfabetul prin care să-I scrie lui Dumnezeu, să-l 
vorbească şi să-l pună întrebări. Asta trebuie să ştim. Că 
atunci când suntem prea ocupați să ne ascultăm copiii, 
naştem sisteme în locul lor şi-i manipulăm. Obsesiv şi 
penibil. O simt cu fiecare întâlnire cu câte un grupuscul 
format în taberele de gândire anti-biserică. Devin penibili 

când repetă, cu o insalubră roboţeală, clişee peste care, 
în mod cert, un copil liber ar fi trecut de mult. 


Una dintre obsesii a devenit educaţia sexuală în 
şcoală. Aud foarte des că Biserica — oricum ea e mama 
tuturorrelelor, nu ştiu cum nu ne-am săturat de aşezarea 
ei perpetuă în situația de ţap ispăşitor la toată degrin- 
golada din toate sistemele — se opune unei astfel de 
educaţii. În mintea lor. Dacă ar cunoaşte un pic, doar un 
pic, trecutul, istoria pedagogiei ţării în care trăim, care 
este totuşi România, principalii promotori ai educaţiei 
pentru sănătate sexuală ar şti că nu promovarea unor 
sloganuri educă. Şi nici promovarea unor ideologii 
care suspendă anatomia, de dragul unor linii ale unui 
profil adolescentin, care pare mai curând victimă, decât 
biruitor. Lucrând cu tinerii aceştia detrunchiaţi din 
morală de dragul satisfacţiei unor activişti care nu doar 
că nu cred în ceea ce spun, dar mai sunt şi suficient de 
neatenţi încât să se şi vadă asta, constat că rămân deseori 
fără frâne în panta spre care sunt împinşi. Educaţia 
sexuală nu este simplă înşirare de vorbe revanşarde la 
adresa spiritualului. Nu înseamnă că, dacă eşti creştin, 
eşti asexuat şi nu ai nevoie de educaţie şi la acest capitol 
de viaţă. Propunerea lor, strict pedagogic vorbesc acum, 
este o manipulare de teme şi idei. Conținuturile tind 
spre zero pentru că nu poţi să-l înveţi pe copil doar cum 
şi dacă se face sex fără să fii atent la celelalte nevoi pe 
care sexualitatea le articulează într-un complex de viață 
mult mai amplu. I-am ascultat vorbind şi argumen- 
tând mereu cu excepţii ceea ce vor să impună ca regulă. 
Strict pedagogic, e o erezie. De aceea, am preferat să 
ajut tinerii să cunoască medici ginecologi de calitate ori 
psihologi atenţi la nevoile reale ale copiilor. Cum cred 
că devine tot mai important ca profesorii de biologie 
să-şi ia în serios sarcina pedagogică de elucidare a ceea 
ce înseamnă sexualitate. Pentru a feri copii de bestiali- 

tatea care ne macină, deseori, ca omenire, avem nevoie 
de redescoperirea tandreţei şi a seriozităţii în abordarea 
iubirii. Aţi auzit o pereche de părinţi care cred în educaţia 
sexuală ca forceps ideologic să ceară educarea sentimen- 
telor cu aceeaşi fervoare cum o fac în raport cu sexuali- 
tatea? A creşte sexual un copil nu înseamnă nicidecum 
a-l face să creadă în puterea sa sexuală mai mult decât 
în inteligenţa sa emoţională. Excesul de ifose pe tema 
educaţiei, ca şi cum unii ar şti totul, iar ceilalţi nimic, 
duce la un dezavantaj cumplit pentru copii. În apropiere 
de Sibiu, la Cristian, un pastor inimos strânge de câţiva 
ani toate cărţile pe falsa educare sexuală care depăşesc 
de ani întregi nebuniile la care asistăm de ceva vreme. 
Și care nasc, e drept, alte nebunii educaţionale. Ce cred 
că nu înţeleg unii este că propunerea educaţională nu 
este realizată în funcţie de ce visăm noaptea, aşezând 
dimineaţa în tabele şi predând la prânz. Și nici expresia 
frustrărilor noastre, de diferite tipuri şi timpuri. 

Sunt sigur de oportunitatea unei educaţii sexuale 
coerent organizate şi fără exprimări ideologice. Nu 
putem să batjocorim imorala, aruncând-o în sexualităţi 
îndoielnice! Vom fi cu adevărat civilizați nu când nu 
ne vom defini sexul, ci când nu vom minţi anatomia și 
nu o vom pune mereu în paranteze. Știu. Aud mereu 
că Biserica este din Evul Mediu la acest capitol. Cu tot 
respectul, nimic din construcţia noastră anatomică 
nu s-a schimbat de atunci. De mai înainte, nimic nu e 
schimbat în trupurile noastre şi nu doar din acest punct 
de vedere. Băşcălizarea ştiinţei medicale şi biologice nu 
este forma cea mai propice de educaţie pe care cred că 
ne-o dorim pentru copiii noştri. 

Care consideraţi că sunt cele mai mari greșeli 
pe care le putem face ca părinți? Ne poate 
ajuta Scriptura să devenim părinţi mai buni? 


Părintele Francisc Doboş 


Greşeala cea mai mare e de a nu fi părinţi. Pentru 
că a fi părinte nu înseamnă doar a-i aduce pe lume, ci 
de a le pune iubirea în inimă şi setea de Cer în toată 
educaţia lor. Scriptura poate deveni doar o morală, 
dacă nu e mestecată, şi dospită, şi gătită. Sau o armă. 
Contraproductivă. Pentru că, dacă Scriptura nu devine 
viață, dacă cuvânțul lui Dumnezeu nu se întrupează în 
mine, eu îl pot folosi doar ca să-i spun celuilalt că nu 
are dreptate. Evident, Scriptura devine doar o armă, 
o extensie a propriei aroganţe şi a propriilor frici. Dar 
atunci când este gătită, ascultată, asumată, dospită, 
înseamnă că Dumnezeu devine viu. Dumnezeu este 
relațional, pentru că Scriptura nu mai devine doar o 
carte, ci viaţă. Respirată, trăită, împărtăşită. De aceea se 
citeşte acasă, iar la biserică doar se ascultă, pentru că e 
relațională Scriptura. Pentru că mă face să-L găsesc pe 
Dumnezeu acasă la mine. Dar ca să-L găsesc acasă, adică 
în propria viaţă, am nevoie să mă las interpelat, să devin 
comunitar, să-i întâlnesc pe cei care cred. Căci Cristos 
ne-a învăţat cum să ne raportăm la Dumnezeu. Și ne-a 
zis: „Spuneţi aşa: Tatăl nostru.” Nu „Tatăl meu”. Nu ne 
putem neglija unii pe alţii sau doar să ne ferim ca să nu 
ne rănim. Sunt primordiale comunitatea, comunicarea şi 
comuniunea în a-L înţelege pe Dumnezeu, dar şi pe noi. 

Părintele Constantin Necula 


Cea mai gravă dintre greşeli este să nu ne dorim 
copii şi să le-o şi spunem. Să le dovedim mereu că ne 
încurcă. Să facem din ei un soi de copci estetice la toată 
urâţenia noastră. Nu merge aşa. Copiilor li se cuvine 
marea noastră stimă, mai mult decât celor mari. Apoi, 
cred că suntem un pic derutaţi. Generaţia mea a fost, 
cât de cât, ferită de toate informaţiile acestea despre 
creşterea copiilor. Noi ne zbăteam să punem pamperşi 
copiilor, pentru că toată lumea ne certa că le stricăm 
mersul, picioarele. Cel mai greu îţi educi părinţii când 
ai copii, să te lase să fii tu, să înţeleagă că ai ieşit din 
copilăreală. Ei nu şi nu. Taţii ca taţii, dar mamele sunt 
bunici extrem de grijulii. De aceea le iubesc nepoţii pe 
bunici: pentru plusul de căldură sufletească. În acest 
context, o greşeală ar fi să-i îndepărtăm pe părinţii noştri 
de copiii noştri. Ei numai împreună alcătuiesc familia 
noastră. Aici nu încap răutăţi. Suntem prea mult dedaţi 
criticilor nonconstructive şi prea luăm totul personal. 
Bine, unele sunt strict personale şi privesc intimităţi de 
viaţă pe care e bine să le comunicăm numai între noi, ca 
părinți sau cu părinţii. Cert este că toţi copiii simt foarte 
uşor dacă avem sau nu situaţii de conflict în casă, sunt 
răniţi de divorţuri ori despărţiri de durată, cresc extrem 
de greu când unul dintre cei doi părinţi nu este prezent. 

Apoi, o altă greutate pe sufletul copiilor: am văzut 
cum se dezvoltă copiii ai căror părinţi au plecat peste 
hotare pentru un ceva mai bun. Indefinibil, de fapt. 
Dacă-i întrebi, majoritatea românilor spun cum se 
întorc acasă, poate. La pensie. Dar aceasta este utopie, 
încă nu avem primele valuri de pensionari care se întorc 
să moară liniștiți acasă. Baierele sufletului copilului 
supus educaţiei fără părinţi din motive de migraţie 
sunt extrem de fragile. Şansa lor ar fi bunici cuminţi şi 

curajoşi. Din câte văd însă, graba părăsirii copiilor s-a 
mai diminuat. Să fi înțeles că a avea bani nu e totul? Nu 
ştiu. Vom vedea în următorii 10 ani consecinţele acestei 
decalificări a familiei. Ea mă duce uşor cu gândul la 
nişte case pe care le-am văzut înspre Bacău, într-un 
sat, în şesul plin încă de porumb, de cucuruz. Erau 
nişte case straşnice, unele cu etaj, construite în plin 
lan. Nu aveau canalizare, curent, gaz sau altele. Erau 
doar zidurile unor investiţii în privinţa cărora sperau 
să le asigure mai-binele de mâine. Am trecut după un 
an, doi, trei, şi acum la vreme de Covid... Sunt acolo 
monumente ale neputinței. Într-o vară, am vorbit şi cu 
părinţii unora care au ridicat acolo una dintre multele 
case. Erau plini de încredere. În cinci ani, oamenii s-au 
dus, iar cei care le promiseseră că vin n-au mai ajuns. 
Privesc casa lor dintâi. Acum, real, îi încape pe toţi, căci 
nu este niciunul.. Numai ei ştiu ce o fi în sufletul lor pe 
unde or fi. Dar monumentele din lanul de porumb se 
sting. 

De ce spun asta? Pentru că uneori greşim vrând 
binele. Un bine ascuns în clişeele sociale, fără sens adânc 
în inima noastră. Binele copiilor nu poate fi stabilit 
prin simplă conjuncţie cu socialul. Sunt daruri ale lor, 
particulare, pe care numai „părinţia” noastră activă le 
poate identifica şi creşte. Aici sunt de folos şi lectura, 
şi trăirea Scripturii. E un model de tată mai presus de 
acela de Tată pe care ni-L propune Dumnezeu? După 
standardele moderne, poate. După adevăr, nu. Răutatea 
lumii a făcut aşa încât iubirea de adevăr ori respectul în 
iubire să nu mai aibă sensul dintâi şi să fie diluate, tot 
mai diluate, într-un sarcasm ideologic fără precedent. 
Un om care trăieşte ancorat în preceptele credinţei şi le 
echilibrează cu rugăciune, cu post, cutrăirea Liturghiei, 
simte tot acest organism, care este procesul educativ. 
Îl respiră, îl cuprinde şi îl desface asemenea unei inimi 

vii. Nu înseamnă că, dacă citezi corect din Scriptură, 
ştii automat să o trăieşti din prea-plin. Nu e un simplu 
manual de Didactica şi Metodica educării copiilor. Dar 
topit în topitoarea iubirii pe care ne-o propune, sufletul 
nostru creşte şi ajută copiilor noştri. Din acest punct 
de vedere, de exemplu, cred că un tată care citeşte 
înțelept Psalmii e cu mult mai liniştitor pentru copii 
decât unul care joacă jocuri pe calculator. Chiar dacă, 
la prima vedere, cel la modă este cel de-al doilea, revin, 
pedagogia nu se supune modelor dacă vrea să fie cu 
adevărat ducătoare la scop. 


COPILĂRIE ŞI VOCAȚIE 


Vă rugăm să ne împărtăşiţi câteva povestiri 
din propria copilărie care să culmineze cu 
motivul din spatele deciziei de a deveni 
preot. 


Părintele Francisc Doboș 


Până la decizia de a deveni preot, îmi aduc aminte 
de roaba din curte. Roaba din curtea casei a fost, în copi- 
lăria mea, locul lecturilor mele. Roaba a devenii fotoliul 
din curte. Acolo citeam. Acolo devoram cărţile pe care le 
împrumutam de la biblioteca şcolii din Voluntari sau de 
la biblioteca şcolii din Bucureşti pe care o frecventam. 
Lectură clasică, dar şi tot ce însemna Jules Verne, lectură 
„consistentă”, de exemplu, Dostoievski. Şi lectură 
uşoară. De fapt, lectura care dezvoltă hora neuronilor şi 
nu-ţi dăruieşte doar cunoştinţe, ci îți provoacă curiozi- 
tăţi. Forjarea aceasta interioară, de care au parte toți 
oamenii, dar nu toţi reuşesc să facă legătura cu Cerul. 
Partea slăbiciunilor nu lipseşte din viaţa nimănui. Că 
e vorba doar de slăbiciuni sau doar de patimi, ori de 
sclavii mentale, relaţionale, neputinţe, toţi trecem 
prin ele. Cum facem ca ele să nu devină factor de auto- 
distrugere, ci ocazie de contemplare a bunătăţii lui 
Dumnezeu, dincolo de neputinţele noastre? În asta au 
excelat autorii ruşi, care nu au scris doar ca să scrie, 
ci au revărsat interiorul lor, în fond. Şi cum să nu vezi 

lucrul ăsta în autori precum Dostoievski? Se simte o 
vibraţie în autorii ruşi mai mare decât în alţi autori! Este 
evident lucrul acesta. Nici nu trebuie să rămânem doar la 
Dostoievski, mai e şi e Vodolazkin, cu al său recent Laur. 
În care legătura cu Cerul, cu Dumnezeu, e prezentă 
în orice suferinţă. Și, de fapt, viaţa nu devine doar o 
suferinţă, ci o creştere, când moartea devine viaţă. Sunt 
alte sensibilităţi, aşa cum le regăsesc la C.S. Lewis, 
anglican şi prieten bun cu Tolkien, care era catolic. 
C.S. Lewis a scris Biblia altfel. Luaţi Cronicile din Narnia 
să vedeţi cum este scrisă Biblia în termeni de poveste. 
Sacrificul, masa, Cristos, jertfa, lampadarul, lupta cu 
vrăjitoarea, creaţia — la început a fost Cuvântul. 


Era imediat după Revoluţie când am luat-o pe acest 
drum. Ne încolonam, toată familia, rudele, şi plecam la 
biserică. Şi cine se îmbrăca în cămaşă, pantalon și mergea 
la biserică duminica? Cum eram strigaţi? „Pocăiţii, 
pocăiţii!” N-am trăit asta în copilărie cu mare bucurie, 
evident, nici luările în derâdere. Mai apoi, ca să preîn- 
tâmpin eventuale confruntări sau să ştiu cum să fac faţă, 
am început să fac arte marţiale. Acesta a fost punctul în 
care a trebuit să aleg drumul preoţiei. Voiam să fac arte 
marţiale de perfiormanţă pentru că-mi plăcea. Cu timpul, 
am descoperit că nu am nevoie de arte marţiale ca să mă 
apăr şi nici ca să atac. Ci ca să mă educ. Practica artelor 
marţiale nu mă învăţa să fiu Jean-Claude Van Damme, 
să-i bat pe cei care mă supără, ci să mă educ pe mine. 
Să-mi dau o rigoare. Să nu am nevoie de ele pe stradă. 
Proveneau din această tatonare şi agresare în copilărie, 
din luarea în derâdere a credinţei, a faptului că eram cine 
eram. Şi încercam prin asta să mă educ. La un moment 
dat, în curtea parohiei pe care o frecventam în Colentina, 
măicuţa de la parohie de atunci, cu care munceam prin 
curtea parohiei, nu a făcut nimic altceva decât să pună 
o întrebare: „Francisc, nu ai vrea să mergi la seminar, 

să te faci preot?” Evident, nici n-am dat importanţă 
atunci, nici pomeneală, nu-mi trecea prin cap aşa ceva. 
Ei, întrebarea aceea s-a cuibărit încet-încet şi a început 
să-mi învăluie gândurile, să cocheteze cu inima mea. Și 
a crescut în mine întrebarea. Până când am luat drumul 
seminarului. De aici a plecat, am continuat în primii ani 
de seminar să fac arte marţiale singur, cu copacii, de 
râdeau colegii mei de mine, spunând: „Lăsaţi-l...” 

Mama, în copilărie, a lucrat la o grădiniţă din 
Colentina, din Plumbuita, unde era colegă cu o doamnă 
al cărei fiu, Marian, era instructor de karate — așa am 
început, îmi plăcea foarte mult. 


Tata era zugrav. A lucrat o viaţă la magazinul 
Victoria, de pe Calea Victoriei. Era la întreţinerea maga- 
zinului, până când, la un moment dat, a hotărât să lase 
România şi s-a dus în Italia, unde iniţial — înainte de 
intrarea în Uniunea Europeană — a lucrat, la fel ca mulţi 
alţi romârii, ca să încerce să construiască un viitor pentru 
familie. În copilărie, mergeam împreună la zugrăvit cu 
el, îl ajutam la diferite apartamente. Apoi, mama a lucrat 
în aceste grădiniţe ca îngrijitoare. Ulterior, a lucrat în 
Pipera, la o platformă industrial IIRUC, unde am avut 
eu prima întâlnire cu un computer, pe vremea comunis- 
mului. De la mama am învăţat tot ce făcea ea: să spălăm 
cu ea, să lucrăm în grădină, să gătim. Tot ce gătea mama 
puteam și noi să gătim, dacă ea pleca, ne dădea indicaţi- 
ile şi noi, fraţii, mergeam până la Obor la piaţă, apoi ne 
întorceam cu sacoşele. Era drum lung, cu rupere de braţe 
prin autobuze, de la piaţa Obor până în Voluntari. 


Când i-am spus că vreau să mă fac preot, mama m-a 
luat deoparte: „Vino un pic ca să stăm puţin de vorbă.” 
Să mă facă să devin conștient: „Asta vrei?” Dar eu îmi 
dau seama că familia pe care o avem acum, fraţii, stabili- 
tatea, relaţia cu Dumnezeu și cu biserica sunt în strânsă 
legătură cu fidelitatea şi cu rugăciunea mamei mele, cu 

credința ei, aşa simplă cum era. Văzând atâtea probleme 
şi atâtea familii cu probleme relaţionale, constat cât de 
norocos sunt să văd, să simt, să trăiesc ceea ce trăiesc 
acum cu familia mea, cum întâmpinăm dificultăţile. 
Cum am trăit moartea tatălui meu anul trecut din cauza 
COVID-ului, cum trăim relaţia între noi, cum duminica 
e mereu prânzul în familie, cu toţii. Lucrurile care te 
clădesc şi care fac să crească Cerul în relaţiile interper- 
sonale. Ingrediente de calitate, dar gătite cu divinitate. 


Părintele Constantin Necula 


Sunt semne ale vocației în vieţile fiecăruia dintre 
noi. Ştiu şi eu? Viaţa mea nu are prea multe poveşti pe 
tema creşterii mele dinspre copilul de cartier îndrăgostit 
de pământ şi cer şi ajuns preot. Ceea ce a influenţat viaţa 
mea este, sigur, imaginea Bisericii Sfântul Nicolae din 
Şcheii Braşovului, în Vinerea Mare. Am spus-o mereu, 
pe mine m-a convertit Hristos cu Prohodul şi cu toaca în 
care bătea, îngereşte, tata. Era acolo un amestec de emoții 
şi certitudini care m-a făcut, cam prin clasa a X-a, să văd 
altfel viitorul meu. Poate crede cineva că m-am oprit la 
veşminte şi slujbă ca atare. Nu neg că şi aceste aspecte au 
avut importanţa lor. Dar acestea au fost porţile de intrare 
într-o lume fabuloasă şi cu totul admirabilă. De la 16 ani 
nu încetez să mă bucur de tot ce înseamnă Biserica. Să o 
descopăr în fiecare zi, să fiu în fiecare zi ca în prima zi. 
Primul moment de înregistare a Bisericii a fost în seara 
de dinainte de a începe clasa I. Cu tata de mână, urcam 
la bunica din Şchei pe lângă biserica Sfintei Paraschiva, 
locul unde sunt înmormântați Andrei Mureşanu şi 
Părintele Nicolae Stinghe, căruia în timp aveam să-i 
public o parte dintre predici. Era după Vecernie, acum 
ştiu, pe atunci habar nu aveam nimic, şi tata m-a dus să 

ne închinăm. Plutea încă un nor de tămâie albastră şi ţin 
minte că un mănunchi de raze trecea prin nor, odihnind 
pe barba albă și cuminte a Părintelui Laurenţiu — atunci 
l-am văzut. Şi încă o dată. ÎI ştia bine pe tata, copil legat 
de ani buni de biserică, s-a bucurat tare să-l vadă. Au 
povestit şi m-am mirat să-l văd pe tata că are emoții. 
Părintele mi-a citit ceva de început de şcoală — un bun 
obicei al şcheienilor era să-şi ducă pruncii la „cetit de 
minte” —, dar a făcut un gest uluitor pentru mine. Mi-a 
dăruit trei creioane chinezeşti cu gumă roz în capăt, 
cum îmi doream şi ai mei nu găsiseră încă să cumpere. 
Şi mi-a dat şi un caiet cu liniuţe, dintr-acela în care am 
învăţat apoi să scriu literele. Mi-a dăruit şi două monede 
de 3 lei, dintr-acelea cu tractorul, cum spuneam eu. Era, 
pentru mine, o sumă enormă. M-a mângâiat pe cap şi 
mi-a spus ceva de care nu îmi aduc aminte deloc. Dar 
zâmbetul acela face tot. E aici, cu mine, la greu şi la bine. 
Atunci l-ain întrebat prima dată pe tata dacă mă pot face 
preot. A râs. Mi-a spus că e şcoală grea şi răspundere şi 
mai grea. Poate de aceea la hirotonia mea tata a fost atât 
de tare marcat, atât de tare. Ce va fi fost în sufletul său? 
Puştiul se desprindea de mână spre altar... 


Am mai avut episoade de evlavie cuplate cu 
episoade de mare sarcasm, mai ales împotriva bunei 
mele mătuşi de la Vişeu. O cuminţenie de om. Mă ruşinez 
de răutatea mea, de superioritatea de om prost prin care 
căutam să o încurc. Şi de smerenia ei de a-mi răspunde 
numai în măsura în care aveam nevoie de răspunsuri. 
Culmea că, ajuns acasă, dacă dădeam de unul care gândea 
aiuristic asupra Bisericii sau a lui Hristos, reacționam 
deja. Simţeam nevoia să-L apăr, pentru că mi se părea 
agresat. Este montat în mine reculul la obrăznicie. Apoi 
au venit întâlnirile cu Hristos din Oltenia, din Căţetul 
cel plin de primăvară. Acolo, între olteni, sfinţii au fost 
mai gureşi decât mine şi-am început să vorbesc cu ei. 

Îndrăznesc să spun că şi acolo Prohodul Mântuitoru- 
lui şi cel al Maicii Domnului m-au apropiat decisiv de 
credință după un astfel de periplu de primăvară/vară. 
Din anul acela, 1986, toate au fost altfel. Şi cred că 
fiecare zi petrecută între oamenii aceia a ajutat enorm 
sufletul meu să înţeleagă încotro se îndreaptă vocaţia 
mea. În timp, aveam să redescopăr valoarea pedagogică 
a comunităţii săteşti în Harap-Alb sau în Capra cu trei 
Iezi ale lui Ion Creangă. Am şi scris (Pedagogia poveştii 
se cheamă cartea) şi scriind am înțeles, a câta oară, că 
fără mediul de formare murim. Suntem pierduţi. Parte 
din poveştile acelea le-am pus pe hârtie în două volume: 
Căluţul lui Dumnezeu şi Ogorul cu înger (ultimul tradus 
şi în spaniolă). Apoi a urmat şcoala încercărilor din 
armată şi şcoala șlefuirilor datorate mănăstirilor, dintre 
care două — Sf. Treime Strâmba de Jiu şi Tismana — au 
rămas fundamental Academii de Libertate în Hristos. 


Care a fost prima întâlnire cu Dumnezeu? 
Ce visați să faceți la maturitate? 


Părintele Francisc Doboş 


Nu ştiu, că nu m-am prezentat. Adică nu m-am 
dus eu, a venit E]. Este ca în Evanghelie. La un moment 
dat, Cristos a venit pe malul Lacului Ghenizaret, lumea 
ÎI căuta, se îmbulzea ca să-l asculte cuvântul, iar El 
s-a urcat în barca lui Simon. Nu l-a întrebat, nu i-a 
cerut voie. Asta este calea lui Dumnezeu. Îşi face loc 
în viaţă. Cumva, îşi face loc. Și ajungi la întâlnirea cu 

Dumnezeu trezindu-te că e deja în casa ta. Sau că, de 
fapt, n-a lipsit vreodată, că nu trebuia să te duci undeva 
ca să-L întâlneşti. Dar pentru a realiza asta, e nevoie 
de un pelerinaj constant. De a ieşi, ca să poţi rămâne. 
De a merge la biserică, pentru a trăi bine în propria 
casă. Nu există una fără alta. De aceea, nu a existat în 
viaţa mea duminică fără să particip la liturghie. Cum 
sfințeşti Ziua Domnului, dincolo de faptul că e poruncă, 
„Sfinţeşte Ziua Domnului!”? Ritmând-o cu celebrarea, 
cu Sfânta Liturghie. Şi, dincolo de faptul că era porunca 
lui Dumnezeu însoţită de îndemnul părinţilor: „Mergem 
la liturghie!”, nimeni nu mişca în front, nu cred eu că 
s-ar fi răzvrătit cineva. Asta a fost hrana întregii mele 
copilării. Nu-mi închipui o zi de duminică fără să o leg de 
Sfânta Liturghie. Nu era o povară, nicidecum. Era un stil 
de viaţă. Dacă respiraţia e o povară, atunci da, devenea 
şi liturghia o povară. A devenit forjarea identității mele. 
De la micile frustrări pentru că eram poreclit „pocăitul”, 
strigat în toate felurile pe stradă. Orice copil visează cai 
verzi pe pereţi, evident, dar trecând prin toate visurile 
copilăriei, nu-mi închipuiam vreodată că o să devin 
preot. Chiar dacă m-am jucat de-a preotul şi am fost 
atenţionat de mama că nu e bine să te joci cu lucrurile 
astea. Îmi dau seama acum că trăiesc atât de pregnant 
şi intens ca un vis, ca ceva mult mai mare, divin, nu mă 
opresc la orizontală, la banal. Încerc să trăiesc intens şi 
divin fiecare senzaţie, fără să caut senzaţionalul. Şi-n 
felul acesta, nu rămân doar la viața moralistă şi morali- 
zatoare. Faţă de mine sau față de alţii. A trăi credinţa nu 
este doar o povară. Ci o ancorare în Cer, repere, bucurie, 
sens, relaţie. 

Părintele Constantin Necula 


Sunt tare rezervat să spun ora şi secunda întâlnirii 
cu Dumnezeu. Nădăjduiesc să nu mă dezlipesc de EI, 
dar asta este altă poveste. Este atâta bunătate în jurul 
meu, ca prilej de copilărie la vremea în care creșteam, 
încât nu pot identifica neapărat un astfiel de moment. Şi 
cred, personal, că nu există o astfel de cronică a întâlnirii 
neapărate cu El. Pot spune însă că L-am întâlnit în diferite 
forme, de la purtarea Sa de grijă pentru mine, până la a 
mă pune pe mine strajă de grijă unor oameni în nevoi, 
în mari nevoi. L-am aflat din miasma morţii în cea a 
primăverii, cu aceeași intensitate, şi mă bucur că nu mă 
ruşinez de aşa un Dumnezeu minunat! Apoi, preoţia are 
ceva special în ea, un soi de autoaprindere cu Dumnezeu. 
Uneori eşti knockout din punct de vedere tehnic. Îţi 
pare că totul se dărâmă. Motive ar fi. Şi constaţi că te 
reîncarci, se reporneşte totul într-o fracțiune de secundă. 
Noi şi spunem într-o rugăciune către Maica Domnului: 
„Ajutorului omenesc nu mă încredința...” Acest ajutor 
dumnezeiesc îl experimentezi mereu şi mereu, cu o stră- 
lucitoare bucurie. În el te întâlneşti cu El, mereu este ca 
prima dată. 


Am visat de mic să fiu militar, ofiţer în Armata 
Română. Multă vreme, până la 14 ani, învăţam, alergam, 
scriam şi făceam exerciții la matematică, urcam pe 
stânci sau jucam fotbal numai cu gândul la Liceul Militar 
„Dimitrie Cantemir” din Breaza. Totul s-a spulberat 
într-o fracțiune de secundă. O discromatopsie descope- 
rită numai la controlul acela m-a scos din flux. Iar viaţa 
mea şi-a pierdut... culoarea. M-am ascuns de avarie 
într-un liceu excelent al Braşovului, Liceul de Științe ale 
Naturii, la secţia de Chimie-Fizică. Am dat senzaţia, şi 
aşa cred că şi era, că sunt din alt film. Şansa mea este că 
profesorii mei nu au vrut să mă bage silit înapoi, în filmul 

pentru care concurasem prin admitere. Profesorii, colegii, 
mediul liceului, ca atare, au fost ca o pădure tropicală 
pentru orhidee. S-a adăugat la această ospitalitate inte- 
lectuală o minunată echipă de profesori, începând cu 
diriginta noastră, doamna Livia Olteanu, profesoară de 
matematică. Eram antrenați de Champions League şi asta 
s-a simţit. Problema a fost că într-a X-a voiam Medicină, 
într-a XI-a, avocat şi într-a XII-a, economist, ca să pot 
să devin ziarist. Debandadă totală. La ideea de Teologie 
lucram dintr-a X-a, dar nu era plauzibilă nimănui, cu 
excepţia profesorului meu de română, domnul Florin 
Șindrilaru, şi a tatei, lor alăturându-li-se tatăl cumnatului 
meu, care îmi spunea mereu, din vara lui 1986, „Părinte 
Costi”. Ochii lui zâmbind m-au încurajat deseori. Am luat 
Bacalaureatul în 1989, dar am ratat intrarea la ASE. Azi 
zic: „Slavă Domnului!” Atunci m-am scufundat în ruşine 
de a nu fi răspuns corect la aşteptările alor mei. Am lucrat 
ovreme, trei luni, cred, la o Fabrică de Articole din Cauciuc 
- se chema F.A.R.T.E.C. sau I.A.T.C., motiv pentru care 
tot timpul spun că am făcut şi ceva I.AT-C. —, fiind trecut 
din specializarea mea, laborant fizico-chimie, în aceea 
de operator chimist, debavurând piese de cămăşuiala lor 
de cauciuc. M-a pasionat, efectiv, munca acolo. Era şi bine 
plătită, de m-am dus după o lună acasă cu salariul mamei 
şi al tatei laolaltă. Nici nu ştiam ce să fac cu atâţia bani. 
Am primit şi un premiu că am salvat o barjă de producţie 
la un moment dat: un ceas. Începusem să citesc continuu. 
Şi tata a avut intuiţia ca după Revoluţie să nu mă mai lase 
să mă întorc la serviciu, spunându-i mamei un adevăr: 
„Dacă dă de gustul banului, nu o să mai înveţe nimic!” Era 
după Revoluţie, prin ianuarie 1990, când, militar fiind 
încă, am luat cu mine cărţi să mă apuc să învăţ pentru 
Teologie. Altă lume. Incredibila lume a Iubirii. M-au 
sprijinit toţi, inclusiv ofiţerii care se dădeau atei. Unul 
dintre ei, locotenent major, dur şi arţăgos, mă punea să-i 
citesc din fişe şi combăteam împreună. Mi-aduc aminte 

că,laun moment dat, s-a anunţat o inspecţie dela Divizie, 
la Chitila, şi că vine un general. Curăţenie totală, totul în 
regulă. Abia când a intrat am remarcat că, înspre partea 
unde lucram ca planşetist, uitasem pe pereţi Fericirile, pe 
care mă chinuiam să le învăţ. Am înţepenit. A venit şi am 
raportat că vreau la Teologie, dar mi-e frică, mereu frică 
să nu greşesc. M-a îmbrățișat şi mi-a spus: „Te ştiu ce poţi, 
să te ţii tare. Şi bunicul a fost preot, un om nemaipomenit 
şi să ştii că pot să cânt Fericirile.” Şi, spre şocul celorlalţi, a 
început să le cânte cu o voce faină tare. A fostrăspunsullui 
Dumnezeu pentru mine. De-atunci, nu m-am mai îndoit 
niciodată că vreau la Teologie. Și colegii au văzut deja că 
încerc să mă schimb ca pentru Teologie şi m-au susţinut. 
Mai ales că le lăsam de multe ori ţigările sau ceva de băut, 
dacă primeam din sat. Erau încântați. De Înviere, acolo, în 
sat, la Biserica Sfânta Vineri Hereasca — pe care aveam să 
o prezint într-o emisiune la TVR peste 30 de ani, povestin- 
du-i frescele-—, am cântat prima dată la strană. Îmbrăcat 
militar. Femeile bătrâne plângeau. Am plecat la unitate cu 
braţele pline de pâine, ouă roşii şi vin. Dimineaţă, aveau 
toţi colegii mei semnele Învierii pe masă. De la ei am 
învăţat că „Hristos a Înviat!” se spune mereu ca un strigăt 
de schimbare a gărzii. 


Când am plecat din armată, pe 21 septembrie 1990, 
calea era sincer aleasă și mă pregăteam de muncă. Un an 
am muncit, zi dezi, şi de atunci nu am odihnă în a munci 
pentru a înţelege tot mai mult. Când m-am liberat, coman- 
dantul meu, pe atunci domnul Maior Andrei Găitănaru 
— am vorbit după 30 de ani, la telefon fiind tatăl talen- 
tatului jurnalist Andrei Găitănaru —, mi-a strecurat nişte 
bani în geacă. A zis să nu-i dau şi pe aceia, cum a văzut 
că fac mereu, ci să-mi iau ceva când intru la facultate. 
După ce am sunat-o pe mama să-i confirm că am intrat 
— eram cu tata —, l-am sunat pe domnul meu comandant. 
S-a bucurat, real s-a bucurat şi am simţit că anul acela 

de foame şi umilinţă şi locuire departe de tot şi toate 
şi-a împlinit menirea. leşisem din pustie la întâlnirea 
cu Dumnezeu. Scriu acestea nu ca pe nişte memorii. În 
ele ar trebui, ca să fie memorii, să intre toţi colegii mei, 
camarazii de luptă, ofiţerii, gustul mâncării şi muşcătura 
frigului, rosătura cuielor bocancilor şi munţii de grâu 
vânturați în gara din Hotarele, îngheţata cu gust de apă şi 
apa cu gust de motorină... 


Ajuns acasă, cel mai greu a fost să-mi înving ruşinea 
că nu făceam nimic, cum gândeau mulţi atunci. Nu 
învârteam bani, nu lucram propriu-zis şi rar, cântând sus 
în Şchei, la Biserică, acopeream câte un bilet din două de 
troleu. Până când am învăţat să merg pe jos, mult, ca să 
economisesc banii. Cel care a înțeles primul efortul acesta 
a fost un preot, cel dintâi duhovnic al meu, Părintele 
Victor Neamţu — stins mult prea devreme —, care a început 
să-mi dea ajutor să nu mă simt deloc stânjenit acasă. 
Tot el, dimpreună cu bătrânul Părinte Petru Târziu, un 
bătrân slujitor inteligent şi plin de har, şi-a golit biblioteca 
să am după ce învăţa. Nu mă puteam opri. Citeam cu o 
bucurie crescândă şi aşa am rămas până acum. Un uimit 
de Dumnezeu. 


În zilele dintâi ale Teologiei sibiene, toate acestea 
au devenit conţinutul efortului de a face cunoştinţă cu 
Dumnezeu şi tot ce înseamnă pastoraţie. Am descoperit 
cum se citeşte Scriptura şi cum te rogi din Psaltire, ce 
înseamnă program liturgic şi cum faci fişele la greacă ori 
latină, am învăţat literele la ebraică și slavonă. Dar şi că 
toate acestea sunt numai mijloace de ajungere la baza 
muntelui cunoaşterii. Că adevărata epopee abia începe. 
Şi, de fapt, nu se termină nici cu moartea. Frisonul acesta 
eshatologic din cunoaşterea teologică este cel mai mare 
câștig sufletesc în care trăiesc de 30 de ani. 

Care este cea mai importantă lecţie pe care 
o poate da un copil unui adult? Ce reproș 
i-ar face copilul Francisc/copilul Constantin 
dacă l-ar întâlni pe Părintele Francisc Doboș 
/Părintele Constantin Necula de astăzi? 


Părintele Francisc Doboş 


Cea mai marelecţiepe careopoateprimi un adult de 
la un copil ar fi sentimentul şi trăirea recunoștinței. Sur- 
prinderea în faţa vieţii. Bucuria, nedisimulată, şi capacita- 
tea de a face pace instant. Copiii nu se ceartă? Ba da! Cât 
durează cearta la un copil? Câte secunde? Nu se ceartă? 
Ba da. Sunt o mulţime de lecţii pe care adulţii le învaţă de 
la copii. Să devenim asemenea copiilor înseamnă şi asta: 
să ne împăcăm aproape instant, să lăsăm orgoliile, plăţile 
relaţionale pe care le încercăm. Să nu ne mai fie frică să 
fim vulnerabili. Renunţarea la măşti, care nu înseamnă 
lipsă de prudenţă. Adultul învaţă de la copii să nu trăiască 
viața, aşteptările, proiecţiile altuia. Iar asta e marea 
provocare astăzi: adulţii proiectează în viaţa copiilor 
propriile aşteptări. Şi le contorsionează astfel copilăria. 
Le-o scurtează, le-o comprimă. | 

„Fii copil, ce naiba!” — asta ar fi recomandarea 
copilului Francisc! Şi joacă-te şi cu mine. Eu nu am uitat 
de spiritul ludic, dar poate că nu l-am exersat. Nu am mai 
fost la „sala copilăriei” de ceva vreme. De fapt, asta este, 
cred eu, meteahna celor mai mulţi adulţi. Uităm să mai 
mergem la „sala copilăriei”. Să ne antrenăm copilăria. 


De bicicletă am fost frustrat în copilărie, pentru că 
nu-şi permiteau părinţii să ne ia bicicletă. Şi profitam de 
orice ieşire în satul bunicilor, unde rudele de la ţară, ca 

să meargă la câmp, aveau bicicletă. Intram în şopron şi 
le furam bicicleta. Eram prea mic şi pedalam prin cadru, 
pentru că nu puteam să încalec cadrul de bicicletă de 
bărbaţi, ţineam cum se putea de ghidon. Nu m-am gândit 
niciodată, dar acum că mi s-a pus întrebarea, relaţia cu 
bicicleta este de mic, pentru că nu aveam una şi pentru 
că mi-am dorit-o foarte tare. Urmele de lovituri de pe 
picioarele mele le am de la bicicletă, sunt urme care nu 
se şterg. La un moment dat, când toţi copiii de pe stradă 
aveau biciclete, tata şi-a permis să ne cumpere şi nouă 
una. Bicicleta te învaţă echilibrul. Iar ceea ce înseamnă 
bicicletă acum pentru mine, adică pedalat intens cincizeci, 
osută de kilometri, îţi formează inima, anduranţa în viață, 
şi nu doar echilibrul. 

Primii o sută de kilometri pe bicicletă nu se uită 
niciodată. Este ca un maraton, iar asta presupune că 
nu poţi doar să te laşi. Dacă nu te antrenezi în iubire, în 
pedalat, în viață, capacitatea de rezistență scade. Orice 
hobby are o latură spirituală, mă învaţă să abordez, să 
virez, să frânez, să pedalez sau să conduc prudent. Să-mi 
dau seama de implicaţii, să nu pedalez sau să nu accelerez 
mai mult decât poate îngerul meu păzitor să zboare. Dar 
aici fac o precizare: îmi antrenez intens îngerul păzitor să 
zboare mai repede. Nu eu mi-am ales hobbyurile, ci ele 
m-au ales pe mine, au venit prin relaţii, întâlneşti oameni 
care fac asta. Așa am început să joc golf, aşa am început să 
pedalez mai performant, aşa am început să schiez sau să 
zbor cu avioane de mici dimensiuni. Încă nu am brevet, 
dar tatonez terenul. Experienţa de a pilota mă aduce mai 
aproape de Dumnezeu, doar dacă fac greşeli majore. În 
ceea ce priveşte maşinile, pasiunea s-a ivit pe la începutul 
preoţiei mele, prin 2002-2003, când de-abia îmi luasem 
carnetul. Eram un şofer proaspăt şi neexperimentat, aşa 
că am făcut accident, intrând cu maşina într-un gard. Nu 
am rănit pe nimeni, doar orgoliul meu, crezând că aş fi mai 

bun decât eram. O şcoală de şoferi îţi dăruieşte un set de 
reguli sau poate doar te ajută să-ți pună carnetul în braţe. 
Cel care a venit să mă tracteze era un fost pilot, care mai 
apoi m-a învăţat ceea ce nu te învaţă nicio şcoală de şoferi: 
primele lucruri cu adevărat importante, cum să simţi o 
maşină şi alte asemenea. Și de acolo a plecat încet-încet 
pasiunea. Trăind de atâţia ani în Italia, în Toscana, mi-a 
plăcut să pilotez. A pilota nu înseamnă să mergi foarte 
repede, ci să te bucuri de curbe în cea mai mare siguranţă, 
să dansezi pe dealurile din Toscana fără să pui pe nimeni 
în pericol, să mângâi colinele — am imaginea vie cu toate 
străzile şerpuite din Toscana -— care îţi dau oarecum 
senzaţia aceea de a pilota un avion. Nu te fac să fii zmeu, 
dimpotrivă, să respiri viaţa, să te bucuri de tot. A pilota 
nu înseamnă ce se face aici pe Bulevardul Aviatorilor, 
noaptea: liniuţele de la semafor cu foarte mulţi cai-putere 
şi cu carență de neuroni relaţionali faţă de restul per- 
soanelor. Îmi plac şi mie maşinile, ştiu ce înseamnă un 
motor, tracţiune, propulsie, cai-putere. Pentru cineva 
care iubeşte motoarele, nu caii-putere impresionează, ci 
cuplul. Cuplul e mai important decât caii-putere. Puterea 
nu ţi-o dau doar caii, ci cuplul! 


Părintele Constantin Necula 


Cred că lecţia iubirii. De atâtea ori am văzut copii 
iubindu-și părinţii care duhneau a alcool ori zâmbeau 
tâmp, miraţi şi ei de ce putuseră să îi facă propriului 
lor copil. Sunt uimit cât poate suporta un copil. Dar 
în mod cert n-avem voie să-l ducem acolo, în colţul cu 
jucăriile stricate, în colţul foamei şi umilinţei. Nu cred 
că e îndurare nici dinaintea legii, nici dinaintea lui 
Dumnezeu pentru nemernicii care fură pacea şi liniştea 
copiilor. Cred că suntem prea blânzi cu cei lipsiţi de 

blândeţe, cu indolenţii violenţi. Eram preot într-un sat 
şi, anunţată de un telefon, poliţia venise să scoată din 
mâinile unui violent pe copiii şi femeia lui. Veneam de la 
un Maslu la un muribund şi, după liniştea suferinţei lui, 
îndrăcirea hidoasă a derbedeului îmi fura ultima picătură 
de zâmbet. Intraseră poliţiştii peste el şi le urla măscări, 
înjura, îi ameninţa cu o bâtă. Copiii urlau efectiv, iar 
femeia era căzută la pământ. Am intrat în curte. Fetiţa lor 
- aveau trei băieţi şi o fetiță — m-a luat de mână, părea că 
nu are glas. Mi-a zis: „Vii cu mine?” Am răspuns: „Sigur.” 
Credeam că vrea să fugă din curte. Poliţiştii ne somau 
să nu ne apropiem, iar ea înainta dinaintea omului 
aceluia pe care cred, la momentul acela, doar ea îl privea 
ca pe un om. A zis cu o putere pe care nu i-o bănuiam, 
strângându-mă tare, tare de mână: „Tati, opreşte, eu te 
iubesc!” Am înţepenit. Omul-fiară dinaintea fetiţei-fulg. 
Și fulgul a învins fiara. Am rămas până s-au liniştit, după 
ce poliţiştii l-au luat. Fetiţa, astăzi învățătoare undeva 
în Vest, a venit şi mi-a spus: „Mi-a fost tare frică.” I-am 
răspuns: „Știu, şi mie.” Și ne-am revăzut în toate litur- 
ghiile anului în care am slujit acolo. Fragilitatea ei însă 
mi-a dovedit că este adevărat cuvântul Sfântului Pavel 
care ne spune că slăbiciunile noastre ne sunt întărire sau 
îndemn la întărire. Şi nu este singurul exemplu pe care-l 
am. Am învăţat enorm de la copii, mai ales de la ai mei. 
Din privirea supărată a băiatului meu, când l-am lăsat 
prima oară la spital, din emoția fetiţei mele la prima 
recitare... Îi iubesc cum n-am crezut că pot iubi, dar e o 
iubire care mă obligă parcă să caut mâna lui Dumnezeu, 
ca să am curaj să înfrunt totul. 


Aş reproşa ceva copilului ce am fost? Nu ştiu. 
Poate că am fost prea visător, dar fără visarea aceea ce aş 
fi fost acum? Că nu am învăţat la timp engleza, asta da. 
Sau că nu ştiu mai bine gramatica limbii române, acolo 
unde colegele mele de şcoală străluceau efectiv. Că nu 

Dacă nu mă iubesc pe 
mine așa cum mă iubeşte 
Dumnezeu, nu voi fi capabil să-i 
iubesc pe oameni, ci doar să 
"mimez adevărata bunătate, 
adevărata iubire, să fiu doar 
interesat, bun din interes, 
„generos din interes. Dar dacă 
interesul devine Dumnezeu, 
atunci este singurul interes 
care-mi aduce profit veșnic. 


Părintele Francisc Doboș 

m-am ţinut mai serios de sport şi de poezie, că am lăsat 
să treacă ploi în care nu m-am avântat, că nu am mâncat 
mai multă zăpadă şi nu m-am căţărat în copaci. Desigur, 
aici nu se pune scara pe care unchiul Ion al Ghirăului, un 
frate al bunicii maramureşene, a împletit-o ca să ajung 
în casa din mărul văratec în care mă ghiftuiam cu fructe 
şi cărţi. Dominând toate bătăliile cu romanii şi nemţii, 
trecând toate ogaşurile cu Winnetou a lui Karl May 
ori apărându-i pe Muschetarii lui Dumas. Mă întreb, 
văzându-le depresiile, oare copiii generaţiei ăsteia nu 
sunt trişti că nu au în folderul de memorie astfel de 
provocări, astfel de personaje? Sunt faini şi extratereş- 
trii din Războiul Stelelor, îi iubesc pe cei din Cronicile 
din Narnia a lui C.S Lewis ori personajele lui Tolkien, 
dar oare mai dau ele plusul de curaj ori de bărbăţie să 
înfrunţi viaţa aşa cum este? Reproşez copilului că am 
plecat devreme de acasă, de printr-a V-a, sperând să pot 
recupera timpul cu tata şi mama, şi încă nu fac nimic 
pentru asta, tata plecând, iar mama aşteptându-mă, 
mereu și mereu. Poate că reverenda mi-e haina misiunii 
cam ca un veston de ofiţer. Dar inima mea e deseori 
Acasă din copilărie, pe balcon, în miros de cafea şi cu 
ochii la caisul înflorit de sub balcon. 

Mi-ar fi prins bine un preot ca mine când eram 
mic. Nu ştiu, nu trăiesc după scenarii. Sper să fiu de folos" 
cât mai multor copii în aflarea păcii de sus şi mântuirea 
sufletelor. Atât. 

„Căci m-am deprins să fiu mulțumit cu starea în 
care mă găsesc. Știu să trăiesc smerit 

și știu să trăiesc în belșug. În totul și pretutindeni 
m-am deprins să fiu sătul și flămând, să fiu în 
belșug și să fiu în lipsă.” 


(Filipeni 4:11-12) 


DESPRE PIERDEREA ŞI 
REGĂSIREA DE SINE 


Aţi avut momente în care v-aţi simțit pierduţi, 
vulnerabili, neîncrezători în dumneavoas- 
tră și în viitor? Cum aţi trecut peste aceste 
momente, ce v-a ajutat să vă regăsiți? 


Părintele Francisc Doboș 


Încep de la versetul biblic: „M-am deprins să fiu 
mulţumit cu starea în care mă găsesc.” Cred că de-aici 
pot să plece împlinirea şi chiar o stare de beatitudine, aş 
îndrăzni să spun. Aceea a Evangheliei. Mă deprind să mă 
obişnuiesc cu granițele mele, ale sufletului meu, ale por- 
tofelului meu, până la urmă. Asta nu înseamnă că rămân 
lânced, fără aspirații, că nu vreau mai mult. Ba da, dar 
cum? Dorind în primă instanţă veşnicia! Doar că nu mai 
ajung să cer veşnicia de la lucruri şi de la oameni, ci doar 
de la Dumnezeu. Iar oamenii nu se mai află în sfera lui 
„ceva”, ci, dimpotrivă, încep să devină „cineva”. Asta mă 
face să nu mai intru în concurenţă cu nimeni. Evident că 
e foarte greu lucrul acesta, că încă rămâne la stadiul unui 
deziderat, pentru că toată viața suntem în concurenţă cu 
ceilalți. Mai puţin cu noi înşine. A fi mulţumit cu starea 
în care mă găsesc înseamnă să realizez cât de binecu- 
vântat sunt, chiar dacă sunt bolnav, chiar dacă am multe 
defecte, chiar dacă uneori sunt măcinat şi de vicii, sus 

e cineva mai mare decât mine care mă iubeşte. Nu mai 
sunt nevoit să duc o luptă sisifică, chiar şi una cu mine 
însumi. Ştiu să trăiesc smerit şi să trăiesc în belşug. 
M-am deprins să fiu sătul şi flămând, să fiu în belşug 
şi să fiu în lipsă. De fapt, aceasta este condiţia omului 
împlinit: atunci când începi să duci lipsă, să treci prin 
calamităţi naturale sau relaţionale, să nu duci lipsă de 
Dumnezeu! Atâta vreme cât există Dumnezeu în viaţa, 
în sufletul meu, în venele mele, pot să am de toate şi 
pot să nu am nimic. Evident, Sfântul Apostol Paul, când 
spune lucrurile acestea, nu se gândeşte la cele materiale. 
Adevărata plinătate şi adevărata fericire vin din relația 
cu Dumnezeu, care construieşte orice altă relaţie a vieţii 
mele. | 


Aici intră cel de-al doilea verset, tot din Sfântul 
Apostol Paul, din scrisoarea către Timotei: „Căci 
Dumnezeu nu ne-a dat duhul temerii, ci al puterii şi al 
dragostei şi al înţelepciunii.” 

Motorul vieţii noastre, de cele mai multe ori, este 
frica. Foarte multe dintre deciziile vieţii noastre vin din 
motorul fricii. Asta ce înseamnă? Că nu o să ne mai fie 
frică vreodată? E fals să spunem asta, tuturor ne este 
frică. De fapt, teamă, nu frică. Fac deosebirea între frică și 
teamă, chiar dacă ele sunt, aparent, sinonime. Frica para- 
lizează. Teama e cea care te face să fii prudent, înţelept, 
să-ţi dai seama de riscuri şi să analizezi bine. O formă de 
prudenţă. Teama, în accepţiune spirituală, e cea care te 
face să iubeşti. Frica este cea care te face doar să respecţi. 
Ai un stăpân, nu ai un Tată. Frica te face să fii slujitor pe 
plantaţia unui stăpân. Teama te face să fii fiu în curtea 
unui tată. Iată, asta este marea diferenţă! 

Întotdeauna avem momente în care ne simţim 
pierduţi, poate de mai multe ori pe zi. Asta nu înseamnă 
că trăim doar între pierderile și vulnerabilităţile noastre. 
A fi vulnerabil nu este un defect! Este o calitate dumne- 

zeiască. Noi încercăm să ne mascăm foarte des vulnera- 
bilitatea. Dar hai să ne amintim puţin, Dumnezeu ce-a 
făcut? S-a întrupat şi-a luat calea Omului! A avut nevoie 
de tot: de lapte, de atingere, de atenţie, de gingăşie, de 
iubire. A devenit vulnerabil. A murit pe cruce! Dar nu a 
rămas acolo, aşa cum spun adesea, ci a înviat! Vulnera- 
bilitate? Să avem grijă de vulnerabilităţile noastre, să nu 
încercăm să le mai mascăm, ascunzând vulnerabilitatea 
şi bătăile inimii noastre în spatele unei inimi de piatră. 

Mult timp am trăit cu neîncrederea că nu sunt 
la înălțime, eram oarecum temător de calităţile mele. 
Trăiam o smerenie gheboasă, la limita fricii, mai 
degrabă, una pe care o trăiesc foarte mulţi oameni: 
mi-era frică să nu fiu interpretat greşit, mi-era frică de 
ce-o să zică lumea. Şi ajung să omor omul din mine. Iar 
eu, în calitate de preot, am nevoie de a construi neîncetat 
omul din mine, pentru a-i face, la rândul meu, pe oameni 
să regăsească omul din ei. Asta înseamnă, finalmente, şi 
să devin profet, să-mi asum misiunea. 


Dacă am fost neîncrezător? Da, mulţi ani, probabil 
începând din perioada şcolii: temător că pot să exist, că 
pot să fiu valoros, că am capacităţi intelectuale. Eram 
întotdeauna pe planul doi, dintr-o falsă pudoare şi falsă 
smerenie nu aveam curajul să încalec valul de har, de 
calități umane pe care să le pun la treabă. Această teamă 
m-a făcut mult timp să stau în subton. Am fost mulţi 
ani, mai ales la începutul Seminarului, de o scrupulozi- 
tate care îmi tăia aripile şi-mi bloca avântul, crezând că, 
dacă sunt matematic din punct de vedere spiritual, sunt 
aşa cum trebuie. Uneori, ăsta este riscul unei împietriri 
interioare, pentru că nu-mi dezvoltă capacitatea de a 
iubi şi de a mă lăsa iubit. Și mai departe, să-i pot iubi pe 
oameni, pe Dumnezeu. Eram sclavul regulilor! Cred că 
aceasta este şi menirea unui preot: nu să-i facă pe oameni 
să le fie frică de Dumnezeu, enunţând numai porunci, ci 

lăsându-i să se descopere că sunt iubiţi dincolo de nimic- 
niciile, de păcatele şi de defectele lor. 


Da, am trăit toate aceste frici, toate aceste vulnerabi- 
lităţi, care au crescut în mine, odată cu trecerea timpului. 
Dintre cei care mă cunosc, unii cred despre mine că sunt 
dezinvolt, că poate am un cuvânt de spus. Or, eu nu am 
fost această persoană dezinvoltă până aproape de vârsta 
preoţiei. Nu eram capabil să citesc în biserică, să cânt în 
biserică, să ies în public: Când vedeam microfonul, inima 
mi-o lua la fugă, galopând. Dacă mai vedeam şi-o cameră 
de luat vederi, cu un microfon în faţă, mă pierdeam total. 
Atacuri de panică, ce aveau la bază imaginea despre mine. 
Ce va zice lumea? Ani la rând, nu am avut încredere în 
mine. Treptat, Dumnezeu a dospit altfel în mine. Printr-o 
creativitate care sper şi-mi doresc să nu devină aroganță. 
Printr-o încredere de a începe să pedalez fără să-mi fie 
teamă că o să cad pentru că nu ştiu să merg pe bicicletă. Să 
cad de câteva ori, ca să învăţ să pedalez, să zbor, să patinez, 
să schiez. Dar nu se rezumă aceasta doar la hobbyuri, ci este 
aplicabilă şi între oameni, şi cu Dumnezeu. Mulţumesc 
lui Dumnezeu pentru această creştere, care nu ar fi avut 
loc şi fără aportul meu, fără a deschide şi eu ochii faţă de 
viaţă. Dumnezeu face întotdeauna partea Lui, pentru toţi. 
Noi avem nevoie să ajungem nu doar la stadiul dezvoltării 
de sine — această idolatrie oarecum modernă: dezvoltare 
de sine. Eu nu mă dezvolt doar de la mine însumi, ci doar 
în şi prin relaţie. Evident, în relaţiile noastre omeneşti. 
Dar acestea au la bază „relaţia” prin excelenţă. Să ştiu 
care-mi sunt rădăcinile din Cer. Relaţia cu Dumnezeu. 

Părintele Constantin Necula 


Nu pot vorbi despre vulnerabilităţile mele la 
trecut. Sunt om. Viu, sper. Dar nu sunt neîncrezător 
în viitor, pentru că ştiu că Dumnezeul nostru este şi 
Dumnezeul Istoriei, nu doar al inimii mele. Desigur că 
am momente de derută. Mi-a fost greu să mă lepăd de 
dorinţa de a face bani şi carieră cu orice preţ şi mi-a fost 
greu să caut să fiu serios în muncă. Am şi greşit, des, 
din perspectiva asumării cu responsabilitate maximă a 
preoţiei. Am încercat de fiecare dată să îmi cer iertare 
de la Dumnezeu şi să caut să merg mai departe. Nu-mi 
plâng de milă. Dar sunt gata să plâng cu milă pentru toţi 
care mărturisesc neputinţa lor. Mi-a fost foarte greu la 
primele spovedanii ale muribunzilor ori la clipele de 
despărţire de oameni pe care, deseori, i-am văzut atunci 
pentru prima dată. Oamenii au tendinţa de a te arunca 
la gunoi ca preot pentru orice greşeală. Nu îţi cunosc 
nici efortul şi nici greutatea prin care încerci. Dintr-o 
situaţie în care nu te-ai dorit niciodată sau ai ajuns în 
ea luat de val. Greşeala cea mai mare este că uneori 
tu îi socoteşti pe oameni ca tine, avântaţi. Pe când ei 
trăiesc viaţa lor, şi nu viaţa ta. Și uneori intervii acolo, 
în intimitatea lor şi o răneşti. E groaznic să constaţi că 
ai greşit la acest nivel. Și-ţi meriţi înjurătura, jignirea 
ori scuipatul pe obraz şi pe toată munca ta. Te ridici 
sau nu, te aduni cum poţi, pentru că ai misiunea de a 
fi pe mai departe gata în cele pe care ţi le cere slujba. 
Laşi în spate tot şi te aduni. De aici nevoia de duhovnic, 
de prieten-duhovnic în care să te odihneșşti. Cel mai 
greu este să te aşezi în Taina Liturghiei când te ştii cum 
eşti. Departe de modelul Trupului Sfânt care se frânge 
pentru tine şi mântuirea ta. Nu ai, ca preot, alternativă 
decât pocăinţa, ruşinea, iertarea ta pe care o cauţi ca o 
dragoste din care ai gustat şi apoi... ai ratat împlinirea. 


99 


Părintele Francisc Doboș și Părintele Constantin Necula 


Şi asta nu se întâmplă o dată. De aceea am spus mereu 
că a fi preot e şi o chestiune de caracter. Nu, nu de 
nesimţire la greșelile care le faci, ferească Dumnezeu. 
Un preot asfaltat de nesimţire este un om terminat. 
Ţi-e imposibil să trăieşti sau, mă rog, mi-e imposibil 
să trăiesc aşa. Sunt episoade în viaţa personală sau 
pastorală în care responsabilitatea este bruiată de 
neputinţa de a te vedea corect. 


Momente grele sunt fără îndoială în viaţa fiecăruia 
dintre noi. Pe mine mereu mă mustră conştiinţa pentru 
depărtările ne-voite de linia preoţiei. Pentru că există 
exigenţe pe care nici măcar acum nu le intuiam şi nici 
acum nu le intuiesc deplin în trăirea preoţiei. Nu mai 
zic pentru cele voite. Aici alerg la iertare. Şansa mea? 
Duhovnicul, slujirea şi forţa pe care am învăţat să o 
cresc din rugăciunea particulară. Iubesc Psaltirea ca 
pe o Cântare din Cer. Iar când obosesc efectiv, caut să 
mă odihnesc. Mă regăsesc scriind, citind, rugându-mă. 
Uneori, încercând să nu mai scriu. Tăindu-mi din 
oboseală prin odihna fizică, pur şi simplu. În timp, a 
devenit un program de viaţă întreg efortul acesta. Mi-a 
revelat, cu ani în urmă, Părintele Teofil de la Pângăraţi — 
îmi pare că a trecut o veşnicie de atunci, Dumnezeu să-i 
odihnească sufletul — un adevăr fundamental: un preot 
este asemenea unui chirurg. Nu are voie să trăiască nici 
măcar binele în exces. Cumpătarea vine din miezul trăirii 
sale. Așa am învăţat în prima mea vacanţă din facultate 
şi am căutat să fie aşa şi viaţa mea. Dar am greşit uneori. 
Ate ţine departe de păcat şi exces nu înseamnă că uneori 
nu te trânteşte de pământ. Cred însă că toate acestea 
m-au ajutat să mă vindec de orbire. Cum spune orbul 
când îl întreabă Domnul: „Ce voiești?” „Doamne, dă-mi 
să văd!” Şi ştiu ce a simţit că şi mie mi-a dat să văd. Și 
să mă văd, vai mie. Refacerea este însă tot în Hristos. 
În comuniunea cu Dumnezeu-Tatăl şi Dumnezeu-Fiul 

şi Dumnezeu-Duhul Sfânt. Dumnezeu nu e alternativă, 
ci Cale, Adevăr şi Viaţă. 


Dar ce înseamnă de fapt regăsirea de sine? 
Este nevoie să ne pierdem pentru a ne găsi? 
Este vorba de liniște și pace interioară, 
despre a fi mulțumit de cine ești și de ce ai? 
Sau este vorba despre a găsi și a deveni cea 
mai bună variantă a noastră? 


Părintele Francisc Doboş 


Cum ajungem la regăsirea de sine? Având curajul 
să ascultăm de El, şi nu doar de noi. Aici îmi vine în 
minte episodul din Evanghelie, când Cristos l-a întâlnit 
pe Simon Petru. Acesta nu prinsese nimic, era cu barca 
goală. Era pescar, ştia bine meseria, dar s-a întors după 
o noapte de pescuit fără să prindă nimic. S-a regăsit pe 
sine doar când L-a ascultat pe Cristos. 

Pentru mine, în calitate de om simplu, până să-L 
ascult pe Dumnezeu şi să-mi dau seama că este EI, că 
îmi poate vorbi prin oameni, mă lovesc de judecată şi 
prejudecată. Și mă pun în situaţia lui Petru, a cărui 
meserie era de pescar. Vine unul, Isus, care era fiul 
Mariei şi al tâmplarului Iosif, şi îi vorbeşte, îi predică. 
De fapt, l-a pregătit să înţeleagă că barca lui e goală, 
că viaţa lui e goală. Că nu a pescuit relaţie, bunătate, 
sens şi se regăseşte gol. Toate astea pentru ca, mai 
apoi, regăsirea de sine să vină relaţională, atunci 

Nu ai loc unde să-ți crești 
iubirea atunci când eşti o salină 
de indiferență. E dificil să creşti 
când ucizi orice nădejde în 

tine. Şi orice răsărit îl grăbeşti 


a 


câtre apus. Ca și cum nu ar mai 

conta miezul de foc al zilei, ca 

și cum viaţa este doar o coajă 
„de interese. Or, miezul vieții e 

tocmai darul ei. Evitarea urii 

face parte din construcția vieții 


creştine, autentice. 

când Îi dai voie lui Dumnezeu să te înveţe viaţa. Cu 
condiţia să asculţi pe Dumnezeu, şi nu doar de propriile 
sentimente sau simțăminte. Să-L asculţi pe Dumnezeu 
înseamnă să-L asculţi pe Dumnezeu când te pune în 
criză. Când pune degetul pe rană şi zice că viaţa ta este 
goală. Când te învață Dumnezeu să pescuieşti? Tocmai 
atunci când nu se pescuieşte, în timpul zilei. Acesta este 
unul dintre episoadele revelatoare din Evanghelii, când 
Cristos îi cheamă pe discipoli nu doar să fie păstori, El 
definindu-se: „Eu sunt păstorul cel bun!” Îi cheamă să 
fie pescari. De azi înainte, Petru nici nu mai e interesat 
de peştele care i-a umplut barca. Regăsirea de sine nu 
mai este atunci când descoperim plinătatea vieţii, a 
bunurilor, a sănătăţii, ci când Îl descoperim pe Cel care 
este Izvorul acestora, adică pe Dumnezeu. Atunci ne 
regăsim pe noi, când ne lăsăm descoperiţi de Dumnezeu 
în lipsurile noastre, în vulnerabilităţile noastre. 


Locul omului nu este în marea agitaţiei, în apele 
învolburate. Peştele trăieşte în apă, omul nu, poate doar 
înoată. lar marea, biblic vorbind, este simbolul abisului, 
al pierzaniei. Noi toţi suntem chemaţi — nu doar preoţii 
- să devenim pescari de oameni. Nu pentru a prinde 
pe om viu, ci să devenim pescari de oameni, pentru a le 
(re)da oamenilor frumuseţea şi bunătatea: Când omul 
se redescoperă pe sine, nu este doar o lucrare cu el, este 
o lucrare cu Dumnezeu. Nu este doar descoperire de 
sine sau dezvoltare personală, este îndumnezeire. 


Ne pierdem adesea, dacă nu mereu! Şi nu doar pe 
noi, ci şi răbdarea, cumpătul, încrederea, iubirea, speranţa. 
Avem nevoie întotdeauna să conştientizăm că suntem 
în barca Celui care nu ne lasă să ne scufundăm. Sau că 
suntem în braţele unui Dumnezeu Care, dincolo de nepu- 
tinţele noastre, ne face să inspirăm duh de viaţă. Nu este 
doar o tehnică liniştea interioară, nu este vorba doar de o 
reţetă spirituală, cu Dumnezeu, sau relaţională, între noi. 

Nu-i pe bază de tehnică, ci e pe bază de încredere vulnera- 
bilă. Un copil care are nevoie de tot nu stă cu frâna trasă 
pentru că există mereu un potenţial pericol. El primeşte: 
lapte matern, atenţie, gingăşie. Chiar şi atunci când nu le 
primeşte, e în dispoziţia de a le primi. O spun adesea: „Nu 
ştim să primim!” Noi câştigăm totul, ne plătim lucrurile 
sau relaţiile. Ca să învăţăm să primim, avem nevoie de 
relaţia profundă şi adevărată cu Dumnezeu. Tocmai 
pentru că primim, învăţăm să dăruim cu adevărat. Nu mai 
este vorba să devenim versiunea noastră îmbunătăţită sau 
să recurgem la îmbunătăţiri, la adăugiri. La proceduri 
estetice de facelift pentru viața noastră. Frumuseţea per- 
soanelor cu chipul brăzdat de har, ridurile care de foarte 
multe ori arată că am râs sau că am zâmbit foarte mult. 
Ridurile arată perfecţiune! Tenul perfect întins poate 
arăta o lipsă relaţională şi o preocupare exclusivă de sine. 


Regăsim în Sfânta Scriptură multe episoade de 
care ne-am scandaliza. De exemplu, în Cartea Profetului 
Ieremia, spunem noi, este cuvântul lui Dumnezeu: 
„Blestemat este omul care se încrede în om.” Are 
de-a face Dumnezeu cu toate blestemele pe care ni le 
aruncăm noi unii altora? Nimic mai fals! La ce se referă 
blestemul acesta, omul care se încrede în om? Am putea 
să ne păcălim uşor şi să spunem: „E, uite, vezi? Aveam 
dreptate să nu mă încred în oameni, pentru că oamenii 
sunt răi.” Dar nu despre această încredere este vorba, 
viaţa nu este posibilă fără încredere unii în alţii. Nu 
putem să ne privim, întotdeauna, cu suspiciune. Altfel, 
nu ne-am mai duce la niciun restaurant să mâncăm, 
că nu ştim ce ni se serveşte. „Blestemat omul care se 
încrede în om” se referă la ce spuneam mai devreme: 
omul ajunge la depresie şi la sinucidere pentru că s-a 
încrezut atât de mult în om, încât a făcut din el un idol 
şi nu a mai avut loc de Dumnezeu, totul s-a rezumat 
la om. Astfel că, atunci când ceilalți oameni greşesc, 


104 


Împăcarea cu tine însuți 


eu nu mai văd sensul vieţii. Scriptura spune mai apoi: 
„Binecuvântat este omul care se încrede în Domnul!” 
Omul care are dimensiunea veşniciei, a Cerului de 
deasupra şi a Cerului care îi coboară în suflet poate să 
aibă azi totul şi mâine nimic. Nu spun că este uşor, dar 
Dumnezeu nu-i va lipsi, chiar dacă totul se distruge în 
jur, chiar dacă pacea pe pământ e atât de precară, cu 
toate conflictele din trecut şi cele actuale — mai departe 
sau din proximitatea geografică, conflictele noastre 
relaționale, mărunte, care ne erodează din interior. 
Regăsirea vine când mă las pescuit. Dumnezeu, pentru 
a mă pescui spre fericire, nu trimite doar îngeri din Cer. 
Sau îi trimite, dar fără aripi, cu carne. Trimite oameni 
asemenea mie, la fel de greşitori ca mine, poate, uneori, 
mai greşitori decât mine, mai păcătoşi decât mine, dar 
care au un cuvânt sau o prezenţă profetică. Însă, pentru 
a-i putea observa, pentru a le putea da credit, am nevoie 
de o convertire interioară, de un examen oftalmologic 
spiritual care să mă facă să văd când Dumnezeu trece în 
carnea unui om şi doreşte să mă-ntâlnească, să mă in- 
terpeleze, să mă pună-n criză, aşa încât eu să mă ridic. 
„Ridică-te, ia-ţi patul şi umblă!” — asta îi spune Cristos 
celui paralizat. Nu-i zice: „Ridică-te şi umblă!”, ci 
„Ridică-te, ia-ţi patul şi umblă!”, adică ia-ţi şi instru- 
mentul suferinţei, adu-ţi aminte! Este impresionant 
cum face Dumnezeu o minune. Când te gândeşti: „Am 
stat o viaţă pe patul ăla paralizat, vreau să scap de el.”, 
Cristos spune: „Acuma, vindecat, ridică-te, ia-ţi patul 
şi umblă!” Memoria suferinţei nu o vom uita, nu vom 
uita răul, dar îl vom mântui prin vindecarea şi prin 
învierea noastră. Depinde de direcţia în care mă duc eu. 
Dacă mă îndepărtez de soare, voi vedea mereu umbra 
în față şi mă va deranja. Dacă mă îndrept spre soare, 
spre viaţă, spre lumină, umbra va fi întotdeauna în 
spatele meu. Nu va lipsi, va exista. Dacă mă îndepărtez 
de esenţă, de iubire, de iertare, voi avea umbra în fața 

mea, pentru că soarele, sensul, iubirea mă vor lumina 
din spate. Dar şi în asta este o parte bună. Pentru că voi 
avea puterea, la un moment dat, să spun: „Hei, încotro 
mergi?” Pe drumul meu vor mai fi persoane, Dumnezeu 
va trimite îngerii lui de carne, ca să mă atenţioneze. De 
ce să nu fie şi acest instrument, aceste cuvinte, pentru 
multe persoane care citesc aceste rânduri, acea trezire 
spirituală? Fără să mă-ncare de aroganță, să pot realiza 
că Dumnezeu poate trimite mesajul lui şi prin cuvintele 
mele: „Încotro mergi?” — Quo vadis, Domine? 


Părintele Constantin Necula 


Regăsirea de sine? E o aventură pe care poţi să 
o transformi în pelerinaj — cu valoare spirituală — sau 
într-o simplă plimbare turistică, adică în care cheltui 
tot ce ai acumulat, pentru doar câteva clipe de trăire. 
Uneori, numai un şoc te poate aduce înapoi pe țărm din 
furtuna pe care tot tu, neatent sau prea încrezător, ai 
stârnit-o. Multe dintre părăsirile de sine le avem din 
aceea că ne credem prea siguri pe sine. Eu aici greşesc 
mai mereu. Sunt convins că nu cad şi, când colo, mă 
prăbuşesc cumplit. Dar alerg la spovedanie sau caut 
împăcarea cu cel rănit de neatenţia mea, de nebunia 
mea orgolioasă. Uneori, nu merge aşa. Şi intru în mine, 
mă aricesc sistemic în încercarea de a nu mai greşi, de a 
nu mai repeta tâmpeniile în care mi-am rănit sufletul. E 
greu? De fiecare dată. Dar de fiecare dată este acolo El, 
Dăruitorul în fond al regăsirii de sine. Dificil, desigur. 
Uneori, destabilizator de dificil. De aici nevoia de a nu fi 
singur când trăieşti dramele descoperirii de sine. Şi ale 
slăbiciunilor tale. Ucigătoare de suflet, câteodată. 

Regăsirea de sine, oricât am vrea să îi dăm 
conţinut, rămâne un concept. Zbaterea începe atunci 
când refuzi să mai dai vina pe altcineva pentru greşeli, 
cădere, neputinţă şi neatenţie. Când nu mai admiţi că 
tot cosmosul e un complot la decăderea ta, ci tu, tu 
cu orgoliul şi neatenţia ta. E cea dintâi aflare de sens. 
Să te afli pe sine, să îţi înţelegi neputinţa de a rămâne 
unde te aflai, în linişte, în cuminţenia cu Dumnezeu. Ca 
preot, este greu şi pentru că simţi cum se scurge preoţia 
din tine. Te descompui. Şi de aici greutatea revenirii, 
reaşezării sau luptei cu tine şi cu tot ce înseamnă 
căderea. Dureros? Sigur da. Cei din afară te privesc şi 
cred că nu e nimic să te mişte. Să te pună în genunchi. 
Numai tu ştii lupta ta. E sesizabilă uneori. Alteori, de 
pe tuşă ţi se strigă: „Nu mai eşti preot, nenorocitule!” 
Şi tu simţi că aşa este. Că nu e nevoie de vreo hotărâre 
care să suspende puterea preoţiei din tine. Eşti o simplă 
cârpă de care s-au şters toate şi nu mai foloseşti. Soluţia 
ieșirii din punga de păcat este numai forța duhovni- 
cului şi intuiţia sa asupra acestei răni. Nu vorbesc în 
necunoştinţă de cauză. Şi pe o latură, şi pe alta este 
greu. Regăsirea de sine nu se poate trăi singur. Ci numai 
cu ajutor real. Nu primeşti mereu iertarea celor cărora 
le-ai greşit. De unde părerea continuă de rău în care pot 
să nu creadă, dar tu, tu trebuie să crezi în părerea ta de 
rău. De foarte rău. 


Nu ne dăm seama că ne-am regăsit. Putem bănui, 
putem spera. Putem aștepta să se coacă iertarea noastră, 
dar nu putem grăbi nimic. E un proces îndelungat, 
pare infinit câte o dată. Şi te temi de excluderea ta, 
de expunerea ta prin judecata lumii, oricât ar fi ea de 
redusă ca „public”. Îmi văd deseori viața ameninţată, 
munca hulită, greșeala hiperbolizată. E o stare care 
te urmează oriunde ai fi. Şi la asta se adaugă şi 
graba mea, proverbială în copilărie, de a face prostii. 

Sper, din toată inima sper, să am timpul necesar să mă 
adun, ca să le pocăiesc. Am fost convins că, odată cu 
trecerea timpului, multe dintre experienţe mă vor ajuta 
să fiu mai vigilent, mai atent, mai realist. Uneori, nu e 
aşa simplu. Am rănit oameni şi mi-e mereu ruşine. Caut 
să fiu mai atent şi să-mi recâştig cuminţenia de care am 
nevoie ca să pot lucra, să mă pot ruga şi să pot ajuta 
cât mai mult. Dumnezeu mi-a dovedit că pentru a drege 
lucrurile prost făcute e nevoie de multă energie, răbdare 
şi de iertarea celorlalţi. Care nu au nicio obligaţie să 
mi-o dăruiască. 

De aceea zic că nu ne dăm seama când ne 
regăsim. Abia ne dăm seama când ne pierdem. Când 
ispitim sau suntem ispitiţi. Sensul adânc al vieţii este ce 
trăim în prima secundă după plecare, ca să zic aşa. Am 
descoperit în perioada pandemiei — cu un prea mare 
preţ — că oamenii nu mai ţin cont de liniştea vieţii. Că 
pot ucide din cuvinte, din porniri, din răutăţi inutile. 
Acolo, în saloanele care sunt anticameră, uneori, 
A.T.Î.-ului, nu ne-am făcut mai buni dacă nu am lucrat 
la asta până acolo. Acolo doar am descoperit sau nu 
bunătatea altora. Regăsind bunătatea lor, am descoperit 
propria bunătate. Sau nu. Nu există cea mai bună 
variantă a noastră. Oricum, alta nu avem. Suntem noi 
cu viii şi morţii în venele noastre. Ceea ce ne poate ajuta 
este „lipitul” de Hristos, să ne ţinem tari de pulpana 
hainei Sale, asemeni femeii cu scurgerea de sânge. Și 
să-l recunoaştem vindecarea pe care ne-o dăruieşte. 


A te regăsi înseamnă a sta dinaintea Lui ştiind 
că tu eşti greşeala şi propria ta osândă şi că inimii 
tale nu-i poate fi bine nicăieri altundeva decât cu EL. 
De aici adevărul cântării Heruvicului din Dumneze- 
iasca Liturghie: „Toată grija cea lumească acum să o 
lepădăm...” 

Ce sfaturi le-aţi da oamenilor care și-au 
pierdut busola, care nu se regăsesc în propria 
viață? Cum ne putem găsi menirea pe acest 
pământ? Sunt Biserica și duhovnicul nostru 
acel sprijin de care avem nevoie pentru a ne 
repune pe picioare? Poate Biblia să ne ajute 
să ne regăsim? Nu-i uitaţi pe cei care nu cred 
în Dumnezeu, ce sfaturi aveţi pentru ei dacă 
nu pot primi ajutorul Bisericii şi al credinţei? 


Părintele Francisc Doboș 


Să facă cu iubire tot ceea ce fac zilnic. Atunci când 
te trezeşti dimineaţa, care sunt lucrurile pe care le faci? 
Motivația să fie aceea care să conteze, chiar dacă eşti în 
întuneric şi-n lipsă de sens, să dai profunzime fiecărui 
gest: când faci cafeaua, când îţi trezeşti copilul ca să 
meargă la şcoală, când găteşti sau când tu, tată de familie, 
mergi la un serviciu care te pune în criză, la o sclavie de 
lux, căreia nu-i mai găseşti sensul. Să facem toate cu o 
profunzime de neimaginat, să dăm greutate sau să dăm 
cer plictiselilor noastre, să dăm suflu de viaţă gâfâielilor 
noastre relaţionale. De aceea spun: nu trebuie să facem 
alte lucruri decât cele pe care le facem în mod obişnuit, 
nu trebuie să fugim de noi! Chiar dacă avem nevoie de o 
pauză, chiar dacă mergem într-un pelerinaj — aşa cum 
pentru oamenii care mizează pe dezvoltarea personală 
e imperios necesar să ajungă în Bali. Un credincios are 
nevoie de un pelerinaj, fie în Țara Sfântă, fie la Lourdes, 
la Fatima, la Santiago de Compostela. Avem nevoie de 

un drum care ne aşază în noi înşine, pentru a sta cu noi 
înşine. Oamenii se întorc din pelerinaje transformați. 


Revenind la prima idee, atunci când mă trezesc, să 
fiu conştient de ceea ce fac. Să devin conştient de propria 
mea prezenţă, să nu mai intru pe pilot automat, riscând 
să nu mai preţuiesc aromele, atingerile, senzațiile. Şi să 
caut doar senzaţionalul. Trebuie să-ţi fii prezent. De cele 
mai multe ori, noi nu ne suntem prezenţi, considerăm 
că prezentul nostru e întotdeauna mâine şi ajungem 
să-l lansăm, ca pe o undiţă, întotdeauna viaţa-i mâine, 
e poimâine. Şi o pierdem de fiecare dată când o căutăm 
doar mâine. Asta nu înseamnă să nu avem proiecții, să 
nu avem visuri, să nu avem o viziune mai amplă, dar 
niciodată să nu delegăm zilei de mâine prezentul de azi. 


O să dau exemplul meu. După ultima perioadă de 
studii, la Roma, prin 2011, ajunsesem la o formă fizică 
bine rotunjită, Mai multe kilograme care nu prea-şi aveau 
locul şi care îngreunau nu doar mintea, ci şi sufletul. Aşa 
că m-am apucat de sport. Am mâncat mai puţin, am făcut 
mai mult sport, pe cont propriu. Cu toate acestea, slăbind 
vreo 14 kilograme, nu mi-am dat seama că devenisem 
foarte palid. Era un dezechilibru. Apoi mi-am luat un 
antrenor personal. Dau exemplul acesta, care pe plan 
spiritual funcţionează precum duhovnicul: mă confrunt 
cu cineva care ştie să spună: „Asta da, asta nu! Asta te 
ajută, asta te favorizează!” Mişcarea pe care tu o faci 
să fie văzută de cineva avizat, care îţi poate spune: „Nu 
este corect!” Dacă mă învăţ să fac aşa, incorect, dăunez 
trupului meu. La fel e şi la biserică, cu rugăciunile, dacă 
nu mă las văzut de cineva din afară, risc să dăunez, 
prin „sala” mea spirituală, sufletului meu, relaţiei mele 
cu Dumnezeu și cu oamenii. Pot deveni habotnic. De 
aceea, pun pe planul spiritual imaginea antrenorului 
personal. Până şi Simona Halep are nevoie de antrenor. 
Orice sportiv de performanţă are un antrenor. Tot aşa, 

Creștinismul adevărat ne ajută 
„sa fim vulnerabili. De fapt, asta 
e condiția umană: eu sunt 
vulnerabil pentru că nu sunt 
„suficient singur. Avem nevoie unii 
DE Olții, avem nevoie de iubire pe 
care nu ne-o putem da singuri. 
i “Trebuie să mă iubesc pe mine 
„casă îl pot iubi pe celălalt. Viaţa 
„fiecaruia dintre noi nu are sens 
_ dacănutrăiesc o iubire pe care. 


x Părintele Francisc Dobos 


a . 

ar fi greşit ca, în relaţia cu Dumnezeu, să fiu mulţumit de 
aroganţa spirituală de a mă descurca eu singur, fără a fi 
pus în criză de întrebările duhovnicului meu. Duhovnicul 
poate să-mi fie şi un prieten, nu trebuie să aibă neapărat 
calitate oficială. Poate fi chiar și duşmanul meu, care mă 
provoacă, îmi spune adevărul în faţă, trântindu-mi-l în 
ochi. Iar eu să am capacitatea să pot vedea dincolo de 
gestul violent al dușmanului, să pot vedea adevărul din 
spatele gestului. De aceea, avem nevoie de călăuzire, de 
îndrumare, de duhovnic. Biblia nu funcţionează de la 
sine. Putem trata Biblia în mod superstiţios, mecanic, 
dar Biblia funcţionează comunitar. O putem trăi şi citi 
acasă, dar ea ne formează în comunitate şi în comuniune. 
Ne rugăm către Tatăl nostru, nu către Tatăl meu. 


În ceea ce îi priveşte pe atei, nu-mi place să dau 
sfaturi. Prefer să invit la cină, la prânz. Prezenţa și 
umanitatea sunt calea lui Dumnezeu. Nimeni n-are 
nevoie de sfaturi dacă nu ţi le cere. Tocmai de aceea, 
nu dau sfaturi, nu dau reţete, nu spun vreunui ateu că 
e pe calea greşită. De ce aş face-o? Dacă va ajunge la 
un moment dat la credinţă, va fi descoperirea lui, nu 
impunerea mea. Dacă stilul meu de a trăi va trezi în el o 
criză, o curiozitate, va fi foarte bine pentru mine. Poate 
să devină momentul începutului unui dialog. Despre 
cum văd lumea, despre cum trăiesc! Dacă nu se întâmplă 
întâlnirea aceasta, nu mă voi apuca niciodată să dau 
sfaturi sau să ţin morală unui agnostic sau unui ateu. 
Nu ar fi respectuos din partea mea, nu folosesc la nimic 
disputele. Un om credincios nu are nevoie de o discuţie 
în contradictoriu cu un ateu. Un om credincios ajunge să 
se „certe” cu ateul atunci când nu este sigur de credinţa 
lui. Îi este teamă că discuţia cu ateul îl va pune în criză. 
Pentru un credincios, disputa cu un ateu nu poate să 
manifeste decât frica credinciosului. Atunci când cred cu 
adevărat, nu voi încerca să îl introduc prin raționamente 

pe Dumnezeu în mintea unui om care nu vrea să creadă. 
De ce aş face aşa ceva? Tocmai de aceea am spus că unui 
agnostic sau unui ateu nu îi dau sfaturi. Doar le gătesc! Şi 
nu e vorba doar despre mâncare, ci de „gătitul” umanităţii 
mele, al smereniei mele. Să mă las mitraliat de întrebă- 
rile şi, de multe ori, de provocările unui ateu. Care, în 
fond, manifestă şi setea lui de infinit. Sau, de fapt, atunci 
când un ateu mitraliază un creştin cu raționamente sau 
cu misiunea de a face discipoli printre creştini — proze- 
litism ateu —, asta manifestă iarăşi o nesiguranță. Dacă 
eşti ateu asumat până la capăt, nici nu-ţi baţi capul cu cei 
care cred în Dumnezeu. Eşti şi gata. Dar şi aici, în aceste 
zbateri şi dezbateri ale ateului, cât şi ale credinciosului 
nesigur pe el se reflectă grav nevoia noastră de stabili- 
tate şi de veşnicie. De aceea spun, calea lui Dumnezeu 
este umanitatea noastră. De ce să mă adresez minţii unui 
ateu când eu pot doar să-i fiu prezent, să fiu uman, să nu 
încerc să conving de absolut nimic, ci să fiu, pur şi simplu 
uman. Și smerit. 


Părintele Constantin Necula 


Îi încurajez, în primul rând, să nu îşi piardă 
nădejdea. Şi asta presupune că înţeleg, deseori, că, dincolo 
de cuvinte, au nevoie de gesturi şi „galerie” substanţială. 
Când am început munca în ajutorul celor cu dependențe 
de alcool, credeam că e uşor. Zici acolo o rugăciune, îi 
ajuţi să vadă că au o problemă şi gata, baţi palma cu ei. 
De unde? O muncă imensă, filigran de răbdare lângă 
filigran de răbdare, cusătură lângă cusătură, rană lângă 
rană. E incredibil cât rău poate face dependenţa de orice 
rău, câtă vreme nu încerci să o tratezi cum se cade. Am 
descoperit că nu e simplu, că de fiecare dată ai nevoie 
de cineva care să lucreze profesionist cu tine, să înveţi 

din mers şi să dăruieşti încredere oamenilor. Apoi, am 
descoperit că sunt răni ale lor care te virusează, trec în 
propria ta existenţă, cu insinuarea unei otrăvi. Vrei să 
ai grijă şi te înfunzi într-o baltă de neconcordanţă. Tu 
întinzi o mână şi ţi se rupe sufletul cu mâna întinsă. 
Eşti gata să rişti liniştea ta, ceilalţi se liniştesc cumva şi 
apoi se întorc, ca şi cum ai fi vânat în propria lor viaţă. 
Te adânceşti în amar. Şi nu ştii dacă poţi să o iei de la 
capăt. Vine Liturghia, singurul proces metaatomic care 
salvează astfel de realităţi în care te scufunzi. Credeţi 
că oamenii ştiu cum este asta? Unii da, alţii ba. Tu îţi 
trăieşti însingurarea, când ai greşit, trăieşti greşeala şi te 
aşezi la picioarele Domnului Hristos. E, poate, ciudat ce 
scriu pentru oamenii-soft care chiar cred că e uşor şi că 
popa cântă la botez şi la mort la fel. Nu e deloc aşa. 


Când oamenii îşi pierd busola, ai obligaţia că rescrii 
cu ei harta. Să redesenezi locurile prin care pot trece prin 
vadul de îngheţ al lumii. Menirea fiecăruia este darul lui 
Dumnezeu şi, pentru înţelegerea propriei meniri, fiecare 
om are nevoie să gândească şi să asculte în ce mod viaţa 
sa se aşază pe ceea ce-şi doreşte. Poţi să-ţi doreşti să fii 
traducător din chineză, dar tu să nu faci niciun efort să 
înveţi limba aceasta, care mie mi se pare infinită. E cutre- 
murător să constaţi că nu ai luat-o pe versantul corect în 
descoperirea vocației tale. Dacă ai lângă tine oameni de 
curaj — părinţii, profesorii, duhovnicul —, e oarecum mai 
uşor. Singur, de cele mai multe ori, e imposibil. De unde 
nevoia, descoperită de mine prea târziu parcă, de a avea 
duhovnic. De a colabora cu el, când inima ta este cât un 
purice sau când sufletul tău umple lumea. E interesant 
în ce mod un om echilibrat te poate aduce mereu cu 
picioarele pe pământ. Cum şi în ce fel poate schimba el 
lumea din jurul tău cu tine în ea, nu împotriva ta, ci cu 
tine. A reduce tot efortul de recuperare spirituală doar la 
lectura Bibliei nu pare o soluţie, sau nu una pe termen 

lung. După ce am constatat că Biblia are mai multe feluri 
de a fi citită, am constatat că încăpăţânarea de a face din 
ea un soi de manual bun pentru toate crizele este supusă 
eşuării. Se poate pierde inclusiv prezenţa lui Dumnezeu, 
alergându-L cu Biblia în mână prin labirintul propriului 
interes. E dificil tare să afli mereu din literă rădăcina de 
Duh. Dar dacă aduci mereu Duhul în ajutor, invocând 
şi muncind la aflarea Lui, lucrurile se schimbă. Prind 
viaţă, să spunem așa. E valabil şi în vieţile celor care nu 
cred în Dumnezeu sau Îl reduc la ceea ce cred ei, cei din 
urmă fiind, după mine, mai atei decât ateii. Și ei trec 
dinaintea lui Dumnezeu asemenea celor care se laudă 
că sunt credincioşi. Când sufletul lor, care, uneori, nici 
nu cred că există, se tulbură şi se apropie de supărări 
pe care le definesc în fel şi chip — depresie, anxietate —, 
atunci au nevoie de suport, uman şi medicamentos. În 
căutarea lor, cel mai des dau peste un medic sau coleg 
de salon — ca să nu lungesc povestea —, care e împăcat cu 
Dumnezeu la modul cel mai simplu al expresiei. Am aflat 
de la un prieten psihiatru că partea aceasta din terapie 
pare că face parte din ironiile fine ale lui Dumnezeu. Am 
văzut des şi oameni credincioşi pe care i-au ajutat profe- 
sional şi profesionist oameni atei, rupţi de spiritual. Aud 
des câte unul zicând că „de-acum e chit” cu Dumnezeu. 
Unii fac din profesionalismul lor crez şi ţintă. Ţine până 
la un timp. Eu îi tot întreb: ce este un profesionist după 
pensionare? Un fost profesionist? Dacă la profesionali- 
zare adaugă şi credinţă şi cultivă şi nădejdea, lucrurile 
se schimbă. De fiecare dată, îi rog să se privească atent 
în adâncul sufletului sau egoului lor şi să caute ce anume 
îi ţine în viaţă. Ce este viața pentru ei? E suficient ce fac 
sau e nevoie de mai mult? Care e limita de la care își sunt 
lor înșiși insuficienţi? Oboseala de sine, greul recuperării 
lucrurilor pierdute pe parcursul efortului de a se impune 
profesional, greaua încercare de a se menţine în top ori 
de a evita îmbătrânirea, nevoia împlinirii în căsătorie sau 

în copii pe care nu-i mai pot avea sunt noduri fiinţiale 
dificile, ialere de mare greutate în încercarea echilibrării 
vieților proprii. Ajung des să se plângă prietenilor şi să ne 
facem prieteni. Nu vorbim despre Dumnezeu ci despre 
ei. În fond, logoterapia este o formă corectă, luminoasă 
de psihoterapie. 


Pentru cei care L-au pierdut pe Dumnezeu 
şi nu sunt mulţumiţi de sine sau de viaţa lor, 
poate regăsirea Lui să le aducă şi regăsirea 
de sine? 


Părintele Francisc Doboş 


Mă gândesc la „Parabola fiului risipitor”, care 
de fapt, este parabola tatălui milostiv. Acolo mai este 
implicat și fiul cel mare, sclavul de pe plantaţia tatălui. 
Mulţi se regăsesc în poziţia fiului risipitor. Când ne 
îndepărtăm de Dumnezeu, cerem moştenirea. Apoi 
singuri, fără EI, ajungem la fundul sacului, ni se termină 
sensul, viaţa, bucuria, substanţele, resursele de inimă, de 
iubire. Nu doar alea din buzunar. Acesta este începutul 
mântuirii, momentul de adevăr, când nu am pescuit 
nimic. În momentul acela renunţăm la orgoliu şi avem 
curajul să ne întoarcem acasă şi să spunem: „Îmi pare 
rău!” Regăsirea de sine are loc când Îl regăsim pe 
Dumnezeu. Nu există regăsire de sine fără regăsirea lui 
Dumnezeu. E ca și cum ne întoarcem în aceeași mlaştină 
a propriilor trăiri, a propriilor frici. Adevărata regăsire de 
sine înseamnă să mă întorc la râul proaspăt, la o curgere 

de har, la o criză care vindecă. La o iertare primită înainte 
de a o cere. Faptul că primim iertarea lui Dumnezeu nu 
ne scutește de contribuţia personală, aceea de a avea 
smerenia de a spune: „Îmi pare rău, îţi cer iertare!” 
Nu doar lui Dumnezeu, ci unii altora! Asta ne pune în 
condiţia de a primi îndumnezeire: „Îmi pare rău, sunt cu 
barca goală, nu am prins nimic!” Şi tocmai pentru că re- 
cunosc lucrul acesta, Dumnezeu îmi vorbeşte, Se urcă 
în barca mea, le predică şi altora, chiar şi prin mine, iar 
mai âpoi mă trimite în larg, în profunzimea vieţii, ca 
să pescuiesc sensul, oamenii. lar dacă cineva nu vrea 
să urce, nu vom recurge la vreun act de violenţă. De aceea, 
regăsirea de sine înseamnă regăsirea lui Dumnezeu. Nu 
poate fi disociată de asta. Altfel, e o falsă regăsire de sine. 


Părintele Constantin Necula 


Pierderea lui Dumnezeu seamănă cu un tablou 
de Picasso, falsificat. Niciodată nu-L pierdem. E în noi. 
Chip, pecete. Cum poţi smulge pecetea de pe inimă? 
Desigur, rănind inima, smulgând-o. Dar atunci nu ÎL 
pierzi pe Dumnezeu, ci îţi pierzi viaţa, propria ta devenire, 
propria ta viață. Şi nu e nimic abstract ori metaforă aici. 
Simţim câteodată că suntem lipsiţi de vlagă, de viaţă. E 
un soi de scurgere de carburant. Poate fi, desigur, din 
pricini de oboseală, de epuizare propriu-zisă. Dar aşa 
se întâmplă şi vieţii noastre sufleteşti, atunci când ne 
epuizăm în zvârcoliri de sens. Sufletul se odihneşte numai 
în Dumnezeu. Pare metaforă, dar ştim, de la Fericitul 
Augustin încoace, că avem de-a face cu un adevăr fun- 
damental: acela că Dumnezeu ne este odihna. Toată 
povestea despre pierderea lui Dumnezeu intervine atunci 
când nu avem curajul să recunoaştem că ne pierdem pe 
noi. Pe noi, care ne devenim prea importanţi ca să mai 

existe Dumnezeu în vieţile noastre. Și devenim nervoși şi 
demisionari. Refuzăm omenitatea din noi. Ne temem, de 
fapt, de pierderea noastră ca oameni. Or, Dumnezeu nu e 
un breloc sau un obiect minuscul, numai bun de pierdut 
de către oameni neatenţi. Neabătut de teama pierderii 
Lui, sufletul nostru Îl caută mereu, e dispus la efortul, 
dulcele efort de a-L desprinde din Cer şi de a şi-L apropia. 
Aici e cheia nepierderii Lui. Un poet creştin de secol XX, 
Traian Dorz, autor al Oastei Domnuluiă, scria: „... căci cel 
pe care Tu nu-l desparți de păcat/ păcatu-l desparte de 
Tine. Asta ne face, de fapt, pierzători de Dumnezeu. Tot 
ce ascundem sub covorul zburător al ideilor și a tot soiul 
de clişee e, de fapt, simplu de exprimat. Pierdem sensul 
şi viaţa adevărată pentru că o scufundăm în contrafaceri, 
în minciuni. Pe care ni le alcătuim singuri, cetăți false de 
întărire: să gândim pozitiv, să încercăm o meditaţie tran- 
scendentală, a milogeală la mantră. Uneori, zâmbim, ne 
desprindem, suntem, cum s-ar spune, zen. Zâmbim la 
mort şi zâmbim la viu, zâmbim la ştiri şi zâmbim la poante 
proaste. Nu acolo e soluţia. Zâmbetul ceresc are în sine 
o incredibilă rezistenţă la prostie, la şicană, la delaţiune. 
Face parte din construcţia nedumeritei noastre fiinţe 
care caută. Care caută îndărătnică şi se loveşte, uneori, 
de praguri necunoscute. A avea pe Dumnezeu înseamnă 
a descoperi că Împărăţia Lui este în tine și niciodată, în 
nicio situaţie, alta decât păcatul, nu părăseşte locul. Și nici 
atunci pe deplin. Părintele Stăniloae, pornind de la texte 
ale Părinților Bisericii, ne ajută să înţelegem că, oricât de 
păcătoşi am fi, chipul lui Dumnezeu nu ne părăseşte. Şi, 
dacă mi-e îngăduit, cheamă mereu ridicarea, asemănarea. 


8 Mișcare de renaștere evanghelică în cadrul Bisericii Ortodoxe Române, 
iniţiată de Iosif Trifa în 1923 (n. red.). 
9 Din poemul „O, Doamne, ai milă” (n. red.). 

Credeţi că reperele de azi din societate îi 
ghidează pe oameni greșit, îndemnându-i 
să alerge continuu după lucruri lipsite de 
sens, neglijându-și propriile valori, visurile și, 
într-un final, chiar pierzându-se pe ei înșiși? 
Avem nevoie de noi repere, de o redefinire 
a succesului în viață? Dacă da, cum ar arăta 
acest model în viziunea dumneavoastră? 
Cum putem împăca componenta spirituală 
cu nevoile financiare și profesionale? 


Părintele Francisc Doboș 


Într-o lume marcată de bunăstare materială și de 
frică relaţională, doar întoarcerea către Cer mai poate 
da profunzime zbaterilor şi zvâcnirilor noastre zilnice. 
După bucurie, după bunăstare, după sens. Este evident 
că trăim într-o societate oarecum sclavă a plăcerilor cu 
orice cost. Sau a plăcerilor fără veşnicie. 


Cerul, relaţia cu Dumnezeu pot fi bucuria şi 
plăcerea relaţiilor care te fundamentează, care nu-ţi 
împiedică dansul, hora, banchetul. Despre toate acestea 
vorbeşte Evanghelia. Poate noi, preoţii, am predicat un 
Dumnezeu schimonosit, ani la rând. Cristos ne vorbeşte 
întotdeauna de banchet, de mirele care vine la nuntă, 
de Dumnezeu care găteşte pentru noi. Am uitat că, 
după Înviere, Cristos era pe malul lacului, înviat, şi i-a 
întrebat pe ucenici care ieşiseră la pescuit: „Copilaşi, nu 
aţi prins nimic?” Cristos îi aştepta pe malul lacului cu 
peştele gătit deja. Acel Dumnezeu care devine bucătar 
pentru propriii ucenici. Este impresionant lucrul acesta, 

mă marchează de fiecare dată. După ce Cristos a murit 
şi a înviat, până să realizeze ucenicii ce s-a întâmplat, 
la un moment dat, marcați de frică şi de neîncredere, 
încuiați în casă (sau în viaţă), Petru a zis: „Mă duc 
să pescuiesc!” De la misiunea de pescari de oameni 
se întorc la meseria lor de înainte de a-L întâlni pe 
Dumnezeu. Acela este momentul în care Cristos îi 
întâlneşte şi-i întreabă: „Copilaşi, nu aţi prins nimic?” 
Dumnezeu, care pune degetul pe rănile noastre, nu vrea 
să ne ia peste picior. Este o întrebare de conştientizare, 
pentru că ne face să recunoştem că nu am prins nimic. 
Iar eu să am smerenia să spun, cu toate instrumentele 
de care dispun, cu meseria mea de pescar de viaţă, că nu 
am prins viaţă, nu doar peşti. Întrebările lui Dumnezeu 
care pun degetul creator, digitus paternae dexterae, 
pe rănile mele, mă fac să conştientizez. Fără momentul 
conştientizării, nu există momentul convertirii. Atunci 
când ascultăm de Dumnezeu, iar se umple barca. Dar 
EI deja ne-a gătit. Cum Îşi petrece Dumnezeu veşnicia? 
Devenind „masterchef” pentru ucenicii Lui. Iese din 
orice categorie Dumnezeu. Noi nu mai suntem capabili 
să vedem gesturile acestea cu prospețime, cu mirare. 
Cum Îşi „pierde” Dumnezeu veşnicia în timpul nostru? 
Ne mai dăm seama de lucrul acesta? Acestea sunt 
momentele mari ale vieţii, de convertire. 


Societatea de astăzi ne droghează cu orice: con- 
sumerism, focuri de artificii care creează senzaţiona- 
lism, repere care nu mai modelează conştiinţe şi valori, 
ci ridică doar pretenţii. O societate în care stăpân sau 
predominant devine tupeul. Sau atitudinea de bullying, 
nu doar a elevilor în școli, ci şi a oamenilor din trafic, 
din autobuz, din mijloacele de transport, din aparta- 
mentele noastre, a vecinilor noştri. Oameni tensionaţi 
pentru că nu sunt bine acordaţi. Numai Dumnezeu 
ne poate acorda viaţa. Avem nevoie să fim acordaţi, 

acordarea vieţii este precum cea a instrumentului 
muzical. Dacă nu sunt acordat, nu sună bine, e lipsă 
de sens, de bucurie, de viaţă, adică barca este goală. 
Dacă sunt acordat prea mult, iarăşi nu sună bine, devin 
încordat, tensionat, crispat, violent, verbal sau fizic, 
nemulțumit permanent. Acordarea presupune dimensi- 
unea creşterii interioare, capacitatea de a mă sintoniza 
cu celelalte instrumente, care de fapt, sunt celelalte 
vieţi, ale celorlalţi oameni, care încearcă şi ei să se lase 
acordaţi de Dumnezeu, comunitar. De aici nevoia de 
comunitate, de familie, de biserică, de oameni care fac 
un drum interior, ca împreună să sune ca o orchestră. 
Nu avem nevoie doar de solişti. Eu sunt conştient de 
pericolul de a fi întodeauna doar solist. Să învăţ să cânt 
împreună cu ceilalţi, să învăţ să mă bucur împreună cu 
ceilalţi, să învăţ să mă redimensionez. Să dau voie altora 
să fie mai mari, mai bucuroşi, mai importanţi decât 
mine. În felul acesta bucuria mea să fie plină: când îi 
văd pe alţi oameni mai fericiţi decât mine. Fără să intru 
în vreo formă de invidie, de gelozie, care evident că nu 
mai este de la Dumnezeu. 


Nevoile mele financiare sau profesionale mă fac 
să ies în afara orchestrei sau a corului, atunci când nu 
mai ţin cont de dirijor, de partitură. Iar când fiecare 
membru din orchestră devine egoist, nu mai sună bine 
nimic! Umanitatea noastră devine o junglă relaţională. 
Şi atunci de ce să ne mirăm de războaiele sau de preten- 
iile de război, de războaiele în curs sau de războiale cu 
care suntem ameninţaţi, ale celor mari, când noi înşine 
ducem propriile noastre conflicte, dar mai micuţe, pe 
plan relaţional? Când, din nevoia firească financiară, 
ajungem să călcăm pe demnitatea altora, pe libertatea 
lor? La fel, din nevoia mea de a exista profesional, 
nu trebuie să distrug niciodată reputaţia altcuiva! 
Orchestra, corul devin dimensiunea umanității mele. 

Chiar dacă sunt pus să fiu solist într-o operă sau 
într-un concert, iar toţi ceilalţi sunt instrumentiști 
sau membri ai corului, o pot lua pe arătură dacă nu ţin 
cont de dirijor. Rolul dirijorului este la fel cu rolul, în 
plan spiritual, al duhovnicului, preotului, al instituţiei. 
Pentru că biserica nu înseamnă doar carismă. Trupul 
nostru fără coloană vertebrală, fără schelet, nu stă în 
picioare. La fel, creativitatea, bunătatea, oamenilor 
sau a slujitorilor bisericii. Carismele noastre nu pot să 
stea în picioare fără osatură, fără schelet. Nu putem 
dispreţui instituţia, crezând că noi facem balet spiritual, 
relaţional, neţinând cont de societate, de reguli şi de legi. 
Rolul dirijorului într-un cor sau într-o orchestră atunci 
când toţi au partitura este tocmai acesta, al sintonizării, 
simfoniei şi al armoniei. Pentru că, altfel, fiecare şi-ar 
citi propria partitură şi-ar interpreta-o cum îi trece prin 
cap. Întotdeauna avem nevoie de dirijor. Adevărata 
bucurie pentru mine vine când încep să ascult, să simt 
nevoile, ritmul, să mă las călăuzit, pentru a interpreta şi 
pentru a crea prin ascultare. Un artist adevărat, într-o 
orchestră, atunci când interpretează, nu doar redă, 
ci creează. Acesta este rolul măiastru al unui dirijor, 
al unui duhovnic, al unui om pus în faţa comunităţii, 
în slujba oamenilor: să creeze bine comun. Nu doar 
interese de gaşcă, de grup, sau să dezvolte un sistem 
paralel şi interlop al vieţii sociale! 


Părintele Constantin Necula 


Nu-i orientează nicicum, ci îi dezorientează 
straşnic. Îi schimbă punctele cardinale după care s-ar 
putea orienta. Seamănă cu Spânul, cel din Toate pânzele 
sus, interpretat de Colea Răutu, care aşază lângă busola 
cârmei căpitanului goeletei Speranţa o bucată de fier. 

O deturnează de la firul navigaţiei, de la cursul de care 
avea nevoie pentru a-şi îndeplini misiunea. Poate că 
nu este doar dezorientarea cu false valori ori bruiaje 
ale valorilor adevărate, ci şi recompunerea unor valori 
hâde, blestemate de prezenţa lor în istorie. Am să dau 
un exemplu. Mă uit atent la modul în care s-a folosit 
de Holocaust o lume ideologizantă. Au comparat cea 
mai gravă trădare a umanităţii prin ură şi ucidere cu 
te-miri-ce caricatură de drept născut peste noapte. 
Efectul, părerea mea, a fost minimalizarea deplină a 
dramei, a tragediei care încă ne îngheaţă sufletele. Cine 
dă dreptul unor astfel de derutări? Cum îşi îngăduie 
cineva să fie foarte atent la dreptul animalelor, dar 
să uite de dreptul la memorie al oamenilor ucişi ori 
chinuiţi acolo? La vremea pandemiei, parcă a fost şi 
mai caricaturizantă, dureros de caricaturizantă, deva- 
lizarea rănilor oamenilor. Aici s-a văzut că infectarea 
cu false valori poate intoxica gândirea, când ea mai 
rămâne gândire. 

La fel şi cu propunerile de viață pe care ni le oferă, 
aproape publicitar, viaţa publică. Dacă citim atent 
ce ne propun școlile şi universităţile, pare că avem o 
populaţie tânără avidă de învăţătură, plină de dorinţa de 
emancipare culturală. Realitatea o ştim, e cam departe 
de asta. Abia mai reuşim să motivăm copiii să meargă la 
şcoală. Ce zic, uneori se „zbat” să scape de la grădiniţă, 
şi nu zâmbesc când spun asta. Noi parcă ne motivam 
mai uşor. Dar numai părinţii noştri ştiu cum o făceau. 
E sigur că, de exemplu, nu ne scuteam atâţia şi atâta de 
la sport. Scutirile au început să curgă atunci când ne-au 
trimis în câmp, la muncă, oricum numai patriotică nu, 
din septembrie în decembrie aproape. Dar, în rest, fie 
vorba între noi, munceam la şcoală fără să obosim. 
Eram o echipă. Or, lucrul acesta se vedea. Ne jucam 
între blocuri ori în cine ştie ce meciuri fără să ne temem 

de nimic. Ne dădeam viaţa, aia cu jucării de plastic, 
pentru tot ce însemna bucuria de a fi cu ceilalţi. Unde 
ne-am pierdut? Să fi fost valorile vremii de atunci mai 
curate decât acum? Nicidecum. Dar trăiam îndatoraţi 
părinţilor şi comunităţii pentru că-i simţeam acolo, cu 
noi. Nu ne rutinam ieftin şi ştia numai Dumnezeu cum 
reuşeau atunci profesorii să ne fie şi zei, şi prieteni. 

În timp, am simţit că fuga după cele ale vieţii este 
şi ea parte a vieţii. Altfel, nu putem trăi în realitate. Dar 
e important să nu ne lăsăm corupți de dorinţa de a avea 
în detrimentul dorinţei de a fi. Căutarea averii, cu orice 
prilej, ne sărăceşte. Nu înseamnă că nu e minunat să 
munceşti şi să ai, să poţi dărui siguranţă alor tăi şi celor 
care vin după ei. Dar a crede că numai asta poate fi sens 
vieţii e un orizont ce te duce spre dezastru, în sensul 
cel mai limpede al cuvântului. Căutarea unei stări de 
echilibru financiar este, până la urmă, misiunea oricărui 
tată către copiii săi. Dare dărâmarea sensului vieţii lor să 
crezi că atât înseamnă totul şi că, dacă oferi cont copiilor, 
înseamnă că oferi şi cord. E firesc să munceşti ca să ai, 
să poţi dărui, cum spuneam, dar să exploatezi şi să ucizi 
sufleteşte pentru asta e prea mult, mult prea mult. Rana 
de sens a vremii de acum este tocmai softizarea oricărui 
efort. Un soi de cârpeală autentificată prin ieftinirea 
țintei finale. Căutarea stabilităţii financiare a ajuns, în 
uliima vreme, un efort la fel de dificil de îndepiinit ca 
supraviețuirea propriu-zisă. Dar nimeni, sau aproape 
nimeni, cu excepţia Bisericii, nu insistă pe dimensiunea 
morală a culturii banului. Unii vor educaţie financiară. 
Foarte bine, dar pe ce baze? Care este în mintea 
unui copil contemporan nouă fundamentul moral al 
faptului că tipul pe care l-a văzut furând şi înjurând 
are BMW şi haine de firmă, iar părinţii lui trag de la 
un salariu la altul? Cum să motivezi moral o astfel de 
lume care aleargă spre dezbinări şi certuri şi delaţiuni? 

Părintele Constantin Necula 


Părintele Francisc Doboș și Părintele Constantin Necula 


Modelul rămâne Hristos, dar cum îl facem „transmi- 
sibil” e deja o problemă și mai complicată decât toate 
cele pe care le-am enumerat anterior. Este preocupa- 
rea Bisericii, dar ea a devenit şi a oamenilor conştienţi 
că nu e vorba aici doar de conservarea unor tradiţii, ci 
şi de viața comunităţilor ca atare. De fundamentul ei 
prin care oamenii se pot mântui, nu doar mânui prin 
manipulare. În complexul acesta de comunicare ar 
trebui să fim toţi angrenaţi, de la mic la mare. 


Modelul civic propus de creştinism a dat valoare 
persoanei umane. Nu avem voie să pierdem niciodată 
acest aspect din vedere. Hristos S-a întrupat în mijlocul 
nostru, S-a întrupat însemnând că Şi-a asumat omenia 
noastră, transfigurând-o. În fond, lumina Taborului e 
mereu în vieţile noastre, oricât de amărâte ar fi. Cine ne 
va arăta că Schimbarea la Faţă e sensul vieților noastre, 
că a fi cu Hristos înseamnă a-L vedea şi a-l îngădui să 
strălucească? - 

Cum ne putem găsi un echilibru între a ne 
întreține familia și a petrece timp cu ea, între 
a o susţine financiar și a o susține emoţional? 
În special cei care au avut lipsuri când au fost 
mici consideră că este mai important să nu 
ducă lipsă de nimic copiii și întreaga familie 
decât să petreacă timp cu ei. Este de preferat 
o viață mai simplă, dar petrecută împreună? 


Părintele Francisc Doboş 


Nu ştiu, nu am reţeta, dar îmi dau seama de 
pericolul de a nu fi prezent emoţional justificat de 
câştigul economic, pentru propria familie. Câte familii 
se destramă emoţional, relaţional, pentru că îşi câştigă 
traiul de mâine pierzând ziua de azi? Nu există o rețetă. 
Poate doar o conştientizare, ca să nu ne abrutizăm în 
sclavii de lux, câştigând din ce în ce mai mult financiar, 
dar pierzând din ce în ce mai mult relaţional. Preotul îi 
simte pe oameni când vin deja juliţi, răniţi, trăind uneori 
situaţii care nu mai pot fi recuperate sau rezolvate — 
rupturi, divorţuri, care s-au întâmplat nu doar dintr-o 
nesăbuinţă financiară, ci şi dintr-o idolatrie a propriei 
vieţi. O viaţă fără Dumnezeu, fără dirijor, fără limite. 
Viaţa ca un drog. Drogul poate fi serviciul, trupul. Sau 
fricile noastre. Câte familii nu se destramă doar din 
cauza neîncrederii şi a fricii, şi nu din cauze reale sau 
obiective? 


Mă gândesc la multe dintre familiile cu bunăstare, 
care-şi permit foarte mult, care le dau totul şi mai mult 
decât atât propriilor copii. Cele mai multe probleme 

se regăsesc acolo, nu în familiile care duc lipsă de cele 
materiale, de traiul de mâine. Paradoxal, în familiile 
precare material încă Îşi face loc Dumnezeu. Se poate 
regăsi Dumnezeu şi în familii de oameni cu bunăstare, 
dar destul de rar. Bunăstarea I-a luat locul lui Dumnezeu, 
de foarte multe ori. Li se dă totul copiilor fără ca aceştia 
să fie responsabilizaţi, fără să li se spună „nu” sau fără 
să li se refuze ceva în mod justificat, cu tact. Foarte 
mulţi dintre aceşti copii se întorc împotriva părinţilor, 
pentru că nu au fost educați să preţuiască darul, să dea 
greutate generozităţii părinţilor. Îmbuibarea propriilor 
copii se întoarce împotriva relaţiei, împotriva familiei, 
de multe ori. 

Trăim în cele mai bune condiţii pe care nu le-a 
avut vreodată omenirea. Avem printre cele mai bune 
condiţii de dezvoltare. În ciuda lipsei conflictelor care 
au existat în secolele trecute şi mai apoi a ciumei, a 
molimei şi a tuturor celorlalte boli contagioase — bine, 
avem Covidul —, e o rată imensă de oameni nefericiţi! 
Mă-ntreb de ce. Încerc să răspund.spunând că omul 
caută dintotdeauna veșnicia, infinitul. Iar atunci când 
descoperă prin tehnică, prin tehnologie, prin tot ce 
avem astăzi la dispoziţie că-şi este sieşi Dumnezeu, 
că e oarecum atotputernic, cade în depresia propriei, 
aparentei atotputernicii. Conștientizează că este idolul 
propriei vieţi, ajunge la depresie în iubire, la serviciu, cu 
propria familie. Pentru că omul devine măsura infinitu- 
lui. Nu mai devine Dumnezeu. Asta este marea dramă 
pe care o trăieşte omenirea dezvoltată: omul privit ca 
măsură a infinitului pe care-l poartă în inimă. Este clar 
că omul Îi ia locul lui Dumnezeu, ajungându-se astfel la 
ceea ce observăm astăzi: depresii, sinucideri. Chiar şi 
uciderea semenilor tot de aici vine. 


Cine ne va deschide ochii, cine ne face examenul 
oftalmologic spiritual, pentru a ne schimba dioptriile? 

Nu avem nevoie să facem nimic altceva: să ne schimbăm 
dioptriile relaţionale, privirea față de noi, faţă de 
ceilalți oameni. Și, primordial, față de Dumnezeu. 
Care este Altul în afară de noi. Unul care ne locuieşte, 
care ne îndumnezeieşte, dar care iese în afara noastră, 
pentru ca mai apoi să coboare în noi. Cine ne va face 
astăzi să ieşim din aroganţa propriei autosuficienţe şi 
să devenim vulnerabili? Nu putem să ne oferim singuri 
Cerul, infinitul. Putem doar să-l primim. Nicio descope- 
rire tehnologică nu poate lărgi veşnicia căreia îi suntem 
destinaţi. Idolatria zilelor noastre îl face pe om să fugă 
de el însuşi. 


Părintele Constantin Necula 


Căutând să nu lipseşti când nu e de lipsit din viaţa 
familiei. Să fii în spirit cu ai tăi când e vremea să fii. 
E dificil, pentru că ne-au învăţat minţile contempo- 
rane nouă că a avea e mai important decât a fi. Dificilă 
alegere, dureroasă alegere. Or, casa e frumoasă doar 
când locuiesc în ea oameni, zicea un vechi proverb 
italian. Fără viaţă în ea, alcătuirea materială are cu sine 
semnul unei pieiri înainte de vreme. Sfântul Vasile cel 
Mare le spunea într-o predică oamenilor din lăcaşul în 
care slujea că trebuie să fi remarcat că toate grădinile 
şi casele pe care le-au invidiat odinioară, când le mor 
stăpânii, par că sunt ruine şi copiii se tem să mai 
treacă pe lângă ele. Mi-e teamă să ştiu ce ar spune azi 
dinaintea Cezareei Capadociei, ori Arianzului, ori Nazi- 
anzului, locuri de memorie în viaţa sa. Ei bine, spune 
el, „singurul mod de a ne transfera strălucirea casei 
în veşnicie este milostenia, facerea de bine, dăruirea 
binelui sărmanului.” În acest context, al încercării de a 
găsi un echilibru între financiar şi emoţional, îmi pare 

a se situa educaţia financiară în Hristos pe care suntem 
în stare să o transferăm copiilor şi familiei noastre. 
Pentru mine, nu a fost bucurie mai mare decât să-mi 
văd copiii dăruind săracilor ori colegilor, sau gestul fetei 
mele de a purta mereu în geantă câte ceva pentru căţeii 
pe care-i întâlnea până la şcoală, ori ideea că îi pansa pe 
toți. Riscant, veţi zice. Cu încredere în Dumnezeu, nu. 
Aşa cum mă impresionează, mereu, să văd copii rupând 
din ciocolată şi dăruind, băieţi împărțind mingea cu 
unii mai săraci ori fete plătind intrarea la patinoar 
pentru colega lor mai puţin avută. Aşa se face educaţia 
financiară. Or, într-un astfel de exerciţiu suntem toţi 
cuprinşi. 

România este încă sub impresia sărăciei genera- 
lizate sub comunismul prin care am trecut. Încă mai 
cumpărăm rude:* de salam, şi nu felii, două pâini, când 
avem nevoie doar de una. E ceva flămând în noi. Și 
transferăm âsta către copiii noştri. Sau dacă am trăit o 
viaţă la ţară, lucru de care uneori ne ruşinăm, căutăm 
o emancipare prin exces. Nu merge decât rupându-se în 
noi echilibrul. Le spun mereu celor avizi de putere ori 
bani că tot ce ţine de cultura puterii şi a banilor trebuie 
să se coacă în timp ca să şi aibă roade pe măsură. Ce 
vedem noi acum, pare-se, este o mincinoasă recoltă de 
sărăcire a binelui. Până la urmă, ştim toţi că, decât să 
întinzi în unt şi să te uiţi în pământ, mai bine întinzi 
unsoare — semnul puţinului care satură, în fond -— şi te 
uiţi la sfântul soare. Liniştea vine şi din lipsa agitării 
unor subiecte de genul acesta, al averii. Nu spun că 
sărăcia din lene sau prostie e o virtute. Dar am văzut cât 
de mult înseamnă sărăcirea de bunăvoie a unor oameni 
care au înţeles că banii nu sunt totul. Și au dăruit, 
decent, şi în mâna săracului ajuns astfel din conjunc- 
turi care ne scapă la prima vedere. Am văzut patroni 


10  Regionalism pentru „batoane” (n. red.). 

legaţi de firmă şi de oamenii ei mai mult decât de orice 
profit. Pe care oamenii i-au urmat pentru dragostea 
lor. Tot aud de teambuilding în firmele moderne, 
un soi de chef cu ifose de formare. Viaţa comunitară 
în firmă e mai mult decât asta. Pe vremuri, o masă la 
cantină mâncată cu muncitorii făcea din director un fel 
de Sandokan al libertăţii. Nu mai spun ce valuri erau 
când, la Braşov, un prim-secretar de partid, un anume 
domn Radu, mergea cu tramvaiul sau prin pieţe. Până 
astăzi oamenii au nevoie de oameni, şi nu de funcţii. De 
oameni care să trăiască şi printre ei. Simplu. De unde 
se vede limpede că bogăţia este atrăgătoare până când 
devine agăţătoare. Şi te lasă fără suflet. Te sufocă şi te 
omoară. Uneori, încet, alteori, repede. 


Să luăm un exemplu. Într-o casă unde se câștigă 
decent sau la limită, dar oamenii sunt calmi şi nu au 
visuri şi vedenii de mărire, atmosfera rămâne, fără 
îndoială, echilibrată. Omul sărac nu vrea mai multă 
sărăcie, de aceea gestionează cu calm ce are. Omul 
bogat vrea mereu mai multă bogăţie. Și uneori riscă. 
Riscă pacea, liniştea familiei. Şi poate de aceea credem 
că putem câştiga copiii în absenţa noastră cu un cadou 
sau altul. Nu pare că ţine. Şi cum cadourile se schimbă 
odată cu vârsta, constaţi că nimic din ceea ce oferi nu 
mai corespunde cerinţelor lor. Cred în decenţă. Şi cu 
asta închei. 

În calitate de duhovnic, ajungeţi să cunoaș- 
teți cele mai mari păcate ale oamenilor, dar 
și cele mai mari regrete, inclusiv pe acelea 
ale celor aflați pe patul de moarte. Care sunt 
cel mai des întâlnite regrete ale acestora? 


Părintele Francisc Doboş 


Că nu L-au văzut pe Dumnezeu atunci cândtrebuia, 
că au fost nesăbuiţi. Tocmai prin nesăbuinţă, uneori au 
risipit sau au distrus familia, relaţia, iubirea, pentru că 
nu a existat un dirijor sau o voce a conştiinţei care să-i 
oprească la timp, să-i pună în criză, să le spună că nu au 
avut dreptate. Dar chiar şi înainte de momentul morţii, 
dacă oamenii reuşesc să-şi dea seama de toate acestea, 
devine momentul întoarcerii lor. Chiar dacă nu mai pot 
fi recuperaţi anii, poate fi dobândită veşnicia! 

Au fost cazuri impresionante în experienţa mea 
de preot de spital. În timpul celei de-a doua perioade 
de studii la Roma, eram preot în weekend la spitalul 
din Siena. Mergeam să împărtăşesc bolnavii într-un 
salon. Patru bărbaţi: trei dintre ei s-au împărtăşit, dar al 
patrulea a refuzat, delicat. Mai apoi am avut tatonările 
unui dialog care era un fel de reproş al omului faţă de 
credinţă, faţă de Dumnezeu. Un om agnostic sau ateu, 
n-am reușit să fac diferenţa în acele momente, dar am 
mers mai multe zile la rând. Toţi ceilalţi s-au împărtăşit 
de fiecare dată! Eu nu adresam îndemnuri sau sfaturi, ci 
doar eram prezent. Fără să judec. Din această repetiţie 
a vizitelor mele s-a iscat o abordare. Bărbatul respectiv, 
la vreo 80 de ani, a început să plângă la un moment dat, 
ceea ce a şocat-o pe soţie, care a ieşit pe ho! şi mi-a zis: 

„Părinte, e un miracol!” Iar mie nu-mi venea să cred, ce 
miracol să vezi un bărbat că-plânge? Soţia lui, o femeie 
credincioasă, mi-a zis: „În toți anii de când suntem 
împreună nu l-am văzut plângând. Și nu este doar o 
emoție, o stare trecătoare sau suferinţa prin care trece. E 
un plâns de sens, de regăsire, de detensionare!” Episoade 
de acest fel am avut adesea în toţi anii de preoţie. Acesta 
m-a marcat pentru că era un om oarecum înverşunat 
când l-am întâlnit prima dată. Şi mă-ntrebam ce-am 
făcut în mod deosebit. Mi-am dat seama că nu am făcut 
nimic, ci doar am fost! 


Părintele Constantin Necula 


Nu există regrete mari şi mici. Există păreri de rău 
pentru lucruri reale şi altele pentru chestiuni închipuite. 
Mulţi regretă pentru te-miri-ce şi apoi devin neiertători 
cu oamenii. Nu vă închipuiţi că parabola cu datornicul 
nemilostiv este doar de domeniul trecutului istoric. 


Am ascultat multe regrete reale. Despre ele 
vorbesc rar, pentru că oamenii aceia au nevoie de inti- 
mitatea părerii de rău. Nu cred în rostirile publice ale 
părerii de rău. Nici în pedepsirea oamenilor pentru idei 
sau cuvinte. Dar există un soi de ratări de morală şi unele 
de moral. Am auzit femei regretând pierdea unor copii — 
prin diferite acte ori pur şi simplu -— şi trăind cu regretul 
greşelii lor, pe care le-am ajutat, în timp, să-l înțeleagă 
şi să-l „rezilieze”, cum am spune azi. Bărbaţii greşesc în 
cele ale fidelității ori ale cuminţeniei propriu-zise. Aici, 
regretele apar greu, par simple nimicuri. Dacă le analizezi 
cinstit, constaţi că nimicurile astea înfundă inimile şi ne 
strică vieţile. Nu există păcate mari şi mici, ci tot păcatul 
ce-l ai ucide pacea şi liniştea. 

Dificultatea începe când vezi regretul la oamenii 
aflați pe patul morţii. Chinuitor. Și ei, şi ai casei cer 
secundele acelea de viață pe care nu ai nicio putere să 
le-o dăruieşti. Spovedania nu este instanţă de judecată 
şi pridvor de împăcare. Nu ştiu să o zic altfel. Unii te-ar 
târi public în orice scandal, dintr-o satisfacţie îngustă. 
Ţine de ceva mult mai adânc încercarea regretului. 
Ozonul spovedaniei nu îl poate simţi decât cel obişnuit 
să acorde iertare cu boierie. Mi-au povestit cei din peni-- 
tenciar că unii dintre cei condamnaţi, care s-au declarat 
mereu nevinovaţi, care au strâns din dinţi şi au refuzat 
să vorbească, după o vreme, în liniştea somnului strigă 
regretul lor, un regret de muribund care se trezeşte. 
Se tulbură toţi şi fac un soi de scut în jurul lui, până 
se linişteşte. Nu am citit despre asta în memoriile din 
temnițele comuniste, ci mi-au povestit ei, uitaţii de 
dincolo de ziduri. Aici nu vorbim doar de regret ca formă 
psihologică, împachetată frumos. Ci de o traumă care are 
nevoie de mult mai mult timp de vindecare. 


Devine fundamental să înţelegem ce anume se 
include în părere de rău şi ce este înşelare. Tendinţa este 
mereu a dezvinovăţirii, pentru că e grea crucea pocăinţei, 
deşi unii o cred superficială. Regretul mă ariceşte, mă 
închide și mă doare cumplit, uneori fizic. De n-ar fi 
Hristos nădejdea, m-aș pierde. În noaptea cea mai grea, 
Răsăritul rămâne El. Asta încerc să le spun oamenilor. 
Şi de aici e finalul de la Zi de zi, cu părintele Constantin 
Necula: „Mâine e o nouă zi!” 

Sunt mai multe voci din partea sportivilor 
celebri, printre care și Simona Halep, care 
spun că noi românii ratăm multe obiective 
sau trofee din cauza încrederii de sine scăzute 
și a mentalității. Este aceasta o problemă de 
genă sau ţine de educaţie? 


Părintele Francisc Doboş 


Cu toţii trecem prin momente de teamă, de lipsă de 
încredere în noi, oricât de mult am fost iubiţi. Ajungem 
la un moment dat să ezităm, să întrebăm, să nu avem 
curaj sau să dezvoltăm anumite patologii relaţionale sau 
sociale. Nu am dus lipsă de dragoste şi de îmbrăţişarea 
părinților mei. Evident, acea dragoste și acea îmbrăţi- 
şare de care-şi aduc aminte foarte mulţi din generaţia 
celor care au trăit înainte de 1989. Şi mai ales a celor 
care proveneau din familii simple, de oameni muncitori. 
Nu am dus lipsă de bucuria, de spiritul ludic, de joaca 
tatălui meu, de râsetele mamei mele, oameni simpli, dar 
profunzi în simplitatea lor. Iar mai apoi, relaţional, pe 
stradă, în cartier, la şcoală, acea teamă şi nesiguranţă de 
a fi bun, de a fi la înălțime, care au dezvoltat o oarecare 
neîncredere în mine. Şi-am ajuns adult convertind 
neîncrederile copilăriei, cele legate de un rol social, sau 
comunitar, sau de grup. Am depăşit micile sau marile 

neîncrederi sau frustrări printr-o vizită de har, când am 
realizat că nu este vorba doar despre mine. De multe ori, 
ne blocăm şi nu evoluăm doar de frica de a nu greşi, de 
a nu cădea, de a nu ne lovi. Mi-am dat seama că nu mai 
estevorba doar despre mine, despre prestanţa, bunătatea 
mea, ci că intru într-o dimensiune a harului, relaţională, 
că sunt pus într-un loc în folosul oamenilor şi că nu 
trebuie să am pretenţia să devin eu dirijorul, pot să cânt 
foarte bine în cor. Dacă tot am un rol comunitar şi de 
solist — ca preot, începi să devii solist sau chiar şi dirijor 
pentru comunitate —, să fac lucrul acesta cu smerenie! 
Doar că diavolul îţi mângâie corniţele, egoismul, setea de 
prestigiu, de afirmare. Este lupta constantă cu căderile şi 
cu ridicările mele, cu aroganţa şi cu smerenia mea. 


Cum ne redobândim încrederea? Atunci când nu 
mai avem pretenţia absolută de a fi noi protagoniști, 
când nu vrem să ne auzim doar pe noi vorbind. Sau doar 
eu să contez, doar eu să exist. E doar o lipsă de încredere 
când caut cu orice preţ să ies în evidenţă, se simte lucrul 
acesta. Când apare frica de a nu exista pentru societate, 
pentru familia mea, pentru prietenii mei, atunci bravez. 


Pe de altă parte, când mă las purtat de Duh, de 
har, învăţ ceea ce în ciclism se numeşte mersul în pluton: 
cineva care întotdeauna deschide calea, iar toţi ceilalţi 
cicilişti merg aţă, unul în spate celuilalt, sau în „V”. 
Cineva e deschizător de drumuri, dar ia tot vântul în faţă. 
Nu poate rezista mult timp acolo şi tocmai de aceea ne 
rotim — cine e deschizător de drumuri un minut, două 
minute, pentru că rupe vântul, iar ceilalţi beneficiază 
de asta, intră mai apoi în grup şi se odihneşte. Aspectul 
comunitar, învăţăm să trăim împreună! Dacă eu încerc 
să stau întotdeauna doar în vârful grămezii sau să fiu 
doar eu în faţă, să fie vorba doar despre mine, mă rup. 
De fapt, pe cel care are capacitate mai mare de efort, 
grupul îl va ajuta, îl va proteja, iar pe ultima bucată îi va 

da voie să ajungă la finiș. Să fie şi solist, să câștige! Chiar 
şi atunci când mergem să pedalăm în trei, ne schimbăm 
între noi. Cei care nu sunt experimentați stau mereu 
în spate, învaţă şi se antrenează. Cel care este antrenat 
deschide drumul, ia tot vântul în față. Experienţa aceasta 
vine din hobbyul meu, de a pedala. Ea se regăseşte mai 
apoi în viaţa spirituală, în viaţa relaţională: trebuie să 
învăţăm să stăm în grup, în comunitate, la Liturghie. 
Să nu încercăm să dictăm noi regulile jocului. În felul 
acesta, căpătăm şi încredere, antrenându-ne cu alţii. 
Care au aceleaşi temeri, aceleaşi frici ca şi noi, aceeaşi 
umanitate cu a noastră. Chiar şi sporturile individuale au 
rolul lor. Pentru că mă pun în situaţia de a nu încerca să 
depășesc pe nimeni, ci doar pe mine. Şi sporturile indivi- 
duale mă ajută pe mine să fiu mai bun, mai profund, mai 
performant decât persoana mea de ieri, să mă antrenez 
pentru viaţă, nu doar pentru performanţă. Când încep 
să gândesc şi să trăiesc aşa, chiar şi o competiţie o voi 
trăi cu satisfacţii, deşi voi fi pe locul trei sau pe ultimul 
loc, pentru că am participat, pentru că n-am rămas pe 
canapea. Pentru că am jucat. Pentru că m-am antrenat 
pentru umanitate. Și ce dacă ajung în rai pe ultimul loc? 
Dar sunt în rai! 


Aşa cum şi viaţa de echipă într-o familie unde sunt 
mai mulţi fraţi şi surori te formează, te forjează. Atunci 
când ai fraţi şi surori, nu ţi se cuvine totul și trebuie să 
împarţi timp, atenţie, bunuri cu cei din familia ta. Îmi dau 
seama de beneficiul pe care îl au cei care se hârjonesc, se 
ceartă între ei mici fiind, pentru că învaţă să împartă şi 
să li se spună „nu”. 

Cred că e mai degrabă de educaţie. Chiar dacă 
există undeva un spirit balcanic în noi, educaţia poate 
depăşi orice încrâncenare şi orice tendinţă de des- 
curajare. Şi aici dau un alt exemplu, nu neapărat din 
sport. Aş da exemplul muncitorilor. Avem mentalitatea 

oamenilor angajaţi, nu a antreprenorilor. Evident, eu 
însumi sunt salariat, adică sunt angajat la o biserică, 
la o parohie. Cei mai mulţi dintre cei care citesc sunt 
angajaţi, lucrează pentru un patron. Să reuşim să ne 
depăşim condiţia, rămânând angajaţi, dar cu mentali- 
tate de antreprenor, de creator şi de om creativ, fără 
să ne răzvrătim. Doar atunci putem deveni învingători. 
Fără să depăşim pe altcineva decât pe noi înşine. Este o 
trăsătură pe care o regăsim adesea în popor. Vedem că se 
descurcă multe persoane care nu au neapărat educaţie, 
dar care au tupeu. Iar asta îi face pe mulţi să se descu- 
rajeze, iar pe alţii să ia calea lumii interlope -— în felul 
acesta se creează o societate de tip junglă. Provocarea 
mea este de a înlocui jungla relaţională prin educaţie, 
prin cultură. Pare o muncă sisifică, dar nu imposibilă. 
Şi ce dacă suntem puţini care fac această muncă? Dar 
să fim semnificativi, pentru că, dacă fiecare va ajunge să 
provoace o altă viaţă, gândiţi-vă unde s-ar ajunge. Ca la 
început, pe vremea lui Cristos. Erau E] şi câţiva discipoli, 
care L-au şi părăsit la un moment dat! Dar care mai 
apoi au făcut să se povestească şi să se trăiască Învierea 
lui Cristos din morţi pe toate colţurile pământului. 
Este posibil să învingem egoismul, aroganţa, tupeul. 
Prin educaţie, prin cultură, prin iubire, prin sacrificiu, 
prin moarte care devine înviere. Cum ieşim din tupeu 
şi superstiție? Prin Duh. Dacă mulţi începând din 
cele mai vechi timpuri cred din superstiție că spiritele 
sau sacrificiile umane întăresc construcţiile noastre, 
cele de piatră sau cele sociale, Dumnezeu ne arată că 
nu spiritele oamenilor, ci numai Duhul Lui cel sfânt 
întăreşte, vivifică şi umple de sens umanitatea noastră! 
Nu avem nevoie să sacrificăm pe cineva atâta vreme cât 
El, Dumnezeu, S-a sacrificat pentru noi şi a pus sevă 
dumnezeiască în umanitatea noastră înfricoşată. 

Părintele Constantin Necula 


Nu cred că avem de-a face cu un moment sau altul 
al construirii încrederii în sine. Cred că pur şi simplu 
conceptul este supraevaluat şi de aceea naşte un soi de 
furtună ideatică. Trebuie să diferențiem corect între 
încrederea în sine şi orgoliul care rănește încrederea 
în sine. Pentru că noi ne rănim în încercarea de a ne 
descoperi încrederea în sine ca o formă de autonomie 
din care alunecăm, foarte uşor, în fracturi de sens şi de 
împlinire. Inima noastră este făcută să trăiască mereu 
în siguranţă şi încredere. Să răzbată prin ritmul ei peste 
ritmurile zilei, zilelor. Poate de aceea încrederea în sine 
se zideşte greu şi se pierde la o pală de vânt, uneori inse- 
sizabilă. Ce ştim este că omul se construiește cu greutate, 
nu dispune de piese de schimb, iar evoluţia sa spirituală 
e un efort constructiv de durată, uneori greu suportabil. 
De unde şi nevoia de a-l îngădui lui Dumnezeu să-ţi con- 
struiască încrederea. Să-L lași să lucreze în inima ta. E cea 
mai grea lucrare de fapt, aceea cu sine. Și de a-l lăsa lui 
Dumnezeu timp să ţi se descopere şi să lucreze în tine, cu 
tine. 


Cred că românii au aceeași încredere în sine ca 
orice model uman în funcţiune astăzi. Doar că educarea 
încrederii în sine nu este una prioritară pentru şcoală şi 
familie. Exemplul cel mai simplu este acela al examenelor. 
Eu mi-am impus mereu să notez tot ceea ce un student/ 
elev ştie din tot ceea ce aş vrea să ştie, dar fără a uita că el 
atât poate. Că nu îşi poate dedica tot timpul propunerii 
mele intelectuale. Nu am înţeles niciodată sensul 
examenelor de treaptă, cum se spunea în vremea mea 
- vai, am ajuns să spun vremea mea! —, şi nici al olim- 
piadelor. Probabil şi unde am ştiut mereu că a cunoaște 
nu e concurențţial, ci personal. Un efort care poate rodi 
sau nu. Care nu ne diferenţiază, ci ne aşază în cordialitate 

cu sursa Adevărului: Dumnezeu. Cum e să fii olimpic în 
Dumnezeu? Asta e una dintre probleme. Nu. Problema 
noastră naţională nu e pregătirea psihică şi echilibrarea 
muncii cu meditaţia la suflet, la forţa prin care sufletes- 
cul învinge nefireasca noastră lehamite de câştig. Noi ne 
pierdem când victoriile înseamnă sume, nume, renume. 
Dacă am pricepe că a învinge înseamnă a te învinge... 

Sunt foarte interesat cum gândesc alte neamuri şi 
ştiinţe acest aspect. E limpede că un coach holistic nu 
e soluţia, ci un proces serios, atent şi structural. A ieşi 
din mână la un turneu este cât se poate de firesc. Doar 
că, sub presiunea celor care creează evenimente ori le 
descriu, acest fapt ţine de neatenţie, de neîncredere în 
sine. Orice om are sincopele necesare pentru a nu se 
fosiliza în carcasa fără suflet a vreunui robot idiot. A gândi 
înseamnă a obosi. A fi fragil. A te răni atunci când lupţi. 
Ideea că cineva este invincibil e combătută de imaginea 
lui David care îl învinge pe Goliat cu o pietricică în praştie. 
Două mijloace de nedorit, de fapt, într-o luptă cu un 
dușman. Cine aduce biruința? Piatra? Praştia? Talentul 
de „prăştier” al lui David? Nicidecum, e vorba limpede 
de prezenţa lui Dumnezeu. Mai mult decât un semn de 
cruce, mai mult decât simpla referire la voia Lui în viaţa 
ta. E un mod provocator de a înţelege sursa încrederii şi 
de a reconfigura apartenenţa la puterea ei. E ciudat, dar 
noi complicăm totul, construim sisteme în care ne desco- 
torosim de Dumnezeu, pentru a da umanului un soi de 
prioritate de sens. Greşit. În Dumnezeu poţi pierde sau 
câştiga un meci, ţinându-te de partea cea bună. Ce numim 
azi fairplay? Semnele unei omenii care se strecoară în 
plin marasm tehnico-tactic. Atunci? Care este sensul 
încrederii? Menţinerea acestei omenii. A recunoaşte că 
nu ai fost suficient de bun nu înseamnă că ai lipsă de 
încredere, ci că accepţi limita în care munca ta s-a epuizat, 
uneori fără rezultat. 

Încrederea de sine începe acolo unde se 
termină victimizarea? Cum vedeți raportul 
victimizare-încredere de sine? Mulți spun 
că victimizarea a devenit un stil de viață în 
rândul românilor. 


Părintele Francisc Doboş 


Aici îmi vine să râd când mă gândesc la gluma 
românului bipolar: „Vai de mine... şi de mine!” Cred că 
nu ştiu alte limbi dacă au această expresie, dar regăsim 
în orice popor tendinţa omului de tip salcie. Oriunde, 
nu doar la noi: la italieni, la francezi, în societăţile bine 
dezvoltate. Întotdeauna vom găsi această tendinţă de a 
plânge şi de a ne plânge unii de alţii. Omul de tip salcie, 
care e mereu aplecat spre aspecte bacoviene ale vieții. 
Ele vor exista. 

Îmi aduc aminte, mergând la bunici, pe pajiştea 
din satul părinţilor mei, când ieşeau dimineaţa, la 
păscut, toate vacile din sat. Pe acea păşune pe care 
băteam mingea, erau o mulţime de baligi. Făcând 
referire la acel episod, din copilărie, puteam să alegem 
florile de pe pajişte, de pe imaş, sau să ne plângem 
că păşunea era împânzită de baligi, de toate formele 
şi culorile. Și, paradoxal, ajungeam în copilărie să 
culegem ciuperci, tocmai ridicând acele baligi de vacă. 
Aşa este şi-n viaţă, de multe ori. Ţin minte că nu m-au 
deranjat acestea în copilăria mea la ţară, mi se păreau 
atât de fireşti! Şi nu m-au împiedicat vreodată să observ 
florile! Pentru a evita omul de tip salcie, avem nevoie să 
ieşim şi să batem mingea. Niciun copil nu mergea acolo 
ca să ţină evidenţa, noi ieşeam să ne jucăm. Poate uităm 


141 


Părintele Francisc Doboș și Părintele Constantin Necula 


să trăim şi tocmai pentru că uităm să trăim, ajungem să 
ne plângem, având de toate. 


Părintele Constantin Necula 


Aş numi victimizare smiorcăiala ieftină prin care 
nu mai reuşim să schimbăm nimic. A te socoti mereu 
victima cuiva sau parte integrantă într-un complot 
în care eşti atacat are ceva de patologie, de boală. 
Şi mi-a obosit mereu sufletul. Chiar cred că uneori 
cădem victime. Ale violenţei, ale jignirii, ale corupţiei. 
Dar, culmea, că despre astea preferăm să tăcem, să ne 
ascundem sentimentele. Ne jenează parcă mai grabnic 
decât pe cei care ne agresează, ne încalcă intimita- 
tea pentru a-şi dovedi rana pe care, cred ei, noi le-am 
produs-o. Cea mai gravă victimizare am descoperit-o 
la cei care s-au autorănit, s-au automutilat. E grozavă 
această durere, sunt convins, dar ea nu trece construind 
capcane de răutate în jur. Muşcând din rana celuilalt. 
Cum să spui asta cu subiect şi predicat într-o lume în 
care victima-vinovatul nu e ajutată să iasă la lumină, ci 
i se serveşte un soi de satisfacție mediocră? Care este 
cheia înţelegerii? Eu mi-o spun mie mereu. Mi-aduc 
aminte mereu că Domnul Hristos nu e un abţibild de 
lipit pe bordul maşinii şi nici semn de portbagaj, ci este 
Dumnezeul Cel Viu, venit în mijlocul nostru să ridice 
păcatele lumii. Dacă victimizarea ne e păcat, o vindecă. 
Dacă e o stare reală, o vindecă. Nu ştiu să o spun mai 
simplu de atât. 

lubiți, şi nu condamnați! 


Fiecare ştie ce luptă duce 
cu propria viaţă. Nu ştiu și nu 
ip pot judeca lupta interioară 
sau selăvia de o patimă sau 
de alta a unuia sau a altuia. 
Pot doar să fiu prezent. Să 
devin prezenţă şi cuvânt al 


lui Dumnezeu prin acțiunea 
mea, prin prezența mea. 


IUBIREA DE SINE 


lubirea de sine și iubirea aproapelui au la 
bază același fundament sau vorbim de două 
lucruri total diferite? 


Părintele Francisc Doboş 

„Să-l iubeşti pe aproapele tău ca pe tine însuţi”, 
ne spune Cristos. De cele mai multe ori, nu-l iubesc pe 
aproapelepentru că nu ştiu să mă iubesc pe mine. Ceea ce 
eu numesc iubire faţă de mine devine uneori compulsivă, 
egoism, aroganță. Or, aia nu mai este iubire, e doar frică 
şi pretenţie de a avea, nu de a fi. Adevărata iubire mă 
face vulnerabil, mă redimensionează. Când încep să 
mă iubesc pe mine? Atunci când încep să dau roade, 
să fiu perfect, să am o prestanţă mai bună? Nu! Este fals 
dacă fac asta doar atunci când am rezultate bune, pentru 
că Dumnezeu nu face aşa cu mine. De fapt, de aici începe 
iubirea de mine însumi. Când încep să realizez cât de 
mult mă iubeşte Dumnezeu! Pentru că nu este o iubire 
pe merit, ci pe har. În felul acesta, capătă sens drumul de 
purificare, de convertire, de înfrumusețare. Practic, încep 
să mă iubesc pe mine pentru că mă iubeşte Dumnezeu. 
Asta mă duce cu gândul la un cântec de-acum câţiva ani 
de la San Remo. Încerc să traduc o strofă: 


„Nu căuta un sens a toate, pentru că toate au sens, 
Până şi într-un bob de grâu se ascunde Universul! 
Pentru că Natura e o carte de cuvinte misterioase, 

Unde nimic nu este mai mare decât lucrurile mici, 
Pentru că totul e un miracol, tot ceea ce vezi, 

Și nu există o altă zi care să fie ca ziua de ieri, 

Iar tu trăieşte-o acum! Ca şi cum ar fi ultima 

Și dă valoare fiecărui moment! 

Tu nu căuta fericirea, doar protejeaz-o! 

Fiecare duce propria bătălie, 

Tu renunţă la toate, nu judeca pe cine greşeşte, 
Iartă-lpe cel care ţi-a greşit, îmbrăţişează-l acum, 
Pentru că cea mai mare realizare e să te ierţi 
însuți!” 


Cântecul pe care Simone Cristicchi l-a cântat 


la Sanremo este de-o profunzime, de-o poezie, de-o 
umanitate absolut incredibile! Versurile sunt ale lui 
Marco Guzzi, scriitor italian, care mai are un alt poem — 
sau o altă lecţie — pe care l-am tradus recent. 


ULTIMA LECŢIE 
de Marco Guzzi 


„Nurefuza zăduful acestei după-amieze calabreze. 
Nu refuza frica ta. 

Nu refuza meschinătatea ta şi orgoliul tău, 
Sensul înțepător alinferiorităţiitale şi alpercepției 
unei superiorități 

Care judecă şi cataloghează persoanele 


Pe baza sistemelor de judecată inflexibile şi 
nemiloase. 


Tu nu judeca judecata ta, nu te condamna. 

Nu refuza acea umbră pe care o urăşti înlăuntrul 
tău, 

Nici pe cealaltă care o urăşte, nu te despărți de 
nimic. 

Nu refuza amărăciunea răsăritului de zi 

Nici păcatul tău cel mai frecvent. 

Lasă-mă ca eu să te lărgesc: tu 

Cuprinde, primeşte, acceptă, însănătoşeşte. 
Priveşte cu bunătate aviditatea ta de copil frustrat. 
Priveşte cu iubire aroganţa ta, izolarea ta. 
Priveşte la josniciile tale aşa cum o mamă îşi 
priveşte 

Fiul care i se zbate în braţe în timp ce o respinge 
plângând. 

Aşa îl vei iubi pe asasinul tău şi te vei ruga pentru 
el. 


Îlvei privi cu bunătate pe prigonitorul tău, care te 
exclude în mod nemilos, 


Care te-a umilit şi te-a înfrânt, fără ca măcar să 
te recunoască. 

Nu refuza nimic. Nu judeca. Nu te condamna. 
Rămâi unul, unanim, un suflet neîmpărţit. Rămâi 
coerent. 

Nu rezista răului. Nu îl dubla. Devino mamă. 
Devino intermediar, medic. 

Fă să îţi pese. 

Şi îngrijeşte. 

Atunci milostivirea îl va topi în inima ta, 


Pentru că întotdeauna un refuz alimentează focul 
distrugător. 


Împăcarea cu tine însuţi 


În timp ce acceptarea topeşte gheaţa şi alină 
rănile. 

Şi nu refuza nici măcar refuzul tău. Nu te 
înverşuna. 

Joacă-te cu el mai degrabă, cântă-i un cântec, fă 
din el o poveste, 


Și îl vei vedea că dispare cu cât i te opui mai puţin. 
Înţelegi această lecţie? Te-ai prins? Vrei această 
inimă a mea 

Care nu neagă? Vrei să cunoşti iubirea mea 
divină? 

Vrei perfecțiunea? 

Este toată aici, în aceste braţe 

Oricum deschise, chiar dacă mă ucizi.” 


Poezia aceasta am descoperit-o prin cântecul pe 
care l-a cântat Simone Cristicchi la Sanremo acum câţiva 
ani. Am descoperit un orizont de profunzime care nu 
mai era pus de multă vreme pe scenele lumii. Constat 
că suntem însetaţi de sens şi de astfel de sensuri. Să nu 
ne mai lăsăm drogaţi doar de superficialitate. Să desco- 
perim şi să redescoperim rădăcinile divine care ţin cont 
de sacrificiu, de răstignire spre înviere! 


Părintele Constantin Necula 


Oricât ar părea de ciudat, iubirea de sine este baza 
iubirii aproapelui, în viziunea Mântuitorului. El ne cere 
să îl iubim pe aproapele ca pe noi înşine, iar Evanghe- 
listul Ioan ne aduce aminte că nu putem să spunem că Îl 
iubim pe Dumnezeu — pe care nu-L vedem — dacă pe 

aproapele pe care-l vedem, sau mă rog, credem că-l 
vedem nu-l iubim îndeajuns. E simplu. E o ecuaţie cu 
cel puţin trei cunoscute din patru. Problema este că nu 
o aplicăm, nu o vrem rezolvată. Când iubirea de sine 
devine prea mare? Când ratăm toate posibilele racordări 
la aproapele. Îndrăznesc să spun, mă rog, să scriu, că 
suntem asemenea unor montaniarzi în ceaţă totală, 
prost îmbrăcaţi şi slab antrenați atunci când ispitim 
iubirea de sine fără atenţia acordată mediului nostru de 
trăire. Fundamentul iubirii este acelaşi, dar roada lui se 
discerne prin eforturi diferenţiate. 


În ce chip îşi arată creștinul iubirea de sine? 


Părintele Francisc Doboş 


Dau un exemplu aparent banal, dar dureros. 
Tuturor ni se întâmplă să ne lovim. Ori cu degetul mic 
de la picior de mobila din casă, ori cu capul de câte o 
grindă. Tocmai mi s-a întâmplat şi încă simt cucuiul. A 
fost un sunet înfundat şi puternic. Durere şi întunecime 
a ochilor. Pentru mine, iubirea de sine a început să 
crească atunci când nu am mai reacţionat cu imprecațţii 
în momente în care mă loveam ca prostul. Când nu 
mai aruncam asupra mea invective — cunoaştem mulţi 
sentimentul. E o modalitate prin care eu am observat 
iubirea de sine: atunci când îmi greşesc mie însumi, 
las să se aşeze greşeala şi durerea şi nu mai reacţionez 
impulsiv. Am început să mă iubesc mai mult atunci 
când nu am mai reacționat impulsiv când am pierdut 

prima dată avionul, când am pierdut lucruri, când am 
fost implicat într-un accident de maşină. Atunci când 
ţi se întâmplă lucruri dintr-acestea şi nu mai este pe 
primul plan pierderea materială, ci câştigul relaţional, 
al meu faţă de mine, față de oameni, faţă de Dumnezeu. 
Pot fi multe alte căi, dar asta mi-a venit în cap... pentru 
că a venit de la o grindă, care nu avea nicio vină. 


Părintele Constantin Necula 


Un creştin realist trage tare la mântuire. Modul 
cel mai important de realizare a mântuirii este aşezarea 
în voinţa lui Dumnezeu. E spusa aceea a Fericitului 
Ieronim Grecul: „Eu voiesc să voiesc voia Domnului”, 
care ne aduce cu picioarele pe pământ. Cred că Dietrich 
Bonhoeffer are o lucrare chiar așa-numită: Creștinul 
cu picioarele pe pământ. Un soi de magnetism teluric 
necesar descoperirii forţei prezenţei lui Dumnezeu. E 
singurul mod de a te linişti, de fapt, în lupta cu lumea 
din jur. Am învăţat asta o dată în plus străbătând, sub 
ghidarea Preasfinţitului Veniamin Goreanu, episcopul 
Basarabiei de Sud, ţara noastră de lângă noi. Bucuria 
părtăşiei cu Hristos nu este o chestionare a confuzii- 
lor sau o confuzionare a chestionărilor, ci pur şi simplu 
viaţă. Viaţă activă. Fără emfaze ieftine. Creştinismul 
nu este alta decât memoria activă a unei istorii care se 
desfăşoară cu noi în fluxul ei de memorie. Nu suntem, 
creştini fiind, în afara lumii, ci asemenea unor marinari 
aflaţi pe navă, cu locul nostru, cu misiunea noastră. 
Moartea nu ne desparte de lumea în care trăim, ci ne 
face să trăim activ unirea cu Dumnezeu. Un bun creştin 
nu poate uri ce i se întâmplă decât dacă e în tivitura 
de păcat a lumii. Când este doritor de Împărăţie, 
vede numai ţinta asta, fără a rata omenia din el. 

Riscul păcatului nu-l face mai puţin om. Mecanismul 
realismului său stă în forţa pocăinţei sale. În capacita- 
tea lui de a rămâne lângă Dumnezeu. 


Există și o parte pozitivă a iubirii de sine? 
Dacă da, care este aceasta? 


Părintele Francisc Doboş 


Fără iubirea de sine nu pot să iubesc pe nimeni. 
Fără iubirea de sine, iubirea celorlalţi nu este altceva 
decât egoism. Fără iubirea de sine, când iubesc oameni 
nu înseamnă nimic altceva decât căutarea interesului 
— caut să profit, să sug, să absorb de la ei, nu doar să 
dăruiesc. Dacă nu mă iubesc pe mine aşa cum mă iubeşte 
Dumnezeu, nu voi fi capabil să-i iubesc pe oameni, ci doar 
să mimez adevărata bunătate, adevărata iubire, să fiu 
doar interesat, bun din interes, generos din interes. Dar 
dacă interesul devine Dumnezeu, atunci este singurul 
interes care-mi aduce profit veşnic. 


Părintele Constantin Necula 


Partea pozitivă a iubirii de sine? Grija pentru 
ceea ce faci. Nu e vorba aici de un fariseism ieftin, ci de 
angajarea în starea fundamentală a creştinului: trăirea 
lui Dumnezeu. Trăirea cu Dumnezeu. Nu e complicat 
dacă nu hrăneșşti sufletul cu bârfe, răutăţi şi ambiţii. 


150 


Împăcarea cu tine însuți 


E un orizont de aşteptare care desființează, oarecum, 
tocmai negrija de tine ca om. Construirea unui pod cu 
Dumnezeu e mai important decât dărâmarea podurilor 
cu ceilalți oameni. Nu e o chestiune de frică, de limitare 
a gândirii ori a libertăţii. Din contră. Nu am descoperit 
nicăieri un om mai liber decât omul-creştin aflat în 
manifestarea neputinței sale ori a fragilităţii sale. Uite, 
trăim de doi ani înconjurați de moarte, ca un ocean de 
necontrolat. În valul oceanului ne pier prieteni, oameni 
dragi ori oameni pe care nu-i cunoaştem. Știm însă că 
avem un liman, o insulă şi un țărm pe care ne aşteaptă 
liniştea. Cuminţenia care vine din odihnă. Asta e partea 
pozitivă a iubirii noastre de noi înşine: să ne dorim să nu 
pierdem odihna şi limanul. 


FERICIREA / CE ÎNSEAMNĂ 
„A FI FERICIT? 


Faptul că sunt nenumărate cărţi scrise pe 
tema fericirii ne arată că interesul este 
extraordinar pentru acest subiect. Cu toate 
acestea, credeţi că încă este înţeles greșit 
conceptul de om fericit? Ce înseamnă, până 
la urmă, să fii fericit? 


Părintele Francisc Doboș 


Tocmai am predicat despre asta, am avut zilele 
acestea fragmentul din Evanghelia după Sfântul Luca, 
când Cristos proclamă Fericirile. Anapoda Fericirile 
astea evanghelice! Sunt tocmai contrariul a ceea ce 
credem noi. Cum să întrupezi atunci când Cristos 
zice: „Fericiţi, voi, cei săraci, căci a voastră este” — 
la prezent — „Împărăţia Cerurilor!”, Împărăţia lui 
Dumnezeu. Ce-nseamnă să fii sărac? Lipsit? Aşa 
cum vedem săraci material? Evident că nu, pentru că 
adevărata fericire e atunci când nu-ţi lipseşte Dumnezeu. 
Dar sunt momente în viață când Îi duc lipsa, din 
cauza propriilor mele slăbiciuni, păcate, înverşunări. 
Fericirea adevărată, nu doar asta fabricată omeneşte 
prin plăcere, prin plinătate umană, este atunci când 
eu devin asemenea unui sân. Sânul Fecioarei Maria, 

căreia Arhanghelul Gabriel îi spune: „Uite ce vreau 
să fac! Să-l pun pe Fiul lui Dumnezeu să se nască din 
tine!” Asta încearcă în permanenţă Dumnezeu să facă 
cu fiecare dintre noi! Să-l dăm naştere lui Dumnezeu, 
asta înseamnă fericire! Iar eu, dacă reuşesc să-l dau 
naştere lui Dumnezeu, în inima, în sufletul, în mintea, 
în gândurile altor semeni de-ai mei, sunt cel mai 
fericit om! Chiar şi atunci când îi provoc, când îi pun 
în criză. Adevărata fericire nu vine fără să mă pună-n 
criză, fără să-mi schimbe falsele siguranţe. Fericiţi 
cei săraci! Fericiţi, voi, cei săraci, pentru că a voastră 
este Împărăţia Cerurilor! Despre ce sărăcie este vorba? 
Despre aceea când îmi dau seama că tot ceea ce am 
acumulat nu-mi dăruieşte veşnicia. Sunt sărac aşa cum 
este sărac un copil, care are totul pentru că primeşte 
totul. Asta este adevărata sărăcie! Când nu devin eu 
Dumnezeu pentru viața mea, când nu devin demiurg. 
Când nu devin eu idolul sau când nu devin idoli cei 
dragi ai mei. Atunci când relaţiile sale omeneşti încep să 
scârțâie, omul ajunge în criză: depresie, sinucidere sau 
chiar omucidere. Când este Dumnezeu dirijorul, îi dau 
voie omului de lângă mine şi celui din mine să greşească 
şi nu mai ajung la disperare. Permit să fiu răstignit, 
părăsit, aşa cum s-a întâmplat cu Cristos. Chiar dacă eu 
însumi ajung să răstignesc, să părăsesc. Să fie timp de 
întoarcere şi pentru mine. De aceea sunt sărac. Fericit 
şi sărac. Capacităţile mele intelectuale, culturale, rela- 
ţionale, nu-mi dobândesc veşnicia, pentru că veşnicia 
şi îndumnezeirea nu sunt rodul prestaţiilor mele, ci 
darul Lui. Faptul că eu reuşesc să primesc darul Lui şi 
să creez umanitatea îndumnezeită este fericirea cea mai 
mare, care are la bază tocmai sărăcia aceasta, de a nu 
poseda nimic! Suntem doar iubiţi! 

Părintele Constantin Necula 


Nu prea citesc cărți pe seama fericirii, pentru că 
o văd numai ca împlinire deplină în sfințenie. Citesc, 
în schimb, fericirea în ochii oamenilor ca o pregustare, 
sinceră, din tăria sfințeniei. Am descoperit că oamenii 
sunt tot mai lucizi şi înţeleg că fericirea nu este de atins 
cu mijloacele lumii prin care trecem. Şi toţi recunosc 
limpezimea faptului că viaţa generată de valorile 
propuse de Hristos se împlineşte în rădăcinile fericirii, 
în zilele vieţii trăite. În rest, sunt.definiri, acolade, tri- 
unghiuri de baleaj, chinuitoare investigaţii şi constrân- 
gătoare ambiţii de a fi fericit. Am descoperit în timp că 
mi-e foarte greu să gust din fericire, aşa cum este ea 
construită ca imagine actuală. Că între un măr bun şi 
o masă sofisticată prefer mărul, din nevoia de a avea 
timp de citit, de exemplu. Toţi mă ştiu librodependent. 
Şi recunosc că deseori exagerez la citit şi cumpărat 
cărți. Dar nu, nu e o formă de fericire, ci una de vieţuire. 
Mi-aduc aminte cât oftam dinaintea vitrinelor de librării 
din Padova ori Versailles, din Milano ori Oxford. Aşa 
cum 0 făceam şi dinaintea vitrinelor din cartierul de 
acasă ori a librăriilor studenţiei mele sibiene. Am trecut 
praguri de librării cu emoția aşezării dinaintea marilor 
altare ale credinţei creştine. Apoi am descoperit mag- 
netismul bibliotecilor. Sunt fericit nu pentru că le-am 
văzut, ci pentru că Dumnezeu mi-a oferit bucuria de a 
trăi în ele. De a face din ele insulele care duc spre liman. 
Dacă m-ar fi întrebat cineva pe când mă jucam pe 
bordurile din Steagu, cartierul meu, dacă eu credeam 
că aveam să ajung să văd Biblioteca de la Santa Croce 
din Firenze, aş fi râs dezlănţuit. Nu ştiam decât de 
Fiorentina, echipa de fotbal a Florenței. Prezenţa lui 
Dumnezeu în vocaţia mea a schimbat întreg orizontul. 
Cum n-aş crede că pot parcurge sub purtarea Lui de 

Iertarea este importantă În 
viețile noastre, atâta vreme cât 

transferă în ele puterea iertării 

Domnului Hristos. În fona, nu 

noi iertăm, ci Hristos din noi ne 

dăruieşte puterea de a ierta. 

Şi bucuria de a fi iertaţi. Dar și 

această bucurie se naşte tot din 
„darul lui Isus Hristos. E iertarea care 

naște pocăință şi descoperă firii 

noastre omeneşti posibilitatea de 


ase îndumnezei. 


Părintele Constantin Necula 

Părintele Francisc Doboș și Părintele Constantin Necula 


grijă drumul spre Impărăţie? Suma fericirilor noastre 
mici dă puterea de a fi viu în Rai. 


Credeţi că tehnologia și în special social 
media influențează în vreun fel fericirea 
oamenilor? 


Părintele Francisc Doboş 


Noi concentrăm acum atenţia pe toate aceste 
descoperiri, care sunt mediul în care trăim. Le vedem 
doar pe acestea. Fiecare epocă istorică a avut propriile 
provocări, toate au avut o influenţă asupra relaţiilor 
sociale. Acum suntem la nivelul acesta de dezvoltare, 
unul de neimaginat. Totul e digital. Poate-i mult mai 
aproape de ceea ce ar trebui să fie omenirea, dacă ne 
gândim la digitus paternae dexterae — degetul creator 
şi creativ al lui Dumnezeu. Digitalizarea pare astăzi să-l 
îndepărteze pe om de el însuşi şi, implicit, de Dumnezeu. 
Or, ne confruntăm cu înstrăinarea omului de propria 
umanitate, tocmai în căutarea ei. Tehnologia nu e rea sau 
nocivă, aşa cum niciun alt instrument nu este rău în sine. 
Ci doar intenţia mea, timpul meu, modalitatea mea de a 
aborda o situaţie, de a trata cu ea. Greutatea, importanța 
pe care le dau lucrurilor materiale în detrimentul lui 
Dumnezeu, ce preţuiesc mai mult? Tehnologia, în detri- 
mentul relaţiei? Pentru că, dacă tehnologia mă înde- 
părtează de relaţii adevărate, atunci ea devine idolatră. 
Evident că, trăind vremurile acestea, omul are nevoie de 
o redescoperire a lui Dumnezeu şi a propriei umanităţi, 

plecând de la acest statu-quo. De la lumea digitalizată. Şi 
de la ceea ce va urma, de la ce va fi după, adică meta, în 
limba greacă! 


Părintele Constantin Necula 


Tehnologia e doar un mijloc de mai bine. Nu este 
binele. Cu timpul liber rămas după ce s-au inventat 
maşinile de spălat vase ori rufe trebuie să alegi singur 
ce să faci. Fidelitatea, în raport cu țelul fericirii, e ajutată 
de tehnologie, dar nu se împlineşte tehnologic. Influenţa 
social media nu este dată în raport cu fericirea ca atare. 
Prin social media se construiesc anumite schele şi 
scheme de susținere a unor idealuri. Unele corupte de 
minciună. Sunt un soi de diapazon care ne redescoperă 
auzului partiturile pe care le avem la îndemână, uneori 
fără să ştim. 


Este sănătos să alergăm cu înverşunare 
după „fericirea deplină” sau mai degrabă ar 
trebui să ţintim echilibrul? 


Părintele Francisc Doboş 


Atunci când alergăm după fericire, ne punem în 
poziţia de a obţine fericirea, prin mijloacele noastre. Pe 
când adevărata fericire este un dar, este când începi să 
observi darurile pe care Dumnezeu ţi le-a făcut. A, că tu 

ai ajuns să faci alegeri de viaţă corecte, da, e una, dar tot 
datorită unei dioptrii bune, relaţionale, spirituale ai făcut 
aceste alegeri. Fericire mai este şi atunci când ajungi 
să nu mai alergi după fericire, ci să o primeşti. Asta nu 
înseamnă că rămân pe canapeaua vieţii mele fără să ies 
din casă, fără să mă antrenez la umanitate şi la divinitate. 
Dacă îmi dau seama că tot ceea ce fac nu este în dimen- 
siunea „eu obţin”, ci „eu primesc”! E o conjugare diferită, 
cu alt verb. Perspectiva este diferită! Atunci când realizez 
că cele mai multe lucruri, cele mai profunde şi cele mai 
importante din viața mea nu le obţin, ci le primesc, 
trăiesc adevărata binecuvântare şi adevărata fericire! 
Nu mai alerg după ea, pentru că e cu mine, întotdeauna. 
Chiar şi atunci când mă-mbolnăvesc, chiar şi atunci când 
mor. Nu mai alerg după fericire, alerg fericit! 


Părintele Constantin Necula 


Nu putem alerga la nesfârşit după fericire, pentru 
că alergarea nu e o formă de cuprindere, ci doar una de 
căutare şi atât. Dar cine poate şti ce încape de fapt în 
conţinutul numit „fericire” pentru fiecare dintre noi? De 
aceea cred că e o aiureală crearea unui Institut al Fericirii 
pentru a „capsula” definirile ei. În urmă cu ceva ani, la 
momentul referendumului pentru familie, se insista 
nebunește pe ideea că părinţii români sunt cei mai răi 
din lume. A doua zi a apărut o altă ştire: copiii români 
sunt cei mai fericiţi din lume! Nu cred nici în prima şi nici 
în a doua cercetare. Fericirea şi nefericirea se înnoadă 
deseori în noi. E bine să ne păstrăm echilibrul şi bunul- 
simţ. În toate e loc de mai bine. Fericirea nu are grade de 
comparaţie, oricum. 

De ce tindem să ne apropiem mereu de 
Dumnezeu în momentele de cumpănă? 


Părintele Francisc Doboş 


Din interes, evident că din interes. Pentru că, 
până nu dăm de greu, credem că ne descurcăm şi fără 
El. E ca în acel banc. Trebuie să semnez contractul de 
milioane şi nu ajung la întâlnire din cauză că nu găsesc 
loc de parcare. Așa că mă rog lui Dumnezeu să m-ajute să 
găsesc unul. Într-un final, găsesc, pentru că Dumnezeu 
a făcut în aşa fel încât să îl găsesc, dar eu spun: „A, nu 
mai e nevoie, Doamne, gata am găsit!” Pentru că altfel 
trebuia să-I dau lui Dumnezeu jumătate din câştigul pe 
care l-aş fi semnat. Cam aşa e, de foarte multe ori, şi cu 
viaţa noastră. Îl tratăm pe Dumnezeu doar ca pe un, aşa 
cum spun italienii, tappabuchi, adică un astupător de 
găuri. Un fel de găuri relaţionale sau financiare. Doar 
când dăm cu capul de grindă sau cu capul de viaţă vedem 
că nu au funcţionat rețetele noastre, că suntem cu barca 
goală, în faliment relaţional, şi ne întrebăm: „Doamne, 
ce ne facem?” Nu contează dacă ajung la Dumnezeu şi 
din interes. Foarte mulţi oameni ajung la credinţă şi la 
Dumnezeu din interes, pentru că şi-au încercat reţetele 
proprii. Pentru că au văzut că nu au pescuit: sens, 
viaţă, bucurie, plinătate, sănătate. Şi ce dacă ajung la 
Dumnezeu din interes? Important este să-L descopăr pe 
Dumnezeu aşa cum este, chiar dacă modul de a ajunge 
la E] este distorsionat. Important e ca atunci când ajung 
la Dumnezeu să-mi dau seama cine este El pentru mine. 
Iar EI va şti să facă minuni cu viaţa mea şi cu umanitatea 
mea. 

Toţi suferim, dar nu toţi reacţionăm la fel la 
suferință. Unii se-nverşunează, devin rigizi, uneori 
violenți, iar alţii, în suferinţă, devin vulnerabili și săraci 
în sensul acelei sărăcii evanghelice: „Fericiţi cei săraci!” 
Când am curajul vulnerabilităţii, dau sens suferinţei 
mele. Toţi suferim şi toţi facem pe alţii să sufere, la un 
moment dat în viaţă. Suferinţa face parte din natura 
umană, dar nu este totul! Fericirea nu înseamnă lipsa 
suferinţei, ci fericirea înseamnă şi sensul pe care-l dăm 
suferinţei. Dacă acesta este iubirea — pentru că iubirea 
nu există doar aşa, conceptual, ci doar relaţional —, 
atunci devine parte din veșnicie. Cristos, după Înviere, 
le-a arătat ucenicilor semnele suferinței, a luat în 
veşnicie răstignirea şi a devenit plinătate. Nu trebuie să 
uităm nimic și nu vom uita nimic din suferinţele noastre. 
Trebuie şi se cuvine să dăm sens tuturor suferințelor. Să 
facem cât mai multe perle din rănile noastre. Dintr-un 
bob de nisip, care provoacă o rană scoicii. Perle, nu 
războaie. Oamenii nu au nevoie doar de evoluţie! Avem 
nevoie de convertiri, iar convertirea nu are doar aspectul 
moral, ci conţine în sine şi aspectul artistic, de frumuseţe: 
nu doar bun, ci şi frumos. Cristos este păstorul frumos, 
păstorul bun. Kallos le are pe amândouă: atât accepţi- 
unea de bun, cât şi pe cea de frumos. Iar noi nu trebuie 
doar să evoluăm, ci să punem evoluţia în mai multe 
talere: uneori, cultural, alteori, tehnologic. Însă uităm 
un aspect foarte important: nu evoluţia este soluţia, 
ci convertirea noastră, adică înfrumusețarea noastră, 
practic, îndumnezeirea noastră. Iar asta trebuie s-o facă 
fiecare generaţie. De aceea avem sfinţi, de aceea suntem 
şi păcătoşi, pentru că ne lipseşte îndumnezeirea. Şi nu o 
realizăm decât personal, dar în comunitate. 

Nu poți ține pe cineva în colivia 
propriei iubiri, adevărata iubire 
e cea care-l invaţță pe celălalt 
"arta zborului. Și chiar de-ar fi 
să meargă până la capătul 
pământului, ştie unde locuieşte 
„cu adevărat: în inima celuilalt. 
ȘI-n veșnicia lui Dumnezeu, 
care le construieşte cuibul, nu 


doar Casa. 


Părintele Francisc Doboș 

Părintele Constantin Necula 


De ce tindem să-L căutăm pe Dumnezeu în 
momente de cumpănă? Unii da, alţii ba. În ultima 
vreme am constatat că aceia care-L au pe Dumnezeu 
de sprijin ÎI au tot timpul, nu doar în momente grele. 
E acolo ceva de înţeles şi pentru că am folosit cuvântul 
cumpănă, care te duce imediat la ideea de fântână cu 
cumpănă -— chiar cred că nu mai avem multe poze de 
făcut cu astfel de fântâni —, înţelegem poate mai bine că, 
pentru a ajunge la adâncul de răcoare al unei astfel de 
fântâni, avem nevoie de cumpănă, ea coboară braţul pe 
care se află găleata însetată de apă pentru a se împlini 
în luciul apei. Uneori, în verile arse de vipie, un borhot 
de mâl umple cu miresme scoaterea apei. De unde şi 
dificultatea cumpănirii atente în momentele grele. Din 
unele ieşim curăţiți şi plin de sens duhovnicesc. 
Din altele ieşim încăpăţânațţi, răniţi, loviți şi cu o dorinţă 
neînfrântă de răzbunare. Îl căutăm pe Dumnezeu, dar 
nu reuşim să ne aflăm pe noi, neapărat. Riscul este şi 
să Îl pierdem pe Dumnezeu odată cu sufletul nostru. 
Numai cine cultivă o relaţie sănătoasă şi continuă cu 
Dumnezeu reuşeşte să acordeze cumpăna cu tensiunea 
clipei şi cu pogorârea în răcoarea găsirii Lui. E o şcoală 
grea, o căutare extrem de laborioasă. Şi cu riscuri. 
Oricum, nu este firesc să-l afli pe El numai în situaţii 
de criză. E ceva care nu se poate prescrie sau rescrie. 
Povestea iubirii cu Dumnezeu este un acord continuu 
cu El, o poveste cotidiană, vie, necondiționată de 
neputinţe. Neputinţa nu face altceva decât să ne 
descopere fragilităţile pentru care, deseori, Dumnezeu 
ne iubeşte în mod special. 

Trăim niște vremuri în care orele de lucru 
sunt din ce în ce mai multe, iar „epuizare” 
devine, din păcate, o stare cu care ne 
confruntăm mulți dintre noi. Cum reușim să 
ieșim din acest cerc vicios și să spunem stop, 
să încercăm să ne prețuim mai mult și să ne 
pese mai mult de noi înșine? 


Părintele Francisc Doboş 


Ne plângem că nu avem timp. Şi, cu toate acestea, 
pentru fiecare dintre noi nu există decât douăzeci şi 
patru de ore pe zi. Suntem epuizați, într-o continuă 
alergare după bunuri, cu pierderi de bucurie şi de sens. 
Pentru a da randament, e nevoie să ştim să ne oprim ca 
să trăim. Ca şi pentru un sportiv de performanţă, avem 
nevoie să ridicăm pulsul, avem nevoie să antrenăm inima 
noastră, trupul nostru, pentru un puls ridicat. Dar nu 
putem să ţinem turaţia la maximum pentru că, în felul 
acesta, clacăm. Este experienţa pe care o trăiesc mulţi, 
de burnout. În societatea noastră, vedem cum mulţi aleg 
să renunţe la joburi bine plătite şi să înceapă o activitate 

care să-i facă să trăiască. Avem joburi bine remunerate, 
dar suntem sclavi de lux. Mă refer la cei care lucrează în 
companii mari, care lucrează pentru multinaționale, care 
au de toate, dar nu se mai au pe ei. Riscăm să avem de 
toate şi să nu avem timp nici pentru noi şi nici să cheltuim 
ceea ce acumulăm. Cum reuşim să ieşim din acest cerc 
vicios? Având curaj să ieşim din sclavia impusă din afară 
şi din cea pe care ne-o impunem, pentru a câştiga cât mai 
mult. Să-mi dau seama că, atunci când încep să câştig 
mai mult, dar mă pierd pe mine, îmi pierd viaţa. Ca să fiu 
un preot cât mai implicat în viaţa oamenilor, am nevoie 
de momentele mele — în care să fac sport, în care să mă 
opresc ca să mă odihnesc, de concediu, de zile libere, de 
rugăciune, de lectură. Nu suntem maşini care să producă 
în permanenţă. Ca să producem iubire, avem nevoie să o 
primim. Ca să fim dătători de viață, avem nevoie 
să o lăsăm să ne curgă în vene, în gânduri, în meditaţie, 
în contemplare. Iar ca să putem contempla şi realiza 
bogăţia vieţii, se cuvine să trăim exigenţa tihnei. Pare o 
invitaţie care nu poate fi onorată de mulţi. Şi, cu toate 
acestea, asta predic de fiecare dată. Să nu uităm de Ziua 
Domnului! De fapt, toate zilele sunt ale lui Dumnezeu, 
pentru că fără El nu am fi existat. Şi să nu uităm să ne 
oprim din agitaţie, din vânarea de vânt, pentru a trăi şi a 
experimenta suflul Duhului Sfânt şi al veşniciei din timp. 
Pentru a da sens tuturor acţiunilor noastre. 


Părintele Constantin Necula 


Echilibrul între viața personală şi cea profesio- 
nală se realizează numai în inima dedicată unei căutări 
reale a vieţii autentice. Cine caută numai spectacularul, 
răsfăţul şi minciuna ca formă de comunicare a dorinţei 
şi împlinirii umane riscă să fie centrifugat din marea și 

provocatoarea moară a lumii. Şi nici cel care crede că 
totul în jur e plin de „magia” spirituală nu e în echilibru, 
neapărat, cu Dumnezeu. Am constatat că spiritualiza- 
rea forțată a vieţii, prin tot soiul de proiecte, în care se 
amestecă spiritualități obscure cu practici aberante, nu 
cheamă binele, ci construieşte iluzia acelui bine din care 
deseori se naşte depresia „pozitivă”. O lepădare de lume 
cu valenţe fals-spirituale aduce după sine căderi, răniri 
şi izolări bolnave. Este ceva defect în sufletul omului de 
astăzi? Nu doar. Mereu tendinţa de a asuma exerciţii 
de spiritualitate ambiguă a fost apanajul omului-căută- 
tor. Creştinismul răspunde în supra-măsură căutărilor 
noastre, cu singura condiţie să fie cercetat cum se cuvine. 
Cu inimă curată şi minte deschisă. Din aceste premise se 
naşte și liniştea „personal-profesional!” în vieţile noastre. 


Fuga permanentă în care ne zbatem, care aduce 
cu sine oboseala cronică, descoperită pe piele proprie cu 
mult înainte de Covid-19, are la bază disfuncţiile create 
de neîncrederea în obiectivul de viaţă propus. E un soi 
de fugă în jurul cozii. Dacă tragem linie, la finalul multor 
zile vedem cum rezultatele tind spre nimicul obositor 
al unor ţinte false. Nu ne schimbăm în bine comporta- 
mentele şi, deşi ne propunem, zi de zi, ca de mâine să 
ne apucăm să facem ceva şi pentru sufletele noastre ori 
sănătatea noastră, numai destabilizarea stării de bine ne 
apropie-de o poziţionare corectă față de ceea ce ar trebui 
să facem. Știm că dialogul cu Dumnezeu nu dăunează 
sănătăţii, dar insistăm cu tot soiul de discuţii infecunde 
care angrenează sufletul în angoase interminabile. Aşa 
facem şi în ceea ce priveşte sănătatea noastră. Suntem 
dificili parteneri de dialog lui Dumnezeu, medicilor, iar 
profesioniştii în general ne deranjează din mediocritate. 
Ieşim din epuizare odihnind motoarele vieţii. Căutând şi 
lucrurile care ne odihnesc real. Nu vorbesc aici doar de ce 
mâncăm, bem sau privim. Ci de modul în care ne așezăm 

sufletul în cele ale sufletului şi temperăm omenescul din 
noi cu o propunere de viaţă curată, apropiată de linişte şi 
pace. Eu însumi m-aş vrea mai atent, mai cuminte şi fără 
angajamente în păcate. Greşim uneori şi pentru că ne 
temem de rutina care, de obicei, asigură siguranța unei 
odihne minime. Unii combat tipicul Bisericii, că prea 
sunt slujbele aşa şi aşa sau descoperă ei soluţii pentru 
eficientizări ale lenei şi părerii de sine în slujire. Or, 
tipicul creează tocmai simplitatea de rutină spirituală 
necesară înțelegerii ritmului intern al vieţii liturgice a 
Bisericii. Acel nucleu de temperare a excesului personal. 
Alergi, alergi, dar în lăcaş ai ritmul respirației odihnei. 
Și asta e nemaipomenit. Te recondiţionezi ca alergător 
de cursă lungă. Pentru că viaţa nu e o fugă după ceva, ci 
către Cineva. Şi e greu de gestionat asta. 


Prin calitatea pe care o aveţi, spovediți 
și binecuvântați foarte des bătrâni, pe 
unii dintre ei chiar înainte să meargă spre 
Împărăţia Cerurilor. Plecând de la ideea de 
echilibru în viaţă, de existenţă autentică, ce 
mari regrete au oamenii? 


Părintele Francisc Doboş 


Este regretul Sfântului Augustin: „Prea târziu 
te-am iubit.” Regretul timpului pierdut, dar care, conşti- 
entizat în momentul Marii Treceri, devine câştigul păcii 
adevărate. Şi al veşniciei. Dar nu există doar regrete. 

Pentru oameni cu o credinţă profundă, există şi liniştea 
dinaintea morţii. Încrederea. Am experienţa recentă a 
unei persoane pe care am însoţit-o în ultimele momente. 
Pe deplin conştientă, cu toate că era legată de un pat 
de ani întregi. Dar de-o seninătate şi de-o bucurie care 
m-au provocat pe mine şi m-au făcut să-mi fie rușine 
de multele mele momente de slăbiciune. Să vezi seni- 
nătatea unui om şi bucuria din privire ştiind că mai are 
puţin de trăit. Foarte puţin. Pace interioară. Şi ne-am 
hrănit reciproc. Am învăţat mai mult de la acea persoană 
decât i-am dăruit. Pentru că am învăţat să preţuiesc 
prezentul meu şi să-mi doresc ca în momentul morţii să 
pot avea aceeaşi seninătate şi aceeaşi încredere. Aceeaşi 
bucurie. După ce am împărtăşit-o, după ce i-am dat 
dezlegare şi Maslu, era atât de fericită şi glumea, spu- 
nându-mi: „Când ajung dincolo, o să-mi aduc aminte. 
Cum ajung dincolo, mă voi ruga pentru dumneavoas- 
tră.” Să poţi discuta despre lucrurile acestea atât de fin 
m-a lăsat fără replică, pentru că, de obicei, încercăm să 
cosmetizăm momentul Marii Treceri. Chiar dacă avem 
de-a face cu moartea celor dragi... „Să-i spunem, hai să 
nu-i spunem...” Şi evităm să spunem lucrurilor pe nume 
atunci pentru a crede că nu despre asta este vorba. Am 
învăţat atât de mult de la persoanele pe care le-am însoţit 
în momentul morţii. Persoane care mi-au predicat prin 
felul în care au trăit suferinţa: cu seninătate, cu iubire, cu 
credinţă. Este provocator, mă arde în conştiinţă ca să-mi 
aprindă inima. Şi ca să pot spune şi altora să trăiască bine 
prezentul fără să le fie frică de moartea de mâine. Lecţia 
cea mai profundă e să trăiesc prezentul, ei deja trăiesc 
în veşnicie înainte să moară. lar moartea nu a fost decât 
o trecere. Lină sau mai puţin lină, moartea este moarte 
pentru fiecare. Nu e uşoară. Dar exemplul multora pe 
care i-am însoţit m-a cutremurat şi m-a provocat. 

Părintele Constantin Necula 


Nu doar bătrânii pleacă. Și nu trebuie să te apropii 
de moarte ca să exprimi regrete. Dar ei, oamenii vârstei 
aproape in-identificabile, au curajul să recunoască unde 
ar fi vrut mai mult de la viață. Nu pot exagera genera- 
lizând, dar cele mai multe regrete vin din poziţionarea 
faţă de Dumnezeu. Am auzit-o des, să mă credeţi, de 
la oameni care numai despre Dumnezeu n-au vorbit şi 
trăit în viaţă. Ai sentimentul pregătirii întâlnirii cu o 
personalitate către care se raportează cu toată fragilita- 
tea. Mulţi descoperă că doar El le-a mai rămas, Limanul 
despre povesteam ceva mai sus. Dar am auzit regrete 
de tot soiul. Poate cele mai grele sunt legate de moartea 
unor copii, moarte anterioară momentului în care 
discutăm împreună, morţi care le-au schimbat modul de 
a fi, iubirea şi ura deopotrivă. Alte regrete vizează că nu 
şi-au susținut copiii pentru o viaţă mai bună, pentru o 
împlinire mai frumoasă. Sunt emoţionante momentele 
când, îndată după spovedanie şi împărtăşire, se apropie 
cei ai casei, se văd, de multe ori, ultima dată aşa, în chip, 
faţă către faţă. Oricum, intimitatea cu moartea a multor 
contemporani este lecţia cea mai importantă pe care am 
primit-o ca preot. E greu, foarte greu, în situaţiile în care 
bătrânii sunt... copii. Maturizaţi de suferinţă şi îmbă- 
trâniţi de boală, ei sunt lecţia vie a perisabilităţii firii 
noastre umane. Numai Hristos a schimbat moartea în 
nuntă. Și ei, dragii de ei, o ştiu. Nu pot să vă spun cum, 
dar o ştiu şi o preţuiesc. Aici e cel mai greu şi nu mi-e 
de ajuns plânsul să-i regret. La fel în cazul mamelor ori 
taţilor cu mulţi copii. Pe cei care întreabă, asemenea lui 
Bertrand Russell, unde este Dumnezeu în situaţia lor de 
suferinţă îi asigur că e acolo, cu ei. E Singurul care nu 
fuge în direcţia opusă morţii lor. Parcurge cu ei culoarul 
ultim de viaţă. 

Deși mulți dintre noi vorbim de echilibru 
între viața personală și cea profesională, 
foarte puţini îl găsim. Chiar unul dintre cei 
mai bogați români, lon Ţiriac, spunea că cel 
mai mare regret al său este că nu și-a putut 
face o familie adevărată din cauza faptului 
că nu a putut împărţi timpul în mod egal. Ce 
putem face din acest punct de vedere? 


Părintele Francisc Doboş 


Trăim o umanitate defazată. În ce sens? Pentru a 
avea performanţă în viață, pentru a avea un loc de muncă, 
realizări profesionale, avem nevoie să facem şcoli, 
doctorate, investim foarte mult în educaţia noastră, în 
realizările noastre profesionale şi nu ne dăm seama când 
facem praf inima noastră, sentimentele noastre. Dacă tot 
mergem la şcoală şi facem atâtea şcoli pentru diplome, 
neglijăm tocmai şcoala relaţiilor noastre, pe care se vor 
clădi familia noastră, viitorul nostru. Şi nu mai ţinem 
cont de ritmul biologiei. Oameni care trăiesc şi au locuri 
de muncă, realizări profesionale foarte mari, dar care 
nu au relaţii funcţionale, care nu au iubire adevărată. 
Care nu au familie, nu au copii pentru că nu-şi permit, 
nu din punct de vedere financiar, ci din cauza sclaviei 
moderne, a jobului de lux. Iar atunci când s-au aşezat 
mai bine în viaţă şi-şi pot permite, nu mai funcţionează 
biologia. De aceea spun că trăim o umanitate disfuncţi- 
onală. Avem nevoie să redobândim umanitatea. Ne este 
sete de viaţa adevărată, care este relaţională, nu doar 
cantitativă. Casele, conturile, vacanţele noastre luxoase, 
toate acestea pot uneori să devină apanajul unor tristeţi 

nebănuite. Și al unei lipse de iubire. Singurătatea de lux. 
Asta trăiesc mulți oameni astăzi. Ce putem face din acest 
punct de vedere? Să avem curajul să ieşim din vârtejul 
impus de alţii. Am exemple ale multor oameni care au 
spus „stop!” mentalităţii câştigului pentru a investi în 
mentalitatea dobândirii. Dobândirea înseamnă că eşti 
dispus să primeşti, nu doar să acumulezi. Dăruind, 
vei dobândi. Nu ne învaţă despre asta mentalitatea de 
consum, ci doar Dumnezeu. De aceea, viaţa spirituală 
e de dorit, chiar şi din interes. Până să ajungem să 
descoperim cu adevărat bucuria trăirii în Dumnezeu. 
Să avem curajul alegerilor. Şi al discernământului pentru 
ceea ce contează cu adevărat. Noi nu suntem doar muncă. 
Nu suntem doar performanţă. Suntem inimă, sentiment. 
Şi dacă existăm, e pentru că cineva ne-a născut. Şi-n loc 
să câştige mai mulţi bani, s-a ocupat de mine. Nu pot 
să nu mă gândesc la asta. Trăim o criză de umanitate 
adevărată. Şi de speranţă. Avem nevoie de mult mai 
puţin pentru a fi fericiţi. Pentru fericirea noastră, nu 
cantitatea este elementul, ci intensitatea trăirilor şi pro- 
funzimea relaţiilor noastre. Curajul deciziilor înțelepte. 


Părintele Constantin Necula 


Domnul Ţiriac este o voce importantă în economie, 
dar argumentul său, sufleteşte, nu stă în picioare. Nu 
împărțirea timpului în mod egal face familia, ci ieşirea 
din lăcomie cu preţul asumării familiei. Noi nu ne oprim 
din a vrea să avem. Veţi vedea în timp roadele oricărei 
lăcomii cu aere de realizare în cariera economică. Nu 
poţi fi egal cu tine când liniile de calcul sunt strâmbe 
de la început. Cred mult în forţa socială a investitori- 
lor, dar ea nu este suficientă. Uneori, banii lor strigă a 
necurat, din zidirile pe care le fac şi le oferă societăţii. E 

ceva acolo vrednic de plâns. Revin şi spun: echilibrul e 
rodul aşezării, nu al alergării. Cred că încă nu conştien- 
tizăm cât a însemnat sau, mă rog, a semnalat Covid-19 
în privinţa acestui aspect. Țineţi minte, sunt sigur, că, 
îndată după ce nu am mai circulat compulsiv-obsesiv pe 
şoselele lumii, o ceaţă s-a ridicat şi a arătat detoxifierea 
de noxe a vieţii cotidiene. Au început să respire oraşe 
sufocate, s-au revăzut peisaje pierdute, s-au evidenţiat 
locuri uitate. Aşa e şi când dăm stop-joc caruselului 
uciderii liniştii din noi. O clipă de oprire şi dinaintea 
noastră se văd crevasele unui război în care combatan- 
ţii rămaşi nu au nicio bucurie. Ce-i de făcut? Cuvântul 
Psaltirii ne aduce aminte: „De şapte ori pe zi Te-am 
lăudat...” Răstimpuri de rugăciune, meditaţie şi bucurii 
intime. Reconfigurări zilnice de trasee prea ambiţioase. 
Reducerea arcului de dorinţe. Ieşirea din Absurdistan, 
ţara în care anomaliile par bucurii. 


Care sunt semnele care îţi arată că ai depășit 
linia roșie a lipsei de timp alocate familiei? 


Părintele Francisc Doboş 


Neliniştea, anxietăţile şi depresia. Vrem să câştigăm 
cât mai mult şi tocmai pentru că vrem asta ne pierdem, 
picătură cu picătură, pe noi înşine şi relaţiile noastre. 
Trăim vremuri de destrămare relaţională şi vremuri de 
acumulare de proprietăţi. Mă gândesc când se depăşeşte 
această linie roşie. Poate atunci când o mamă sau un tată 
de familie îşi dau seama că nu au mai trăit tandreţea, 

gingăşia, cu proprii copiii, dar şi între ei, în relaţia de 
cuplu, de soţ-soţie. Pierderea gingăşiei, a tandreţei, a 
spiritului ludic, a râsului împreună este semnal mare 
de alarmă. Când nu se mai râde împreună, e semn grav, 
de boală relaţională. A râde împreună nu se învaţă de la 
emisiunile populare de umor de la televizor. Prin asta nu 
aş dori să se înțeleagă că dispreţuiesc în vreun fel glumele 
şi bancurile bune. Râsul şi surâsul propriilor copii, al 
propriului partener — soţ, soţie — nu ne arată decât că 
ne-am întors acasă. Investiţi în tandreţe şi în surâs, care 
să devină apoi râs sănătos, şi nu râs unii de alţii! 


Părintele Constantin Necula 


Linia roşie a timpului alocat familiei? E un pic 
forţat. În fond, trebuie căutat ca ai casei să vadă împreună 
cu noi adevărurile muncii noastre, preocupările noastre, 
cuceririle şi înfrângerile din viața noastră. Părinţii 
mei nu au bravat niciodată înaintea noastră şi râdeam 
de tata că moare — cum a şi îngăduit Dumnezeu -— cu 
datoria să-mi cumpere un magnetofon, promis mereu 
după treapta a II-a. În locul unei cheltuieli inutile, tata 
mi-a dăruit sprijin necondiţionat în lecturi şi formare, în 
creşterea vocației mele şi în cultivarea celei mai straşnice 
prietenii. El nu avea tot timpul pentru mine şi sora mea 
— ca şi mama, de altfel —, de aceea tot timpul acordat 
era pentru noi o sărbătoare. Ani întregi, în urma unei 
tentative de ucidere asupra mamei, prin 1980, am mers 
seară de seară după ea împreună cu tata şi sora mea. Apoi 
s-a adăugat, în 1984, şi cumnatul meu, Alexandru. Ei 
veneau dintr-un alt cartier, seară de seară, să ne vedem 
acolo, printre magazine. Fie că era vară, iarnă, toamnă 
sau primăvară, serile erau ale noastre. Lăsam greu cartea 
din mână pe care tocmai o citeam și tata, râzând, mă 

punea să-i povestesc ce se întâmplă în ea, de sunt aşa 
de absorbit. Povesteam şi săream peste câte ceva. Tata 
revenea şi adăuga poveste poveştii. Aşa am descoperit 
că, de fapt, fără a ne cenzura lecturile, părinţii mei ştiau 
exact ce carte să uite deschisă pe masă ori pe scaunul 
din bucătărie. Erau cu noi, fără să fie acolo fizic. Când 
am început să devin obsedat de fotbal, tata mă urmărea 
de pe margine. Când am constatat că îmi place muzica 
clasică, teatrul sau opera, părinţii mei erau acolo, lângă 
noi, căutând bilete, plătind abonamente, făcându-şi 
relaţii pe la librărie. Oameni care trăiseră cu lipsuri ştiau 
să suplinească bogăţia materială cu mari, foarte mari, 
bogății sufleteşti. Şi acum prefer o cafea băută la mama 
oricărui cafenele din lumea civilizată. Asta nu înseamnă 
că nu i-am sunat de la Paris sau Versailles, Roma sau 
Madrid, ori pe unde oi mai fi umblat, să le spun unde 
beau cafeaua cu ei. Eram impresionat de emoția lor. 
Mereu bucuria mea este bucuria lor. Aici timpul nu 
încape. De la un timp, tata nu mai este cu noi. Dar asta 
nu înseamnă că suntem mai puţin familie. Mereu am 
avut sentimentul că ne antrena pentru zilele în care nu 
avea să mai fie. De la el am preluat această bucurie de a 
citi cu copiii mei, de a comenta filme şi gusturi de cafea, 
de a ne contrazice pe cultura vinului ori a prăjiturilor. 
Uneori, văd ochii mijiţi de râs ai tatei în ochii lor. Şi în 
vocea lor surprind mirarea mamei, departe de noi, dar 
care ne pupă telefonic de două ori pe zi. Important este 
să nu uităm cine suntem şi care ne e locul acasă. Simt 
asta mereu şi în atitudinea de acceptare a soţiei mele şi a 
copiilor mei în sutele, în miile de ore plecate. Sunt cu ei. 


Atenţionarea că nu e în regulă ceva vine de la noi 
înşine. Ne simţim ca dintr-un alt film. Am sta, dar am 
pleca. Suntem home, dar ne-am vrea duşi şi aşteptăm 
orice chemare, oricât de mică, să ieşim iar din golful de 
acasă. Navigatorii ştiu că orice corabie, oricât de modernă 

ar fi, are nevoie ca din vreme în vreme să se odihnească 
la țărm. Noi credem că mecanismul nostru uman este 
imbatabil. Şi nu e deloc aşa. Imaginea cea mai cuprinză- 
toare a unui om ocupat e la masă cu ai lui. Tot timpul au 
senzaţia să te răsfeţe, să-ţi acorde mai mult decât meriţi. 
Să producă o emoție din care să te hrăneşti când eşti 
plecat, când munceşti, când te entuziasmezi de oarecare 
câştiguri. Ochii lor te urmăresc, te fac să valorezi. Restul 
e vânare de vânt. Mulţi îşi manifestă iubirea ori te muşcă 
sordid, cu ură. Rezişti numai atât cât ai tăi sunt cu tine. 
Când se retrage sprijinul lor, eşti vânare de vânt. Rece. 


VIAŢA DE CUPLU 


De multe ori, observăm că se confundă viața 
de cuplu cu un soi de arenă în care musai 
trebuie să ieșim învingători. Să arătăm cine-i 
șeful și să ne impunem. Cât de sănătos este 
acest comportament pentru viaţa de cuplu? 


Părintele Francisc Doboş 


Devine distructivă relaţia prin competiţie. Asta 
denotă că „şeful” nu mai este Dumnezeu. Atunci când 
iubirea sau viaţa de cuplu, de familie, se consumă 
doar între cei doi şi nu-şi are rădăcina în Dumnezeu, 
în dialogul constant cu Dumnezeu, această consumare 
a iubirii ajunge să devină o devorare. Întrebarea mea e 
când se mai umple viața unei familii, a unui soţ, a unei 
soţii, sau a unui iubit, a unei iubite, ca să nu se termine? 
Oamenii trăiesc de foarte multe ori doar relaţii de 
consum. Oamenii ajung doar să usuce viaţa celuilalt cu 
propriile nevoi de iubire, de afectivitate, de sentimente. 
Se trăiesc iubiri egoiste: fiecare cu propriul interes, cu 
propria nevoie de afectivitate, de siguranţă. Iubirea 
este pretinsă, nu dăruită. Şi-atunci când este dăruită, e 
dăruită cu scopul de a pretinde mai mult. Cum se iese 
dintr-un cerc al iubirii pe interes? E simplu, atunci când 
izvorul iubirii nu mai sunt „eu”. Când sau dacă izvorul 
vieţii nu devin eu. Asta ce înseamnă? Că viaţa o primesc 


176 


Împăcarea cu tine însuţi 


ca să o pot dărui şi nu-l mai consider pe partenerul de 
viaţă ca pe un înlocuitor al lui Dumnezeu, de la care pot 
să cer totul. În viaţa de cuplu, cel/cea pe care îl/o iubesc e 
la fel de însetat sau însetată de sens de iubire ca şi mine, 
de altfel. Atâta vreme cât pretindem veşnicia de la om, 
pentru că vrem totul, sufocăm relaţia. O relaţie fericită de 
cuplu pe acest pământ nu dă la o parte lipsurile, durerile, 
conflictele, tensiunile, ci le umple de sens, renunțând la 
competiţie şi la setea de a domina asupra celuilalt. 


Părintele Constantin Necula 


Nimic nu contravine mai mult vieţii în doi decât 
aşezarea ambițiilor cap în cap. Nu spun că unul trebuie să 
cedeze. Dar în mod cert ambii participanţi la trafic, îngă- 
duiţi-mi o glumă, trebuie să se adapteze la condiţiile reale 
ale traficului. Biserica ne învaţă, şi noi nu prea reținem 
asta, că soţ şi soţie ţin de încununare, de completare, 
de însoţire în Bine. Unele scurtcircuite pot apărea, sunt 
inerente oricărei colaborări. Dar asta nu înseamnă că ne 
impunem un punct de vedere absurd dinaintea înţelep- 
ciunii celuilalt. Familia are drept şef copilul şi e greu de 
priceput asta de către părinţi. Dacă vă uitaţi însă atent, 
veţi vedea că starea copiilor construieşte atmosfera 
familiei, obligă la reacţie şi deseori un copil luminos 
scoate din răutăcisme familia. Nu trăim concurenţial. Ne 
completăm! Altfel, ne anulăm şi nu e bine. Constat că 
familia de astăzi suferă de neatenţie reciprocă, de mici 
invidii profesionale, gelozii ieftine şi de o nebănuită 
convingere că „adversarul” trebuie supus. Dacă ieşi din 
circumscrierea căsniciei în această iconologie a răutăţii 
necesare spre binele mersului înainte al societăţii, eşti 
salvat! Sunt vocaţii care nu pot fi, omeneşte, concurate 
de partenerul de Cruce. Preoţia este una dintre ele. 

Cum ai putea să concurezi iubirea pentru Biserică şi 
oameni a unui om? Nu altfel decât integrându-te în 
vocaţia lui de Biserică şi om pentru oameni. La fel cred 
că este cazul soțiilor sau soţilor de ofiţer sau medic, de 
profesor sau, ştiu eu, cercetător. Dar nu e altfel nici 
cu soțiile de şofer de cursă lungă ori fotbalist... Orice 
profesie presupune efort personal. Acesta nu are voie să 
aducă în vocaţie zgura indiferenţei, împlinirii fără suflet 
a unor obligaţii. Când se întâmplă, încep grozăvii de sens. 
În niciun caz lupta pentru şefia campionatului intern în 
familie nu este o formă de trăire a bucuriei vieţii. 


Rata crescută a divorțurilor arată tot mai clar 
că în viața de cuplu conceptul de compromis 
a fost înlocuit cu cel de asertivitate, însă 
o asertivitate dusă ușor la extrem. Cât de 
important este ca, înainte să-i ceri partene- 
rului ceva, să fii tu primul care oferă? 


Părintele Francisc Doboş 


Nu potsă nu mă gândesc la mentorul meu, Părintele 
Giorgio Mazzanti. El pregărea cupluri, logodnici, înainte 
de căsătorie. Pregătirea aceasta de dinainte de căsătorie 
este foarte importantă în cadrul Bisericii Catolice. 
Părintele Giorgio Mazzanti era cunoscut în zona Florența 
pentru cursurile pe care le făcea cu logodnicii. Un film 
italian cunoscut: Casomai (2002) a avut la bază aceste 
fragmente sau momente din catehezele şi din întâlnirile 

pe care el le avea cu cuplurile. Nu pot să-i uit expresia 
când veneau doi îndrăgostiţi, spunând: „Vrem să ne 
căsătorim!”, iar el avea această reacţie provocatoare: 
„Dacă o iubeşti, nu o vei nenoroci căsătorindu-te cu ea!” 
Asta pentru a converti în mintea şi în inima fiecăruia 
ce înseamnă căsătoria, care nu înseamnă să pui colivia 
pe celălalt! De la el am preluat nişte idei şi eu, acum, 
când vin tineri la mine şi mă roagă: „Părinte, am vrea să 
ne celebraţi căsătoria! Vrem să ne căsătorim la vară şi 
vrem să facem pregătirea împreună!” Reacţia mea este: 
„Dumnezeu să vă ierte!” Rămân şocaţi! Tocmai plecând 
de la un şoc de genul acesta poţi să schimbi paradigma, 
să modifici frecvenţa interesului cu bucuria dăruirii. Să-i 
faci să iasă din scheme preconfecţionate despre relație. 


De ce atât de multe divorţuri astăzi? Evident că 
sunt nenumărate motive. Probabil pentru că egoismul e 
mai mare decât iubirea. De fapt, este un deficit de iubire 
de sine, de foarte multe ori! Dacă nu ştiu să mă iubesc 
pe mine, mai întâi, nu voi şti nici să-l iubesc pe celălalt. 
Fără a da vina pe societate, ce se observă la nivel macro 
este o societate care te împinge sau te provoacă la relaţii 
superficiale. La iubire fără Dumnezeu şi fără veşnicie, 
la „mușcă şi fugi!”. O spun uneori cu zâmbetul pe buze, 
dar cu durere în suflet, că programul Rabla nu este doar 
pentru maşini! Foarte mulţi îl trăiesc relaţional. Nu 
are de-a face cu performanţa, ci cu iubirea adevărată. 
Atunci când se ciocnesc egoismele, se distrug armonia 
şi iubirea. Fiecare dintre noi are o doză de egoism. Cum 
ajunge cineva să-şi convertească egoismul în relaţia de 
iubire din familie? Aici nu există reţete. Nicio carte 
de psihologie sau de dezvoltare personală nu dă răspuns, 
pentru că nu există în acest caz doar un răspuns orizontal 
sau unul la nivel psihologic. Până nu ne recunoaştem 
rădăcinile adevărate, de a fi creaţia lui Dumnezeu, cu 
sete de infinit, vom fi ispitiţi, de fiecare dată, să apelăm 

şi să ne înconjurăm de tot felul de reţete de dezvoltare, 
de sesiuni de antrenament relațional, de mers prin lume 
pentru antrenament al minţii. Dar ce se întâmplă, de 
fapt? Voi duce cu mine tot egoismul meu, doar pentru a-i 
face o cosmetizare. Adevărata iubire, care este veşnică, 
este cea în care mă simt iubit. Evident, mă simt iubit 
de familia mea. Dar de foarte multe ori există şi cazuri 
în care mulți oameni nu s-au simţit iubiţi în copilărie, 
nu s-au simţit acceptaţi, aceasta creând poate un climat 
în care nu au reuşit să dezvolte şi să descopere iubirea 
lui Dumnezeu. Pornind de aici, o pretind atunci când se 
îndrăgostesc. Pretind tot ceea ce le-a lipsit în copilărie şi 
mai apoi. Or, nu poţi pretinde de la partenerul de viaţă 
iubirea lui Dumnezeu. Doar împreună, prin contopire, 
vi-L veţi putea dărui, reciproc, pe Dumnezeu. 


Părintele Constantin Necula 


Rata crescută a divorțurilor nu este decât expresia 
multelor exerciţii de demisie la care este supusă familia în 
societatea contemporană. Și sunt numai vârf de aisberg. 
Sunt mii de divorţuri neexprimate, exerciţii crude de în- 
singurare şi de neasumare a iubirii şi a celuilalt de lângă 
tine. Nu e vorba de compromis, ci de compromiterea fun- 
damentului căsniciei. Unii văd aici iubirea. Şi-i cred. Dar 
eceva mai mult. Un soi de credinţă că omul de lângă tine, 
oricărei tentaţii ar fi supus şi ori de câte ori s-ar întâmpla 
aceasta, se vădeşte puternic, de neclintit al tău. Am auzit 
mii de motive de divorţ, desprinse parcă din filmele 
cu proşti. Un soi de sarabandă de inepţii. Și constaţi 
că ţi se aduc mii de argumente pentru despărţire şi nu 
se caută decât foarte rar motivul pentru care mai poţi 
rămâne împreună cu celălalt. Să ne înţelegem. Nu intră 
în sfera aceasta familiile în care alcoolismul şi violenţa 

fac victime directe ori colaterale. Nu. Nu cred că o femeie 
trebuie să reziste în relaţia cu un alcoolic bătăuş şi vulgar 
numai ca să aibă copiii tată. Conţinutul cuvântului 
„tată” presupune cu mult mai mult. Şi nu, nu cred că e 
un păcat să fugi dintr-o astfel de relaţie ori dintr-una 
în care gelozia este cap de afiş doar pentru că numai în 
situaţii de gelozie maximă se poate afirma bărbăţia ori 
feminitatea cuiva. Aspectele acestea se încadrează cu 
uşurinţă în dosarul patologic al oricărei trăiri. Dar ce mă 
dărâmă este când văd cum se rup cupluri din nimic, din 
ambiţii de dreptate fără rost, fără fundament sufletesc. 
Construirea de familii se realizează pe alt concept decât 
asertivitatea, după părerea mea, concept mult supraeva- 
luat de psihologia de cuplu. Nu pe dăruit se construieşte 
relaţia, ci pe capacitatea de a şti să primeşti, să evaluezi 
corect şi exigent ceea ce primeşti pentru a înţelege cât de 
mult însemni pentru celălalt. Nu e un calcul de contabi- 
litate ieftină. Când auzi că oamenii vorbesc despre „cât 
ţi-am dat şi cât mi-ai luat” e începutul declinului. Preotul 
are obligativitatea de a le dovedi unicitatea iubirii lor, 
declarativ pusă la temelia a ceea ce trăiesc. Să foloseşti 
naşterea unui.copil pe post de protezare a familiei este 
nu doar contraproductiv, ci şi lipsit de sens. Copiii nu 
completează familia. Ei o alcătuiesc. Sunt fundamental 
familie. De aceea nu merge cu cât dai sau iei, cât oferi sau 
primeşti. Principiul de bază este de a dărui necondiţionat 
veşnicia. Ceea ce nu este uşor, de aceea Biserica a ridicat 
căsătoria la rang de Taină. Știind că oamenii angrenaţi 
în cununie au nevoie de energiile necreate ale prezenţei 
lui Dumnezeu, care sunt împărtăşite în vieţile lor şi prin 
propunerea actului liturgic ca atare. 

Este oare comportamentul partenerului de 
viață o oglindă a modului în care ne raportăm 
la noi înșine? 


Părintele Francisc Doboş 


Comportamentul partenerului de viaţă devine o 
oglindă a trăirilor mele. Dacă sunt egoist, va fi egoist/ 
egoistă. Dacă sunt multe frici, frica generală se va 
amplifica. Dacă trăiesc cu neîncredere, neîncrederea 
va ajunge la cote nebănuite. Fiecărui cuplu pe care-l 
pregătesc pentru căsătorie îi spun: „Veniţi la Sfânta 
Liturghie, pentru a vă iubi mai profund!” De aceea spun 
că, dacă nu trăiesc credinţa în Dumnezeu din iubire, 
măcar să O trăiesc din interes. Adică să am credinţă în 
Dumnezeu din interes pentru relaţia omenească, pe 
pământ. 

Mulţi dintre cei chemaţi vin la biserică, încep să 
conştientizeze lucrul acesta. Fără Dumnezeu, iubirea este 
doar pretinsă, iar sentimentele celuilalt, doar devorate. 
Cu eleganţă, cu şarm, cu vacanțe. Însă iubirea pretinsă 
îl secătuieşte pe partener. Iar eu întreb: „De unde vă 
încărcaţi, dacă nu este veşnicia izvorul iubirii voastre? 
Dacă vreţi veşnicie din iubirea voastră, asta nu vine decât 
de la Dumnezeu! Nu mai bine veniţi să vă încărcaţi, ca să 
aveţi ce să dăruiţi?” Aceasta este provocarea pe care o 
lansez: să iasă fiecare cuplu din iubirea egoistă, pentru a 
învăţa iubirea dăruită. Tranziţia de la iubirea pretinsă, la 
cea dăruită! Nu poţi dărui decât ceea ce primeşti. Altfel 
spus, conştientizezi că în inimă ai o veşnicie, o relaţie cu 
Dumnezeu, pe care poţi să o declini în relaţiile omeneşti. 
Oamenii simt atunci când în gesturi, în priviri, în cuvinte 

este mult mai mult decât setea de a se ostoi de la cel pe 
care-l întâlnesc. E o bogăţie mai mare în a dărui, în a fi 
generos. Nu e vorba aici doar de relaţii de cuplu, se poate 
lărgi cercul. De ce oamenii, când văd un om încărcat de 
Dumnezeu, vor şi ei? Pentru că vor pacea, vor liniştea, 
lumina! Le vor şi în relaţia lor de cuplu! Avem o imagine 
distorsionată a omului religios, crezând că omul religios 
nu ştie să se bucure de adevărata iubire, ca şi cum reli- 
giozitatea îţi blochează relaţia şi te face bigot. Foarte 
fals! Evident că au existat şi modele de oameni religioşi 
care, neştiind să fie fericiţi cu Dumnezeu, au predicat un 
Dumnezeu-stăpân, şi nu un Dumnezeu-Tată. Aici este şi 
vina mea, ca să nu dau vina pe alţii, atunci când nu ştiu 
să-L pun în cuvintele şi-n gesturile mele pe Dumnezeu 
ca pe un Tată, ci pe Dumnezeu ca pe un stăpân, ca pe un 
zbir. 


Părintele Constantin Necula 


Nu. Uneori, partenerul de viaţă — deşi îmi displace 
profund termenul — este suma frustrărilor cărora şi-a 
supus viaţa şi şi-a modelat planul de valori. Crizele pot 
apărea. Dar pot fi depășite prin iertare, colaborare şi 
comuniune în plan direct, de cele mai multe ori inter- 
mediarii reuşind mai mult să strice, decât să ajute. 
Raportarea la sine se reflectă în modul nostru de a 
asuma viaţa de familie. Uneori, o facem chiar prea 
exagerat şi socotim omul de lângă noi proprietate par- 
ticulară căreia-i impunem limite, disocieri de grup ori 
altele de genul acesta. Un cuplu real are şi disjuncţii, 
nu doar conjuncţii. Sunt crize diverse, unele materiale, 
altele spirituale, care pot răni în cuplu. Aici se vădesc 
maturizarea şi asumarea corectă a temeliei căsătoriei: 
veşnicia cu celălalt. Pentru care refuzi, de fapt, să 

accepţi că îl poţi pierde. Luptând şi cu moartea, dacă 
e nevoie. Aici, la pragul acesta, dinaintea căruia lăsăm 
toate, se vădeşte oglindirea noastră reală în celălalt. 
Greu exerciţiu. De aceea se şi spune când cineva se 
îndrăgosteşte — sau, mă rog, se spunea: „Moare de 
dragul ori dorul lui.” Sensul vieţii e moartea de drag! 


IUBIREA ȘI URA 


„Poruncă nouă dau vouă: să vă iubiți unul pe 
altul. Precum 'Tu v-amiubit pe voi, așa și voi să 
vă iubiţi unul pe altul. Întru aceasta vor cunoaște 
toți că sunteți ucenicii Mei, dacă veţi avea 
dragoste unii faţă de alții.” 


(loan 13:34-35) 

lubirea și ura - sunt două sentimente care au 
mare legătură cu inima și poate mai puţin cu 
rațiunea. Vă rugăm să discutați puțin despre 
aceste două trăiri, poate cele mai pregnante 
ale naturii umane. 


Părintele Francisc Doboș 


Atât de divergente şi atât de amestecate, iubirea 
şi ura. De ce ajung să se amestece? Pentru că iubirea 
ajunge să se hrănească cu ură atunci când este egoistă. 
Totul pleacă de la posesivitate. Iubirea ajunge să se 
decline cu ura atunci când ea nu a existat decât ca 
posesie, ca pretenţie. Şi nu a avut accepțiunea de dar, de 
dăruire. Sau, dacă a existat sub forma unei dăruiri, a fost 
probabil dăruirea aceea din interes: „Îţi fac un cadou, 
pentru că aştept mai mult de la tine.”, „Mă comport 
foarte generos aparent, când, de fapt, calculul meu este 
câştigul mai mare pe care să-l am de la tine.” Şi-atunci, 
iubirea aceasta n-a fost niciodată o iubire adevărată. 
Iubirea care ajunge să se decline în ură. Sunt complicate 
căile inimii, dar aici creştinismul ne învaţă să dăm voie 
celuilalt să ne refuze. Nu poţi ţine pe cineva în colivia 
propriei iubiri, adevărata iubire e cea care-l învaţă pe 
celălalt arta zborului. Şi chiar de-ar fi să meargă până la 
capătul pământului, ştie unde locuieşte cu adevărat: în 
inima celuilalt. Şi-n veşnicia lui Dumnezeu, care le con- 
struieşte cuibul, nu doar casa. De aceea, ura şi iubirea 
care se declină în ură au în comun egoismul şi frica. 
Iubirea adevărată nu se va declina vreodată în ură. 
Sau, dacă stau bine şi mă gândesc, iubirea adevărată 
provoacă ură în cei care nu reuşesc să o trăiască. Îmi vin 


187 


Părintele Francisc Doboș și Părintele Constantin Necula 


în minte martirii, oamenii care au trăit la Sacre Coeur, 
în casa şi-n biserica Monseniorului Ghika, a fericitu- 
lui Vladimir Ghika — oameni care au văzut Cerul şi au 
hotărât să rămână aici, cu toată moartea în jurul lor. 
Câte exemple de oameni care au fost ucişi pentru că 
agresorii lor nu suportau Cerul pe care-l vedeau în viaţa 
celuilalt, ei fiind mânaţi doar de ură. De fapt, acesta 
este exemplul creştinismului trăit pe deplin, dintotdea- 
una. Dumnezeu arde conştiinţa celui care este plin de 
ură. Ori ajunge să se convertească, ori ajunge să ucidă. 


Iubirea şi interesul în domeniul pasiunilor, al 
hobbyurilor vin de la cel mai bun profesor pe care 
l-am avut, mentorul meu! Omul care m-a făcut ce sunt 
astăzi. Un preot italian, cel mai bun poet, în opinia mea. 
Poetul nu creează doar versuri, ci îţi coboară Cerul şi 
sensul în cuvinte. În 1997, am ajuns la Roma ca student, 
iar în 1998 l-am avut prima dată ca profesor. Giorgio 
Mazzanti. A murit anul trecut. În ultimii ani a fost 
bolnav de scleroză laterală amiotrofică. E impresionant 
la ore, când ai dascăli, mentori, total atipici, care nu sunt 
„cuminţi”. Acest profesor şi-a „pierdut” o oră întreagă 
trecând pe la fiecare dintre noi — eram optzeci într-o 
aulă —, privind pe fiecare student în ochi, el a stabilit 
contactul, ne-a întrebat de unde suntem, iar mai apoi: 
„Voi ce faceţi în viaţă?” Şi iată-ne pe noi acolo, semi- 
nariști, măicuţe, tăicuţe, de-ăştia cuminţi după regulile 
lumii, „casa e chiesa”, adică eşti atât de cuminte, că nu 
ai decât o singură direcţie, acasă şi la biserică. „OK, 
am înţeles că voi aţi venit aici ca să studiaţi. Bun. Care 
sunt pasiunile voastre în viață? Voi unde o să-i întâlniți 
pe oameni? Doar la biserică? Mergeţi voi unde trăiesc 
oamenii, unde au pasiunile lor. Care vă sunt pasiunile? 
Cântaţi la vreun instrument, practicaţi vreun sport? 
Care vă sunt hobbyurile? Pictaţi? Faceţi versuri? 
Lansaţi-vă. Faceţi ceva în viaţă. Nu lăsaţi ca viaţa să vă 

treacă printre mâini!” Tocmai de aceea, tot ce fac nu 
fac doar aşa, pentru că vreau să fiu atipic. Ci pentru 
că vreau să fiu fericit. Şi să-i fac şi pe ceilalți fericiţi, 
implicit. 

Fabulos să ai un astfel de profesor! Oameni care 
ţi-au plantat Cerul în inimă, de unde nu mai iese, pentru 
că acolo îi e locul. Prin astfel de mentori, întreprinzând 
memoria pragurilor vieţii de care te-ai lovit, ajungi 
să dai sens rănilor, neputinţelor părinţilor. Nu-i mai 
judeci pe părinţii tăi, cu categoriile de astăzi şi cu cărţile 
pe care le-ai citit, nu. Nu mai judeci nici trecutul. Aşa 
cum se face o mare nedreptate istoriei, când episoade 
din istorie se judecă cu prejudecată. Judecând cu cate- 
goriile noastre de astăzi: victorii, greşeli, războaie, 
neînţelegeri din trecut, cruciade sau mai ştiu eu ce, 
Marea Schismă, crezând că, de fapt, facem dreptate şi 
aducem lumină asupra unor probleme din trecut. Nu 
poate fi nimic mai fals! Ca şi cum mă plasez în afara 
patimilor de care au avut parte ei, în afara neputinţelor 
celor din trecut, ca şi cum ar fi doar ale lor. Sunt ale 
mele din plin. Redimensionarea care devine convertire 
şi, în fond, devine înfrumusețare. Lumea de astăzi, mai 
ales pe reţelele de socializare, îşi arogă dreptul de a fi 
Marele Inchizitor. Pentru orice. Lipsa de ascultare, de 
observare, de înţelegere, de empatie. Faptul de a sta 
ascuns în spatele unei tastaturi sau unui profil fals arată 
jungla relaţională din noi. Ceea ce nu am face niciodată 
dacă ne-am vedea faţă în faţă cu cineva. Dar nu mă 
sperii de jungla în care trăiesc. Nu înseamnă că devin 
un inconştient. Ci prudent. 

Părintele Constantin Necula 


Opusul iubirii nu eura. Ura este,ospune Eminescu, 
vecină cu iubirea. Opuse iubirii sunt răutatea ieftină, 
prostia cu ştaif şi obsesia nevinovăţiei proprii, ieftineala 
la perfecţiuni închipuite. În ciuda aparenţelor, iubirea 
are raţiunile ei. Doar că ele ne scapă. Iubirea iraţională 
e boală şi, din nefericire, ea este deseori prezentată 
drept marea realizare a omului. Nu. Un om nu poate 
iubi irațional. Poate urî până dincolo de raţiunea 
lui de a fi. Analizaţi-i pe Hitler şi Stalin, pe Himmler 
sau Goebbels şi veţi înţelege ce înseamnă ieşirea din 
raţional. Parşivenia societăţii moderne este amestecul 
de ură cu iubiri închipuite. Puntea măgarului în ceea ce 
priveşte sentimentalul este curăţenia raţiunii de a iubi. 
Inima nu este gunoierul sufletului. Rațiunea e cea care 
distorsionează sau analizează până îndreaptă lucrurile 
înspre corect. Dar nu e nevoie ca totul să fie conform cu 
noi, ci conform cu originalul. Care e originalul iubirii? 
Iubirea dintre Persoanele Sfintei Treimi, ar fi răspunsul 
corect. Dar cine mai gândeşte astăzi aşa, cu excepţia 
persoanelor dedate unei astfel de gândiri prin exerciţiul 
smereniei, rugăciunii, comportamentului plin de 
sensul sfinţeniei? Noi, oamenii, suntem, mai frugali în 
înţelegeri de genul acesta. De când începusem să cresc, 
mă întrebam ce-şi spun doi elevi de la liceul industrial — 
erau multe socotite de noi periferii de industrie — când 
se plimbă, ori ce se discută în casa a doi muncitori la 
forjă şi vopsitorie. Chiar când diferă cuvintele, conţinu- 
turile exprimate rămân aceleaşi. Atunci am învăţat că 
nu este loial față de inteligenţă să crezi că un mediu dis- 
torsionează iubirea. Doar o aşază în modelul oferit de 
mediu. Mirarea venea când aflam de câte o profesoară, 
ori asistentă, ori doctoriţă că se măritase cu un şofer 
ori un muncitor oarecare. Dar, urmărindu-i în timp, am 

aflat că pot duce iubirea la împlinire cu o mare putere. 
Ura, în schimb, m-a şocat mereu prin forţa ei. Uite, 
amintirile bunicii despre deportarea ei la Budapesta nu 
m-au şocat decât în momentul în care am înţeles cât 
de tare se urau oamenii între ei, cât de obsesivi erau 
în ura lor. E un dialog în filmul Furia: Eroi anonimi 
(2014) — cel cu tancul care are misiunea de a ţine pe loc 
diviziile naziste — în care unul dintre veterani îi spune 
necoptului pe care-l vor numi Maşină: „Ai venit să vezi 
ce-şi pot face oamenii unii altora cu ură!” Culmea este 
că personajul scapă tocmai pentru că un soldat german 
refuză să-l vadă, să-l predea, să-l ucidă. Am auzit din trei 
surse diferite — una foarte apropiată, tatăl unui preot, 
fost deţinut politic — o poveste despre iubire: în Aiud, la 
un moment dat, circula o Biblie ruptă pe cărţi şi capitole, 
pentru a putea fi ascunsă, iar în caz de confiscare, să nu 
fie confiscată integral. Într-o zi, toată Biblia s-a regăsit 
într-o celulă care avea ca loc de ascuns o gaură în podea 
pe care o astupau cu nişte scânduri. Se aude zgomot 
de inspecţie, deţinuţii strâng foile şi nu mai reuşesc să 
ascundă preţiosul mărgăritar. Cel mai tânăr dintre ei 
îşi asumă misiunea ascunderii ei sub ochii oricărui om 
care ar percheziţiona celula: sub perna încropită dintr-o 
veche manta. Intră colonelul Crăciun, îi înjură, caută în 
fosa unde de obicei ascundeau lucrurile de preţ, golită 
ca să încapă Biblia pe care nu o află, le spune că ştie de 
existența Bibliei şi execută, singur ca niciodată, perche- 
ziționarea celulei. O ia pe rând şi, când ajunge la perna 
cu pricina, urlă, cu Biblia la vedere în haina ruptă, că, 
dacă o găseşte, îl va condamna o lună la zarcă“ pe cel 
care o ascunde. Colonelul era însoţit de un sergent, 
militar în termen, care, fireşte, vede Biblia şi tace. Trece 
percheziţia şi, la câteva zile, sergentul, aflat în curtea de 
plimbare, einterpelat de tatăl preotului — noi îi spuneam 


11  Carceră (n. red.). 

babu Savu Popa din Ocna Sibiului: „De ce nu i-ai spus, 
n-ai văzut Biblia?” Iar copilul-sergent răspunde: „Ba 
da, dar dacă Dumnezeu nu i-a arătat-o, eu de ce să 
i-o arăt?” Şi le-a indicat şi pârâtorul ascunzătorii. E o 
iubire care-i vindecă de ură pe cei de acolo. Liberaţi, 
l-au căutat pe sergent. Era deja însurat, cu copii. Nici 
nu-şi mai aducea aminte de astfel de momente — semn 
că fuseseră destule — şi doar povestea cu Biblia i-a 
luminat faţa, invitându-i la un pahar de vin. Pare atât 
de simplu. Şi totuşi, iubirea nu e doar simplă reacţie la 
viață. Este viaţa însăşi. 

Nu am văzut încă o cercetare reuşită să explice 
ura, pentru că ea nu este explicabilă, de cele mai multe 
ori. E cam ca la exorcizare. Poţi descrie, poţi afla motive, 
dar nu motivul, argumentul. Ura nu are argument şi se 
pare că viciază oamenii, se transmite cu repeziciunea 
unui foc în paie uscate. E ca o aprindere de pădure. O 
stingi greu odată pornită. Am urmărit zeci de filme şi 
documentare, am vizitat lagăre de exterminare ori de 
muncă, am cotrobăit prin arhive, am respirat printre 
ruinele unor temnițe de temut odinioară - Piteşti, 
Fortul 13, Râmnicu Sărat — şi încă nu am reuşit să 
înţeleg cum au fost posibile. De aceea îmi repugnă orice 
formă de ideologizare a unui singur punct de vedere, 
fanatizarea politică a adevărului, confiscarea industri- 
ală (media, publicitate) a libertăţii de gândire. 

Iubirea şi ura sunt, aşadar, vecine. Pot oricând 
evada una în cealaltă. Dinspre ură spre iubire avem 
definiția sindromului Stockholm, dinspre iubire spre 
ură avem o patologie largă şi imprescriptibilă în cuvinte 
simple. Dar viaţa ca atare e făcută mereu din astfel de 
torsiuni şi e foarte greu să iubeşti destins şi nevulnera- 
bil. E impresionant cum iubirea pentru copii sau pentru 
părinţi este în fapt inalienabilă. Am înţeles de la notari 
că nici nu pot fi scoşi din succesiune copiii, ceea ce 

m-a impresionat teribil. Cred, personal, că avem foarte 
multe din iubirea în care ne aşază viaţa. Viaţa ca viaţă, 
nu viaţa ca filozofie. 


Putem spune că ura faţă de semenii noștri, 
de aproapele nostru este, de fapt, o ură faţă 
de noi înșine? 


Părintele Francisc Doboş 


Lumina adevărată poate provoca fie convertire, 
fie înverşunare. Ajungi să-l urăşti pe un semen de-al tău 
pentru că nu ştii să te iubeşti pe tine, pentru că nu eşti 
mulțumit cu viaţa ta. Un om mulţumit, împlinit cu el, 
nu-şi va declina viaţa în elemente de ură faţă de cineva. 
E o pierdere de timp, de energie. Un om care urăște nu 
se iubeşte cu adevărat. Pentru că, atunci când te iubeşti 
cu adevărat, accepţi rănile, neputinţele, neajunsurile 
celorlalţi. Şi ei sunt slabi, aşa cum sunt slab sunt şi eu, 
iar cel care mă umple de viaţă nu este seamănul meu, 
ci Dumnezeu! Doar în felul acesta, primind încărcătură 
spirituală material genetic din har, putem să îndum- 
nezeim umanitatea noastră şi să nu devenim vectori 
de ură, care este doar instrumentul antagonistului lui 
Dumnezeu, al Diavolului. El ne hrăneşte cu linguriţa 
lui ademenitoare, dându-ne ambiţii deşarte, sete de 
posesie, ajunge să rupă podurile pe care le construim 
unii către alţii şi ne face să ridicăm doar ziduri de 
apărare. Sigur, avem nevoie de ziduri şi de poduri, 

nu putem trăi fără. Ce înseamnă lucrul acesta? Avem 
nevoie să ne construim o identitate, un „zid”, nu doar. 
ca să ne apărăm, ci şi ca să existăm. Acolo unde totul 
e permis, unde totul este doar toleranţă, acolo e doar o 
lipsă de umanitate! Avem nevoie de o identitate, pentru 
că astăzi, în idolatria umanităţii moderne, se vorbeşte 
doar despre diversitate. Diversitatea înțeleasă ca o 
umanitate fluidă, unde nu mai există umanitate. Avem 
nevoie de ziduri de identitate, pentru că acestea îmi 
pot permite să pot să mă-ntâlnesc cu cel care nu este 
ca mine. Asta înseamnă să construiesc punți, pentru 
că puntea e relațională, puntea o trec cu piciorul, şi nu 
cu camionul. Avem nevoie să construim punți, unii către 
alţii. Toleranţa nu e o valoare! Astăzi, toleranța este 
predicată unidirecţional, este impusă ca o dictatură, 
uneori. 


Nu ştiu cât este de potrivit, dar tind să văd acest 
apel continuu la toleranţă ca pe un fel de vânătoare 
de vrăjitoare. Sau de Inchiziţie modernă în care nu se 
mai permite să ai o identitate asumată, pentru că ea 
poate să se transforme în „de ce nu eşti ca celălalt?” 
De aceea spun că toleranța fără identitate devine 
idolatria timpurilor moderne. Toleranţa devine lipsa 
vieţii, opusul ei. Pentru că toleranța nu este valoare, în 
schimb, iubirea da! Iubirea de cel care este diferit, dar 
nu toleranța. Toleranţa e ca şi cum m-aş face că nu-l 
văd pe celălalt, evitând întâlnirea. O formă de ipocrizie 
modernă sau o construcţie antropologică în care orice 
minoritate, de orice tip, ar încerca să ocupe centrul. 
În jurul toleranţei, care e un fel de înlocuitor al iubirii 
adevărate, se încearcă nu doar modificări culturale, ci 
şi antropologice. Şi asta înseamnă, la un moment dat, o 
pervertire a umanităţii, şi nu o îmbogăţire a ei. De aceea 
predic iubirea, nu toleranța! 

Părintele Constantin Necula 


Da, putem gândi şi aşa. Cum să împlinească 
porunca iubirii de aproapele unul care nu se iubeşte 
pe sine sau unul care se idolatrizează, iubindu-se prea 
mult. Nu ai loc unde să-ţi creşti iubirea atunci când eşti 
o salină de indiferență. E dificil să creşti când ucizi orice 
nădejde în tine. Şi orice răsărit îl grăbeşti către apus. Ca 
şi cum nu ar mai conta miezul de foc al zilei, ca şi cum 
viaţa este doar o coajă de interese. Or, miezul vieţii e 
tocmai darul ei. Evitarea urii face parte din construcția 
vieţii creştine, autentice. Poţi uri ceea ce te provoacă 
la ură? E simplu. Exerciţiul de viaţă şi moarte e să nu 
răspunzi la astfel de provocări cu aceeaşi monedă, cu 
aceleaşi gesturi de ură obscenă. E greu să nu urăşti. 
Chiar numai Hristos te vindecă de o rană precum cea 
a urii. E Vindecătorul pentru că a trăit din plin ura 
umană. Cred că toată iubirea pe care I-o arătăm astăzi 
nu vindecă clipele de ură pe care Săptămâna Patimilor 
ni le repovesteşte. Parcă ne ia jena de câte a putut să 
rabde Mântuitorul sufletelor noastre. O ură colcăind de 
frustrări de tot genul, o ură adâncă, urâtă — nu că ar 
exista o ură frumoasă —, care ucide. Lecţia Golgotei este 
despre rezistenţa în Hristos faţă de ura cea mai adâncă. 
Singura ură admisă în creştinism este ura faţă de păcat. 
Nu faţă de păcătos. Şi e o lecţie greu de străbătut cu 
liniştea pe chip. 

Din păcate, tot mai multe voci spun că 
nivelul urii de azi este la cele mai înalte cote, 
glumind puțin, putem spune că îl depășește 
pe cel al încălzirii globale. Care credeți că 
sunt principalele cauze care au condus la 
această stare de lucruri? 


Părintele Francisc Doboș 


Nu cred că este mai mare sau mai mică decât în alte 
momente ale istoriei. Doar că ura, astăzi, are mai multe 
microfoane. De fapt, ura se ascunde în spatele lipsei de 
asumare. Ura a existat dintotdeauna, de la Cain încoace. 
Eu nu cred că este mai mare sau mai difuză decât în alte 
epoci ale istoriei, ci că are alte instrumente de manifes- 
tare, tehnologia ne permite să o multiplicăm şi reuşeşte 
să aibă şi adepţi. Atunci când arunci cu ura în lac, undele 
ei se propagă aşa cum o piatră provoacă unde pe un lac 
liniştit. 

Omul care se încrede în Domnul are rădăcinile 
adânc înfipte în har. Iar asta ce înseamnă? Că vede atunci 
când are de toate, că Dumnezeu este cu el. Iar atunci când 
îi lipseşte totul, chiar şi sănătatea, ştie că Dumnezeu 
este cu el. Chiar dacă își pierde trupul, câştigă sufletul şi 
veşnicia. Adică o dobândeşte, o primeşte. Viaţa pe acest 
pământ nu înseamnă totul. Şi-atunci când vedem trupul 
nostru, istoria noastră pe acest pământ doar ca pe o 
parte dintr-un tot mai complex, nimic nu ne va mai face 
să disperăm. Boala este o etapă prin care trecem toți, 
mai devreme sau mai târziu. Iar dacă privim umanitatea 
ca pe o boală, să o vindecăm prin îndumnezeire! Fără 
să o ştergem ori să o înfrumusețăm. Boala omului căzut, 

care nu vede altceva decât lucrurile orizontale, fără breşă 
sau ancoră în Cer. Avem nevoie să descoperim de fiecare 
dată toată această legătură cu Dumnezeu, care nu este 
opera noastră, ci este darul Lui către noi. 


Nimeni nu vede o binecuvântare din boala aceasta 
a urii în sine. Aşa cum crucea nu este o binecuvântare în 
sine. Dacă s-ar fi putut, nu ar fi sărit peste acest episod 
Cristos? Sunt multe lucruri care de multe ori vin nu 
pentru că am făcut ceva. Aşa este şi boala, pe care nu mi-o 
doresc. Cum ar fi un cancer, orice care să nu ţină de mine 
sau de o imprudenţă de-ale mele. Atunci ajung să mă 
răzvrătesc împotriva Cerului, împotriva lui Dumnezeu. 


Părintele Constantin Necula 


Ne urâm pentru că nu preţuim pacea care se 
naşte din iubire. Suntem antrenați să fim obraznici, 
obsedaţi de noi, plini de tot ceea ce înseamnă noi. 
Suntem permanent ajutaţi să evadăm prin iad, nu spre 
rai. Taina prin care ura se face prezentă este lipsa de 
compasiune, empatia orientată anapoda, spre ţinte 
false. Şi ne concentrăm spre lucrurile din afară, tot 
mai afară, departe de orice lumină interioară. Cum 
am putea creşte în iubire când toate ştirile sunt despre 
toxicitate umană, despre răutate ridicată la politică de 
stat? Statul însuşi pare că promovează dezbinarea între 
segmente sociale, ura de clasă. E ceva din trecutul anilor 
1946-1964 care revine obsesiv în discursul politicieni- 
lor. Dezbinarea partidelor istorice şi aroganţa devasta- 
toare a noilor ideologii. Cred că trăim cu amortizoare 
de timp tot ceea ce nu s-a consumat în vremea marii 
crize de morală a comunismului. Grozăvia nemerni- 
ciei urii generalizate vine din lipsa cumplită de morală, 

ascunsă sub topuri de hârtie imprimată cu legi, note 
şi notificări de politică socială. Nu din manuale ne va 
reveni iubirea, asta este sigur! Nicio construcţie falsă 
nu poate vindeca falsitatea din ură. Uite, dacă priveşti 
la puştii care joacă fotbal pe teren, ei poartă ceva din 
ranchiuna din teren şi dincolo de ea. O lovitură dată 
cu ură o resimt şi la două sau trei zile de la joc, pe cori- 
doarele şcolii putând oricând răbufni o ceartă. Doar 
atât. Apoi, totul intră în normal. Uneori, adversarii de 
pe teren iubesc aceeaşi echipă, admiră acelaşi jucător. 
Deseori, jucam fotbal şi pe tricoul meu de portar era 
scris Silviu Lung. La fel şi pe al portarului adversar. 
Asta ne făcea să fim speciali. Să ştim că suntem egali, 
oarecum, dinaintea norocului la portărit. Şi ne făcea 
prieteni. Știu, pare o poveste de demult — deseori m-am 
simţit bătrân povestind în rândurile cărţii acesteia —, 
dar este reală şi fundamentală formării mele de om. 
N-aveam cum urî pe nimeni, pentru că noi iubeam 
fotbalul, adoram pe Costică Ştefănescu ori Silviu Lung, 
îl invidiam pe Marius Lăcătuş, ori urmăream cu sufletul 
la gură pe cel mai muncitor fotbalist român, Mişa 
Klein, ori pe Tudorel Stoica, egalul lui. Poate că asta e 
soluţia să reconstituim atmosfera iertării şi a curajului 
de a nu uri. 

„Un om mulțumit, împlinit cu el, 
nu-şi va declina viața în 
i Pomente de ură față de cineva. 
E o pierdere de timp, de energie. 
„Un om care urâşte nu se iubeşte 
cu adevărat. Pentru că, atunci 
“când te iubeşti cu adevărat, 
accepți ranile, neputințele, 
neajunsurile celorlalți. 


Părintele Francisc Doboș 


Părintele Francisc Doboș și Părintele Constantin Necula 


Vedem foarte multe persoane, în special 
pe reţelele de socializare, care scriu în mare 
parte comentarii pline de ură. Credeţi că, în 
loc să ne supărăm pe acești oameni, ar trebui 
să-i compătimim? 


Părintele Francisc Doboș 


Oamenii nefericiţi proiectează nefericirea asupra 
altora. Oamenii neîmpliniți proiectează neîmplinirea 
asupra altora. Oameni nemulţumiţi de ei înşişi, de propria 
viaţă, ajung să o amplifice întotdeauna, prin comentarii. 
Presupunând că cineva îi face pe oamenii ăia fericiţi, aşa, 
printr-o minune, nu vor şti cum să trăiască a doua zi. 
Nu vor şti să gestioneze mulţumirea, fericirea, plinătatea 
vieţii. Unii se hrănesc din ură, din provocare, şi nu ar 
şti să gestioneze fericirea, nu ar şti cum să trăiască cu 
ea. Iar faptul că te ascunzi în spatele smart-phone-ului, 
într-un cont fals, şi ajungi să spui ce n-ai spune niciodată 
faţă-n față cu o persoană arată schimonosirea umanității 
noastre. Tocmai de aceea, nu încurajez nici eu, în online, 
toate răspunsurile la orice provocare. Eu nu încerc să dau 
răspunsuri tuturor oamenilor. Eu nu încerc să, învăţ pe 
nimeni, nimic. Nici în această carte eu nu am pretenţia 
să învăţ pe cineva ceva. Eu sunt cel care are de învăţat! 
Nu fac altceva decât să dau mărturie bucuroasă de 
lumina care mă învăluie, de Dumnezeu care mă locuieşte 
dincolo de păcatele mele, de slăbiciunile mele caracte- 
riale, de aceleaşi greşeli pe care le fac ceilalţi oameni. 
Le fac şi eu! Dar ştiu în cine mă regăsesc, despre asta 
vreau să dau mărturie! Ştiu cine mă locuieşte, dincolo 
de târcoalele celui rău, ştiu cine mă dospeşte, harul lui 

Dumnezeu, dincolo de colcăiala gândurilor, a neîncrede- 
rilor, a suspiciunilor şi a răutăţilor, de care am parte şi 
eu, nu doar ceilalţi din online. Este o luptă continuă! Nu 
intru în polemici pentru că nu vreau să dau explicaţii. 
Eu dau mărturie, atât! De multe ori, explicaţiile cerute 
devin doar o formă de provocare. Oameni care nu vor 
să înveţe, ci vor doar să provoace. Trăim într-o societate 
care are cultura provocării, gată să sară la luptă, şi nu în 
ajutor! Războaiele mari nu sunt decât o oglindă a con- 
flictelor noastre interioare. Egoismul şi setea de putere 
a Hitlerilor şi Stalinilor de dintotdeauna îl regăsesc pe 
dictatorul, pe opresorul din mine, atunci când nu ştie 
să se convertească și nu Îi dă voie lui Dumnezeu să fie 
Dumnezeu în viața mea, precum şi în viaţa celor din jurul 
meu. Atât Hitler, cât şi Stalin au ajuns la puterecu ajutorul 
maselor, pe care le-au câştigat prin aparentă democraţie. 
Cum ajung dictatorii să sucească minţile oamenilor fără 
ca oamenii să-şi dea seama? Și aici mă gândesc la cine 
altceva decât la Cristos? Intrarea în Ierusalim, ceea ce 
noi numim Duminica Floriilor — intrarea triumfală a 
Mântuitorului, Osana, fiul lui David. Și-L ovaţionau, 
Îi aruncau dinainte flori. Orice formă de a-L primi ca 
pe un rege. Aceeaşi mulţime aţâţată a cerut moartea 
Lui, după câteva zile, iată ce înseamnă să manipulezi 
oameni! Manipularea este întotdeauna instrumentul 
celui rău, al Diavolului, stăpânul minciunii! Pot intra şi 
eu în manipulare, pot şi eu să devin instrument al mani- 
pulării, chiar şi atunci când mă folosesc de Dumnezeu, 
de instrumentele spirituale, mă pot lăsa păcălit! Eu 
pot să am intenţia bună, dar să folosesc instrumentele 
celui rău. Oameni bine intenţionaţi care nu conştienti- 
zează că devin manipulatori asupra vieţii celorlalţi. De 
aceea, e nevoie ca cineva să mă pună în criză de fiecare 
dată. Şi aici ajută întotdeauna viaţa interioară, spovada, 
un duhovnic, un antrenor spiritual personal, altcineva 
în afara mea care să mă provoace. Cine-mi va spune 

adevărul? Ori un duşman, pentru că mi-l va trânti şi 
mă va ucide cu adevărul, ori un prieten adevărat, sub 
altă formă. Voi avea smerenia să spun „îmi pare rău!” 
Şi „îţi cer iertare!”? Voi avea smerenia creatoare de a mă 
converti la viaţă, la iubire? Pentru a întrerupe relaţia de 
ură sau pentru a nu o hrăni. Nu vor continua oamenii să 
urască? Ba da! Dar să nu devin eu vehicul mai departe 
al nemulțumirilor, al neîmplinirilor ce învăluie mulţi 
oameni, care nu au descoperit adevărata iubire a lui 
Dumnezeu. Pentru ei! 


Părintele Constantin Necula 


Să ne înţelegem. Nu am văzut în viaţa mea atâta 
răutate dublată de prostie ca pe mijloacele acestea, 
numite de „socializare”. De fapt, cred că sunt făcute 
să rupă şi puţina cordialitate dintre noi. Am citit nişte 
tâmpenii dureroase despre oameni şi acţiuni, la cel 
din urmă fiind martor ocular. Chiar atent la detalii. E 
motivul pentru care refuz comunicarea prin Facebook. 
Nereprezentativă. Inclusiv în domeniul ştirilor. Nu am 
citit chestiuni mai superficiale decât acolo. De aceea am 
renunțat de mult să socotesc zona drept una credibilă. 
Şi nu e nevoie de analize multiple ori de diagnoze sofis- 
ticate. Am văzut oameni supăraţi că nu le dai like la 
nărozenii sau că le dai altora, şi nu lor. Nu spun că vul- 
nerabilitatea tehnică a secretizării mesajelor noastre — 
banale sms-uri, de exemplu — mă duce cu gândul mai 
curând la un spectacol de prost gust de vulnerabilizare a 
comunicării. Acolo, în spaţiul ce ar fi trebuit să fie sacru, 
e loc de întors pentru toţi dependenţii de prostie şi ură. 
Dar mai ales prostie. 

Este ura o formă de strigăt de ajutor? 


Părintele Francisc Doboş 


Cred că da! Iar cel care urăşte nu realizează că 
are nevoie de ajutor. Şi tocmai aici este rolul celui care 
lansează harul sau care se duce cu floare acolo unde 
există doar arme. Capacitatea de a provoca viaţă acolo 
unde colcăie moartea în gânduri. Ura e lipsa vieţii! 
Atunci când urăști, de fapt, îţi este sete de viaţă, fără să-ţi 
dai seama. Tocmai de aceea, având parte de ura unora 
sau a altora, să nu o iau personal. Să nu devin nefericit 
din cauza nefericirii altora, ci să provoc şi să plantez cer 
acolo unde colcăie resentimente, înverşunare, conflicte, 
nemulțumire, manifestări de ură. Noi nu trebuie să ne 
pregătim să luptăm cu ura, pentru că, atâta vreme cât 
ne antrenăm ca să luptăm cu ura, vom ajunge să adoptăm 
aceleaşi tehnici şi să ne contaminăm, în cele din urmă. 
Atâta vreme cât mă antrenez să fac doar faţă urii, pierd, 
de fapt, iubirea. 


Părintele Constantin Necula 


Sigur. E strigătul neputinței de a iubi. De a ierta. 
De a creşte ca ființă umană. E strigătul omului nesigur 
în creşterea sa, instabil sufleteşte. Care uneori se ane- 
steziază cu tot soiul de metode, dar nu se vindecă. Ura e 
formă de strigăt numai pentru cei care au iubit, cândva. 
Pentru urâtorii de vocaţie... 

Ce ar trebui să facem noi toţi pentru a frâna 
acest fenomen al urii? 


Părintele Francisc Doboş 


Aici îmi aduc aminte de ceea ce îmi spunea 
mentorul meu: „Când cad dinţii copiilor?” — întrebare 
care m-a marcat. Dacă îi întrebi pe adulţi, răspund 
oarecum şablonat: „Dinţii copiilor cad pe la 6-7 ani”, 
ceea ce este adevărat, în definitiv. Dar răspunsul este 
altul. Dinţii copiilor cad atunci când împing cei noi. Cu 
această imagine în minte, a dinţilor vechi sau a urii, a 
lucrurilor negative, să ne gândim puţin: ele se îndepăr- 
tează de la noi nu atunci când tragem de ele, când legăm 
cu sfoară dintele şi-l tragem. El cade, dar rămânem 
ştirbi. Cum îndepărtăm ura? Hrănind viața! Făcând să 
crească ceva pozitiv! Eu nu pot să-mi investesc forțele, 
energiile, doar încercând să scap de rău, pentru că mă 
voi lăsa contaminat la un moment dat. Atunci când fac 
să crească viaţa, întâlnirile, lucrurile pozitive, nu mai am 
timp, răul dispare. Dintele bun, dintele nou, îl dă la o 
parte pe dintele vechi. Asta este modalitatea biologică, 
aş îndrăzni să spun, prin care răul poate fi învins. Fă să 
crească binele, iubirea. Devino un grădinar al harului. Şi 
atunci nu vei mai încerca doar să scapi de buruieni. Ele 
vor fi acolo —.ca şi în Biblie, neghina va fi întotdeauna cu 
grâul, dar hai să cultivăm grâul. Nu încerca să fii nefericit 
doar pentru că există şi neghină. Cultivă cât mai mult 
grâu. Fă să crească, fă să-ţi pese! 

Părintele Constantin Necula 


Să ne trăim viu vocaţiile umane. Și unde simţim 
că putem ajuta, să o facem, cu discreţie şi vioiciune 
spirituală. Poţi fi urât şi pentru că încerci să ajuţi. Pentru 
că lupţi să deschizi ochii cuiva. Pentru că îţi riști propria 
linişte pentru liniştea altuia. E dureros să fii răstignit 
pe crucea interesului îngust, ieftin. Obişnuit cu ideea 
indiferenţei, cu atitudinea indiferenţei. Oameni care te 
urăsc pentru că le arăţi că păruta lor linişte e furtună, 
iar frumuseţea lor, caricatura adevărului. În calitate 
de preot, mergi mereu pe sârmă, iar unele lucruri sunt 
făcute cu riscuri sufleteşti enorme. Uneori ieşi trântit rău 
de tot din astfel de clinciuri, dar, văzând cum evoluează 
în bine oamenii care te-au supus efortului, începi să uiţi. 
Preotul chiar nu poate uri ori uita să ierte. Personal, cred 
că aşa este şi la medic ori profesor, la orice om care îşi 
asumă riscul de a vindeca răni. Unele total necunoscute 
de purtători. Nu putem frâna fenomenul, dar putem 
evita să fim noi generatori de ură. Cu simplitate. 


205 


BOGĂŢIA SPIRITUALĂ 
VERSUS 
BOGĂȚIA MATERIALĂ 


„Celorbogaţi în veacul de acum poruncește-le 
să nu se semeţească, nici să-și pună nădejdea 

în bogăţia cea nestatornică, ci în Dumnezeul cel 
viu, Care ne dă cu belșug toate, spre îndulcirea 
noastră, 

Să facă ce e bine, să se înavuțească în fapte bune, 
să fie darnici, să fie cu inimă largă, 
Agonisindu-și lor bună temelie în veacul viitor. ca 
să dobândească, cu adevărat, viaţa veșnică.” 


(1 Timotei 6:17-19) 

Există riscul ca, din cauza valorilor promovate 
astăzi, în goana după bani, să ne pierdem pe 
noi înşine? 


Părintele Francisc Doboş 


Goana asta modernă arată că ne-am cam pierdut şi 
că, de fapt, toată goana e o încercare de a ne regăsi, dar cu 
instrumente greşite. Încercăm să ne regăsim acumulând, 
cumpărând, pretinzând. Însă noi putem ajunge să ne 
regăsim doar deschizând ochii, contemplând şi învățând 
să primim. Evident că trebuie să trăim în această lume, 
unde ne câştigăm traiul ca să plătim facturile, dar nu 
despre asta vreau să vorbesc, ci încerc să schimb frecvența 
către o zonă ontologică, existenţială. 


Chiar dacă voi lucra pentru a câştiga salariul, ca să 
plătesc facturile, ca să-mi permit o vacanţă, ca să nu rămân 
sclavul câştigului în cont. Cu riscul de a pierde relaţiile. Nu 
ne pierdem doar cumpătul, în goana aceasta. Ne pierdem 
şi liniştea, ne pierdem adesea şi iubirea încercând să o 
conservăm, să o păstrăm. Pentru că încercăm să facem 
asta cu instrumentele greşite. Diavolul dintotdeauna a 
încercat să-L facă şi pe Cristos să cedeze: „Îţi voi da toate 
ale lumii, tot ceea ce vezi este al tău!” Aceasta este setea de 
putere, de fapt. În câştigul de bani e și câștigul de influenţă. 
Pentru foarte mulţi oameni, nu doar banii înseamnă totul, 
sunt atât de bogaţi, încât nici nu mai ştiu ce să facă cu 
ei. Pe ei îi interesează puterea absolută, îi interesează să 
devină Dumnezeu. Avem atâţia dumnezei care mustesc 
prin lume şi pe care nu-i mai mulţumeşte nimic. Setea de 
putere economică, politică. Adevărata putere este puterea 
de a iubi, nu de a domina. 

Părintele Constantin Necula 


A te pierde pe parcursul vieţii e un risc permanent. 
Nici foamea de bani, nici îmbogățirea nu sunt sigure 
în procesul acesta. Eu văd mult mai risc în lene, decât 
în bogăţie. În lenea ofticată pe avutul celui care munceşte. 
Nu ne pierdem pentru că muncim şi economisim banii, 
ci ne pierdem când confundăm lenea cu vreo virtute 
licită. Suntem deseori încântați de realizări care nu au 
fundament în muncă. Nu am învăţat că e aplicabil şi 
banilor versul lui Eminescu: „Ce e val ca valul trece.” 
Diferenţa este că, ajustând mereu bugete, rămânem 
goi sufletește. Or, a ne pierde pe noi este lucrul cel mai 
simplu. Pierdem tot ce ţine de bucuria vieţii. Suntem 
deseori puşi în situaţia de a ne redobândi adevăra- 
tele averi: bucuria, iertarea, cordialitatea ori prietenia. 
Atunci constatăm că nu e totul să ai, ci e enorm să fii! 


Care este acea linie care ne arată unde 
câștigul financiar trece de la nevoie la 
obsesie? 


Părintele Francisc Doboş 


Această linie roşie sau de avertisment nu ţine 
de o cantitate anume, pentru că ea poate fi şi a omului 
sărac. Aici mă gândesc la episodul când Cristos spune 
Fericirile: „Fericiţi cei săraci, căci a voastră este Împărăţia 
Cerurilor!” Am mai spus-o, sunt atâţia săraci care sunt 
bogaţi de ei înşişi, de orgoliu. Dar sunt şi unii bogaţi care 

sunt săraci. Au toate bogăţiile, dar ei ştiu că nu bogăţia 
îi împlineşte, sunt săraci pentru că sunt cerşetori de har, 
de relaţie profundă cu Dumnezeu, de oameni care ştiu să 
facă binele. De aceea sărăcia nu este cea economică. Linia 
roşie este aici: „Fericiţi cei săraci”, adică cei care nu-şi 
pun speranţă doar în lucrurile pământului. Nu suntem 
doar materie, suntem iubire, suntem relaţie, acestea 
ne construiesc sau ne distrug, dacă nu şiim să o facem 
bine. Linia roşie este aici, nu ţine doar de zerouri. N-are 
legătură cu zerourile, ci cu mai mult. Pentru că, într-un 
dinamism omenesc sau într-un dinamism al relaţiilor, 
mulți oameni bogaţi pot deveni frustrați. Uitându-mă 
la şcoli de elită, văd cum copii de oameni bogaţi devin 
frustraţi, pentru că ei nu au ceea ce are unul mai bogat 
decât ei. Îi văd cum sunt trişti în bogăţia lor. Oameni care 
nu gestionează şi nu ştiu să trăiască Cerul pe pământ, şi 
atunci totul se transformă într-o competiţie de zerouri. 
De conturi, de case, maşini, proprietăţi mai mari decât 
ale vecinului. Fascinant, atunci când oamenii ajung să 
trăiască viaţa ca pe un drog! Nu mai ştiu să preţuiască 
prietenia, senzațiile, ci doar senzaționalismul! Să epateze 
o formă de putere. 


Eu tind să cred că mulţi dintre adolescenţii de 
astăzi, cărora li se dă totul, din punct de vedere economic, 
ajung, să se califice în categoria oamenilor neadaptaţi şi 
nefericiţi de mâine. Nu printr-un automatism, ci printr-o 
carență de spiritualitate, de educaţie relaţională, de 
empatie. Până la un anumit moment, viaţa lor e doar o 
competiţie: să fii mai mare decât cel de lângă tine. Iar 
adevărata fericire e atunci când competiţia nu mai este 
cu altcineva, ci doar cu tine însuţi. Să fii o versiune a ta 
mai frumoasă şi mai bună decât cea de ieri. 

Părintele Constantin Necula 


Nu ştiu să zic. Limita între a avea şi a fi obsedat de 
ceea ce ai e subţire. Suntem supuşi trendului general, din 
nefericire. Puteţi să vă propuneţi un exerciţiu simplu. O 
zi fără telefon mobil. Ar merita o campanie naţională, 
dar mi-e teamă că ne-ar da în judecată marile reţele 
telefonice. În mod cert, avem nevoie să odihnim sistemul 
de gonire în care ne integrăm. Religia zilelor noastre e 
simplă: nimic nu e mai nobil decât să rămâi în viaţă. Dar 
în care viaţă? Aici se joacă discernământul de preţ al 
vieților noastre. Ce anume nu trebuie trăit, ca să trăieşti? 
Şi aici fiecare are opţiunea sa, alternativa sa ori setul său 
de alternative. Mă rog, sunt şi excepţii, desigur. Pentru 
cei fără altă alternativă decât sărăcia — şi sunt atât de 
mulţi, că mi se rupe inima de fiecare dată când îi văd şi 
trăiesc realițatea lor —, goana după bani pare normală. 
Asta nu înseamnă că nu îi poate răni efortul, inclusiv 
sufletesc, de depăşire a situaţiei lor. Dinu Păturică 
sau Tănase Scatiu, din scriitura lui Duiliu Zamfirescu, 
ori Ion din romanul omonim al lui Rebreanu caută să 
lămurească exact acest aspect: moralitatea ascensiunii 
sociale. Conotaţiile moderne, ascunse în BMW-uri ori 
decapotabile, sunt de prisos să le mai propunem drept 
modele. Foarte rar rămâne un om egal cu sine, în ciuda 
averilor câştigate ori a transformării lor în vedete de 
necontestat ale unui segment informal sau altul. E o 
muncă enormă cu sine. O cizelare a comportamentului 
şi responsabilităţii personale. 

Moștenirile financiare mari sunt un avantaj 
sau o povară pentru copii? 


Părintele Francisc Doboș 


Dacă acei copii au fost educați, poate deveni un 
avantaj. Dar mă tem, mi-ar fi frică! Să fiu în poziţia unui 
copil care primeşte totul, fără o dezvoltare organică, 
fără să preţuiesc. Am avut ocazia să cunosc copii de bani 
gata. De multe ori, aroganţi în plinătatea lor, autosufi- 
cienţi şi nefericiţi. Evident, nemulţumiţi. Moştenirea 
fără educaţie, chiar şi una financiară, te poate dărâma 
relațional, uman, poate să scoată doar jungla din tine. 
Iar viaţa, în loc să fie o ocazie de iubire şi de comuniune, 
devine doar o acumulare, un egoism rafinat, luxuriant. 
Dar e doar un egoism şi nimic mai mult. 


Părintele Constantin Necula 


Depinde foarte mult de educaţia primită. Dacă 
averea moştenită este una construită prin avariţie şi furt, 
imposibil de ascuns de privirile scrutătoare ale unor copii 
isteţi, ea va fi prilej de răutăţi şi de ruşinoasă răzvrătire. 
Pentru ca o moştenire să nu rănească, e de preferat să fie 
puse în regulă lucrurile atâta timp cât părinţii au auto- 
ritatea morală vie, pot să o folosească drept argument 
dinaintea oricărei obrăznicii şi dorințe de parvenire. 
Moştenirea are tot timpul în ea ceva surprinzător. Şi 
numailiniştea o face să rodească. Aud deseori la televizor 
sau citesc despre zbaterile unor moştenitori. Când ai 
ceva de împărţit cu cei pe care-i iubeşti, nu ar trebui să 

fie ciondăneală pe nimic. Sărăcia se împarte la fel de greu 
ca bogăţia, când oamenii sunt dificili. Am asistat odată, 
cu mulţi ani în urmă, la un scandal cu sape ridicate, între 
surori, pentru un cireş neroditor. Am crezut că nu aud 
bine. Din nefericire, scandalul lor a degenerat urât. Apoi, 
după ani buni, am aflat că ultimul război civil din Ghana 
s-a dat în jurul unui izvor de apă, cumpărat târziu de o 
mare companie de răcoritoare care le vinde apa, pe bani 
buni, localnicilor. Moştenire ratată. Nici la noi nu pare 
altfel. Pentru că unii văd în ce au doar bani, alţii oportu- 
nităţi, iar alţii, daruri de la Dumnezeu. De noi depinde 
ce avem de făcut. Şi cum ne asumăm lucruri de genul 
acesta. 


Ar mai fi ceva. De ani buni, la fiecare schimbare 
de şef ori şefuleţ, ori transfer de putere, auzim, obsesiv 
parcă, despre greaua moştenire lăsată de antecesori. Un 
soi de bocet de neputinţă smiorcăit înainte de a începe 
munca. Or, munca ar trebui să înceapă cu rugăciune şi un 
plan realist de realizat. Altfel nu faci decât să laşi o grea 
moştenire. Repetarea acestei sintagme a dus la epuizarea 
sensului moştenirii. Din orice etapă anterioară ai şi ceva 
de moştenit corect şi eficace. Chiar analiza prostiei celor 
dinainte e un câştig, dacă o faci ca să eviţi rănirea pe mai 
departe a vieţii altora. 

Credeţi că oamenii pot fi împliniţi și fără să 


aibă venituri mari ori împlinirea deplină se 
atinge doar dacă suntem împliniți material? 


Părintele Francisc Doboş 


Împlinirea este relaţională. Împlinirea materială, 
dacă este lipsită de spiritualitate, este o contradic- 
ţie. Nu pot vorbi despre împlinire dacă împlinirea nu 
este însoţită de Cer, putem vorbi doar de o situaţie de 
bunăstare materială. Adevărata împlinire nu vine din 
proprietăţi — sigur, poate exista acea bunăstare —, dar 
împlinirea vine din relaţie şi din iubire. Iar acestea 
nu ţin neapărat de posesiune. Posesiunile financiare, 
uneori, pot deveni posesiuni diavoliceşti, pot dăuna grav 
sănătăţii relaţionale. 


Părintele Constantin Necula 


Împlinirea deplină este legată de mântuirea 
sufletului. Şi este realizabilă, deplin, în Împărăţia 
Cerurilor. Pare metaforă socială, dar nu este aşa. Un om 
se împlineşte material nu când are, ci când poate dărui, 
fără să aibă rezerve, celui sărac. Fără să simtă că pierde 
când dăruieşte. E un soi de împăcare cu propriile tale 
frustrări care te-au urmat din copilărie, atunci când ai 
fost sărac. Depăşindu-le, te îmbogăţeşti! 

„Nu judecaţi și nu veți fi judecaţi; nu condamnaţi 
și nu veți fi condamngţi,; iertaţi și veți fi iertaţi.” 


(Luca 6:37) 

Ce înseamnă pentru un duhovnic iertarea de 
sine? 


Părintele Francisc Doboş 


Nu există iertare de sine fără să trăieşti iertarea lui 
Dumnezeu. Pentru că oamenii care nu cred în iubirea 
şi iertarea lui Dumnezeu nu reuşesc să se ierte pe ei 
înşişi. Eu nu pot să disociez iertarea de sine de iertarea 
lui Dumnezeu. De aici şi taina spovedaniei, sacramen- 
tul! Atunci când ştii să ceri iertare şi când să primeşti 
iertarea lui Dumnezeu, reuşeşti să te ierți pe tine. Mai 
apoi, iertându-te pe tine, să-l ierți şi pe aproapele tău, pe 
cel care ţi-a greşit. 


Părintele Constantin Necula 


Uf, dificil de zis. Este încercarea de a te ţine 
aproape de Dumnezeu. Ca duhovnic, ai şi tu duhovnicul 
tău. Ţii legătura cu el, te acordezi cu exigenţele vieţii, iar 
când greşeşti, primeşti canonul şi reporneşti căutarea 
Împărăției Cerurilor. Personal, nu prea mă iert când 
greşesc. Părintele meu duhovnic duce o muncă de înger 
ca să mă împace cu mine. Eu nu mă iert uşor. Mai ales 
dacă sunt repetitiv în prostie. 

este un acord continuu Cu 
EI, o poveste cotidiană, vie, 
necondiționată de neputințe. 


Neputința nu face altceva 4 


decât să ne descopere 


“fragilitățile pentru care, deseori, 


Dumnezeu ne iubeşte în mod 
special. 


| 


. 

De ce credeţi că, atunci când iertăm un 
apropiat, avem imediat o stare euforică, o 
stare de bine? 


Părintele Francisc Doboș 


Pentru că am eschivat răul, nu l-am multiplicat 
şi nu am intrat în dinamismul conflictului. Iar starea 
aceea de bine ne pune pe un făgaş de har. Spun adesea, 
în colocviile pe care le am cu oamenii: „Atunci când 
ierți, nu faci neapărat un bine celui care ţi-a greşit, îţi 
faci bine ţie!” Mulţi se blochează şi nu iartă pentru că îşi 
dau seama că cel care le-a greşit nu va preţui iertarea. 
Iertarea celuilalt nu este despre el, ci este despre mine 
sau este despre Dumnezeu în mine. Cel care mi-a greşit 
poate să rămână înverşunat în răutatea lui, în blocajul 
lui relaţional faţă de mine. Poate să nu fie capabil să-mi 
ceară iertare, dar eu să i-o dăruiesc fără să i-o spun, 
atitudinea mea să fie diferită. Asta înseamnă că îmi fac 
un bine enorm mie iertând. Devin ca Dumnezeu. Nu 
intrăm în dimensiunea iertării interlope, în care iertarea 
devine o altă formă de dominare a celuilalt, de legare: 
„Ţi-am iertat datoria, dar îmi dăruieşti întreaga ta viaţă!” 
Asta e o formă diavolicească de sclavie. O iertare doar cu 
interes, o cămătărie relaţională. Şi nu mă refer aici doar 
la bani, ci şi la sentimente. Escrocheria relaţională sau 
sentimentală. Atunci când eşti în aparenţă generos, dar 
un generos îngâmfat. 


Omul care face rău cu „sinceritate”, din convingere, 
are posibilitatea să se convertească. Pe când ipocritul 
care e înconjurat de evlavie, exact ca-n Evanghelie, nu 
vede şi nu are nici capacitatea să vadă că e pe un drum 

greşit. Pentru că s-a umplut de make-up spiritual. E un 
paradox. Omul rău, într-o zi, se poate trezi. Dar ipocritul 
se poate păcăli pe el însuşi şi poate întârzia momentul 
de har chiar dacă este în pragul harului sau în casa lui 
Dumnezeu. Poate deveni chiar pericolul meu, să devin 
ipocrit, înconjurat de toate elementele spirituale, de 
slujirea lui Dumnezeu, de cântarea lui Dumnezeu. Să fiu 
un pericol foarte mare. De ce spune Cristos că păcătoşii, 
prostituatele vor ajunge înaintea voastră în Împărăţia 
Cerurilor? Pentru că, la un moment dat, când vor întâlni 
harul, se vor converti. Eu pot să fiu un „meseriaş” al 
harului, ăsta să devină jobul meu sau vocaţia mea, dar 
să nu intru în har. De aceea am nevoie de mai mare 
smerenie şi să mă convertesc de fiecare dată de la acest 
tip de aroganță spirituală. Smerenia te face să nu mai 
ocupi tu centrul. Tendinţa fiecăruia dintre noi este să 
ocupe centrul. Centrul relaţiilor, al prieteniei, al discuţi- 
ilor. Însă snierenia adevărată te face să hrăneşti viaţa şi 
să-i pui pe alţii în valoare. Există şi smerenie gheboasă, 
falsă, prefăcută, ipocrizie, în fapt. Şi oamenii religioşi 
sunt în pericolul falsei smerenii. Eu însumi sunt în 
pericolul falsei smerenii, al ipocriziei. Omul religios are 
întotdeauna nevoie de convertire. Nu doar oamenii care 
nu sunt în preajma bisericii sau în pragul harului, ci şi 
omul religios. Cristos a întâlnit înverşunare şi împietrire 
tocmai la oamenii care pretindeau că Îl cunosc pe 
Dumnezeu. lar asta pe mine mă face întotdeauna să 
reflectez, să mă rog, ca să mă convertesc cu adevărat. 


Părintele Constantin Necula 


Pentru că ne hrănim bucuriile din bucurarea 
celorlalţi. E nevoie de tihna zâmbetului celor din jur 
pentru a putea gusta din bine. Ştim că, iertându-i, le 

redăm demnitate şi curaj. Or, noi vrem să avem în jur 
oameni demni şi curajoşi, de la care să ne încărcăm 
sufleteşte. Nu e plăcut să locuieşti între oameni supăraţi 
pe viaţă, falşi în fericiri şi ispitiţi să creadă numai în 
puritatea lor, în lipsa lor de greşeală. Nu perfecţioniştii 
au capacitatea de iertare cea mai mare, asta e sigur. De 
unde şi bucuria noastră iertând. E ca şi cum ne-am privi 
în suflet prin iertarea aproapelui. 


Cum ar trebui să ne raportăm din punct de 
vedere al iertării la aproapele nostru atunci 
când suntem jigniţi, șicanați sau poate chiar 
agresaţi? 


Părintele Francisc Doboş 


Cristos ne spune: „Întoarce şi obrazul celălalt!” Nu 
reuşesc să o fac, trebuie să mă antrenez zilnic. Pentru 
că, întorcând obrazul celălalt, pot să-mi dau seama că 
răutatea, şicanarea celuilalt nu sunt despre mine, ci 
sunt despre el. Întorcând obrazul, pot crea o ocazie de 
întâlnire şi de dialog. Asumându-mi o anumită rană ce 
poate apărea, pot deschide viaţa, braţele, unei persoane 
care avea nevoie de întâlnire sau de înţelegere. Iar 
violenţa respectivului nu era decât o formă de căutare, 
de neîmplinire. În fond, o căutare de atenţie, de viaţă, 
de câştig. 

Părintele Constantin Necula 


Cu rațiune vie. Să gândim. Jignirile sunt prilej de 
a descoperi ce cred oamenii despre tine? Nu prea. Eram 
supărat odată, tare-tare, de aluziile idioate ale unui coleg 
preot postate pe pagina sa de Facebook — a fost momentul 
în care m-am rupt de astfel de canale de comunicare —, 
atacând memoria tatei şi insinuând violent şi vulgar 
aberaţii care, la rece, puteau fi subiect de plângere penală. 
Ca preot, nu pot gândi aşa. Dar de, ca om, mă durea. O 
doamnă maturizată prin suferinţa continuă a fiului său 
mi-a spus simplu: „Părinte, ce spune el vorbeşte despre 
el, nu despre tine.” Scurt. Cuprinzător. Lucid. Şicanările? 
Idem, ibidem. În ceea ce priveşte agresiunile, ele trebuie 
tratate atent. Unii cred, de exemplu, că pot agresa pe 
oricine, ca şi cum ăsta a devenit un drept. Eu am trăit 
din plin din.roada modului unora de a gândi libertatea 
de a da cu barda cuvântului în muchia adevărului. Modul 
lor de a fi m-a obligat să revăd modul meu de a fi. Îmi 
repugnă total cei care îţi sparg conturile să te expună sau 
să te amenințe cu adevăruri doar de ei intuite, cei care fac 
din studiourile de televiziune complete de judecată ale 
urii proletare. Nu cred că oprobriul public poate vindeca. 
Cum nu cred nici în funcţia educaţională a penitenciare- 
lor, în ciuda unor eforturi incredibile ale educatorilor de 
acolo. 


A ierta, în aceste cazuri, merge mai departe. O 
inimă bună înseamnă o inimă bravă, de neînfrânt în 
astfel de războaie sterile. E important să nu pui presiune 
pe sufletul tău cu mizerii. Oricum, nu poţi trăi fără să 
ierţi. 

Multe persoane iau lucrurile personal atunci 
când sunt șicanate în trafic, când cineva le 
vorbește mai urât sau chiar când apropiații 
nu le răspund așa cum și-ar dori. Credeţi 
că ar trebui să ne raportăm altfel la aceste 
situaţii, să ne gândim poate că reacţiile 
acestea ne arată de fapt starea interioară pe 
care o au respectivii şi să încercăm să nu le 
amplificăm? 


Părintele Francisc Doboş 


Cei mai mulţi oameni iau personal aceste atacuri. 
Este extrem de greu să rămâizen atunci când eşti înfruntat 
sau atacat pe nedrept. Nu reacționăm cu empatie şi har 
atâta vreme cât nu le-am exersat. Dar poate spune cineva 
că le-a exersat? Prima atitudine este reacția impulsivă, 
iar eu dau mărturie despre ea, îmi este foarte greu să nu 
am o reacţie impulsivă, dar asta nu înseamnă că nu educe 
animalul social din mine. 


Am avut parte de mentori. Nu am fost la un curs 
organizat în timpul seminarului, ci m-am lăsat provocat 
de oameni luminoşi, de mentori. Chiar şi atunci când 
recădeam în instinctul de a reacţiona cu răutate la 
răutate, dura foarte puţin până să conştientizez ce fac şi 
să mă opresc. Provocarea mea este aceea de a micşora 
timpul acordat unui astfel de impuls. Iniţial, vom 
reacţiona şi noi impulsiv, dar să ne antrenăm în aşa 
fel încât să dureze foarte puţin reacţia impulsivă, până 
când aceasta va dispărea. În fiecare dimineaţă o luăm 

de la capăt şi fiecare zi nouă este o altă provocare. Nu 
doar să rezistăm, ci să creăm! Noi nu suntem chemaţi să 
rezistăm răului, ci să creăm binele, să fim proactivi, şi nu 
să evităm obstacolele! 


Părintele Constantin Necula 


Cu un pic mai mult calm. Nu ştiu cum este, 
neavând carnet de şofer. Eu, din dreapta, mă abţin greu, 
dar la volan... Sigur că e o conduită agresivă în trafic, 
ca şi în vieţile noastre. Senzaţia mea este că suntem tot 
mai violenţi, pentru că suntem tot mai obosiţi de vieţile 
proprii. Un pic mai uşor, ne-am face viaţa ceva mai 
uşoară. Amplificarea prostiei altora ne face părtaşi la ea. 


Putem vorbi de anumite limite ale iertării, 
sunt și momente în care trebuie totuși să 
punem piciorul în prag? 


Părintele Francisc Doboş 


Punctul limită nu are de-a face cu iertarea, ea 
trebuie să fie exact cum spune Cristos să iertăm, „de 70 
de ori câte 7”, adică fără întrerupere. Limita nu se referă 
la iertare. De multe ori, trebuie să existe o limită, pentru 
că nimeni nu se duce sau nu se sinucide în răutatea altuia. 
Te vei limita sau te vei delimita. Dacă cineva te provoacă 
şi te loveşte nu înseamnă că în fiecare zi te vei duce acolo 

ca să o iei de la capăt, ca să fii lovit. Cristos a plecat de 
acolo când au vrut să Îl ucidă, când din sinagogă L-au dus 
direct pe buza prăpastiei ca să-L arunce în hău. Limită 
înseamnă să ştim şi să plecăm din locul de răutate. Asta 
nu înseamnă că nu iertăm. Ba da, iertăm, dar deosebim, 
distingem! Iertăm în permanenţă. Limita înseamnă şi 
să ştim să ne ridicăm, să ieşim dintr-o situaţie care ar 
presupune, prin prezenţa noastră, o perpertuare a stării 
aceleia. 


Este frumos să te rogi pentru cel care-ţi vrea răul. 
Evident că este greu, dar este frumos în sensul că, de fapt, 
rugându-mă pentru celălalt, mă rog pentru convertirea 
mea, ca să nu devin înmulţitor al răutăţii prin reacția pe 
care o am. De foarte multe ori, lumea devine rea prin 
reacţia negativă la rău, nu pentru că sunt oamenii răi 
în sine. Iar atunci când mă rog pentru duşmanul meu, 
realizez în mine ceea ce el nu realizează în el. Asta nu 
mă face superior în vreun fel, ci doar mai iubitor şi mai 
înţelegător. Până în momentul în care şi celălalt se va 
opri, la rândul lui, pentru că va fi convertit de reacţia 
mea. Noi, care trăim cu supraomenescul, numim asta 
„dumnezeiesc”! Numai Dumnezeu face asta, dar ne dă şi 
nouă capacitatea aceasta, pentru că numai un om locuit 
de Dumnezeu poate să facă asta. Atunci când nu-mi iese, 
îmi dau seama că nu sunt locuit pe deplin de Dumnezeu, 
că-L mai dau afară din viața mea. 


Părintele Constantin Necula 


Iertarea se dăruieşte tot timpul cu piciorul în prag, 
în pragul raiului. Ea nu se oferă ca pe ceva ieftin, cu 
mediocritatea în gât. Iertarea este un act de aristocrație 
creştină, oferă creştinismului o deschidere cerească fără 

egal. Poate că aşa ne-am pierdut sensibilitatea umană, 
pierzându-ne caracterul hieratic al iertării. Revelarea ei 
a făcut din tot ce a însemnat geneza noastră ca naţiune 
un construct voievodal, ca un dar venit de sus. Acum, în 
epoca roboților, automatele de iertare ne pot învăţa pe 
ce tastă să apăsăm pentru a auzi cuvinte motivaţionale, 
discursuri carieristice ori gogomănii fără sens în iertare 
— violenţa filmelor ne arată că de rău nu scapi decât prin 
mai rău — urcate ca brand de cine-ştie-ce casă de filme 
ori de una publicitară. În taina inimii însă, ştim toţi că 
lumea se fundamentează pe cei care reuşesc să ierte. 


Cât de importante sunt pentru noi iertarea 
de sine și iertarea aproapelui nostru? 


Părintele Francisc Doboș 


Iertarea este o parte esenţială a iubirii. Nu poţi 
să iubeşti fără să ierți, nu există iubire adevărată fără 
iertare. Cu toţii ajungem să greşim, să scandalizăm, 
să rănim. Dacă nu ne-am ierta, am ajunge doar să ne 
devorăm. Iertarea nu trebuie să se răsfrângă doar asupra 
celui care ne greşeşte. Câteodată, pot trăi drame în viaţa 
mea pentru că nu reuşesc să mă iert pe mine. Și nu 
reuşesc să mă iert pe mine pentru că nu-l dau voie lui 
Dumnezeu să mă ierte. 


Iertarea este o parte a dreptăţii, deși, de foarte 
multe ori, noi, oamenii, spunem că dreptate este atunci 
când exerciţi şi o pedeapsă. În dimensiune spirituală, 
relațională, divină, iertarea este o parte a dreptăţii. 

Dreptatea lui Dumnezeu nu este pe baza meritelor. 
Dumnezeu nu mă iartă pentru că merit, ci pentru că 
mă iubeşte. Iată, deci, cum dreptatea este un atribut al 
iubirii lui Dumnezeu, care-mi este solicitat şi mie. Asta 
nu înseamnă că nu trăim elementele noastre de dreptate 
omenească pe pământ, că nu trebuie echilibrate situaţiile 
de viaţă printr-o dreptate care devine şi judecată 
omenească, la tribunal. Dar să nu confundăm planurile. 
Câteodată, dreptatea omenească are mai mult de-a face 
cu pedeapsa decât cu coerciţia. Adevărul şi dreptatea 
fără iubire ucid. Cineva poate să-mi spună adevărul şi 
să mă ucidă. Dumnezeu nu face niciodată asta. Noi mai 
spunem: „Vreau adevărul!” În câte dintre relaţiile noastre 
nu rostim cuvintele astea? „Vreau adevărul!” Adevărul 
fără iubire şi fără iertare produce moartea, nu viaţa! Iar 
noi vrem viaţă, nu doar adevăr! Adevărul în sine nu este 
suficient, dreptatea e întotdeauna relaţională, conţine 
iertare în iubire. Altfel... 


Părintele Constantin Necula 


Iertarea este importantă în vieţile noastre, atâta 
vreme cât transferă în ele puterea iertării Domnului 
Hristos. În fond, nu noi iertăm, ci Hristos din noi ne 
dăruieşte puterea de a ierta. Şi bucuria de a fi iertaţi. Dar 
şi această bucurie se naşte tot din darul lui Isus Hristos. 
E iertarea care naşte pocăință şi descoperă firii noastre 
omeneşti posibilitatea de a se îndumnezei. Cuvinte 
grele pentru omul modern sau postmodern? Fie, dar nu 
înseamnă că nu exprimă realităţi validate de istoria în 
Hristos a lumii. Acum, când ne îmbătăm cu apa chioară 
din SF-uri — pe care unii chiar le cred — şi când publici- 
tatea ţine loc de adevăr şi de cultură a binelui, e dificil 
să vorbeşti în cuvintele „tari” ale adevărului revelat 

şi confirmat istoric. Asta nu înseamnă că trebuie să 
ne schimbăm Scriptura ca să încapă în mintea omului 
modern. Procesul e un pic invers. Şi presupune smerenie, 
cuminţenie şi curaj. Toţi cei care au făcut acest efort ştiu 
despre ce vorbesc. Nu e o lume a viselor ideatice. E creş- 
tinismul real, în care Dumnezeiasca Liturghie, Sfintele 
Taine, viaţa creştină de rugăciune şi postire, de dăruire 
a pâinii săracului şi apă însetatului sunt trepte de viaţă 
pline de Lumina Celui Necreat. 


DESPRE DEP EINDEINULE 


„Toate îmi sunt îngăduite, dar nu toate îmi sunt de 
folos. 'Toate îmi sunt îngăduite, dar nu mă voi lăsa 
biruit de ceva.” 


(I Corinteni 6:12) 


Împăcarea cu tine însuți 


Așa cum ne-o arată studiile astăzi, depen- 
dența de social media este cel mai mare 
pericol al societății moderne. Cum poți să 
ieși din ceva care a fost creat special să te 
ţină prizonier? 


Părintele Francisc Doboş 


Aşa cum scapi de surplusul de calorii, de greutatea 
în plus. Prin antrenament şi prin educaţie, prin disciplină 
şi prin post! Nu putem să continuăm să accentuăm doar 
pe latura postului alimentar. Postul nu înseamnă doar să 
mă abţin de la a mânca anumite alimente. Poate cel mai 
stringent astăzi, pentru noi ca Biserică, este să dezvoltăm 
modalități de morală prin care să provocăm să ţinem 
post de la reţele de socializare, de la sclavia în online. Să 
ţinem post de la fake news, să ne educăm! Să adaptăm 
postul pentru copiii de şcoală, ca să nu ajungă la bulimie! 
Şi la bullying! Să ne gândim cum îi putem educa pe copii 
şi pe părinţi ca să nu devină supraponderali, de la vârste 
fragede! Lipsa de mișcare nu doar neuronală, ci şi fizică! 
Pentru că părinţii muncesc foarte mult, iar copiii rămân 
singuri sau nesupravegheaţi. Realitatea se mută în spatele 
unui ecran, ajungând să nu mai avem relaţii, să delegăm 
virtualului realul! E o pervertire a umanităţii, în fond, 
fără să dăm vina pe instrumente, pe tehnologie. Cum 
ne eliberăm de această sclavie? Prin antrenament! Prin 
disciplină! Cum scapi de kilogramele în plus? Cu furculiţa! 
Adică mâncând mai puţin. Nu pot să devorez totul doar 
pentru că-mi place, îmi face rău! Dar nu este suficientă 
doar furculiţa şi nici nu e de ajuns să mănânc mai puţin. 
Pentru întărirea sistemului meu imunitar relaţional am 

nevoie să fac mişcare, să merg la sală, să mă-ntâlnesc cu 
oamenii, să dezvolt pasiuni şi modalităţi de petrecere a 
timpului liber care să mă facă să-i întâlnesc pe ei, în mod 
real. Asta şi pentru a evita bullyingul din online. Nu doar 
pe cel din şcoli. 


Părintele Constantin Necula 


Nu-i ciudat că exact stăpânii social media ne spun 
cât de mare pericol e social media? Că oameni care au trăit 
în marasmul de valori al minciunii instituite ca ştire fun- 
damentală şi au făcut bani mulţi din asta vin să ne spună 
acum cât de mare este pericolul dependenţei de social 
media? Totul e scăpat de sub control. Sunt oameni care au 
asmuţit cultura media împotriva liniştii care s-a păstrat 
inclusiv în momentele foarte grele ale omenirii. Să acuzi 
un mecanism că e pericolul public numărul 1 înseamnă să 
uiţi oamenii care l-au declanşat ca atare. Cred că devine 
tot mai important să nu căutăm generalizări de sistem. De 
exemplu, fără social media nu am fi avut multe din infor- 
maţiile care ne-au eliberat de ideologii şi dictaturi. Care, 
la rândul lor, s-au folosit de social media pentru a spăla 
pe creier, pentru a fractura societatea. Cum ieşim din 
cercul de fier al dependenţei de dependență? Asta e altă 
discuţie. În general, recomand cultura telecomenzii. Să 
ştii să o stingi, să închizi ceea ce îți provoacă rău, ceea ce 
duce la o amestecătură de valori atât de grave, că anulează 
valoarea. Există un mod anume de a construi o cultură 
media? Sigur da. Nu vi se pare ciudat că ne opunem orei 
de religie şi strigăm după cultură sexuală, dar nu cerem 
deloc să înveţe copiii cum se stinge televizorul, cum se 
evită pornografia şi cum se evită confundarea acesteia cu 
educaţia sexuală cu adevărat? E un proces lung, anevoios, 

de învăţare a principiilor libertăţii în numele libertăţii, şi 
nu al libertinajului. 


Știm că duhovnicii îi ghidează pe oameni, 
în special la slujbe și prin orele de religie. 
Credeţi totuși că biserica ar trebui să fie 
proactivă și să meargă cu mesaje educative 
despre dependențe și către mase, nu doar 
către persoanele care sunt apropiate de 
biserică și, implicit, de cuvântul Domnului? 


Părintele Francisc Doboş 


Nu mai funcţionează cu „Fii cuminte, că-ţi 
taie popa limba!” Sau cum erau în copilăria noastră 
mesajele? „Te bate Dumnezeu!” Nu mai funcţionează 
mesajele de tip: „Dumnezeu = Baubau!” Poate că, în 
trecut, când oamenii aveau o cultură mai precară, 
nu ştiau decât de frică şi-atunci trebuia predicat acel 
„nu trebuie”! Poate ajungea să fie predicată mai mult 
frica de Dumnezeu ca să îi ţii pe oameni într-un 
echilibru, mai degrabă decât o dezvoltare a iubirii faţă 
de E]. Asta o spun adesea: astăzi, Biserica are nevoie mai 
degrabă de pescari decât de păstori! Ce-nseamnă lucrul 
acesta? Că păstorul scoate la păscut oile pe care le are. 
Te îngrijeşti de cei care îţi vin la biserică. Trăim vremuri 
în care nu doar o oaie părăseşte turma, iar Cristos le 
lasă pe cele 99 şi pleacă în căutarea oii rătăcite. Dar ce 
te faci atunci când o singură oaie mai rămâne și celelalte 

99 au plecat? Şi aici devine stringentă cealaltă chemare 
a lui Cristos, cea de pescar, adică noi, ca membri ai 
bisericii, să fim pescari de oameni! Ne trimite în larg, 
să-i pescuim pe oameni de unde se îneacă. Din propria 
viaţă, practic. Și să-i chemăm la lucruri care au sens şi 
veşnicie. Aceasta mă provoacă pe mine, biserică, şi mă 
provoacă pe mine, preot, să mă convertesc. Adică să ies 
din şabloane, să ies din limbajul meu teologic precon- 
fecţionat, liturgic sau de sacristie, pentru a şti să traduc 
Biblia pentru omul de astăzi. Pentru a şti să fiu prezent 
în problematicile contemporane. Altfel, voi risca să fiu 
inadaptat și să-i fac un deserviciu tocmai Celui pentru 
care am serviciu. Nu mă pot plânge că lumea-i departe 
de Dumnezeu dacă eu nu mă apropii de lume. Voi risca 
să mă lovesc sau să mă murdăresc? Da! Dar prefer riscul 
ăsta decât autosuficienţa spirituală de a rămâne doar 
pe prispa bisericii mele aştepând ca oamenii să vină, să 
urce ei treptele. Provocarea mea, ca preot, este să cobor 
eu. Să intru sau să înaintez în larg, cum spune Cristos. 
„Înaintează în larg şi aruncă-ți mrejele!” Pescar, nu 
doar păstor! 


Părintele Constantin Necula 


Ce ştiu eu este că Bisericii îi aparţin cele mai 
straşnice centre şi asociaţii antidependenţă din ţară şi 
că gargara seminarială propusă de ONG-uri specializate 
în învârtirea cuvintelor nu ne va vindeca veci pururi 
de dependenţă! Biserica socotește mereu că omul în 
necaz nu are confesiune ori orientare religioasă, ci e 
om la necaz. Am trăit implicat în proiecte care ajutau 
oameni cu opţiuni de viață atât de diferite, că păreau de 
neadus la acelaşi numitor comun. Am văzut schimbări 
de viaţă prin vindecări de dependențe care i-au readus 

la casele lor, oameni noi. Toată batjocura pornită pe 
Biserică atunci când vorbea despre pericolul alcoo- 
lismului, al dependenţei de droguri ori al jocurilor de 
noroc, se întoarce acum asupra unei societăţi ironice şi 
prost informate. Mii de proiecte ale Bisericii au vizat 
educaţia sexuală şi pentru sănătate, evitarea aban- 
donului şcolar, îmbunătăţirea gradului de siguranţă 
educaţională. Veşti puţine despre acestea în media de 
cancan, dar asta nu e rău. Trustul de presă Basilica, 
Trinitas Radio-TV sau Doxologia, ziarele episcopiilor 
ori foile parohiale au vorbit despre toate acestea, iar 
oamenii maturizaţi sub auspiciile Bisericii ştiu unde să 
caute aceste informaţii. Personal, cred că nici nu putem 
prezenta în amănunt toate programele ori iniţiativele 
prin care Biserica sprijină educaţia -— asta o face în 
permanenţă. Dacă vorbim de proactivismul ei, oare nu 
ar fi bine să vorbim şi de dinamica „ascultătorilor” care 
să caute să afle adevărul? Eu spun mai în glumă, mai 
în serios, că Biserica nu are timp de publicitate pentru 
că munceşte. Pentru toţi oamenii şi în vederea cuprin- 
derii tuturor nevoilor lor. Duhovnicii pot doar inspira 
şi susţine. Dar munca e grea, dificilă şi cere tenacitate 
şi fidelizare în efort. 

Un documentar lansat recent, realizat cu 
contribuţia inginerilor care au creat algoritmii 
rețelelor de socializare, atrăgea atenţia 
asupra dependenţei de social media în rândul 
copiilor. Mai mult, semnala că cei mici, din 
cauza mesajelor negative pe care le primesc 
legat de felul în care ei arată, ajung chiar 
să-și urască corpul sau anumite defecte și să 
dezvolte adevărate traume. Având în vedere 
că fructul interzis este cel mai dorit, cum 
credeţi că ar trebui să se raporteze părinții la 
această problemă? 


Părintele Francisc Doboş 


Există o industrie provocatoare de nefericire 
pentru a hrăni un mecanism economic. Este important 
ca părinţii să conştientizeze din două perspective asta, 
mental şi vital: orice mecanism economic încearcă să te 
facă neîmplinit şi nefericit dacă nu ai produsul pe care ei 
îl comercializează. Asta nu înseamnă că ne face neîncre- 
zători în orice, ci că îi ajută pe părinţi să-şi educe propriii 
copii în direcţia stabilităţii. Afectivă şi efectivă! Că 
această perfecţiune predicată economic este, de fapt, ine- 
xistentă. Cu cât achiziţionăm mai mult, cu atât acest fapt 
creează dependenţă şi nefericire. Iar adevărata plinătate 
şi adevărata fericire vin din relaţii sănătoase, din iubire. 
Nu am ales nici unde să ne naştem şi nici cum să arătăm, 
dar putem să alegem să avem grijă de noi şi de cei dragi. 
Fără să dăm în idolatria make-upului şi a faceliftului. Să 
ieşim din idolatria plastifierii vieţii şi a trupului, să ne 

dăm seama când anumite retuşuri şi înfrumuseţări care 
sunt permise riscă să devină o schimonosire. Să putem 
realiza graniţa care trece de la înfrumusețare la sclavie. 
Pentru că adevărata frumuseţe e întâi de toate relaţio- 
nală, iar mai apoi estetică! 


Părintele Constantin Necula 


Nu doar cercetările recente vorbesc despre riscurile 
la adresa copiilor, în ce priveşte îndesarea lor în media. 
De la MeLuhan încoace ştim toţi că în comunicare se 
înscriu mult mai multe elemente decât emițătorul şi 
receptorul. Din toată experienţa înregistrată în anii 
din urmă am învăţat de la copii cum vor să fie apăraţi 
de excese. În primul rând, prin ocuparea timpului liber 
cu acţiuni de intuiţie şi dezvoltarea creativităţii. Dar ei, 
săracii, nu prea mai au timp liber, nu-i aşa? Le organizăm 
cursuri şi activităţi care credem că le sunt de folos. Un 
efort continuu de a le umple liniştea, de a le-o ghida cu 
orice preţ. Întrebaţi ce vor, copiii mi-au răspuns mereu: 
părinți. Nu manageri de timp liber. Vorbiţi cu ei, uitaţi-vă 
la filme împreună, mergeţi la cinema și povestiţi-le 
despre munca voastră, arătaţi-le ce lucraţi! Bucuraţi-i! 
Onoraţi-i cu orice prilej care merită amintit ca sărbătoare 
de familie. Mă uit disperat cum din şcoală îi ducem la 
afterschool, de la afterschool la alt after-afterschool... 
Nu pot fi „arestaţi”, doar să avem noi loc de întors. Când 
eram copil, mama şi tata au lucrat în schimb invers, ca 
să nu fim lipsiţi de atenţia şi dragostea lor. N-am purtat 
niciodată cheia la gât. Şi asta mi-a ocupat timpul cu 
dragostea lor. Când tata a luat primul TV - o ladă uriaşă, 
râdem şi acum de reacţia mamei, care ceruse ceva mic, 
distins —, am învăţat împreună la ce să ne uităm. Deseori, 
şi programul ne ajuta să ţinem aparatul mai mult stins. 
Nu ratam însă niciun spectacol de teatru ori la teatrul 

muzical, ascultam muzică la pick-up sau mergeam 
împreună să cumpărăm cărţi din librării. Ne prindeam 
când întindeam coarda la cheltuieli şi reveneam la 
poziţia iniţială. Tata zâmbea. Muncea două:trei zile în 
plus şi venea cu cărţile acasă. Într-o astfel de atmosferă, 
formarea noastră — a mea şi a surorii mele — a fost în 
armonie cu dragostea lor. Acum pare că ne concurăm 
cine îşi face mai şmecher copilul. lar mamele-google şi 
tații-google dărâmă echilibrul educaţional dintre copii 
şi profesorii lor, agită spiritele de parcă lectura unui colţ 
de informaţie te face expert. E nevoie de multă răbdare 
în structurarea internă a programului de creştere a unui 
copil. Şi de sfătuire. Inclusiv cu Dumnezeu. 


Tipurile de dependenţă: de jocuri de noroc, 
de alcool, de droguri au la bază aceeași 
cauză — dorinţa de a evada din propria viață 
sau sunt lucruri total diferite? 


Părintele Francisc Doboş 


Eu aş adăuga o altă dependenţă aici: pornografia! 
Este incredibil, toate acestea: pornografia, drogurile, 
alcoolul au la bază o carenţă profundă de umanitate şi de 
relaţie adevărată. Nu ştiu care este cea mai mare dintre 
ele: drogurile, alcoolul sau pornografia? Dar sunt atât de 
larg răspândite, oricât ne prefacem că nu le-am vedea. 
Să ne dăm seama de sclavia de pornografie, pentru că nu 
mai avem relaţii sănătoase, cu propriul trup, cu trupul 
celor pe care-i iubim. Ce mascăm atunci când ne 

Avem nevoie de călăuzire, de 
„îndrumare, de duhovnic. Biblia nu 
funcționează de la sine. Putem 
„trata Biblia în moda superstițios, 
mecanic, dar Biblia funcţionează 
comunitar. O putem trăi şi citi 
acasă, dar ea ne formează în 


comunitate şi în comuniune. Ne 
rugăm către Tatăl nostru, nu către 
Tatăl meu. 


Părintele Francisc Doboș și Părintele Constantin Necula 


drogăm? Căutăm senzaţionalul, nu senzațiile care vin 
din gingăşie, din întâlnirea reală dintre două persoane. 
Dau un exemplu pe care-l regăsim în viaţa tinerilor. În 
weekend, au nevoia de a merge în club. Multe dintre 
aceste cluburi devin loc de „iubire, muşcă şi fugi!”, de 
promiscuitate. În multe cazuri, frecventate de persoane 
care nu-şi dau răgazul să stea cu ele însele, care ajung 
să acopere golul din interior cu plinătatea zgomotului, 
cu mimarea generozităţii, a bucuriei. Nu neglijez şi nici 
nu dau la o parte orice formă de distracţie, dar conşti- 
entizez că, în anumite situaţii, e doar o fugă de sine. 
Mimăm fericirea, acoperind neîmplinirile şi nefericirile 
noastre! 


Părintele Constantin Necula 


> 


Nu. Dependențele nu exprimă doar încercări de 
evadare, ci şi de predare dinaintea unui destin pe care 
oamenii — bărbaţi şi femei — îl cred irevocabil. Sunt diverse 
argumentele dependenţei, cred că nici nu pot fi reduse. 
E ca în Micul Prinț, când puştiul-minune îl întreabă pe 
beţiv de ce bea şi el răspunde simplu: „Beau de ruşine că 
beau.” Acum să ne lămurim. Sunt unii care sunt violenţi 
fără motiv şi sunt dependenţi de această violenţă, alţii 
depind de jocuri de noroc, ei zic de plusul de puls, de 
adrenalină din jocuri. Mă tot gândesc cum Dumnezeu le 
creşte adrenalina la păcănele, e penibil. Mai curând cred 
că le creşte pulsul când constată cât pierd. Neurologii 
unguri s-au dus anul trecut la primul-ministru şi i-au 
povestit cât de grav afectează jocurile de noroc siguranţa 
mentală a tineretului. În contextul acesta, Orban a scos 
din ţară toate gropniţele de visuri false. Au reacționat 
vehement unii, dar adevărul e că, din când în când, ar 

trebui să fie făcută curăţenie şi prin astfel de locuri de 
exploatare a slăbiciunii umane. 


Apoi, mai este un aspect, de pedagogie socială. 
Acum s-au mai temperat, dar ani întregi nu vedeam 
film, meci ori emisiune de divertisment fără o sarabandă 
de reclame la ţigări şi alcool. A luat mult să înţelegem 
pericolul unor astfel de reclame şi parcă şi mai mult să-l 
blocăm mediatic. Nu spun că de aici se trag comporta- 
mente care contribuie la acceptarea dependenţei drept 
normalitate, că pe un copil, dacă-i arăţi simplificând 
moral, îl poţi face să eşueze sufletește. Sunt atât de multe 
segmente care se pun în mişcare iregulată la momentul 
instituirii dependenţei, încât trebuie timp de de-con- 
strucţie şi reziliență pe care, din nefericire, lumea nu-l 
acordă pentru însănătoşirea omului-dependent. 


Poate o persoană dependentă să regă- 
sească credinţa și încrederea în puterea lui 
Dumnezeu pentru a se vindeca? 


Părintele Francisc Doboş 


Întotdeauna! Dar pentru asta, pentru regăsirea 
credinţei şi a încrederii în puterea lui Dumnezeu, avem 
nevoie de întâlniri reale! Îl întâlnim pe Dumnezeu 
pentru că întâlnim oameni de-ai lui Dumnezeu, care nu 
se regăsesc doar în biserică. Se regăsesc într-un prieten, 
se regăsesc în propria familie pe care am neglijat-o. 
Poate avem nevoie să ne dăm cu capul de pragul vieţii, 
să ne trezim că aveam totul acolo de unde am plecat 

şi nu am ştiut să prețuim. Până şi răzvrătirile noastre, 
chiar dacă nu sunt de adolescent sau de tânăr, pot deveni 
ocazie de convertire şi de întâlnire. Mă gândesc aici şi 
la tinerii — la un moment dat copii — care au crescut 
cu Dumnezeu, care veneau la biserică, la Liturghie, 
dar care mai apoi s-au îndepărtat, s-au răzvrătit, s-au 
supărat atât pe familie, cât și pe Dumnezeu, pe biserică 
şi pe preoţi: „Că sunteţi toţi la fel!” — acesta este cel 
mai des întâlnit reproş. Și eu m-aş scandaliza, ţinând 
cont doar de cazurile de pedofilie! Şi-aş fugi văzând 
cu ochii! Dar, mă-ntreb, unde să fug? Mă gândesc cu 
întrebarea lui Cristos: „Vreţi oare să plecaţi şi voi?” 
Şi dacă plec, unde mă duc? Credinţa nu poate fi trăită 
decât din interior. Degeaba mă supăr pe toţi cei care 
au făcut rău, eu sunt cel care trebuie să înceapă să se 
convertească, să devină acea lumânare a vieţii sale, 
aprinsă de la flacăra veşniciei lui Dumnezeu. Dacă fac 
asta cu mine; cineva din jurul meu va observa, va simţi 
şi va dori să se-aprindă la rândul său de entuziasm, 
de căutare, chiar şi printr-o criză. Şi da, spun clar şi 
răspicat că toate dependenţele pot fi convertite. Dar 
nu trăgând de dinte, aşa cum spuneam mai devreme, 
nu rămânând ştirb. Pentru că, atunci când încerc să 
dau la o parte un viciu, o dependenţă, nu o pot da la o 
parte cu uşurinţă. Dependenţa, lucrul negativ din viaţa 
mea se dau la o parte numai atunci când creşte ceva 
pozitiv în locul lor. Noi, oamenii, ne luptăm ca să ne 
eliberăm de lucruri negative. Dacă doar ne luptăm să 
dăm negativul la o parte, el ne va năpădi şi mai mult. 
Nu asta este soluţia, să eliberez doar răul din mine, ci 
să fac să crească binele. Atâta vreme cât fac să crească 
binele, relaţiile sănătoase, viaţa, lumina, nu va mai fi 
loc de atâta rău. Nici în mintea mea, nici în online-ul 
meu, nici în pornografie, alcool, droguri. Devieri rela- 
ţionale. Pentru că voi întâlni viaţă adevărată, care nu 
e plictisitoare deloc. Doar diavolul mă face să cred că 

lucrurile spirituale sunt plictisitoare, că adevărata viaţă 
e în club, e la liniuţe, fie cele de pe o masă dintr-un club 
sau la liniuţele întrecerilor ilegale cu mașini. Am întâlnit 
oameni care s-au convertit, pe alţii care s-au reîntors, 
care duc încă o luptă cu ei, cu propriile patimi. De multe 
ori, nu trebuie judecaţi cei care se întorc şi care cad 
din nou. Pentru că ei sunt ca şi mine, care fac aceleaşi 
greşeli mărunte, zilnic. Nu-mi propun să le repet, îmi 
propun de fiecare dată să renunţ la a le mai face, dar 
tot acolo mă-ntorc. La păcate suntem atât de plictisi- 
tori, nu suntem creativi deloc. Tocmai de aceea oamenii 
trebuie însoţiţi, nu judecaţi! Iubiţi, şi nu condamnaţi! 
Fiecare ştie ce luptă duce cu propria viaţă. Nu ştiu şi nu 
pot judeca lupta interioară sau sclavia de o patimă sau 
de alta a unuia sau a altuia. Pot doar să fiu prezent. Să 
devin prezenţă şi cuvânt al lui Dumnezeu prin acţiunea 
mea, prin prezența mea. 


Părintele Constantin Necula 


De foarte multe ori, omul, când îşi restaurează 
voinţa pentru a ieşi din dependenţă, se reîntâlneşte şi 
cu valorile care dau sens vieţii. Încrederea în Dumnezeu 
este un aspect din acest fenomen al redobândirii axului 
vieţii. La această încredere se adaugă încrederea 
în semeni şi în sine. Ele cresc împreună. Omul are 
nevoie de om ca să poată să fie om. Şi pentru aceea, 
de exemplu, sunt importante grupurile de terapie şi 
suport, pentru a revela omului că nu e în singurătate 
în lupta aceasta dificilă. Lupta cu orice dependenţă 
nu poate fi dusă de unul singur. Am constatat de 
ani şi ani că nu e suficientă credinţa, ci la ea trebuie 
adăugată multă, foarte multă muncă. De aici şi una 
dintre lecţiile prime pe care le-am învăţat în terapie. 

Construirea echipei multidisciplinare, în care tehnicul 
se îmbină cu spiritualul. De exemplu, pentru Crucea 
Albastră din România, specificul ei, recunoscut inter- 
naţional deja, este acela că în terapie se îmbină şi 
catehizarea, şi rugăciunea, şi meditaţia la cuvântul 
Scripturii. Desigur, toate acestea se adaugă caracteru- 
lui tehnic de psihoterapie. Şi la el se adaugă logoterapie 
sau terapia prin artă. Trebuie să spun însă că în echipă 
o includem şi pe bucătăreasa care oferă mâncare bună 
şi variată celor care îşi caută vindecarea de dependenţă. 
Nu glumesc. Devine important să ştim ce avem de făcut 
şi cum avem de acordat suport. 


DEPRESIA 
SI ANXIETATEA 


„Pace vă las vouă, pacea Mea o dau vouă, nu 
precum dă lumea vă dau “tu. Să nu se tulbure inima 
voastră, nici să se înfricoșeze.” 


(loan 14:27) 


Împăcarea cu tine însuți 


Un studiu recent publicat și în cartea 
Antidot pentru depresie. Beneficiile spiritua- 
lităţii asupra sănătăţii mintale a autoarei Lisa 
Miller arăta cât de importantă este credința 
în raport cu nivelul anxietăţii sau chiar cu 
cel al depresiei. Conform acestui studiu, 
persoanele care au credinţă sunt mai puțin 
anxioase și, implicit, mai puţin depresive. 
Cum comentaţi acest lucru? 


Părintele Francisc Doboș 


Găsim depresie peste tot. Persoanele religioase 
suferă de depresie. Fiecare dintre noi, la un moment 
dat în viaţă, trece prin secvenţe depresive. E imposibil 
să nu le atingem, mai mult sau mai puţin. Nimeni nu se 
poate considera atât de lipsit de neliniști, de griji care 
să nu-l ducă la graniţa simptomelor legate de depresie. 
Dacă nu chiar la graniţa depresiei. Se întâmplă să fie 
persoane credincioase, preoţi, de ce nu, care să trăiască 
depresii. Consider că depresia are legătură cu un grad 
ridicat de singurătate şi de abandon. Poate nesiguranţă. 
Și aici mă gândesc la Evanghelie. Evident, toţi am auzit 
de Învierea lui Lazăr. Mântuitorul l-a înviat pe Lazăr, 
dar până atunci, familia lui Lazăr erau prietenii lui Isus. 
Marta, Maria şi Lazăr: trei fraţi. Dintre cei trei, Maria 
este cea contemplativă, cea care rămâne la picioarele 
lui Isus, care îi asculta cuvântul, care a ales partea cea 
bună, aşa cum ne spune Evanghelia. Maria e cea care e 
predispusă la depresie. De fapt, persoanele introverte, 
cu o trăire interioară profundă — nu doar de credință — 

sunt predispuse la depresie. Oamenii activi şi, am putea 
spune, oamenii simpli, ajung mai greu la depresie. 
Familiile care nu au neapărat o profunzime interioară de 
nebănuit ajung să evite depresiile uneori şi printr-o ceartă 
„sănătoasă”, dacă poate fi vorba de aşa ceva. Şi iarăşi, 
sub formă de observaţie, nu prea am observat depresie 
accentuată la persoane active, muncitoare, la oamenii 
simpli. Asta nu înseamnă mult, dar e de o importanţă 
majoră pentru noi ca societate, când începem să fim 
foarte selectivi şi profunzi în anumite momente, dar de 
o profunzime fără veşnicie. Depresia este legată de lipsa 
veşniciei şi a iubirii. Chiar şi-n omul care crede. Aparent, 
nu este o credinţă convertită. Noaptea spirituală a existat 
şi-n viaţa multor sfinţi — Sfânta Tereza de Avila, Sfântul 
Ioan al Crucii —, nu îi leg neapărat de depresie ca şi cum ar 
fi trecut prin asta, dar au fost oarecum la limita credinţei. 
Când nu Îl alegi pe Dumnezeu, te simţi abandonat. Sen- 
timentul că 'nu ştii dacă ai făcut bine, dacă acesta îţi 
este drumul. Faci câteva calcule şi îţi dai seama că sunt 
prea puţine roade comparativ cu investiţia. Evident, 
mă refer la planul spiritual, relaţional, cu Dumnezeu 
sau cu oamenii. Când ajunge o persoană religioasă să 
trăiască depresia? Când nu şi-a convertit credinţa. Asta 
înseamnă că putem trăi o credință pe pilot automat, fără 
să-L întâlnim pe Dumnezeu. Şi mă întorc la Evanghelie. 
Marta, Maria şi Lazăr. Când Cristos i-a vizitat, Marta cea 
activă i-a spus Mântuitorului: „Doamne, nu-Ţi pasă că 
soră-mea m-a lăsat singură să servesc? Spune-i să mă 
ajute!” Maria era cea contemplativă, cea introvertită. Şi 
atunci când a murit Lazăr, Maria a intrat în ce numim 
noi acum, cu criteriile noastre, în depresie. Dar tocmai 
pentru că avea acea interioarizare, a avut puterea să se 
lase chemată de Dumnezeu, de Isus, să iasă din depresie 
şi să asiste la experienţa învierii fratelui ei. Pentru un 
om credincios, chiar dacă atinge acest stadiu, ieşirea din 
depresie e mult mai uşoară. Pentru că te agăţi de veşnicie. 

Te agăţi de lucrurile care contează. Depresia profundă 
este legată de o lipsă de sens, de o lipsă de speranţă, de o 
lipsă de iubire. 

Fiecăruia dintre noi îi este permis şi recomandat 
să apeleze la specialişti în cazuri grave. Există şi preoţi — 
psihologi în Italia, în multe alte țări. Pentru a nu confunda 
domeniile, planul spiritual cu cel psihologic. Ele se 
întrepătrund de foarte multe ori. Dar să nu trimitem la 
psiholog pe omul care are nevoie de viață spirituală. Şi să 
nu trimitem la preot pe unul care are nevoie de consili- 
erea psihologică sau de un alt specialist. Uneori chiar şi 
de psihiatru. Nu poate vindeca preotul ce poate vindeca 
medicul. Aici sunt elemente complementare şi speciali- 
zări complementare. 


E greu de multe ori de făcut diferenţa, dar cu 
siguranţă am întâlnit. Și ceea ce am întâlnit au fost oameni 
care aveau mai degrabă nevoie de Dumnezeu şi credeau 
că e doar o problemă cu sufletul lor, cu psihicul lor. Noi 
ajungem să avem lipsuri, carenţe psihologice pentru că 
experimentăm lipsuri relaţionale. De fapt, problemele 
noastre pleacă de la relaţii — cele din copilărie, cele 
actuale, relaţia noastră cu propria persoană şi, în mod 
special, relaţia cu Dumnezeu. Evident, acolo unde e o 
relaţie profundă cu Dumnezeu, se vindecă rănile muit 
mai uşor. De asemenea, se pot întâlni cazuri de depresie 
sau de probleme psihologice la oameni religioşi care 
au transformat trăirea lor religioasă într-o superstiție, 
nu credință adevărată. Sau o trăire a credinţei în formă 
oarecum deviantă, încercând să-şi rezolve problemele 
psihologice cu un automatism spiritual. Nu funcţionează 
aşa. 

Revenind la cei trei fraţi şi la vizita lui Isus — Marta 
cea activă, care se plângea de cea contemplativă, de 
Maria. Cine ne ajută să ieşim din depresie? Persoanele 
active! Nu pentru că ne dau imediat reţeta, dar ne pun 

la treabă sau ne iau la sport. Ne introduc în viaţă. „Vino 
cu mine, mergem împreună, facem o excursie, facem 
o excursie interioară, mergem la biserică.” Persoanele 
depresive sunt luate din patul lor, iar aici mă întorc tot la 
exemplele din Evanghelie: persoane paralizate pe patul 
lor de suferinţă sunt vindecate de prieteni, de apropiaţi, 
atunci când se lasă interpelate, sunt reintroduse în viață 
de persoane active. Marta a ajutat-o pe Maria. Şi, de 
fapt, toţi trei au nevoie de convertire: Maria, cea interi- 
orizată, un spirit introspectiv, cu elemente contempla- 
tive, Marta, care se plângea că sora ei nu o ajută, a avut 
nevoie de convertire. Maria nu a trebuit să devină Marta, 
o persoană superactivă, să-şi înlocuiască sensibilitatea 
profundă printr-o hiperactivitate. Iar Marta a trebuit 
să se convertească şi ea, nu să devină o altă Marie. Nu 
trebuie să devenim o altă persoană, ci să fim o persoană 
mai bună, mai profundă, mai atentă decât cea care eram 
ieri. De aici apar problemele noastre: vrem să fim ca alţii, 
nu ca noi înşine. Şi, în felul acesta, putem risca să nu mai 
întâlnim darurile lui Dumnezeu în noi pentru că suntem 
concentrați pe viaţa altora, pe aparenta fericire a altora 
sau pe buna realizare, pe succesul altor persoane, care 
de multe ori e aparent. Nimeni nu ştie ce ascunde, ce 
maschează fiecare pentru a nu arăta propria suferinţă şi 
propria greutate în viaţă. De multe ori, pe plan social, 
ieşind din casă, ne asumăm o imagine publică, nu vrem 
să expunem toate durerile, luptele interioare. Fiecare 
duce propria luptă, care devine propria convertire. E o 
luptă cu propria persoană. Să nu mai ducem războaie 
relaţionale cu alţii. Ci să începem de la noi. Maria a 
trebuit să se convertească prin ajutorul Martei. Marta 
a avut nevoie de convertire şi de interiorizare, de a nu 
intra în activism. Deci, să nu ajungem doar să facem, 
ci să ţinem cont de tot aspectul relaţional al vieţii. De 
la Maria a învăţat acest lucru. Relaţiile ne salvează. 
Prietenii ne salvează din depresie. De fapt, Dumnezeu ne 

salvează din depresie prin prieteni, prin apropiaţi şi prin 
duhovnici, dar şi prin psihologi. 


Părintele Constantin Necula 


Mi-a îngăduit Dumnezeu să trăiesc în repetate 
rânduri printre oameni încercaţi de depresie, anxietate, 
angoasă... Sunt tururi de forţă pentru orice suflet. Grele. 
Unele de-a dreptul ucigaşe de suflet. Am constatat că 
un fundament spiritual poate ajuta, dar — îmi îngădui 
să o spun pentru că am lucrat deseori pe subiect — nici 
obsesiile pe religios nu sunt floare la ureche în abordare. 
Cred că avem nevoie să ştim cât de mult acceptăm ca 
fiind pozitiv în „spiritualitatea” la care ne raportăm. 
Sunt unii care cred că spiritual înseamnă să crezi în vrăji 
şi semn, să identifici în sughițuri semnele eliberării de 
karma negativă... Sunt convins că nu la o astfel de spiri- 
tualitate se referă Lisa Miller. Pe de altă parte, trebuie să 
admitem că lupta pentru ieşirea din melancolie — prefer 
denumirea clasică dată de psihiatria clasică depresiei — e 
nevoie de sprijin, nu doar de cuvinte meşteşugite. Am 
descoperit de la oamenii încercaţi de boală cât de util este 
să fii încurajat, susţinut, dar şi cât de importantă devine 
pentru ei grija familiei şi a comunităţii. La depresia socială 
în care ne scăldăm noi acum, pandemie, constatăm că 
valorile spirituale au constituit schele reconstruirii 
comunităţilor şi normalizării culturii comunicării, că în 
ceea ce priveşte restaurarea în bine a unui om nu poţi 
face nimic fără binele la care să-i raportezi revenirea. Am 
descoperit cât de importante sunt dialogul cu bolnavii, 
articularea valorilor etice în actul medical şi comunica- 
ţional. Ele fac parte din bagajul de educaţie spirituală a 
omului, chiar şi a celui modern. Sunt mijloace, simpie şi 
sigure, de vindecare şi suport. Nu dau greş tocmai peniru 

că încercate în timp s-au perfiecționat şi pot fi dezvoltate 
foarte atent. Credința omului este un dar şi se desăvâr- 
şeşte în acord cu dialogul de credinţă în care se aşază cu 
celălalt. Omul de lângă el. 


Vedem deseori în filme cum oamenii 
de rând depășesc blocajele emoţionale 
confesându-se preoţilor și cerându-le 
acestora sfatul. Cât de des v-aţi întâlnit 
cu această situație și ce le-aţi recomanda 
oamenilor din acest punct de vedere? Ar 
trebui să apeleze mai des la această soluţie, 
în special cei care nu-și permit să apeleze la 
un psihoterapeut? 


Părintele Francisc Doboș 


Ca să fac o glumă, la preot nu vii pentru că e gratis. 
Și. nici la psiholog nu te duci fiindcă plăteșşti — serviciile 
ar fi oarecum complementare. Revenind la seriozitatea 
abordării şi a întrebării, aici sunt minunile cele mai mari, 
pe care le face Dumnezeu și prin prezenţa, prin cuvintele, 
prin acţiunea mea cu oamenii. Şi cu atât sunt minunile 
mai evidente, cu atât eu sunt mai incomplet, îmi dau 
seama. Sunt atât de uman, uneori mai slab decât cei 
care vin să ceară ajutorul. Cu toate acestea, Dumnezeu 
îmi trece prin vene, prin suflul cuvintelor şi devine Duh 
Sfânt, iar eu realizez lucrul acesta. Minuneagcea mai 
mare pe care o resimt uneori e că, atunci când îi ajut 


254 


Împăcarea cutine însuți 


pe alţii, de fapt, mă ajut şi pe mine. Atunci când predic 
oamenilor în biserică, îmi predic şi mie. Pare paradoxal, 
dar este adevărat. Este constantă această experienţă a 
preotului care nu este doar un activist al sacrului, adică 
un om care doar face, ci care ştie să asculte durerile şi 
problemele oamenilor. Şi tocmai pentru că ajunge să 
trăiască şi să le experimenteze nu doar din viaţa altora, 
ci şi din viaţa proprie, în această forjare interioară 
care devine convertire, un preot spiritual, care trăieşte 
profund, ajunge să provoace minunile lui Dumnezeu 
în viaţa celorlalte persoane. Asta ca nu cumva să cad în 
ispita de a spune că realizez eu minunile. Nu sunt eu, nu 
am niciun merit, eu provoc în inima celorlalţi minunile 
pe care le face Dumnezeu. Evident, cu prezența mea, cu 
cuvintele mele, cu viața mea. Este experienţa de transfor- 
mare cea mai profundă atunci când simţi că învii oameni. 
Oraşele noastre, uneori şi casele noastre, sunt pline de 
cadavre ambulante. Şi să-mi fie scuzată expresia, dar 
ne ducem carcasa fără suflu uneori. Şi alergăm, dar nu 
avem bucurie, nu avem speranţă. Întâlnirea cu iubirea, 
întâlnirea cu prietenii, reîntoarcerea în viaţă înseamnă 
ieşirea din depresie. Nu ne suntem suficienţi singuri, nu 
rezolvăm problemele de unii singuri. Problemele noastre 
se rezolvă relaţional. Întotdeauna. Pentru că Dumnezeu 
l-a creat pe om la început, bărbat şi femeie. Nu a creat 
un singur om. De aici, nevoia de celălalt. Noi fugim de 
oameni pentru că ei, în accepțiunea noastră, ne pun în 
pericol, sunt răi. Cunoaştem refrenele pe care le folosim 
adesea. Dar soluţia la toate problemele noastre sunt tot 
oamenii. Oamenii îndumnezeiţi, convertiți, înfrumuse- 
ţaţi de întâlnirea cu Dumnezeu. Asta experimentează un 
preot atunci când spovedeşte o persoană. Există metoda 
de spovedanie a oamenilor care vin şi descarcă sacul. Şi 
este foarte bine. Este o taină. Omul, în sacramentul măr- 
turisirii, al spovedaniei, primeşte iertarea lui Dumnezeu, 
nu a preotului. Dar mai există şi celălalt aspect al 

duhovnicului, al preotului care, dincolo de descărca- 
rea sacului, îl ascultă pe om în profunzime. Și parcurge 
împreună cu penitentul respectiv, cu persoana care vine 
şi-şi încredinţează viaţa, sufletul, toate cărările pe care 
aceasta le parcurge. Şi, de foarte multe ori, nu am făcut 
altceva decât să deschid lumina sau să deschid câte o 
fereastră. Sau să deblochez câte o uşă. Uneori, să pun 
întrebarea care trebuie. Ne blocăm pentru că rămânem 
cu întrebările noastre. Iar Dumnezeu ne convertește 
atunci când ne schimbă întrebările. Rămânem obsedaţi, 
cu multe întrebări care ne afundă. Pentru că nu punem 
întrebările care trebuie vieţii noastre. Și nu le punem 
cui trebuie. Așteptând răspunsul de la Dumnezeu, când 
răspunsul trebuie să-l dau eu. Evident, tot cu harul lui 
Dumnezeu. Sau aşteptând răspunsuri de la oameni, când, 
de fapt, trebuie să vină din dialogul meu cu Dumnezeu. 


Experienţa cu durerea oamenilor este mistui- 
toare. Și nu o pot trata neutru. Mă implică şi'mă 
consumă. Este experiența mea de preot, de spital, în 
timpul anilor mei de studii în Toscana, la Siena, iar 
mai apoi vin exemplele concrete - oriunde, în orice 
parohie unde stai de vorbă şi întâlneşti oameni. Și aici, 
în parohie la Sacr6-Coeur, stau de vorbă cu oameni, fie 
că vin ei la parohie, fie că merg eu acasă la ei. Și după 
jumătate de oră, o oră sau două, îți dai seama că s-a 
întâmplat o minune. Eu ştiu, simt lucrul acesta. Ei 
realizează de-abia după. Și este minunat să vezi cum 
lucrează Dumnezeu atunci când Îi dai voie.. Evident 
că mă consumă, este o oboseală profundă după astfel 
de întâlniri pentru că simţi că te-ai dăruit cu totul, că 
îţi pasă de oamenii pe care-i întâlneşti. Nu poţi prelua 
asupra ta, ca preot, toate problemele lor, pentru că 
te-ar dărâma, sunt atât de multe persoane. Dar asta nu 
înseamnă că nu intru profund în viaţa lor atunci când 
îi ascult. Pentru că în termeni tehnici, duhovniceşti, 


256 


De aici apar problemele noastre: 
vrem să fim ca alții, nu ca noi 
înşine. Şi, în felul acesta, putem 
risca să nu mai întâlnim darurile 
„lui Dumnezeu în noi pentru că 
“suntem concentrați pe viața altora, 
pe aparenta fericire a altora sau 
pe buna realizare, pe succesul 
altor persoane, care de multe 
ori e aparent. Nimeni nu ştie ce 
ascunde, ce maschează fiecare 
pentru a nu arăta propria suferință 
și propria greutate în viață. 


Părintele Francisc DOD. 
ua ir 


în m. 

beneficiem de „servo-direcţie” spirituală. Şi nu trebuie 
să tragem de volanul vieţii celorlalţi şi să mai punem 
şi picioarele în prag. Altfel nu am face faţă. Beneficiem 
de „servo-direcţia” Sfântului Duh şi e nevoie doar să 
tragem de volan sau să fim pe barcă şi să facem doar un 
minim efort, dar să ştim direcţia în care să îndreptăm 
roţile sau parâma de la barcă, pentru a pune barca vieţii 
fiecăruia cu pânzele în direcţia suflului Duhului Sfânt. 


Părintele Constantin Necula 


Fiecare dintre noi — preot, psiholog, psihotera- 
peut, psihiatru... — avem îngăduinţa lui Dumnezeu în a 
ne exersa vocaţia de susținere a celui aflat în necaz. Sigur 
că dinaintea preoților trec mult mai mulţi oameni decât 
prin cabinetele de psihologie. Și e firesc aşa, pentru că la 
spovedanie vin oamenii şi pentru a descărca lucruri care 
nu ţin de psiholog şi pentru a avea, de exemplu, acces 
la taina euharistiei. Nu avem de a face cu o simplă con- 
sultanţă, cum ar crede unii, ci cu un schimb de harisme. 
Dacă duhovnicul e înţelepţit de Dumnezeu, el poate să 
transmită omului încrederea de care are nevoie ca să ur- 
genteze ieşirea din criză, să-şi asume această sarcină 
în împreună-lucrare cu harul lui Dumnezeu. E limpede 
că Dumnezeu nu ne vrea nici neghiobi şi nici miopi la 
dramele din jur şi cred că faptul că studenţii la Teologie 
caută să urmeze cursuri de psihologia dependenţei ori 
de vindecare a traumei denotă înţelegerea primatului 
culturii în domeniu şi obligă la articularea acesteia cu 
valorile spirituale. Nu cred în psihologia ortodoxă, ori 
catolică, ori creştină. Cred în psihologul care, trăind 
credinţa, nu produce baliverne, ci munceşte împreună 
cu „clientul” său şi se pune la dispoziţia lui Dumnezeu 
în procesul vindecării. A fi preot înseamnă să fii la 

dispoziţia celui care are nevoie de sprijin, de susţinere. 
E una dintre cererile cele mai importante în activitate. 
O poţi face şi o faci având mereu convingerea că, unde 
nu poţi tu, plineşte Dumnezeu. 


Există vreo posibilitate să transformăm 
aceste experiențe negative în experiențe 
benefice pentru noi? 


Părintele Francisc Doboş 


Întotdeauna. Dar ţine de noi şi de intenţia 
noastră. Experiențele profund negative ne pot distruge 
sau ne pot învia. De fapt, toţi trecem prin moarte de 
mai multe feluri. Important e să nu rămânem acolo. 
Asta este experienţa creştinismului. Nu facem altceva 
decât să predicăm pe Dumnezeu care a murit, dar nu a 
rămas acolo, a înviat. Şi ne cheamă şi pe noi să nu mai 
fim cadavre ambulante, adică oameni fără speranţă, 
plini de nelinişti, de depresii, de anxietăţi. Trecem prin 
ele, nu le evităm. Uneori, ne.lovim mai mult, putem să 
petrecem mai mult timp cu aceste răni, alteori pot fi de 
scurtă durată. Dar să ajungem la înviere, să ajungem la 
bucuria vieţii, la întâlniri adevărate care să ne constru- 
iască şi care, de multe ori, să ne salveze de noi înşine. 
De fricile noastre. 

Părintele Constantin Necula 


Uneori, da. De cele mai multe ori, da. Dar sunt şi 
ratări, unele sunt independente nouă. Pentru a nu ne 
depărta de subiect, aş îndrăzni să rămân la cele care au 
nevoie de arderea noastră sufletească pentru a se restaura 
pozitiv. Este nevoie de foarte multă rugăciune, smerire şi 
acordare la voia lui Dumnezeu, pentru a împlini în noi 
aceste recondiţionări. Şi niciodată singuri. Aici, cred, 
rolul duhovnicului este fundamental. Este antrenorul 
tăcut, şi totuşi, prezent. Spectrul pozitivării presupune 
împreună-lucrare cu Dumnezeu. 


Credința oamenilor s-a modificat pe pe- 
rioada pandemiei? Ce ne-a lipsit cel mai 
multîn această perioadă, exceptând relaţiile 
sociale? 


Părintele Francisc Doboș 


Întâlnirea reală, concretă, fizică. Atingerea 
credinţei care înseamnă şi atingerea mâinilor, a 
braţelor, a îmbrăţişării în comunitate. Întâlnirea reală 
dintre oameni care să însemne, de fapt, şi întâlnirea. 
Pentru că întâlnirea dintre noi marchează şi întâlnirea 
cu Dumnezeu. Experienţa pandemiei ne-a cernut. Dacă 
înainte erau mai mulţi care veneau la biserică pe pilot 
automat pentru că trebuia, acum vin la biserică cei 
convinşi, însetaţi de Dumnezeu, care nu-şi rezolvă relaţia 

spirituală doar pe canapeaua de acasă, pe „wi-fi-ul — 
direct cu Dumnezeu -— asta ar însemna o aroganță. Să 
spun că eu am o relaţie cu Dumnezeu e ca în cazul a doi 
îndrăgostiţi — nu pot să pretind ca doar celălalt să vină 
la mine acasă. Iubirea mă poartă spre locul întâlnirii. lar 
pentru un creştin, locul întâlnirii nu este doar propria 
casă. Ci un loc comun, comunitar, acolo unde se găseşte 
biserica, unde se celebrează Sfintele Taine, unde ne hră- 
nim din cuvântul lui Dumnezeu comunitar şi ne ru- 
găm împreună Tatăl Nostru. Unde ne mărturisim 
credinţa, unde ne recunoaştem ca fraţii, chiar dacă nu-i 
cunoaştem personal pe mulţi dintre cei care participă 
la Sfânta Liturghie. Avem nevoie de această întâlnire. 
Pandemia ne-a cizelat. Pe unii i-a mai şubrezit, iar pe 
alţii i-a întărit. Dar fiecare are de învăţat. De învăţat, de 
purificat şi de convertit propria noastră credinţă. 


Părintele Constantin Necula 


Nu îndrăznesc să cred că s-a schimbat credinţa, 
cât manifestarea ei. Oamenii au fost cuminţi în căutări 
şi numai iritabilitatea transmisă prin media, fie-mi 
iertat, şi neatenţia comunicatorilor oficiali au dus la tot 
soiul de malformații ale cordialităţii între oameni. Sunt 
extrem de impresionat de efortul părinţilor de a-şi însoţi 
copiii la şcoala online sau al bunicilor de a tempera 
frica lor. Sunt marcat de modul în care oamenii ne-au 
cerut asistenţa spirituală în situaţii de risc, inclusiv 
sanitar, şi de modul în care corpul preoţesc al Bisericii 
a reacţionat. Fără niciun soi de protocol, preoţii ştiau ce 
să facă şi în ce mod să nu-şi lase turma risipită de frică. 
Nu cred că ne-a lipsit ceva. Ne-au prisosit exagerarea 
şi supralicitarea unor drepturi. M-au rănit comparațiile 
între suferința noastră sub măştile impuse purtării şi 


261 


Părintele Francisc Doboș și Părintele Constantin Necula 


drama, tragedia suferită în lagăre de evrei ori în temniţă 
de anticomuniști. Jignitor pentru inteligenţă. Jignitor 
pentru definirea credinţei. Nu suntem victime oprimate 
decât în măsura în care nu ne cunoaştem drepturile cu 
adevărat. 


Deşi nu s-au mai întâmplat mari dezastre, 
cum ar fi războaiele?, cutremurele foarte 
mari etc., care să genereze mult stres, totuşi 
anxietatea şi depresia sunt la cele mai înalte 
cote. Care credeţi că sunt motivele? 


Părintele Francisc Doboş 


Într-o societate şi o eră care au pariat mare 
parte din realitatea vieţii pe tehnologie şi pe aspectele 
orizontale ale vieţii, depresia este la ea acasă pentru că 
oamenii ajung să constate că sunt însetaţi de infinit, 
iar tehnologia, toate descoperirile şi călătoriile nu 
ostoiesc setea noastră de infinit şi de relaţii profunde. 
Ne dăruiesc bucurii nebănuite toate călătoriile, 
libertatea de a merge, de a vizita. Dar cine mai ajunge 
să descopere plajele cerului? Sau înălțimile, culmile de 
nebănuit ale trăirilor interioare? Foarte mulţi dintre 
noi mergem în locurile exotice de pe pământ. Dar nu 
din cer. Iar locurile exotice cu plaje, unde ne putem 
bronza sufletul, nu sunt departe de casa noastră. Sunt 


12 Excepţie face, desigur, războiul care se desfăşoară în prezent în Ucraina 
(n. red.). 

la îndemână. Acolo unde primim vitamina pentru 
pielea sufletului nostru. Acolo unde putem respira aerul 
spiritual cel mai pur. Iar acolo este aici — aici, în inima 
noastră, în familia noastră, în comunitatea noastră. 
Scuza că găsim elemente prea umane fie în biserică, fie 
în preoţi nu ţine foarte mult. Pentru că eu sunt la fel de 
slab ca cei slabi, la fel de păcătos ca cei păcătoşi. Eu am 
nevoie de convertire. Pe mine, comunitatea şi oamenii 
care vin să se spovedească, să-şi mărturisească păcatele 
mă provoacă la o trăire interioară mult mai profundă. 
Când aud cu câtă credinţă se spovedesc multe persoane, 
mă ruşinez de mine uneori. Și sunt provocat de către 
oameni să trăiesc profund vocaţia mea. Şi-n felul acesta 
devine reală experienţa din Evanghelie: Marta o ajută 
pe Maria, Maria o ajută pe Marta. Împreună ne ajutăm 
în relaţiile noastre. Să trăim bine şi să ne aprofundăm 
relațiile atât cu Dumnezeu, cât şi între noi. 


Părintele Constantin Necula 


Nu s-au întâmplat în arealul nostru imediat, dar 
tot ce spuneţi s-a manifestat în lumea în care locuim. E 
o curea de transmisie nevăzută a acestor tragedii care 
mișcă motoarele de căutare ale sufletului. Poate că ne 
depresionăm şi de la indiferenţă, nu doar de la prea 
mare valul de informare. Cred că avem de tras şi pentru 
neliniştea lumii, nu numai pentru neliniştea noastră. E 
ca şi cum un nor dramatic, încărcat cu izotopi ucigaşi de 
suflet, se plimbă nestingherit peste sufletele noastre. Iar 
noi insistăm prin nelucrare să ni-l strecurăm în suflet. 

Având în vedere interacţiunea directă pe 
care o aveţi cu oamenii, ne puteţi prezenta 
top 5 probleme ale lor, alături de recoman- 
darile dumneavoastră? 


Părintele Francisc Doboș 


În primul rând, moartea vie. Oameni care mor în 
interiorul lor, nu doar de ciudă, ci de speranţă, de iubire. 
De fapt, aceasta este experienţa anxietăţii şi a depresiei. 
Oameni care se sting. Soluţia este „învierea”. Iar asta 
am experimentat-o la atât de multe persoane! De multe 
ori, am constatat-o, nu pentru că mi-am propus, ci 
pentru că Dumnezeu le-a vorbit prin mine şi eu nu am 
putut mai apoi decât să constat minunea. Aparenta 
minune! Sau prea profunda minune care nu are 
elemente extraordinare. Minunile cuminţi, care nu fac 
gălăgie, sunt acelea care îi transformă pe oameni. Care 
le deschid ochii şi prin care încep să vadă lumina. 
Care le deschid fereastra sufletului şi le schimbă aerul 
încărcat de depresie cu suflul bucuriei. Învierea — asta 
este prima experienţă, şi cea mai profundă. Oameni care 
învie. Au venit pe picioarele lor la biserică, la întâlnirea 
cu preotul sau au venit doar pentru că am vorbit la 
telefon sau pentru că ne-am scris. Ori fiindcă au auzit 
un interviu! Oameni care au înviat. Este experiența cea 
mai profundă. Şi, de fapt, acesta este creştinismul: să-i 
facă pe oameni să învie din morţile lor relaţionale. 


A doua este atunci când oamenilor nu le mai este 
atât de mare frică să sufere. Să trăiască durerea. Şi să 
fie vulnerabili. Pentru că mascăm durerile noastre şi 
arătăm o atitudine de aparentă siguranţă. Creştinis- 

mul adevărat ne ajută să fim vulnerabili. De fapt, asta 
e condiţia umană: eu sunt vulnerabil pentru că nu sunt 
suficient singur. Avem nevoie unii de alţii, avem nevoie 
de iubire pe care nu ne-o putem da singuri. Trebuie să 
mă iubesc pe mine ca să îl pot iubi pe celălalt. Viaţa 
fiecăruia dintre noi nu are sens dacă nu trăiesc o iubire 
pe care o primesc. Nu pe care o pretind. 


Acesta e al treilea element: când oamenii încep 
să se simtă iubiți cu adevărat. Pentru că realizează 
în inima lor un al patrulea element: nu se mai simt 
judecaţi. Şi pentru că nu se mai simt judecaţi, nu mai 
judecă, nu mai intră în atitudinea de a căuta vinovaţi 
peste tot pentru problemele lor. Şi atunci când nu mai 
caută vinovaţi, încep să trăiască bine cu ei. 

A cincea minune sau problemă şi soluţie este 
experienţa profundă pe care o întâlnesc în oamenii care 
vin să se plângă şi să rezolve problemele celorlalţi, dar 
se întorc acasă rezolvând problemele lor. Pleacă de la 
preot rezolvând propria problemă şi nu mai au nevoie 
să îi schimbe pe ceilalţi: familia, prietenii, pe oamenii 
pe care îi rănesc. Pentru că se schimbă ei. La Dumnezeu 
ne ducem certându-ne cu El. Plângându-ne de ceea ce 
nu funcţionează. Și după ce Dumnezeu ne întâlnește 
prin oameni, prin situaţii, după ce începem să vedem 
luminişul, să respirăm curat, nu mai avem nevoie să ne 
plângem de ceilalţi. Se schimbă ei? Nu neapărat, dar 
mă schimb eu şi asta este minunea cea mai mare. Şi 
chiar dacă la Dumnezeu ajungem aşa cum ajung foarte 
mulţi oameni, plângându-se de sănătate, de oameni, de 
propria familie, de proprii prieteni, de ţară, de proleta- 
riat, de conducători, oamenii care ajung cu adevărat la 
Dumnezeu se întorc împăcaţi cu ei înşişi. Dacă te întorci 
împăcat cu tine, ceilalţi se vor schimba pentru că tu 
te-ai convertit. Convertirea, înfrumusețarea aproapelui 
meu depind de convertirea şi înfrumusețarea mea. 

Nu trebuie s-o mai pretind de la el, ci să o realizez 
în mine. Asta este o minune pe care o experimentez 
frecvent. 


Părintele Constantin Necula 


Nu gândesc niciodată aşa asupra problemelor 
oamenilor. Cred că, în fond, problemele lor vizează trei 
direcţii. Relaţia lor cu Dumnezeu, cu sine şi cu oamenii. 
În funcţie de acestea determină, totdeauna împreună, 
soluţiile. Ele sunt simple, dar implică întregul aplomb 
duhovnicesc. Aici nu se poate altfel. 


Să luăm exemplul unui tată alcoolic. Pot eu să 
vorbesc cât vreau cu el, dacă el nu vrea să vorbească şi 
să schimbe ceva la sine. E important să-şi asume 
schimbarea de care are nevoie pentru ca şi cei din 
familie, îngrijoraţii, care de obicei îl aduc la spovedit, 
să se liniştească. Lucrurile acestea se fac împreună, 
tragem toţi la acelaşi ideal. Dar fiecare după puterile lui. 


Altădată, se iveşte drama unei familii cu un copil 
bolnav sau căruia numai ce i s-a stins un îngeraş de 
copil. Nu e uşor să acorzi curajul prin care ei să treacă 
împreună prin dramă. E greu să încurajezi, când tu 
însuţi eşti rănit şi, uneori, de ce să nu o spunem, supărat 
pe Dumnezeu. Abia rugăciunea, reaşezarea în dialog cu 
E] îţi oferă liniştea prin care să cultivi soluţia. 

Gândiţi-vă de câte ori nu s-au transformat în 
drame examenele copiilor. Examene la te miri ce. De 
la admiterea la grădiniţă — Doamne iartă-mă, chiar am 
luat-o razna cu snobismul — la licenţe, dizertaţii ori 
doctorate. Cum poţi să cultivi încrederea lor într-un 
sistem în care au scăpat pe piaţă, cu o inconştienţă 
morală gravă, contrafaceri valorice? Cum sprijini ca 

preot ieşirea din drama unui examen ratat? Aici chiar 
e vorba numai de intuiţie şi rugăciune. In timp, de 
experienţă şi curajul de a da curaj, zâmbind curat. 


Care credeţi că a fost influenţa pandemiei 
asupra oamenilor, ne-a unit mai mult sau 
ne-a făcut şi mai individualişti, răi şi lipsiţi de 
empatie? 


Părintele Francisc Doboș 


Aparent, pandemia ne-a învrăjbit. Pentru că 
ne-a panicat. Iar în panică, reacţionăm cu egoism şi 
instinctiv. Fiecare încearcă să-şi apere propria piele sau 
să-l învinovăţească pe celălalt de eventuale pericole. 
Asta ne-a dezbinat şi ne-a învrăjbit. Și a polarizat 
societatea — cine se vaccinează şi cine nu se vaccinează. 
Ambele tabere vrând să trăiască de fapt, fiecare dorind 
să evite pericolul. Unii vedeau pericolul într-o parte, 
alţii în cealaltă. Chiar dacă pandemia a scos latura 
instinctelor din noi, a fricilor noastre, care ne-au făcut să 
reacţionăm impulsiv, toată această situaţie ne provoacă 
şi un examen de conştiinţă. Pentru că avem toată pro- 
funzimea sufletului nostru care ne spune că nu putem 
continua aşa, într-o junglă relațională, pentru a ne salva 
pielea. Şi sufletul, şi relaţiile, şi sentimentele unde au 
rămas? Noi nu avem doar piele. După perioada de şoc, 
de spaimă, de frică agresivă, intrăm într-o perioadă de 
aşezare. Orice element, orice neputinţă, orice depresie 
pot deveni o ocazie de a descoperi o profunzime mult 

crede în sensuri adevărate ale 
cuvintelor şi ale vieții ca atare. 
„„.Avieții ca Viaţă. Majuscular. Cu 
durere și dragoste deopotrivă, 
Pentru că tot ce petrece omul în 
adâncul său religios trebuie să 
“fie plin de sinceritate şi curăție. 
Aici lumea modernă se pierde. Își 
anulează simţul religios 
printr-un exces de spectacol, 
„de spectacular. 
a EBESă 

mai mare a vieţii noastre — spirituale, relaţionale, cu 
oamenii. Chiar dacă acum vedem elementele negative 
ale pandemiei, din orice aspect negativ, putem să 
folosim îngrăşământul fricilor, depresiilor şi nepu- 
tinţelor noastre pentru a hrăni iubirea şi speranţa. 
Pentru a înfrumuseţa umanitatea noastră. Şi aceasta 
nu vine cu numere mari, nu vine de pe stadion, ci din 
liniştea întâlnirii personale cu Dumnezeu, din comuni- 
tăţile mici care se reunesc cu Dumnezeu cel mare. În 
celebrare, în ascultarea cuvântului la Sfânta Liturghie, 
în tăcerea contemplativă. Pandemii au existat dintot- 
deauna. Conflicte au existat dintotdeauna şi nu s-a 
terminat omenirea. E important să realizăm lucrul 
acesta pentru a nu ne devora. Să ne trezim la iubire 
înainte de a ne consuma. Să ne trezim la iubirea pe care 
o primim, nu doar la iubirea pe care o pretindem, asta 
va înfrumuseţa lumea şi relaţiile noastre! Vor exista 
întotdeauna oameni violenţi, oameni care vor provoca 
conflicte care vor aduce minciună şi care vor manipula 
alți oameni. Dar Dumnezeu S-a întrupat în această 
istorie a noastră şi a plecat de la mărturia apostolilor 
care L-au abandonat, care au fugit de El în momentul 
cel mai greu. Ei au devenit martorii Învierii. Şi la noi 
este la fel, chiar dacă am reacţionat urât. Putem să 
spunem că fiecare dintre noi am întâlnit în pandemie 
viaţa dincolo de moarte şi că Îl trăim pe Dumnezeu. Să 
trăim relaţiile noastre unii cu alţii, nu doar lăsându-ne 
în pace, ci aducând pace şi în viaţa celorlalţi. 


Părintele Constantin Necula 


Pandemia ne-a dovedit că sunt boli mai grave 
decât moartea. Ura, insinuarea răutăţii, clivajul spre 
nedreptate, lipsa de dialog social, lipsa culturii binelui 

făcut sistemic. Au ieşit la suprafaţă, precum la vreme 
de război, îmbogăţiţii din furnituri. Eu aş angaja 
răspundere moral-civică în raport cu câţiva Dinu 
Păturică ce s-au insinuat într-un soi de boierime lipsită 
de cultura darului. Agresivitatea lor în afaceri şi politică, 
lipsa lor de jenă în comportament fac din ei oamenii 
momentului, căţăraţi pe val. Ce e val ca valul trece. 


LE LA RECI 
LA VU 


„Și pacea lui Hristos, întru care aţi fost chemați, 
ca să fiţi un singur trup, să stăpânească în inimile 
voastre; și fiți mulțumitori.” 


(Coloseni 3:15) 

Cum comentaţi dumneavoastră crimele 
comise în numele lui Dumnezeu? 


Părintele Francisc Doboș 


Cred că Dumnezeu a fost doar o scuză pentru 
egoismul oamenilor şi pentru setea lor de putere. Nu 
erau în numele lui Dumnezeu. Erau în numele unui 
Dumnezeu închipuit de cei care provocau conflicte. 
Era o schimonosire de Dumnezeu. Nu contează religia, 
pentru că Dumnezeu niciodată nu ne îndeamnă să 
purtăm conflicte, să ducem lupte cu alţii, ci doar cu 
noi înşine. Dumnezeu nu are nevoie să fie apărat, El ne 
apără pe noi şi pe noi de noi înşine. Deci, chiar dacă au 
fost justificate prin numele lui Dumnezeu, crimele 
au fost comise în nume propriu. Dumnezeu nu ia viaţa, ci 
odă pe a Lui ca oamenii să trăiască. Asta este adevărata 
convertire. Restul este pervertirea lui Dumnezeu şi 
pervertirea religiozităţii. Şi asta se poate aplica atât 
în creştinism, cât şi în alte religii care au comis crime 
folosind numele lui Dumnezeu ca paravan. 


Dumnezeu a fost dintotdeauna manipulat de 
oameni pentru a-şi realiza agendele legate de influență 
şi de putere. Chiar dacă erau cu iubirea lui Dumnezeu 
în gură, pe buze, declarativ, ea nu rezulta din acţiuni. 
Când Dumnezeu este manipulat pentru interese fie 
sociale, fie politice, ajunge să fie pervertit nu doar 
numele Lui, ci şi religia, şi asta nu doar de către cei care 
încearcă să atragă instituţia bisericii în jocuri, în in- 
terese. Dumnezeu poate fi pervertit în inima şi în su- 
fletele altora, încât să refuze religia, biserica. Pentru că 
eu nu trăiesc bine relaţia mea cu Dumnezeu. Nimeni 
nu vrea să trăiască o spiritualitate manipulantă şi 

manipulatoare. De aici simt exigenţa de a nu mă lăsa 
antrenat de nicio provocare. Pentru că societatea este 
atât de polarizată de extreme, de dreapta sau de stânga, 
folosind numele lui Dumnezeu fie pentru a-L lua de 
propria parte, fie pentru a refuza toate elementele 
religioase. Pentru că e ca şi cum Dumnezeu, religia ar 
fi opiul popoarelor. Extremele care distrug umanitatea 
şi omul din noi. Invitaţia mea mi-o fac mie. Nu încerce 
să convertesc mase, ci încerc să mă convertesc pe 
mine. lar dacă cineva simte că trăiesc bine şi bucuros, 
va dori să trăiască ceea ce trăiesc eu. Întâlnirea cu 
Dumnezeu se realizează personal. Şi-mi doresc să fie 
cât mai multe persoane, cât mai mulţi preoţi, duhovnici 
implicaţi activ, care să întâlnească oamenii însetaţi 
de Dumnezeu, dar care să nu se mai lase provocaţi de 
orice fel de extremisme, de stânga sau de dreapta. Să 
nu încercăm să-L convertim pe Dumnezeu pervertin- 
du-L, ci să ieşim noi din pervertirea gândurilor noastre 
pentru a trăi convertirea relaţiilor noastre sociale, de 
familie. Dar şi între popoare, pentru a evita orice tip de 
conflict sau de război. 


Biserica trebuie să spună întotdeauna: „Daţi 
Cezarului ce-i al Cezarului şi lui Dumnezeu ceea ce 
este al lui Dumnezeu!” Pentru ca oamenii să nu mai 
amestece planurile și să se folosească de umerii lui 
Dumnezeu. Asta e valabil atât pentru societate sau 
pentru politică, cât şi pentru mine, ca ierarhie. Să nu 
mă folosesc vreodată de umerii lui Dumnezeu ca să 
mă înalţ pe mine. Întotdeauna va exista acest pericol, 
diavolul mă va ispiti să mă folosesc de poziţie, de 
umerii lui Dumnezeu, ca să fie vorba despre mine, şi 
nu despre Dumnezeu. Toţi suntem ispitiţi. Tocmai de 
aceea, e nevoie să-l dăm voce lui Dumnezeu nu doar 
la nivel instituţional, ci şi la nivelul relaţiei interperso- 
nale. Este nevoie întotdeauna ca biserica să nu permită 

această încălecare a spiritualităţii de către interesele de 
putere. Cu toţii avem nevoie de convertire, iar cel dintâi 
sunt eu. 


Părintele Constantin Necula 


Crimele nu se comentează. Se constată şi se 
pedepsesc. De cele mai multe ori, printr-o pedeapsă. 
De cele mai multe ori pedeapsa fiind o lecţie, pentru a 
înţelege dificultatea în care au fost puși ceilalţi partici- 
panțţi la viaţă prin tensiunea provocată. Personal, sunt 
împotriva oricărei agresiuni şi crimele sunt cele mai 
odioase din acest grup de violentare a liniştii umanităţii. 
Și există, vai, o varietate de astfel de crime, din foarte 
multe unghiuri ale abordării neomenescului din noi. 
Copil fiind, mă voiam criminalist. Datoram asta lui 
Traian Tandin, cu Enigmele Căpitanului Roman, sau lui 
Horia Tecuceanu cu remarcabilul Căpitan Apostolescu. 
M-au luat deoparte criminaliştii pe care îi cunoştea tata 
şi mi-au dovedit că una este crima din cărţi și alta cea 
din teren. Apoi am ascultat mult despre crimele din 
război, am vizitat locuri devenite embleme ale crimelor 
odioase: Auschwitz-Birkenau, Dachau ori Lidice. Ca 
şi fostele temnițe comuniste de la Jilava, Piteşti, Rm. 
Sărat, Gherla, Aiud, Sighetul Marmaţiei. În Ghana am 
vizitat — la Cape Island — un vechi lagăr de expediere a 
sclavilor din Africa de Nord. În Turcia am revăzut locuri 
de martiraj ca şi la Roma ori Ierusalim, în Florenţa și 
Cracovia am căutat urmele ghetourilor. La Paris, am 
stat o zi să înţeleg drama de la Velodrom cu mult înainte 
să fie recunoscut de către autorităţile franceze actul 
dramaticei vânzări a evreilor. În Chile, m-au dus prieteni 
de încredere să văd temniţele lui Pinochet, aşa cum la 
Lyon am plâns la locul martirajului sfinţilor scilitani, dar 

şi al deportărilor din cartierul evreiesc, pe Saâne. către 
Siena, într-un frig cumplit, a mii de ființe umane. Am 
vizitat o serie de locuri marcate ca locuri de ucidere din 
culpă a evreilor români deportaţi în Basarabia şi am 
vizitat mormintele studenţilor cernăuţeni uciși în 1940 
prin trădare de către colegii lor evrei la Cernăuţi. Am 
vizitat complexul opulent al lui Franco de la Valle de 
Los Caidos și m-am închinat siderat dinaintea aminti- 
rilor istorice ale prigoanei războiului civil spaniol de la 
Toledo. Dictatura şi crima pot veni din stânga, dreapta 
ori de jos. De Sus niciodată. Nu este nimic dumnezeiesc 
în a ucide. Pot admite excepţii, rare, disperante. Dar nu 
drept o normalitate. Sunt total neîncrezător în cruciade 
şi mi s-au părut cea mai proastă idee a militarismului 
creştin, de orice tip ar fi el. Deseori, mi-am pus problema 
unui scenariu simplu: fără risipa de oameni şi bani din 
cruciade cum ar fi putut fi construită Europa? Aş fi vrut în 
timp să văd urmele, tot mai vagi, ale lagărelor de dincolo 
de Cercul Polar, produsul sovieticilor, ori muzeul anti- 
comunismului deschis la Ulan Bator de o fostă deţinută, 
în propriul ei apartament. Aş vrea să ajung la casa Annei 
Frank, asupra memoriei căreia unii, speculând, mai fac 
bani — a se vedea cartea The Betrayal of Anne Frank: A 
Cold Case Investigation —, ori în locurile unde au fost 
exilați ai noştri în Kufstein şi Budapesta. Poate aşa voi 
înțelege ura, nesfârşit urâta ură. Incredibilul motor al 
nenorocirilor. Acum văd cu ochii mei că războiul cu ifose 
spirituale mai este posibil. Și descopăr inconştienţii sus- 
ţinători ai unui soi de batalion disciplinar în care se coc 
toatefrustrările. S-a mersprea departe, multprea departe. 
Un dezechilibru moral la care a participat fiecare dintre 
responsabili. Și noi. Fiecare dintre noi. Orice crimă este 
urâtă, dar cele ce sunt ascunse în spatele lui Dumnezeu 
sunt de neiertat. Ele denotă o laşitate în plus şi un plus 
de tâmpenie inalterabilă prin trecerea timpului. Aici nu 
vorbim, să ne înțelegem, de luptele defensive, dinaintea 


276 


Împăcarea cu tine însuți 


unui agresor arogant şi convins că este unealta mesianică 
a unei misiuni mesianice. Dacă privim cu atenţie în dese 
rânduri, furca a fost mai puternică decât tunul, şi nu din 
considerente tehnice. Ci pentru că inima ce o purta era 
bravă, hrănită cu un plus decuraj de Dumnezeul orfanilor 
şi văduvelor şi mamelor ce-şi pierd copiii pentru setea de 
putere şi sânge a nebunilor cu aere de împărați. 


Cum vedeţi viitorul religiei? 


Părintele Francisc Doboș 


Dacă aşvorbide religie în sine, ruptă de Dumnezeu, 
atunci ar deveni idolatria mea, o construcţie omenească. 
Iar religia nu înseamnă pentru mine nimic altceva decât 
o mijlocire a relaţiei cu Dumnezeu. Oamenii se satură 
de religie pentru că nu întâlnesc cu adevărat oameni 
religioşi. Eu însumi, ca preot, mă pot scandaliza de nepu- 
tinţele altor semeni de-ai mei religioşi şi, cu toate acestea, 
nu fug în altă parte. Pentru că eu însumi sunt slab. Şi-L 
rog pe Dumnezeu să mă convertească, să mă înfrumuse- 
ţeze, să devin luminos şi semnificativ ca să-L fac credibil 
pe El. Dacă religia nu-L face credibil pe Dumnezeu, la 
ce mai este bună? Este ca mâncarea fără sare, care nu 
mai are gust. Suntem chemaţi ca, în religie, să dăm gust 
lumii. Să fim sarea pământului şi lumina lumii. Sarea nu 
se vede atunci când este amestecată, dar se simte când 
e prea multă. Când e băgată pe gât, când nu e dozată 
corespunzător sau atunci când lipseşte cu desăvârşire. 
Şi am putea spune că sarea nu este aliment în sine, nu 

o poţi mânca ca atare. O foloseşti pentru a da gust deja 
vieţii, relaţiilor. O trăieşti ca să dai gust, sens, frumuseţe 
vieţii, relaţiilor dintre noi şi cu Dumnezeu. De aceea nu 
înțeleg oamenii care spun despre ei că sunt oameni cre- 
dincioşi, dar că nu au nevoie de religie. Asta înseamnă că 
fiecare îşi face o minireligie a lui, este imposibil să spui 
că eşti om credincios, fără să fii religios. Religios în- 
seamnă că prinzi firul roşu pe care Dumnezeu l-a lăsat 
aici pe pământ. Iar acesta s-a realizat prin persoane, prin 
cei pe care EL i-a trimis. Prin mine, pe care El mă trimite. 
Prin legăturile care se fac sacramental, tainic, prin Sfânta 
Liturghie, prin spovadă. 


Părintele Constantin Necula 


Dificil de prevăzut ceva într-o lume lichidă, lichidă 
până la dizolvare. Cred, personal, că drama lumii de 
astăzi este neputinţa de a crede. De a nu crede în sensuri 
adevărate ale cuvintelor şi ale vieţii ca atare. A vieţii ca 
Viaţă. Majuscular. Cu durere şi dragoste deopotrivă. 
Pentru că tot ce petrece omul în adâncul său religios 
trebuie să fie plin de sinceritate şi curăţie. Aici lumea 
modernă se pierde. Îşi anulează simţul religios printr-un 
exces de spectacol, de spectacular. Vrea să ştie tot fără să 
rabde nimic, dar chiar nimic. Religia este şi o chestiune 
de cultură asumată, de cordialitate cu informaţia reală 
şi cu realismul cultural. Nu e doar aşa o aventurare 
fără rost ori cu rosturi de nerostit. E o taină sufletul 
omului şi fiecare construcţie religioasă caută explicaţia 
pe care o descoperă prin oameni. Pentru creştinism, 
responsabilitatea aceasta este asumată dumnezeiesc 
de Domnul nostru Isus Hristos. Dumnezeu-Omul care 
aduce îndumnezeirea omului. Asta nu are legătură cu 
nicio altă încercare de conformare religioasă. E direct 

legată de taina cea din veac ascunsă şi de îngeri neştiută. 
Îndrăznesc a spune că numai Treimea cea Sfântă putea 
gândi o astfel de soluţie la trădarea oamenilor. Asumând 
Golgota prin miezul de foc al iubirii Ei. Aici se desparte 
creştinismul de orice religie din lumea cunoscută de noi. 
Şi asta face din creştinism mai mult decât orice religie, o 
metareligie. Un mod de a fi, nu doar unul de a cunoaşte 
şi trăi. 


Cum vedeţi viitorul umanităţii? 


Părintele Francisc Doboş 


Ne îndreptăm spre Înviere, chiar dacă va trebui să 
trecem prin moarte sau prin autodistrugere. Viitorul este 
Învierea, oricât de sumbru poate să pară prezentul. Din- 
totdeauna, oamenii au văzut conflictele ca şi cum peste 
câţiva ani ar fi sfârşitul lumii. Şi noi putem să spunem 
acelaşi lucru. Cu toate păcatele noastre, cu toate con- 
flictele noastre, nu s-a terminat lumea. Dar a început 
veşnicia. Cu Învierea din morţi a lui Cristos s-a deschis 
Cerul pentru noi. Şi chiar dacă va trebui să mor la noapte 
sau mâine, ştiu că am trăit din plin şi că ceea ce a fost 
neputinţă am pus în focul iubirii lui Dumnezeu. Păcatele 
mele i le încredințez Lui. Pentru ca El să forjeze şi să 
scoată nu doar la lumină, ci să pună în veşnicie iubirea 
pe care o primesc de la EI şi pe care încerc să o fac să 
aducă roade astăzi, în relaţiile omeneşti. Lume cuprinsă 
de ură, de conflicte mondiale, de violenţă, de războaie — 
toate acestea au existat dintotdeauna, diavolul s-a jucat 

cu orgoliile oamenilor şi continuă să o facă. Iar con- 
flictele mari nu sunt decât conflictele mele mici, acelea 
domestice, de casă, care regăsindu-se în sufletul şi-n 
inima oamenilor ce au frâiele naţiunilor devin conflicte 
mondiale. Sete de Cer transformată în sete de putere 
doar pe pământ. Care este viitorul religiei? Converti- 
rea! Şi care este viitorul umanităţii? Învierea din morți. 
Nu doar la sfârşitul veacurilor, ci Învierea din morţile 
noastre relaţionale. Să fie cât mai mulţi care deschid 
ochii şi realizează nevoia de sens, de Dumnezeu şi de 
iubire în locul depresiei, al fricii şi al agresivităţii. 

Evoluţia nu ţine cont doar de două mii de ani. 
Ci ţine cont de viaţa fiecăruia dintre noi. Începe cu noi 
evoluţia. Dincolo de evoluţia umanităţii, este vorba de 
creşterea şi de evoluţia mea. Eu am nevoie să cresc, nu 
doar umanitatea. Eu am nevoie să mă convertesc. Nu mă 
pot încărca doar cu aspectul general al omenirii. Nu pot 
fi responsabil de conflictele mondiale. Dar pot să fiu un 
factor de iubire, de speranţă, la un metru depărtare de 
mine. Sau la mai mulţi metri depărtare de mine. Pardon, 
de apropiere de mine. Şi distanța sau, de fapt, apropierea 
aceasta poate să ajungă cât mai departe, pentru că ea nu 
va mai avea doar metri, nu va mai fi doar una geografică, 
ci va fi interioară, relaţională. Dacă fiecare începe să 
deschidă ochii spre ceea ce ne unește și ne apropie, 
omenirea se schimbă. Și nu pot să impun schimbarea 
celorlalţi, o pot trăi eu, atât. 


Părintele Constantin Necula 


Cu simplitate adaptat voii lui Dumnezeu. Suntem 
în ultimii ani martorii limitelor noastre umane. Nu 
suntem nici aşa deştepţi, nici aşa de buni cum ne 

credeam. Sau cum încă ne credem. Fabulăm şi creştem 
deseori planuri de interes obscur, ca şi cum lumea 
aceasta e făcută doar să ne satisfacă nouă dorinţele, 
uneori nebuniile. Nu e chiar aşa. Admir tot mai mult 
simplitatea oamenilor adevăraţi. Un fir vertical care-i 
ţine vii. Omenirea are împlinire în astfel de construcţii 
verticale. Autentice. Vii. Fără farafastâcuri idioate. Cred 
într-un viitor al omenirii care Îl reasumă pe Hristos şi 
ţine în miezul moralei sale Evanghelia. Mi-e teamă că 
nu va supraviețui prea mult valului de nimicuri în care 
ne intoxicăm libertăţile. Lipirea de modelele ideolo- 
gic-spirituale fracturate de Evanghelie duce la momentul 
cumplit de acum. 


Cum vă situați în raport cu actul sinuciderii? 
Există justificare pentru așa ceva? 


Părintele Francisc Doboş 


Nu judec pe nimeni care ajunge să se sinucidă. Nu 
eu va trebui să fac lucrul acesta. Cine ajunge în pragul 
sinuciderii sau chiar să se sinucidă, cred că nu mai are 
nici toate facultăţile sufleteşti, relaţionale. E disperarea 
totală. Nu mă refer la sinuciderea asistată a bătrânilor 
care sunt în fază terminală sau a altor bolnavi. Ci la 
oamenii disperaţi care se sinucid din diferite motive. Nu 
pot să judec. Nu vreau să intru în alte considerente. Mă 
refer la moartea de la sfârşitul vieţii, ca o întrerupere prin 
sinucidere, sau la moartea de la începutul vieţii, care e 
avortul. Ambele aspecte reflectă o umanitate pervertită 

care L-a îndepărtat sau care L-a alungat pe Dumnezeu. 
Iar aceste aspecte, atât sinuciderea, cât şi avortul, sunt 
puse în practică, trăite de societăţi dezvoltate. Dezvoltate 
în tehnologie, dar nu neapărat în iubirea care devine 
veşnicie. Pentru că atât sinuciderea, cât şi avortul reflectă 
ideea despre viaţă că ea merită să fie trăită doar atunci 
când produce. Dar pentru un creştin, viața este demnă 
indiferent cum suntem. Nu putem hotărî noi când să 
o întrerupem, nici prin avort, dar nici prin sinucidere. 
Sinuciderea, de foarte multe ori, arată singurătatea. 
Da, de cele mai multe ori, sinuciderea marchează sin- 
gurătatea. Nu doar singurătatea umană, ci şi singu- 
rătatea spirituală. Lipsa de sens. Din punct de vedere 
omenesc, răstignirea este lipsa de sens prin excelență 
şi, cu toate acestea, a devenit calea spre înviere. Tocmai 
de aceea suntem chemaţi să trăim răstignirile noastre. 
Să ne asumăm vulnerabilităţi, neputinţe, tot ceea ce 
nu putem rezolva noi, dar putem doar primi. Iar viaţa 
nu am inventat-o noi, ci am primit-o. Şi nu trebuie să 
o luăm de la altul, dar nici de la noi prin sinucidere. 
Consider că industria sinuciderii este eşecul umanităţii. 
Nu este o dovadă de civilizare. Industria morţii nu este 
un semn de dezvoltare, ci este un semn de degradare a 
condiţiei umane. Cu toţii vom muri. Este singurul lucru 
cert. Nimeni nu scapă viu din această viaţă, dar contează 
cum facem Marea Trecere, aşa cum zice C.S. Lewis. Şi-mi 
doresc ca nimeni să nu trăiască singurătatea şi lipsa de 
iubire a celor dragi, ca să nu ajungă la momentul de 
disperare şi de lipsă de sens şi la momentul în care să-şi 
pună capăt zilelor. Fie că e vorba de bătrâni, fie de oameni 
tineri. Pentru că pentru sinucidere asistată nu sunt doar 
clinicile aducătoare de moarte blândă. Suntem chemaţi 
să readucem viaţa în relaţiile noastre. Asta este misiunea 
creştinului oriunde s-ar afla. Să trăiască relaţiile dintre 
părinţi şi copii, dintre copii şi bunici. O societate care a 
rupt de foarte multe ori aceste legături naturale. Motivele 

le cunoaştem. Avem nevoie să recuperăm relaţiile cu 
bunicii, cu părinţii, copiii şi nepoţii, chiar dacă pare 
că trăim într-o societate cu multe disfuncţionalităţi rela- 
ţionale şi familii franjurate. Chiar dacă ne recunoaş- 
tem aceste lipsuri, răni sângerânde, avem nevoie să 
recuperăm suflul veşniciei şi al iubirii lui Dumnezeu prin 
iubirea vindecătoare a relaţiilor noastre. 


Părintele Constantin Necula 


Există justificare pentru orice. Dar nu justificarea 
este aici „stăpână”. Tocmai că sinuciderea te surprinde 
prin ne-logica ei. Aici nu aflilocjustificării, ci unui impuls, 
deseori de neînțeles. Viaţa fiind darul lui Dumnezeu, ea 
este asumată sau ratată de fiecare dintre noi prin propria 
viziune asupra vieţii şi asupra lui Dumnezeu. Eu mă 
rănesc cu fiecare sinucigaş care fuge din lume, până în 
adâncul sufletului meu. A fost şi motivul pentru care 
am insistat în primii ani de arhierie ai IPS Laurenţiu 
la Sibiu să „îndulcim” liturgic, prin alcătuirea slujbei, 
înmormântarea sinucigaşilor. Un psalm, o lectură din 
Evanghelie, un cuvânt de încurajare a celor rămași fac 
parte din modul raportării la sinucidere. Pentru mine, 
este cea mai grea parte a misiunii pe care o îndeplinesc. 
Echilibrul între omul din preot şi preoţia din om este 
mereu şi mereu încercat în astfel de situaţii. Nu am teorii 
aici, ci abordări separate. Iar atunci când mi se cere 
ajutorul în terapie antisuicid fac tot ce pot. Nu e mult, 
dar nu las să mă potopească ignoranţa şi nesimţirea pe 
un astfel de subiect foarte dificil. 

Putem să vorbim despre un viitor frumos, 
fără să facem o pace deplină cu trecutul? 


Părintele Francisc Doboş 


Putem să vorbim despre un prezent plin. Ca să 
avem un viitor frumos, trebuie să ne fim prezenţi astăzi. 
Iar ca să ne fim prezenţi astăzi, nu putem să încercăm să 
tragem cortina asupra trecutului nostru. A face pace cu 
trecutul nu înseamnă a uita. Cristos nu a făcut pace 
cu răstignirea Lui înviind din morţi şi uitând. Ci 
dimpotrivă, făcându-ne să ne aducem aminte. Asta face 
creştinismul: îşi aduce aminte de răstignire ca să trăiască 
Învierea. Nu suntem sadici. Şi la asta este chemat fiecare 
om: să-şi aducă aminte de ceea ce a fost. Dar este total 
diferit să ne aducem aminte înverşunaţi, cu dinţii 
încleştaţi, aşa cum ni se întâmplă adesea. Totul devine 
izvor de ură, de resentiment. E cu totul altceva să facem 
memoria morţii care devine Înviere, iubire care iartă. Nu 
uităm rănile, nu uităm tot ceea ce ne-a făcut să murim, 
dar ne aducem aminte pentru a da sens atât lipsurilor 
din trecut, cât şi pentru a nu rata întâlnirea cu prezentul. 


Pacea cu trecutul presupune o amintire mântui- 
toare, iertătoare, pentru ca acest viitor frumos să nu fie 
doar un cuvânt, ci înviere. Viitorul frumos are legătură 
cu învierea mea din prezent. Pacea din trecut mă face pe 
mine, astăzi, să trăiesc ca un om înviat. Chiar cu rănile 
sângerânde. De fapt, Cristos, după Înviere, le-a arătat 
ucenicilor semnele pătimirii. A dus cu el în veşnicie 
semnele văstignirii. Și el putea să le şteargă uşor. Asta 
înseamnă ceva pentru fiecare dintre noi. Nu trebuie să 
ştergem nimic, ci să ne aducem bine aminte. Asta face 
creştinismul: îşi aduce bine aminte de răstignire, ca să 

și trăirea recunoștinței. 
Surprinderea în fața vieții. 

„Bucuria, nedisimulată, şi 
capacitatea de a face pace 
instant. 


Părintele Francisc Doboș 


Părintele Francisc Doboș și Părintele Constantin Necula 


trăiască Învierea. Nu resentimentul faţă de cei care L-au 
răstignit pe Cristos, ci iubirea faţă de oricine ne face rău. 
Iar cel care îmi face rău de cele mai multe ori sunt eu, 
propria mea persoană. 


Părintele Constantin Necula 


Nu există pace deplină cu trecutul decât aşa, ca 
un soi de abţibild intelectual. Cine atestă pacea? Cum o 
resimţi? Există însă un mod curajos de a aborda viitorul. 
În limitele puterii tale ca om care îşi asumă să răspundă 
voinţei lui Dumnezeu în viaţa sa. Dinaintea noastră este 
viaţă. În spatele nostru istorie. Ce avem de pocăit pentru 
cele din trecut, credeţi-mă, le pocăim mai devreme ori 
mai târziu. Important este să iei din istoria ta personală 
răsadurile reale ale unei vieţi viitoare. Refuzaţi să vă 
trăiască alţii vieţile, făcându-vă dependenţi de reacţiile 
lor, de toanele lor, de meandrele incongruenţei gândirii 
din jur. Viitor frumos nu înseamnă un ideatic ideologic 
înveşmântat în toate visele omenirii. Ci numai în raport 
cu Adevărul şi Viaţa. Restul sunt resturile unei gândiri 
rănite. Cine ne va ajuta să înţelegem asta? Sper din toată 
inima că Dumnezeu nu va ridica Harul şi dragostea Lui 
de pe noi ca să ne lase orfani de Duh. Uite, e o provocare 
suficientă pentru un viitor frumos? 

Există viaţă după moarte? 


Părintele Francisc Doboş 


Există viaţă în moarte. Moartea nu o e doar atunci 
când se opresc bătăile inimii. De aceea spun că există 
viaţă în moartea noastră de pe pământ, în moartea 
relaţiilor noastre. Care are nevoie doar de acea lumină, 
căldură ce nu au de-a face decât cu iubirea. E cea care 
aprinde viaţa şi ne scapă de moarte. Pentru că moartea 
nu e altceva decât o trecere. Viaţa există. După moarte, 
e doar bariera timpului şi a biologiei noastre. Dar noi 
suntem mult mai mult de-atât. Trăind în timp, avem 
deja parte de veşnicie. Facem veşnicie ori din iubirea şi 
din iertarea noastră, cea primită şi cea dăruită, ori din 
răbufnirile noastre, din ura noastră. Punem în veşnicie 
ce trăim în prezent. De aceea spun: există viaţă, punct. 
Sau există viață în moarte. 


Părintele Constantin Necula 


Fără nicio îndoială, da. Este mai mult decât sigur. 
Este un adevăr exprimat de Dumnezeu Care ne-a spus 
că este Viaţa, Adevărul, Calea. Tot. Viaţa după moarte 
este indisolubil legată de Învierea Lui Hristos, început 
al învierii noastre. Dacă deschidem ochii pe Liturghie, 
aflăm așa, intuitiv, cum va să fie. 


287 


GÂNDURI DE FINAL 


„Însuși Domnul păcii să vă dăruiască 
pacea întotdeauna și în orice fel. 
Domnul să fie cu voi toți!” 


(II Tesaloniceni 3:16) 

lată, am ajuns, inevitabil, la finalul acestei 
cărți. Care sunt în opinia dumneavoastră 
principalele trei sfaturi pe care le puteţi oferi 
cititorului pentru a trăi o viață împăcată cu el 
însuși și cu cei din jurul său? 


Părintele Francisc Doboş 


Nu dau sfaturi. Aş fi oarecum arogant să încerc un 
astfel de exerciţiu. Eu am nevoie de sfaturi. Vreau mai 
degrabă să le primesc decât să le dau. Îmi doresc ca prin 
aceste cuvinte, uneori îmbibate de Cer sau în Cer, în har, 
ca prin hobbyurile mele şi prin simţul umorului, să-i fac 
pe oameni să primească şi să dea sens. Îmi doresc să-i 
fac pe oameni să simtă setea de Dumnezeu şi dorul de 
Cer. Şi de veşnicie trăită în timp. 

Trăind cuvintele Mântuitorului, să-l iubeşti pe 
aproapele tău ca pe tine însuţi, îmi doresc ca eu să învăţ 
să mă iubesc pe mine, ca să-i pot iubi pe alţii. Deficitul 
cel mai mare este iubirea de sine cu adevărat. De multe 
ori, trăim iubirea de sine în formă compulsivă şi egoistă. 
Aia nu este iubirea de sine. Este pur egoism şi frică de a 
rămâne singuri. Ca să-l pot iubi pe aproapele meu, trebuie 
să mă iubesc pe mine aşa cum mă iubeşte Dumnezeu. De 
aceea, avem nevoie să redescoperim nevoia de smerenie, 
de bucurie, de a spune „îmi pare rău”, pentru a putea 
intra în comuniune şi-n iubire dezinteresată. De fapt, 
pentru a trăi Cerul pe pământ. 

Sunt în permanent proces de convertire. O iau de la 
capăt în fiecare zi. Îmi descopăr slăbiciunile permanent 
şi tocmai de aceea sunt într-o nevoie constantă de a mă 
lăsa vindecat de iertarea lui Dumnezeu şi de iubirea Lui. 

Niciodată nu putem spune că iubim suficient. Sau că ne 
iubim suficient. Suntem întotdeauna pe drum. Să facem 
ca acest drum să fie drumul celor doi ucenici care se 
întorceau după Înviere la Emaus şi care discutau despre 
cele întâmplate. Aveau toate elementele, dar nu aveau 
cheia de lectură. Şi-n momentul acela, s-a apropiat 
Isus, fără ca ei să ştie că era Isus, şi a întrebat despre 
ce discutau. Iar ei i-au zis că unii au spus că ar fi înviat. 
Apoi l-au invitat să rămână cu ei. Iar la frângerea pâinii, 
ceea ce pentru noi devine euharistia, Sfânta Liturghie, 
trăirea spirituală, li s-au deschis ochii. Asta îmi doresc: 
ca oamenilor să li se deschidă ochii, ca mie să mi se 
deschidă ochii şi să spun cât mai des: oare nu-mi ardea 
inima în piept? „Oare nu ne ardea inima în piept când pe 
drum ne explica Scripturile?”:3 Oare nu-mi ardea inima 
în piept când, pe drumul vieţii, oameni îmi explicau 
viaţa? Iar eu nu vedeam din cauza egoismului, a întu- 
nericului din relaţia mea, din fricile mele. Oamenii să 
ajungă să-L recunoască pe Dumnezeu, care a trecut pe 
drumul lor şi S-a oprit pentru a continua drumul mai 
departe, împreună. 


Părintele Constantin Necula 


Nu avem a ne minţi. Ideea de a avea o viaţă 
împăcată cu noi înşine îmi pare evitarea luptei celei 
bune în Hristos. Naşte, deseori, mulţumire de sine şi 
nonşalanţă. Nu murim împăcaţi decât dacă lucrăm 
neîmpăcat la aceasta. Cel mai mare duşman al clipei 
este autosuficienţa. Convingerea că am făcut totul. Ne 
ascundem după cuvinte și asta cred eu că ÎI întristează 
tare pe Dumnezeu. Suntem mereu în direct cu marile 
provocări ale vieţii. În fond, dacă ne ţinem de Dumnezeu 


13 Evanghelia după Sfântul Luca, 24:32 (n. red.). 

nu prea avem cum rata că EI ne vrea pe toţi în rai. Sigur 
acolo nu intră împăcaţii cu sine prin automulţumire. 
Dacă mi-aş permite să dau trei sfaturi, ar fi acestea: 

1. Nu lăsaţi pe mâine ce aveţi de împlinit azi în ce 
priveşte viaţa duhovnicească. Nu. Nu doar pentru 
că noaptea este lungă, ci şi pentru că riscăm să nu 
împlinim poruncile tot întinzând de ele. Fiţi fermi în 
a fi creştini. 

2. Nu priviţi cu speranţe spre trecut. De acolo ne pot 
veni învățăminte şi soluţii, dar niciodată nu sunt 
suficiente. Voința noastră să fie mereu activată la 
timpul prezent. 


3. Nu daţi loc ispitei de a vă crede puri şi supraoameni. 
Nu suntem, slavă Domnului, decât oameni şi ăsta 
este un mare, foarte mare dar. Nemurirea nu ne e 
dată în funcţiile noastre ori în poziţiile pe care le 
ocupăm. Ci în mila lui Dumnezeu. Nu avem nimic pe 
numele noastre cu excepţia păcatelor. Niciunul nu 
trebuie să ne fie prilej de laudă. Ci de plâns curat. 
Fiţi fermi, zic, în a fi creştini! Biserica ne-a învăţat că 
mereu timpul în care trăim e timpul cernerii. Aici şi 
în această lume ne desăvârşim fericirea. 

Părintele Francisc Dobos 
este preot romano-catolic, 
absolvent al Institutului Teologic 
Romano-Catolic din lași și al 
Universitătii Pontificale Urbaniana 
Santa Croce din Roma. Paroh al 
Bisericii Sacre-Coeur din București, 
dar şi responsabil al oficiului de 
Evanghelizare și Promovare 
Umană, Părintele Francisc Doboş 
este o voce caldă și înțelegătoare 
care ajunge cu ușurință în inima 
oamenilor, purtând un mesaj al 
speranţei și compasiunii. Predicile 
sale pline de înțelepciune şi umor 
sunt întotdeauna adevărate lectii 
de echilibru, propovăduind o 
credintă activă și o raportare 
raţională la realităţile 


contemporane. 


Cauţi fericirea? Opreşte-te şi ea îţi va fi dăruită! 
Vrei să înveţi să ierţi? Incepe prin a cere iertare. 
Vrei să te regăseşti? Oglindeşte-te în celălalt. 


Intr-o epocă a dezbinării, Părintele Francisc Doboș și Părintele 
Constantin Necula ne invită să privim dincolo de diferențele care ne 
despart și să redescoperim cât de multă nevoie avem unii de alţii 


pentru a reuși să ne vindecăm rănile și să ne împăcăm cu noi înşine. 


Cei doi oferă răspunsuri la întrebările care ne macină pe fiecare 
dintre noi, despre împăcarea cu trecutul, dar și despreviitorul copiilor 
noștri, despre viața veșnică, dar și despre clipa noastră de aici și de 
acum. Cu fiecare întrebare, suntem invitaţi să mai facem un pas pe 
drumul spre împăcarea cu sine, un drum dificil pe care nu trebuie să îl 


parcurgem singuri, ci însoţiţi de semenii noștri și de Dumnezeu. 


„Trăim o criză de umanitate adevărată. Şi de speranţă. Avem nevoie 
de mult mai puţin pentru a fi fericiţi. Pentru fericirea noastră, nu 
cantitatea este elementul, ci intensitatea trăirilor și a profunzimii 


relațiilor noastre.” - Francisc Dobos 


„Ne pierdem adesea, dacă nu mereul Și nu doar pe noi, ci și 
răbdarea, cumpătul, încrederea, iubirea, speranța. Avem nevoie 
întotdeauna să conștientizăm că suntem în barca Celui care nu ne 


lasă să ne scufundăm.” - Constantin Necula 

